
POVESTE POPULARĂ ROMÂNEASCĂ 
Câmpan Verde şi Frumos 


A FOST ODATĂ un împărat sărac, care avea un 
fecior şi trei fete. El lăsă cu limbă de moarte ca 
feciorul său să mărite fetele, dar să nu se uite la cine 
le dă. Oricine ar veni la împărăție, ziua ori noaptea, să 
le dea pe rând. 

Acuma, într-o seară, după moartea împăratului, 
steteau câte patru la masă şi vorbeau de trebile împă- 
răţiei. Când, deodată, se lăsă, ca din senin, o negură 
deasă; iar feciorul de împărat zise către soră-sa cea 
mai mare să iasă şi să vadă cine este. Dar, cum ieşi 
fata afară, pâcla o luă şi se duse cu ea — unde, nu se 
ştie. Fratele şi surorile celelalte se mirară şi-şi făcură 
cruce de aşa întâmplare. 

A doua seară, tot la vremea mesei, veni o negreaţă 
de ciori care se lăsară pe curţi, atât de multe că nu mai 
aveau loc. Atunci feciorul de împărat strigă la sora cea 
mijlocie să iasă afară şi să vadă ce este. Ciorile o luară 
şi se duseră cu dânsa. 

A treia seară se stârni un vuiet grozav şi o vântoasă 
năprasnică veni. Feciorul iar trimise pe soră-sa cea mai 
mică să vază ce este, dar vântoasa o luă şi se duse cu 
dânsa. 


Rămânând singur şi pustiu, feciorul de împărat s-a 
întristat mult şi l-a prins o jale grozavă şi un dor de 
surorile lui. Se hotărî atunci să se ducă după ele, ca să le 
găsească. Îşi luă un buzdugan în mână şi purcese pe cale. 

Dar tot mergând el aşa, numa ce-şi luă seama că nu 
şi-a încercat puterile niciodată să vază cât ar zvârli de 
departe cu buzduganul. Aruncă buzduganul înainte şi 
izbi o babă care mergea la apă. Baba îl blestemă cu foc: 

— Dragu mătuşei, Ioane, să nu-ţi iasă sufletul din 
oase până nu te-oi bate cu Câmpan Verde şi Frumos, 
şi nici odihnă să n-ai până atunci! 

Auzind aşa blestem, se mâhni Ionică, feciorul de 


împărat, şi părăsi calea surorilor, luându-se după 


Câmpan Verde şi Frumos. A mers el mult, prin pustie- 
tăţi nestrăbătute, în depărtări nemaivăzute de firea 
omenească şi a ajuns la nişte codri mari şi bătrâni. 
Când a intrat în codru, s-a înnoptat. 

Tot mergând aşa pe dibuite, numa că văzu o zare 
de foc, care pierea şi iar se ivea. Tot mergând în partea 
aceea, cu gândul că acolo o fi Câmpan Verde şi Fru- 
mos, ajunse la un foc mare de trei stânjeni de lemne, 
care ardea cu nişte vâlvori cât casa. Împrejurul focului 
era încolăcit de trei ori un balaur. 

— Bună vremea, boieri mari! zise băiatul. 

— Mulţumim d-tale, băiete Ioane, răspunse balau- 
rul. Dar ce vânt duşman te-a împins p-aici, unde n-a 
ajuns nici picior de om pământean până acum? 

Feciorul de împărat îşi spuse păsul, apoi întrebă pe 
balaur dacă nu cumva are vreo ştiinţă unde sălăşluieşte 
Câmpan Verde şi Frumos. Balaurul zise că a umblat 
lumea şi-n lungiş şi-n curmeziş, „dar de numele ăsta 
n-am mai auzit“. 

— Dar, zise el, să chem lighioanele din împărăţia 
mea, că poate o şti vreuna. 

Şi balaurul a şuierat o dată din deştiul ăl mic şi-au 
început să curgă gloată mare de lighioane, mari şi 
mici, care erau subt stăpânirea lui, dar nici una din ele 
n-a avut vreo ştiinţă despre Câmpan Verde şi Frumos. 

Atunci balaurul îl îndreptă pe Ionică, feciorul de 
împărat, la fratele lui ăl mijlociu. 

Ducându-se pe cale Ionică, numa ce vede un lup cu 
un picior rupt şi vruse să repează baltagu în el, ca să-l 
omoare, dar deodată auzi cum lupul îi zice cu grai 
omenesc: 

— Băiete Ioane, nu mă ucide, ci mai bine leagă-mi 


„piciorul în lopăţele şi mă unge cu unsoare, că vreodată 


ţi-oi prinde bine. 

Feciorul de împărat făcu aşa cum grăi lupu şi apoi 
auzi dihania zicându-i: 

— Când te-i gândi la mine, să ştii că sunt lângă tine. 

Tot mai mergând el pe cale, întâlni o cioară cu aripa 
ruptă. El vruse s-o omoare, dar cioara îl rugă, întocmai 
ca lupul, să-i dea o mână de ajutor şi să-i lege aripa, 
că i-o fi spre folos. 


Ionică făcu aşa şi pasărea îi mulțumi, zicându-i: 

— Când te-i gândi la mine, să ştii că sunt lângă tine. 

Apoi purcese iar pe cale feciorul de împărat şi merse, 
merse, până ce se făcu noapte, într-o pădure uriaşă. 
Acolo, departe de tot, zări o licărire de foc şi se îndreptă 
spre ea. Când ajunse, văzu un foc mare, de şase stânjeni 
de lemne, iar împrejurul focului un balaur înfricoşat era 
încolăcit de şase ori. Dacă ajunse acolo, Ionică grăi: 

— Bună vreme, mici copii! 

— Mulţumim d-tale, băiete, răspunse zmeul. De te-a 
învăţat cineva, bine ţi-a priit; de-i făcut de capul tău, 
bun cap ai avut, că de nu ziceai aşa, te mâncam. 
(Pasă-mi-te că pe băiat îl învățase balaurul dintâi.) Dar 
ce vânt te-a aruncat pe-aici? Că prin partea asta nici pa- 
săre cerească nu poate vieţui, darmite om pământean? 

Feciorul de împărat îi povesti totul, apoi îl rugă să-i 
dea vreo ştiinţă despre Câmpan Verde şi Frumos. Dar 
degeaba! Nici balaurul şi nici potopul de vieţuitoare 
pe care le-a chemat n-au ştiut nimic. L-a îndreptat însă 
la fratele cel mai mare. 

Pe acela l-a găsit în jurul unui foc de doisprezece 
stânjeni, încolăcit de douăsprezece ori. Balaurul l-a 
întrebat, ca şi ceilalți doi frați, ce caută; apoi, aflându-i 
păsul şi neștiind nimic despre Câmpan Verde şi 
Frumos, a chemat şi el vieţuitoarele de sub stăpânirea 
lui. Dar niciuna n-a fost în stare să-i dea vreo lămurire. 

Atunci zmeul zise: 


— Ei, băiete Ioane, d-acu să mai stai niţel până oi 
mânca. 

Şi aduse şase buţi de vin, şase care de pâine şi şase 
ialoviţi ! grase. Apoi zise feciorului de împărat: 

— Dacă nu m-oi sătura cu toate-astea, am să te 
mănânc şi pe tine. 

Pe când sta la masă, veni un ciocârlan şchiop. 
Balaurul îl întrebă de ce a întârziat atâta. 

— Să am iertăciune, măria-ta, zise el, dar am fost 
cale depărtată. 

— Dar de Câmpan Verde şi Frumos n-ai auzit? 

— Cum să n-aud, răspunse ciocârlanul, că chiar de 
la grajdul lui am pornit, unde unul din argaţi m-a lovit 
cu un măturoi peste picior şi d-aia sunt şchiop. 

Balaurul atunci îi porunci numaidecât să ia îndată 
pe lonică şi să-l ducă tocmai acolo. Dar ciocârlanul se 
văicărea că e şchiop şi nu poate să-l ducă. Dar porunca 
era neclintită. 

Când a fost să plece, balaurul a chemat la o parte 
pe feciorul de împărat şi i-a zis: 

— Bagă de seamă să nu te înşele, că el are să te ducă 
până la o apă lată, de unde se văd seraiurile lui Câmpan 
Verde şi Frumos, ca o stea numai, şi o să vrea să te lase. 
Dar tu să spui că nu le vezi deloc, când ţi le-o arăta. Şi 
atunci are să te suie în înaltul cerului şi are să te lase 
pe pământul lui Câmpan Verde şi Frumos. 


! Ialoviţă — vacă grasă. 


Ionică mulțumi balaurului pentru poveţe şi pentru 
ajutor şi porni cu ciocârlanul la drum. 

Tot mergând aşa pe cale, găsiră o mreană pe care o 
zvârlise un val pe uscat şi se zbătea de moarte, săraca! 
Ion vru s-o prinză şi s-o mănânce, dar ea îi zise: 

— Băiete Ioane! nu mă omorî; carnea mea e ca 
iasca şi n-ai s-alegi nimic de ea. Du-mă în baltă şi ţi-oi 
prinde vrodată bine. 

Feciorul de împărat făcu aşa. Apoi porniră iar 
înainte, până ce ajunseră la o apă mare. Ciocârlanul 
arăta în partea cealaltă seraiurile lui Câmpan Verde şi 
Frumos. Băiatu Ion zise că nu le vede. 

Atunci ciocârlanul îi şterse o palmă şi îl luă subt 
aripă, înălțându-se cu el în slava cerului şi apoi îl lăsă 
pe pământ. Ajungând la Câmpan Verde şi Frumos, îl 
găsiră dormind în leagăn. Se culcă lângă dânsul şi 
feciorul de împărat. Când s-au sculat, amândoi deo- 
dată, Câmpan Verde şi Frumos l-a întrebat: 

— Să ne luptăm, în săbii să ne tăiem, ori să ne 
prindem fraţi de cruce? 

Feciorul de împărat zise: 

— Mai bine să ne prindem frați de cruce. 

Şi au vieţuit amândoi laolaltă în pace şi bună 
înţelegere, vreme îndelungată, până ce, viindu-i vremea 
lui Câmpan Verde şi Frumos ca să se ducă la biserică, 
într-una din zile cheamă pe feciorul de împărat şi-i zice: 

— Frate Ionică! Uite toate cheile de la toate odăile, 
să umbli prin toate, numai în fundul casei, la uşa care 

îi legată c-un tei şi c-un curmei, să nu umbli, că de 
amândoi o fi rău. 

Feciorul de împărat umblă prin toate odăile şi, când 
ajunge la cea legată c-un tei şi c-un curmei, se întrebă 
ce să fie. Intră şi acolo, şi văzu că în mijlocul odăii era 
un stâlp de fier, iar de stâlp era legat un zmeu de tatăl 
lui Câmpan Verde şi Frumos. Cum îl văzu zmeul pe 
băiat, grăi: 

— Dă-mi o cofă de apă să beau, că mult bine ţi-oi face. 

Feciorul de împărat, milos la inimă, i-a dat. Pe 
urmă zmeul i-a mai cerut încă una; băiatul îi aduse 
cam cu grijă. Cum a băut zmeul apă, s-a scuturat o 
dată şi a sfărâmat stâlpul de care era legat şi s-a dus 
de s-a culcat în leagănul lui Câmpan Verde şi Frumos. 

Când a venit Câmpan de la biserică, nu se mai ştia 
de ciudă, văzând pe zmeu în leagăn, şi a priceput că 


de la feciorul de împărat i-a venit necazul. 


Când s-a trezit zmeul, a ieşit afară şi a săpat o fân- 
tână în deal şi alta în vale; cea din deal, seacă, răspun- 
dea în cea din vale. Apoi luă două cofe de fier şi puse 
pe Câmpan Verde şi Frumos la canon, să care apă din 
fântâna din vale şi s-o umple pe cea din deal; iar pe 
feciorul de împărat îl puse herghelegiu. 

Aşa trecură multe zile pline de amar şi de trudă. 
Dar într-o zi feciorul de împărat, vrând să scape pe 
Câmpan Verde şi Frumos de canon, a ales doi cai buni 
din herghelie, se duse la dânsu şi îi zise: 

— Măi Câmpan Verde şi Frumos, mergi cu mine? 

— Da cum să nu merg? îi răspunse el. 

Atunci încălicară pe cai şi plecară. Dar calul zmeu- 
lui necheza năprasnic din grajd. Zmeul îl auzi şi grăi: 

— Câinii carnea să-ți manânce şi ciorile sângele să-ţi 
bea, de ce nechezi aşa? Au n-ai ce bea şi ce mânca? 

— Ba am, stăpâne, şi prea am, dar feciorul de împărat 
ţi-a furat pe Câmpan Verde şi Frumos, răspunse calul. 

— Am vreme să cânt un cântec, să joc, să beau o cafea 
şi să trag un ciubuc, şi de ajuns să-i ajung? întrebă zmeul. 

— Ai şi prea ai, răspunsu-i-a calul. 

Zmeul cântă un cântec, îi trase un joc, bău o cafea, 
trase un ciubuc şi încălecă pe cal. Într-o clipă ajunse 
pe fugari şi-i aduse la locurile lor. Apoi zise lui Ionică, 
feciorul de împărat: 

— Vezi să nu mai faci a doua oară asta, că nu te mai 
iert. 

După o bucată de vreme, feciorul de împărat iar 
alese doi cai şi mai iuți, luă pe Câmpan Verde şi 
Frumos şi începură să gonească 

Dar zmeul îi ajunse şi de rândul ăsta; pe feciorul de 
împărat Îl tăie bucățele, iar pe Câmpan îl aduse la osândă. 

Pe când trupul ciopârţit al lui Ionică zăcea în mij- 
locul drumului, veni un cârd de ciori, luă din el fiecare 
câte-o bucăţică în cioc şi se duseră acasă la stăpâna 
lor. Acum, la una se nimerise degetul cel cu inelul şi, 
fiind aproape de fereastră, o văzu stăpâna lor ciocă- 

nind în inel. Stăpâna ciorilor atunci ieşi iute afară, căci 
cunoscuse inelul lui frate-său. 

Pe urmă, întrebând cioara unde a găsit ciolanu 
acela, îi zise să i-l dea ei. Cioara spuse că l-a găsit pe 
pământul lui Câmpan Verde şi Frumos. Atunci stăpâna 
lor degrabă a trâmbiţat de s-a strâns toate ciorile, 
poruncindu-le să-i aducă toate bucăţile de carne şi 
ciolane, ba să se ducă să soarbă şi sângele din pământ. 

Ciorile, cât te-ai şterge la un ochi, au adus toate 
bucăţile, iar sora lui Ionică a pus bucăţică lângă bucă- 
țică, l-a întrupat pe d-a întregul, apoi l-a spălat cu apă 
moartă şi l-a stropit cu apă vie. Atunci a sărit în pi- 
cioare feciorul de împărat, de trei ori mai frumos de 


„cum fusese înainte! Apoi grăi: 


— Greu somn am dormit, surioară dragă. 

— Ai fi dormit mult şi bine, frăţiorul meu, dacă nu 
eram eu p-aici. Dar ce cătaşi la hainul de zmeu? îl 
întrebă sora lui. 

Feciorul de împărat cu multă obidă îi povesti toate 
pe şartul lor şi-i zise că trebuie să scape de canon pe 
Câmpan Verde şi Frumos, care numai după urma lui 
îndură osânda zmeului. 

Dar sora lui îi zise: 

— Frăţioare dragă, n-o să poţi scăpa cât lumea şi 
pământul pe Câmpan Verde şi Frumos, afară numai 
dacă ai putea să capeţi iapa babei hodoroagă, nevăzută, 
neauzită, din smârcurile mărilor, din adâncul zărilor. 

Auzind una ca asta, Ionică, feciorul de împărat, a 
oftat greu din fundul inimei şi porni spre laturea pă- 
mântului încotro îi arătă sora lui. Cât o fi mers el, nu 
pot să vă dau bine seamă, dar nu ajunge cineva aşa, cu 
una cu două, în smârcurile mărilor, în adâncul zărilor. 

Baba avea o ogradă mare şi în toţi parii de la gard 
era câte un cap de om; numai unul n-avea, şi cât ţi-e 
ziulica de mare se văicărea şi cerea: cap! cap! 

Băiatul, cum ajunse, se trânti pe prispa casei, iar 
când ieşi baba din casă îl întrebă: 

— Da” ce caţi p-aici, flăcăiaşu maichii? 

— Slujbă caut, mătuşă! răspunse Ionică. 

— Apăi, iacă, dacă vrei să te bagi la mine, ai să-mi 
paşti o iapă doar, şi încolo nimic. Să mi-o duci în trei 
seri la iarbă, şi dacă mi-oi aduce-o, ţi-oi da, pe alese, 
un cal din grajdul meu; dacă nu, unde-i stă capul, o 
să-ţi stea şi picioarele! 

Băiatul primi cu inima bună şi, după ce mâncă ce-i 
puse baba pe masă, se mai dete aşa niţel pe prispă ca 
să mai aţipească, până o mai scăpăta soarele, că iapa 
mergea la iarbă după apusul soarelui. Baba, cum se 
înseră, se vârî în grajd şi luă iapa la bătaie cu un bici 
de foc, poruncindu-i să se ascunză bine. Pe urmă, sculă 
pe băiat şi-i dete în primire iapa. Băiatu se sui călare 
pe ea, da” cum a făcut, cum a dres, nu ştiu, că deodată 
începu să moţăie, călare, apoi adormi d-a binele. 

Când s-a trezit, era călare pe căpăstru şi cu mâinile 
în buruiene. Atunci prinse a zice: 

— Vai de mine şi de mine! M-a mâncat fript baba. 
Barem d-ar fi lupul cel din drum pe aici, el poate ar fi 
văzut-o. 

lată şi lupu aci, grăind: 

— Ce-i, Ionică? 

— Ce să fie, răspunse el, iapa babei nu-i! 

— Ei, lasă, nu te fărâma cu firea. Ai acolo şi ține 
căpăstru-n mână, îi zise lupul. Vezi colo, pe dealul ăla, 
o turmă de oi? Iapa babei s-a făcut mioară albă. Eu 
m-oi ciurdi pe toate laturile şi voi lua-o la goană; iar 
când îi vedea că fuge tare, atunci să suni din frâu şi să 
strigi: „tpru, tpru, iapa babei şi c-un mânz!“ Atunci ea 


„_osă fie în frâu, iar tu încalică pe ea şi-ţi cată de treaba. 


Băiatul făcu întocmai. 

Când ajunse acasă, baba îi ieşi în prag, făcută 
numai catran, şi-i zise: 

— Ai păscut iapa? 

— Am păscut-o, răspunse băiatul. 

— Ai adăpat-o? 

— Am adăpat-o. Bine-ţi pare, mătuşă? 

Bine, cum să nu-mi pară bine! 

Da când a intrat baba-n grajd, după ce s-a dus 
băiatul să se odihnească, vai de spinarea iepei. A 
bătut-o până n-a mai putut baba, şi apoi i-a zis: 

— Vezi, să dea dracu” să te mai găsească şi mâine, 
că te omor în ciomege. 

A doua seară iar se duse băiatul cu iapa la iarbă. Şi 
iar se pomeni adormit. Atunci se gândi la cioară şi 
cioara îi spuse că iapa se bate cu capul de toartele 
cerului; apoi îi zise s-aştepte. 

Şi cioara stârni toate ciorile, şi d-aci se porniră 
vântoasele şi alungară iapa, care se făcuse o stancă 
vânătă cu doi pui. 

Băiatul când o văzu îi zise: „tpru, tpru, iapa babei 
cu doi mânji“, că iapa mai făcuse un mânz. 

Acasă baba îi primi cu bucuria pe buze şi cu 
veninul în inimă. 

A treia seară iapa s-a făcut o mreană şi s-a scufun- 
dat în adâncul mărilor, da” băiatul s-a gândit la peştele 
pe care îl scăpase de la moarte şi peştele i-a scos 
mreana la țărm şi el i-a pus apoi căpăstru în cap, zicân- 
du-i: „tpru, tpru, iapa babei cu trei mânji“, că pasămite 
iapa făta, pe fiecare seară, un mânz. 

Apoi au pornit acasă. 

Baba, când i-a văzut, era să plesnească fierea în ea 
de ciudă, dar s-a potolit şi s-a arătat bucuroasă de 
argatul ei. Pe urmă, grăi lui lonică: 

— Acu”, dragul mătuşii, mai odihneşte-te până 
mâine, şi mâine-ţi voi plăti precum ne-a fost vorba. 

După ce adormi băiatul, baba a intrat în grajd şi a 
spintecat pe toţi mânjii, le-a scos inimele şi le-a băgat 
pe toate în iapă. Apoi a luat un bici de foc şi din mânji 
a făcut cai frumoşi, iar din iapă făcu un ogar şi-i băgă 
biciul de foc într-o ureche. 

Da” pe când dormea, Ionică se pomeni cu fata babei 
— că baba avea şi o fată mare — şi scuturându-l, îi zise: 

— Dacă m-ai lua dumneata, eu ti-aş spune o vorbă. 

El răspunse: 

— Eu n-am îndrăznit să-ţi spui cuvântul ăsta până 
acum, că de!... mi-erai stăpână, da” mi-ai plăcut mult, 
ŞI te iau, numai să vrei. 

— Vreau, cum să nu vreau! zise fata; bagă de seamă 
la ce-ţi spui. 

Şi-i spuse ce a făcut mă-sa cu caii şi cu iapa din 
grajd. Apoi mai zise: 

= Vezi să nu te îmbie cu vrunul din ăia frumoşii, 
că n-ai să mergi cu el călare decât până la poartă, şi 


- acolo cazi după el şi nu mai dai nici măcar dintr-un 


deştiu. Tu să nu iei niciunul, ci să te duci după grajd, 
să pui mâna pe lanţul ogarcei, s-o iei şi să pleci cu ea. 
Orice ţi-ar mai toca mama, tu să te faci niznai. 

Aşa şi făcu băiatul, la alegere. Iar baba, când văzu 
una ca asta, începu să se schimonosească şi, cu multă 
prefăcătorie, îi zicea să nu se orbească până într-atâta, 
şi să ia un cal bun şi vrednic de el, că nu vrea şi plece 
cineva de la ea nemulțumit. Dar băiatul porni cu 
ogarca de lanţ. 

Atunci ieşi din casă şi fata babei cu bocceaua plină 
în mână şi zise babei: 

— Am avut şi noi o slugă bună, lasă-mă să-l petrec 
până mai încolo. 

Baba, de ciudă, nu zise nimic, dar vru să otrăvească 
ogarca, dar băiatul puse mâna p-o ciofârtă ! de târnaţ? 
şi păli pe babă o dată aşa de bine, că o lăsă lungită. 

Apoi porni cu fata şi cu ogarca pe poartă; iar baba se 
sculase şi striga în urma fetei: „Vino "napoi, draga ma- 
mei, să nu te lovească şi pe tine, şi să paţi şi tu ca mine“. 
Băiatul îşi vedea de ale lui: scoase biciul din urechea 
ogarcei şi o făcu mai frumoasă cum nu fusese niciodată. 
După aia, încălecând, zise fetei să se uite îndărăt, şi fiind 
tot cu ciofârta în mână, o lovi o dată straşnic peste gură, 
apoi cât ai răsufla o dată fuse la curţile lui Câmpan Verde 
şi Frumos. ÎI luă şi plecară, dar calul zmeului necheză o 
dată din grajd aşa de tare că ţiuiră trei ceasuri palaturile 
de zamfir, iar zmeul sări din pat şi răcni la el: 

— Ce e, mâncaţi-ar carnea câinii şi ţi-ar bea sângele 
ciorile! N-ai ce bea şi ce mânca? 

— He! He! stăpâne, răspunse calul, am şi prea am 
ce bea şi ce mânca, da’ feciorul de împărat iar ţi-a furat 
pe Câmpan Verde şi Frumos. 

Zmeul tot mai întrebă: 

— Am când să cânt un cântec, să joc o dată, să beau 
o cafea, să-i trag un ciubuc şi de-ajuns să-i ajung? 

— Ai când să cânţi un cântec, să joci un joc, să bei 
o cafea, să tragi un ciubuc, răspunse calul, dar de ajuns 
nu-i ăi mai ajunge cât lumea. 


1 Ciofârtă — bucată mare, ruptă din ceva. 
2 Târnaţ — cerdac, pridvor. 

Zmeul atunci se repezi pe cal şi se aşternu drumului 
cu el. 

Feciorul de împărat o luase mai domol, aşa că 
zmeul mai pe sub seară îi ajunse, dar nu se putea urca 
acolo în înaltul cerului unde erau Câmpan şi Ionică. 
Atunci iapa necheză din înălţimea unde se află şi grăi 
către calul zmeului: 

— Cal de zmeu şi fiu al meu, trânteşte pe stăpânul 
tău, de-l fă praf şi pulbere, şi vino la stăpânul meu, că 
ţi-o da să şezi până în piept în fân cosit din postul 
Sâmpietrului şi grăunţe cât ei vrea. 

Şi calul zmeului ascultă şi făcu aşa. De zmeu nu se 
alese nici praful când căzu jos; iar Ionică, feciorul de 


. împărat şi cu Câmpan Verde şi Frumos s-au reîntors 


la seraiurile lor, şi au petrecut zile îndelungate în pace 
neturburată. 
Şi aci se sfârşeşte povestea mea. 

POVESTE POPULARĂ ROMÂNEASCĂ 


Petru Cenuşă 


A FOST ODATĂ, oameni buni şi ai lui 
Dumnezeu, a fost un om sărac, sărac şi avea şase copii, 
că la omul sărac găseşti mulţi copii, iar la mine şi la 
„grecu“ nostru nu-i nici unul, nu te împiedici în ei ca 
la Bosioc Fluture. Destul că omul nostru avea şase 
copii, cari strigau „lai!, tată! lai, tată!“ de-i venea 
bietului om să ia lumea în cap de răul lor. 

Şi o duse omul nostru aşa cu chiu cu vai până îi 
văzu zburăturiţi ca puii cu penele bune, şi atunci se 
rugă el de chinezu din sat să-l îngăduie să-şi îngră- 
dească o prinsoare în izlazul comunal, în care să-şi 
pună şi el din cucuruz, un cuib, două de păsulă? ori de 
crumpi?, un strat, două de ceapă, mai una-alta, spre 
a-şi mai uşura traiul vieţii. Şi lucrau copiii omului 
nostru cu toată inima în grădină, că era grădina mare 
şi se făceau bucatele pe poveste. Şi se bucura bietul 
om de hărnicia copiilor lui, că erau toţi sprinteni şi iuți 


! „Mălai“ (explicaţia culegătorului). 
2 Păsulă — fasole. 
3 Crumpi — cartofi. 

ca furnicile, afară de copilul cel mic, pe care îl chema 
Petru. Acesta era de la firea lui moale, lenos, nu-i 
plăcea nici un lucru, ci câtă-i ziua sta tot în vatra 
luminii !, în ungheţul cu cenuşă şi mânca la cărbunii 
ce au mai rămas încă prin cenuşă nearşi de tot. 

Anul întâi, al doilea şi al treilea după ce şi-au făcut 
ei grădina, au tot semănat în ea bucate de sapă, cucu- 
ruz, păsulă, ludăi?, cânepă, ceapă, salată, crumpi, iar în 
anul al patrulea au semănat trifoi, că prinseseră oamenii 
o văcuţă şi doi juncani şi le trebuia nutreţ verde. 

Şi creştea trifoiul lor de minune, parcă ar ieşi din 
apă, şi-ţi era mai mare dragul a-ţi paşte ochii peste el, 
ca peste un covor verde ce se îndoia la suflarea vân- 
tului în dreapta şi în stânga, ca valurile unui lac mare. 

Şi nu trecea ziuă ca să nu se ivească omul pe la 
grădina cu trifoi, că se temea săracul că vine cineva 
de i-l fură, că nu era trifoi ca la el în tot hotarul. O dată, 
colo după Paşti, pe la Sf. Gheorghe, i se păru omului 
că cineva îi călăreşte trifoiul, parcă ar fi nişte cai. 

Cum băgă el de seamă asta, trimise copilul cel mai 
mare ca să păzească trifoiul, dându-i aspră poruncă să 
nu doarmă toată noaptea, doar va prinde pe mişelul 
care îi face pagubă aşa de mare. 

Plecă copilul ascultând porunca tatălui său şi se hotărî 
a nu dormi toată noaptea, dar când fu colo, cătră ziuă, în 


! „Focului“ (explicaţia culegătorului). 
2 Ludaie — dovleac, bostan. 

revărsatul zorilor, nu se mai putu stăpâni, i se închiseră 
ochii, îl cuprinse o molăiaţă şi... şi aţipi. 

Soarele era pe cer ca de un stânjen şi el tot dormea. 
Văzând tatăl său că nu mai vine şi temându-se să nu i 
se fi întâmplat ceva, se luă şi se duse să vadă de el; 
când colo, cât de mare îi fu mirarea şi năcazul când 
află copilul hârconind !, iar trifoiul tot călărit şi târfelit, 
de-ţi era mai mare mila uitându-te la el. Gândeai că 
caii lui sân-Toader, nu alții, au alergat prin el. 

Bietul om văzând acestea, îşi descărcă tot năcazul 
pe copil, care se pomeni cu inima bătându-i-se de frică 
de sudalmele şi loviturile tatălui său. 

— Putoareo şi somnorosule, atâta nădejde am eu de 
tine? Uită-te şi vezi cum ni-e trifoiul; aşa ştii să-ţi 
păzeşti lucrul? Amar de mine cu voi, am năcăjit destul 
pân” v-am crescut, acuma, când mă credeam cu ajutor, 
iacă ce nădejde am din partea ta; nu poţi nici o noapte 
sta la pază, ca să nu dormi somnorosule, putoareo! 
zicea tată-său plin de mânie. 

Noaptea următoare trimise pe al doilea copil, a treia 
pe celălalt, şi aşa se prerândiră toţi copiii, dar parcă 
era făcătură, nu alta: nici unul nu putea străjui noaptea 
întreagă, ci pe toţi îi fura somnul colo de către ziuă şi 
baş atunci aducea năstrecea? pe cine aducea, de le 


1 A hârconi — a sforăi. 
2 Diavolul. 

călărea trifoiul. Şi se năcăjea tatăl copiilor şi le spunea 
vorbe de să nu-i iai din gunoi, îi făcea obială, dar în 
zadar, că şi ei singuri vreau să se ţină ca să nu 
adoarmă, dar venea somnul ca un hoţ, de-i fura, nu 
alta. Nu era chip ca să poată străjui noaptea întreagă. 

Acum veni şi rândul lui Petru. Se ridică şi el din 
cotu lui cu cenuşă, se duse la mamă-sa şi-i zise: 

— Ştii ce, mamo? la fă-mi tu mie o pogace de 
cenuşă, să vezi de nu fac eu de râs pe toţi fraţii mei, 
măcar că se ţin ei aşa făloşi, aşa ştudenţi! 

— Ia taci tu, hăbăucule! zise tatăl său mânios, dar 
cine necuratu o să mănânce la noapte cărbunii din 
cenuşă, ori tu eşti mai bun decât fraţii tăi? 

— Tată, eu mă prind să păzesc trifoiul, lasă-mă şi 
pe mine la noapte! 

— Bine! zise tatăl, dar să ştii că de nu-mi afli pe cei 
ce-mi călăresc trifoiul, tu nu mănânci mulţi cărbuni 
din vatră, ai auzit? Să nu crezi că eu glumesc, că m-am 
săturat de voi de toţi. 

Şi îi făcu mamă-sa o pogace de cenuşă, o luă Petru 
Cenuşă (căci aşa îl batjocurea lumea) în straiţă şi, cum 
apuse soarele, o luă către grădină. 

Stătu el la paza toată noaptea fără să doarmă; când 
colo de către ziuă începu să bată un vânt căldicel şi 
îmbătător, care se lăsă pe gene-i şi era p-aci, p-aci să-l 
ademenească. Dar Petru Cenuşă nu se lăsă, când văzu 
că nu-i modru, se duse la gardul cu spini, luă câţiva 

spini şi îi puse pe lângă sine şi când cucăia, se 
împungea în spini şi fugea somnul de trei stânjeni de 
el. Când fu colo de cătră ziuă, în revărsatul zorilor, 
numa” ce se pomeni Petru că iacă trei cai ca trei munţi 
se lăsară în grădină şi începură a alerga prin trifoi. 
Petru Cenuşă făcu ce făcu şi-i prinse pe toţi trei. Erau 
caii zânelor, cari slobozeau din nări vânt căldicel şi 
dulce, care adormea pe oricine: dar ei erau fermecaţi, 


că îndată ce dă cineva ochii cu ei, se fac blânzi ca mieii | 


şi-i poate prinde orişicine. Cum îi prinse, Petru vru să-i 
ducă acasă la tatăl său, dar caii îi ziseră: 

— Fii bun, slobozi-ne, că prea mult întârziem, că 
tot cu noi n-ai ce face, că noi nu ni-s cai ca ceilalţi, dar 
dacă ne slobozi, noi ţ-om fi de mare folos odată. 

Petru se învoi să le dea drumul şi caii atunci îi 
deteră unul un căpăstru de aramă, altul un căpăstru de 
argint şi al treilea un căpăstru de aur, şi îi ziseră: 

— Când vei avea lipsă de noi, Petre, când vei fi în 
vrun năcaz, scutură căpestrele şi noi pe loc vom veni şi-ţi 
vom ajuta. Dar tu nu spune la nime nimic despre noi. 

Şi caii deodată pieriră ca o nălucă, iar Petru, luând 
căpestrele, le băgă în sân şi plecă acasă. 

Acolo spuse tatălui său că să nu mai aibă grija 
trifoiului că nime nu-l mai strică de aici înainte. 

Petru se puse iar în cotul lui cu cenuşă, iar ceilalți 
îşi căutau de treburile lor şi erau harnici, şi începu a le 
merge bine şi a-şi aduna câtă stăricică. 

Pe vremea aceea ieşi vestea în ţară că împăratul, 
fiind bătrân, îşi căuta un ginere la fata lui, căruia să-i 
dea tronul şi împărăţia. Dete dară de ştire la lume şi la 
ţară ca să se strângă toţi junii de laturi de oraşul în care 
şedea împăratul, ca să-şi aleagă fata din ei. Şi era 
plănuit aşa, că fata să şadă în un loc anumit şi să ţină 
coroana în mână şi toţi junii să treacă în fuga calului 
pe lângă ea; şi acel june care va putea cu sabia dobori 
coroana din mâna fetei de trei ori una după alta, acela 
să fie ginerele împăratului. 

Şi pe vremea aceea era aşa rânduiala că nu se luau 
numai după ranguri ca acum, ci putea şi un paore ! să 


- fie ginere de împărat, dacă îi plăcea fetei de el şi de 


vitejia lui. Că pe atunci se da mult pe isteţimea şi 
vitejia omului, dar nu pe bogății, ranguri şi domnii ca 
acum. De aceea, chemă împăratul nu numai pe fiii de 
prinți şi de împărați, ci şi pe fiii de paori, ca să vină la 
sărbare spre a-şi alege fata lui pe cel mai vrednic. 

Şi veniră, vai, maica mea, ca la un târg mare, feciori 
din toată lumea, fii de împărați, de crai, de prinți, de 
domni şi de paori, cari de cari îmbrăcaţi mai frumos 
şi pe cai mai sprinteni, ce vărsau parcă foc din nări. 
Că râvneau mulţi după închinata de fată, că era şi fru- 
moasă, bat-o stelele s-o bată, să-i sorbi apa din guriţă, 


1 Paore — ţăran. 


şi avea o ţară mare şi frumoasă şi bogății nenumărate 
şi era numai una fată la părinţi. 

Auzind de aceasta şi Petru Cenuşă, ce se socoti el? 
leşi din cotul său şi haid şi el, dragă Doamne, să-şi arate 
vitejia înaintea fetei de împărat şi să-i câştige inima. 
Hei! şi nu ştii din ce tufă sare iepurele; nu ştii din cine 
pieri; că porcu rânios ! mănâncă para cea mai frumoasă. 

Văzând el că fraţii lui ceilalţi toţi au plecat şi pe el 
nimeni nu-l cheamă, nu se socoti mult, ci plecă şi, de 
laturi de sat, scoase căpăstrul de aramă, îl scutură de 
trei ori şi veni, drag doamne, un cal de aramă roşu ca 
para focului şi sprinten precum caii arăpeşti, şi-i zise 
lui Petru Cenuşă: 

— Ce pofteşti, stăpâne? 

— Să mă duci la fata împăratului şi să mă porţi 
vitejeşte pe dinaintea ei, ca să-i dobor coroana şi să-i 
câştig mâna. 

— Bine, stăpâne, dar mai înainte îmbracă hainele 
ce ţi-am adus şi încinge sabia, că încolo grija mea. 

Şi îmbrăcă Petru Cenuşă hainele ce i le adusese 
calul şi încinse sabia şi se schimbă omul meu de nu-l 
cunoşteai, nici frate să-i fi fost. Că străluceau hainele, 
sabia şi pintenii ca para focului, bătând în roşu-galben, 
iar faţa lui credeai lumină de seară. Aşa era el şi aşa îl 
purta calul în fală în fruntea celorlalți feciori. Dar am 


1 Rânios — râios. 

uitat să vă spun că Petru Cenuşă, mergând cu calul său 
spre oraşul cu pricina, iacă vede şi pe fraţii săi cu tră- 
sura într-o baltă şi nu mai puteau bieții cai să-i scoată, 
din bara! aceea. El, cum îi văzu, îi cunoscu, dar ei 
când îl văzură îşi luară pălăriile, că crezură că-i vrun 
fiu de împărat, aşa de împodobit era. 7 

— Ce-i, Pavele, Ioane, Ghiţă, Dănilă şi Eremie, nu 
mai poate Lila cu Fani să vă scoată din noroi? zise 
Petru cătră frații lui. 

— Nu! măria-ta, ziseră ei cu mirare, că de unde ştie 
el cum îi cheamă pe ei — şi caii nu ne pot scoate, că-s 
slabi, amărâţi. 

— De ce n-aţi luat şi pe Petru, fratele vostru? că el 
ar fi împins la leuca şi v-ar scoate din imală?. 

— Lasă-l păcatelor, măria-ta, că un om ca el nu-i 
vrednic să-i pomenim numele. 

— Aşa ziceţi voi, dar să ştiţi ca Petru Cenuşă v-a 
scoate din imală. 

Şi suflă o dată pe nări calul său şi împinse cocia cu 
caii fraţilor săi de trei poşte înainte. 

Şi se minunau fraţii de vorbele necunoscutului, şi 
pe vorbă semăna cu Petru Cenuşă, dar de unde putea 
el să fie acela? Că-l ştiau rămas în cotul său acasă; ei, 
şi apoi îmbrăcămintea şi calul de unde să le fi avut? 
Nu putea să fie el Petru, fratele lor, nu, şi pace! 


1 Bară — mocirlă, smârc. 
2 Imală — noroi, glod. 


Aşa ziceau fraţii lui, iar Petru ajunsese mult 
înaintea lor la oraşul împărătesc. 

Acolo, lume şi ţară câtă frunză şi iarbă. Cum ajunse 
el, toţi se uitau la el ca la altă ce şi se întreba al cărui îm- 
părat să fie feciorul ăsta? Unii ziceau că e al Împăratului 
Roşu, alţii că e al Împăratului Verde, alţii ziceau că e al 
Împăratului Galben; iar feciorii de crai toţi îl duşmăneau, 
că era mai pe sus decât ei şi ei nu-l cunoşteau cine e şi a 
venit numai să le strice norocul lor. Deodată sunară 
trâmbiţele şi se începu comedia, sau cum să-i zicem. 

Fata împăratului se sui pe o masă lucrată cu multă 
măiestrie şi scobită în marmură roşie, îmbrăcată toată 
în fir de aur şi împodobită cu pietri scumpe, de strălucea 
ca soarele; şi şezând pe un scaun de aur, ţinea în mână 
coroana împărătească, iar care doreau a avea această 
coroană şi pe care o ţinea în mână, zburau pe rând pe 
sub mâna ei, cu caii lor iuți ca rândunelele, iar cu sabia 
cercau a lăpăda coroana din mâna fetei. Dar care cum 
lovea, i se frângea sabia şi coroana nici nu se clătea. 

În scurtă vreme, în nişte ceasuri numai, şi erau la 
picioarele fetei o grămadă de săbii frânte. 

Toţi cei adunaţi se mirau că feciorul acela cu 
hainele de aramă se lasă pe urma tuturor. 

Când fură toţi gata, îşi strânse Petru Cenuşă calul său 
şi ca fulgerul trecu pe sub mâna fetei cea cu coroana; 
iar cu sabia lovi coroana aşa de puternic, de era mai să 
zboare în colţul lui cu cenuşă. Toţi cei de faţă bătură în 

palme de bucurie, iar împăratul le dărui la toţi cei 
adunaţi mâncare şi beutură, şi le spuse că la trei zile să 
se adune, că vor mai încerca, până când se va afla unul 
care de trei ori va dobori coroana. Şi se veseli lumea şi 
toţi vorbeau numai de feciorul cu hainele de aramă, apoi 
cei mai aproape se duseră acasă, iar cei mai îndepărtați 
rămaseră aci. Petru Cenuşă încă se întoarse acasă, ori 
mai bine zis la cotul său de cenuşă. 

Când ajunseră şi fraţii săi acasă, începură a povesti 
cele ce au văzut. Petru tăcea şi asculta. Apoi spuseră 
cum s-au înțâţânat cu cocia într-o bară şi de nu venea 
un domn chiţoş ! să le ajute, n-ar mai fi putut ieşi de 
acolo. Petru începu a râde din cotul lui şi le zise: 

— Şi eu am văzut cum calul domnului aceluia 
numai a suflat pe nări şi v-a împins treci poşte înainte 
cu căruţă cu tot. 

— Şi de unde ştii tu, nimenio? ziseră fraţii lui; de 
unde ştii tu? 

— De unde? Eu m-am suit pe corelnic? şi am văzut 
mai bine decât voi. 

Şi mai povestiră fraţii cum se întreceau craii şi 
prinții ca să răstoarne coroana din mâna fetei cu părul 
de aur. Dar care cum lovea cu sabia, i se rupea sabia 
în două, iar coroana nici nu se clătea. Când mai pe 
urmă veni şi domnul care-i scoase din imală şi cum 


! Chiţoş — înzorzonat. 
? „Coteţul găinilor“ (explicaţia culegătorului). 

dădu el cu sabia, coroana ajunse cine ştie unde peste 
capetele mulțimii. 

— Şi eu l-am văzut pe domnul acela, zise Petru; era 
îmbrăcat tare frumos, şi el şi calul numai în haine de 
aramă ca para focului. Că de pe corelnicul nostru se 
vede tot. 

Fraţii lui îl înjurară cum erau obicinuiţi şi de năcaz 
se duseră şi rupseră corelnicul, zicând că Petru numai 
îşi bate joc de ei, că adică el să vadă de pe corelnic 
mai bine decât ei, cari au fost acolo. 

În ziua a treia, rânduită ca să se adune mulţimea, 
fraţii lui Petru iar înhămară caii la celiga ! lor şi hi! la 
drum, că de cai nu-i bai, numai bici bun să ai. 

Cum plecară ei, Petru Cenuşă iar ieşi din cotul lui 


să plece şi el. Cum ajunse în lături de sat, scoase din 


sân căpăstrul de argint, îl scutură de trei ori şi pe loc 


veni un cal de argint, mândru şi frumos, şi aduse lui 


Petru un rând de haine, sabie şi zale de argint; şi după 
ce le îmbrăcă, calul îl purtă ca vântul până ajunse la 
oraşul împăratului. Acolo era adunată o mulţime de 
oameni şi mai mare ca mai nainte. Copii de crai şi 


prinți erau îmbrăcaţi numai în fir şi mătasă, iar caii lor. 


băteau cu picioarele şi-şi muşcau zobelele, aşteptând 
începerea jocului. 

Când ajunse însă Petru cu calul lui, îi acoperi cu 
strălucirea sa, toţi rămaseră nimic pe lângă el şi-l 


! Brişcă, cabrioletă. 

priveau cu duşmănie că acesta e cel care i-a întrecut 
în rândul trecut şi îi va întrece şi acum. 

Şi se începu lupta sau jocul cu săbiile; Petru rămase 
iarăşi cel din urmă. Ca şi în rândul trecut, aşa şi acum, 
care cum ajungea la rând şi lovea cu sabia, i se rupea 
sabia în bucăţi şi coroana nici nu se mişca; iar când 
ajunse Petru la rând şi lovi cu sabia, sări coroana cât 
colo, cu scântei după ea. 

Şi toată mulţimea rămase mirată de frumuseţea şi 
vitejia acestui tânăr pe care-l porecliră Craiul Roşu. 

Şi împăratul îi dete scrisoare şi acum ca şi în rândul 
trecut, scrisoare de biruinţă, şi totodată spuse mulţimii 
că peste trei zile iar să se adune pentru cea din urmă 


. oară, că atunci va fi biruinţa biruinţelor. 


Şi se îndepărtă mulțimea, iar Petru Cenuşă ori 
Craiul Roşu, cum să-i zicem, se întoarse iar în cotul 
lui cu cenuşă până când va veni ziua în care să se 
bucure şi el o dată. Când veniră fraţii lui acasă, înce- 
pură a povesti ce au văzut, iar Petru Cenuşă zise că el 
ştie mai bine decât ei, şi începu a povesti de se mirau 
fraţii lui cum ştie să spună ca pe carte. 

Şi-l întrebară fraţii lui că de unde ştie toate cum s-or 
întâmplat? Iar el zise: 

— De unde? M-am suit pe poiata porcilor şi am 
văzut toate, că de nu aş fi văzut, cum v-aş şti povesti? 

Şi se năcăjiră fraţii lui că el ştie mai bine decât ei, 
cari au fost de faţă, şi stricară poiata porcilor pe care, 
Cică, se suise Petru. 

Şi veni şi ziua a treia, zi de plată şi răsplată, şi 
plecară fraţii lui Petru către oraşul împărătesc; iar 
Petru, după ce plecară ei, se sculă din cotul lui, scutură 
căpăstrul de aur şi veni, drag Doamne, un cal mândru 
de aur cu frâul şi şaua numai de aur curat şi îi aduse şi 
lui Petru un rând de haine de aur şi sabie de aur, zale 
şi pinteni cu totului tot de aur. Şi când le îmbrăcă Petru 
şi încălecă pe cal, gândeai că-i fiul soarelui, nu alta, 
aşa strălucea şi el, şi calul, şi armătura lui. 

Şi se strânsese acum şi mai multă lume la oraşul cu 
pricina decât altă dată şi toţi căutau după Craiul Roşu, 
el care întâi a fost îmbrăcat în haine cu fir de aramă, a 
doua oară era îmbrăcat în haine cu fir de argint, căci 
ştiau că numai el singur va putea lepăda coroana din 
mâna fetei. Toţi se uitau în toate părţile să vadă pe 
Craiul Roşu venind şi vorbeau numai de el, când, 
iată-l, se vedea strălucind de departe de-ţi lua vederile. 
Într-o minută şi fu aci. Toţi cei de faţă băteau în palme 
şi strigau să trăiască Craiul Roşu; numai feciorul 
împăratului Negru îl duşmănea, că el iubea tare fata şi 
cică ar fi zis că ar da împărăţia tatălui său toată, numai 
să o dobândească pe frumoasa fată. 

Fata însă nici grijă n-avea de el, că ea căuta pe 
lângă frumuseţe, şi vitejie; şi la dânsul nu găseai nici 
o însuşire bună, nici frumuseţe, nici vitejie, şi asta îl 
mânca pe el. Şi se începu jocul şi Petru iară rămase 
cel din urmă ca să nu i să zică că se măreşte şi umblă 
după domnie; ba el avea de gând nici să nu-şi încerce 

norocul, dar după ce toţi cercară şi nicicare nu fură în 
stare să câştige inima fetei, mulţimea striga: 

— Să probeze şi Craiul Roşu, să-l vedem, că nu ne 
ducem de aici până nu-l vedem şi pe el. 

Astfel Petru, vrând-nevrând, fu silit să-şi cerce norocul. 

Fata, cum îl văzu, se îndrăgosti foc de el, dar şi el 
de ea; şi când ajunse înaintea fetei ea îi puse coroana 
în cap, se coborî la el. Îl apucă de mână şi îi spuse că-l 
iubeşte şi numai el va fi alesul inimii sale. 

Apoi veni şi tatăl fetei, împăratul, şi le dădu bine- 
cuvântarea sa, apoi aduse un preot, care-i cunună în 
faţa mulțimii şi făcură, dragă Doamne, un ospăț de cele 
împărăteşti şi toţi cei de faţă fură goştii împăratului. 
„Iar Petru îşi chemă fraţii şi pe tatăl său, îi băgă 
într-o odaie numai pe ei şi le spuse: 

— Eu sunt Petru Cenuşă, fratele vostru şi fiul tău, 
tată. A fost norocul meu că m-am dus de am păzit 
trifoiul, căci caii cari ne călăreau trifoiul mi-au adus 
norocul şi mie, dar şi vouă. 

Şi fraţii lui căzură în genunchi înaintea lui şi-l rugară 
de iertare, iar el îi sărută pe toţi şi-i aduse la curtea sa. 

Şi ţinu veselia o săptămână încheiată şi se bucurară 
toţi, dar mai tare se bucura fata împăratului, că ş-a 
căpătat aşa un bărbat tras printr-un inel. Şi împăratul, 
fiind bătrân, dete domnia ginerelui său, numit Craiul 
Roşu, care domni cu blândeţe şi înţelepciune multă 
vreme şi, de nu va fi murit, şi astăzi trăieşte. 


POVESTE POPULARĂ ROMÂNEASCĂ 


Un ochi plânge, unul râde 


A FOST ODATĂ ca niciodată, a fost un împărat 
mare şi puternic, de s-a dus vestea de el peste nouă mări 
şi nouă ţări. Dar împăratul era nenorocit, că rămăsese 
văduv şi singura lui mângâiere erau trei copii ce-i 
avusese cu împărăteasa. De aceea. împăratul şi-a dat 
toată osteneala ca să-i crească, să-i facă mari şi cu minte; 
că îi iubea pe tustrei împăratul, dar mai ales pe cel mic. 
Şi ori de câte ori îl vedea şi de ori unde se întorcea, împă- 
ratul de el întreba şi pe el îl lua în poală şi-l drăgostea. 

Dar cum era împăratul din firea lui că cu un ochi 
plângea şi cu unul râdea, feciorii lui vedeau şi se 
minunau însă nu îndrăzneau să-l întrebe ce are. Odată, 
văzând ei că pe fratele lor cel mai mic îl îndrăgosteşte 
şi-l place aşa de tare, s-au gândit ei să-l pună pe el să-l 
întrebe, că n-are să se supere dacă-l va întreba, şi aşa 


s-au şi înţeles cu toţii. Şi într-o zi, când împăratul îl . 


ţinea în braţe şi-l drăgostea, copilul cel mic îi zise: 
— Tată, eu te-aş întreba ceva, dar să nu te superi. 
Şi-l întrebă de ce cu un ochi plânge şi cu unul râde. 
Împăratul oftă o dată şi apoi zise: 

— Ar fi trebuit să nu-ţi spun, dar pentru că m-ai 
întrebat, tot îţi spun. Un ochi plânge pe mama voastră, 
care a murit, şi un ochi râde pentru că vă văd pe voi 
crescând, pentru că voi sunteţi mângâierea mea. 

A mai trecut după aceea vreme multă şi feciorii se 
făcuseră mari; şi celor doi mai mari le venise vremea să 
se-nsoare şi ei nu îndrăzneau să-i spună împăratului do- 
rința lor. De aceea s-au gândit iară ca să pună tot pe 
fratele lor cel mic să roage pe tată-lor ca să le dea slobo- 
zenie; şi împăratul nu li s-a pus împotrivă, numai le-a 
poruncit ca seara să se culce toţi într-un aşternut; şi cum 
erau ei culcaţi, împăratul a luat coroana lui de împărat şi 
le-a pus-o pe cap la toţi trei şi le-a zis ca să bage bine de 


“seamă ce vor visa să ţină minte, iar a doua zi să-i spună. 


Cei trei feciori de împărat s-au culcat şi a doua zi, 
când s-au sculat, de s-au văzut cu tatăl lor, i-a întrebat 
să-i spună fiteşicare visul visat. Feciorul cel mai mare 
i-a spus bunăoară, că a visat că are să se însoare şi are 
să-şi ia fată de la răsărit; cel de mijloc i-a spus iară că 
a visat că are să se însoare şi are să-şi ia o fată de la 
apus. Când a venit rândul la cel mai mic, de l-a între- 
bat împăratul şi pe el să spună şi el ce a visat, copilul 
se cam codea şi nu vrea să spună şi el ce a visat, că 
zicea că nu spune, că nu e bine, şi mai bine să-l lase 
să tacă. Dar împăratul i-a poruncit să spună adevărat 
ce a visat şi atunci copilul, neavând ce face, zise: 

— Am visat că am să ajung împărat în locul dumitale. 

Împăratul, cât a auzit aşa ceva, l-a oropsit pe băiat şi 
din drag ce-i era, a început să-l urască, pentru că nu-i 
venea bine să-l vadă pe el domnind. Şi ca să nu mai aibă 
de ce să se teamă, s-a gândit ca să-l piardă. De aceea a 
poruncit de-i-a adus un chervan!, şi pe feciorul cel mai 
mic l-a luat şi l-a legat cu mânele îndărăt şi l-a legat şi la 
ochi, şi l-a pus în chervan, şi l-a dat la un ţăran să se ducă 
cu el în pustiu şi să-l omoare. Da i-a spus să-i aducă 
semn să se încredinţeze că l-a omorât să-i aducă degetul 
cei mic cu inelul şi inima şi ficatul. Țăranul a pornit cu 
chervanul şi cu feciorul de împărat legat de el şi a ieşit 
la câmp şi a mers cât a mers, departe-departe, şi o dată 
se uită îndărăt şi vede că o pasăre şedea pe capul fecio- 
rului de împărat, şi vrea să o dea; şi când o dă de pe cap, 
i se punea pe umeri şi de pe umeri când o da, iară i se 
punea pe cap, şi nu se depărta cu nici un chip. Cărăuşul, 
văzând minunea asta, credea că e vrun semn de la 
Dumnezeu şi i se face milă şi nu s-a îndurat să-i piardă 
sufletul feciorului de împărat şi s-a hotărât să-l dezlege. 
Da” el trebuia să ducă semn împăratului şi a întrebat pe 
feciorul de împărat ce să facă. Şi cum sta pasărea pe 
capul lui, s-a gândit să o taie şi să-i ia inima şi ficatul şi 
aşa au şi făcut. Mai rămânea acum degetul cu inelul, că 
acolo nu putea face altfel decât să-l taie, şi feciorul de 
împărat s-a învoit, şi l-a pus pe un buştean şi s-a uitat în 


1 Chervan — car mare. 

altă parte şi harş! cu un cuţit i l-a retezat ţăranul şi l-a 
pus în traistă, în cârpă şi a plecat la împăratul. Iar pe 
fecior l-a lăsat să meargă unde-l v-a milui Dumnezeu. 
Şi s-a dus cu degetul şi cu inima şi cu ficatul la împărat, 
şi împăratul, cum a văzut, s-a bucurat lucru mare că a 
scăpat de primejdie şi l-a cinstit mai mult decât s-aştepta. 

Feciorul de împărat s-a pornit înainte peste câmpuri 
şi pustietăţi şi merge cât va fi mers, până dă o dată de 
trei poteci care apuca în trei părţi. El nu ştia pe care să 
apuce şi cum să aleagă: să apuce pe cea de la dreapta, 
ori pe cea de la stânga? Ce să facă? S-a hotărât să apuce 
pe cea din mijloc şi s-a pornit pe ea şi mergi, mergi pe 
drum cu greutăţi şi prin pustiu, de nu vedea decât cerul 


şi pământul. După ce a mers cât va fi mers poate o săp- 


tămână ori două, ori o lună, ori mai mult, dă de un 
bordei, de o casă şi în casă era o hoaşcă de babă. Fecio- 
rul de împărat se duce şi bate la uşă şi se roagă de babă 
să-l primească în casă, să-şi facă milă, să-i dea o coajă 
de pâine, că e trudit de drum şi licnit de foame. Baba 
i-a spus că-l primeşte, dar are un unchiaş orb de treizeci 
de ani; acum e dus cu oile, dar când se va întoarce are 
să-l miroasă şi are să-l mănânce, să-l soarbă. Feciorul 
era frumos şi zdravăn, şi baba n-avea copii, şi tare ar fi 
vrut să-l ţină la ea; şi s-a gândit cum l-ar putea ţine la 
ea ca să-l aibă ca pe copilul ei. Şi s-a înţeles cu feciorul 
de împărat să-l pună într-o albie şi să-l acopere cu 
velinţe şi să îl legene, şi el să plângă ca copiii. 

Seara vine unchiaşul acasă şi de departe miroase a om 
străin şi întreabă pe baba să-i spună drept ce străin a 
înnoptat la el în casă, că el miroase că e cineva. Baba a 
început să-i spună că e adevărat, că nu se înşală şi când 
i-o spune cine e, are să-i pară bine. Ş-apoi baba începe 
să-i spună că azi dimineaţă s-a apucat de a făcut un mălai 
şi l-a băgat în cuptor să se coacă şi l-a întors pe toate păr- 
tile până s-a copt; şi după ce s-a copt şi a vrut să-l scoată 
afară , vede îndărătu-i, jos, un copil. Unchiaşul se bucură 
tare că are şi el un copil, că baba-i spunea că e frumos şi 
voinic şi unchiaşul îi cerea să-l ia în braţe şi să-l sărute; 
dar baba nu i l-a dat până n-a mai trecut ceva vreme. 

După ce a mai trecut câtăva vreme şi băiatul vedea 
pe unchiaş că se ducea cu oile, a cerut el să se ducă cu 
oile, dar unchiaşul nu vrea să-l lase, că zicea că sunt 
primejdii, pentru că nu ştie pe unde să se ducă cu ele. 
Astăzi roagă, mâine roagă, până când unchiaşul i-a 
îngăduit să se ducă cu oile, dar i-a dat mare grijă să nu 
se ducă pe departe; şi i-a spus că în cutare parte e mo- 
şia vulpii, în cutare a lupului, în cutare a ursului, şi în 
cutare parte e moşia zânelor. Băiatul răspundea: „Nu 
mă duc, taică“, dar pe de altă parte îşi pregăti săgeți, 
de-şi umplu o geantă plină, îşi luă cu el fluiere, îşi luă 
tilinci şi porni încet-încet cu oile şi apucă spre moşia 
vulpii şi îşi paşte oile şi le adapă şi apoi le lasă departe, 
şi el începe să cânte din fluier; şi cum cânta din fluier, 
îl aude vulpea şi vine la el: 

— Ce cauţi, fecior de lele, pe moşia mea? 

— Ce, e a ta? Tu ai făcut pământul, tu să-mi ial 
ceşti? Vrei să ne luăm la luptă, ori să ne batem în săgeți? 

— În luptă, că e mai dreaptă. l Mt 

Şi se ia la luptă şi răpune pe vulpe şi o omoară şi îi 
ia pielea; şi către seară pleacă acasă. Unchiaşul, cum 
îl văzu, nu mai putea de bucurie că a omorât pe vulpe, 
şi i-a rămas moşia lui. Dar i-a spus pe la lupi să nu se 
ducă, să nu i se întâmple nenorocire. $ aa 

A doua zi feciorul de împărat iară plecă cu oile şi 
şi le îndreptă către moşia lupului. Şi iară cum şi le 
adăpa, le dă la o parte şi începe să cânte; şi vine lupul, 

şi iar se ia la luptă şi omoară pe lup şi îi ia pielea pe 
ciomag şi pleacă seara cu ca acasă. ŞI unchiaşul iar s-a 
bucurat că a scăpat de lup şi că i-a rămas lui moşia. 

A treia zi tot aşa s-a întâmplat cu ursul, de l-a omo- 
rât şi pe el, dar mai cu greu, şi i-a luat pielea şi moşia, 
şi unchiaşul tare se bucura că are un fecior aşa de voinic. 

Mai rămânea cu fântâna zânelor. ta 

Unchiaşul văzuse că din ce îi zicea fecioru-său să nu 
se ducă pe la moşiile lupului şi ursului, el tot s-a dus şi 
îi era fiică să nu se ducă şi pe la zâne şi să-i rămâie oasele 
pe acolo, ori să-i ia şi lui vederea. ŞI s-a gândit să-l ţină 
acasă, să nu-l mai lase să se ducă cu oile. L-a tinut două 
zile acasă, dar a treia zi n-a mai fost cu putință; şi cât a 
stat acasă, feciorul de împărat în cele două zile s-a tot 
pregătit şi şi-a făcut tot ce-i trebuia. Şi în a treia zi plecă 

drept la zâne. Cum ajunge acolo, şi adapă oile şi le dă 
de-o parte şi începe să cânte din fluier. Cât îl aud ielele, 
vin la el, că era douăsprezece fete, şi îi zic şi ele: 

— Fecior de lele, ce cauţi pe moşia noastră? Ai să 
ne cânţi până când vom osteni jucând, să cânţi cât om 
putea juca, că de unde nu, eşti prăpădit. 

Feciorul de împărat începu să cânte, şi cântă, de când 
va fi început el să cânte, şi vedea că zânele nu mai 
ostenesc. Şi el nu vrea să se dea ostenit, ca să nu fie pră- 
pădit de zâne, de aceea, cum cânta, el tot băga scuipat 
în fluier şi se făcea că nu mai poate cânta cu el; şi îl lua 
Şi îl bătea să iasă scuipatul din el, până îl crăpă. Şi cum 
l-a crăpat, a cerut alt fluier de la zâne şi ele i-au adus 
altele numaidecât, şi el a început să le încerce: lua pe 
unu, sufla în el, nu cânta; al doilea tot aşa, al treilea tot 
aşa, până le-a încercat pe toate şi nici unul nu cânta. Şi 
când au văzut zânele că nici unul nu cântă, l-au întrebat 
că ce fel de fluier era al lui, din ce era făcut? Şi feciorul 
de împărat le-a răspuns că era de vână de nuc. Zânele 
aveau acolo mulți nuci şi de toate mărimile, şi numai- 
decât aduc topoare şi taie un nuc care era mai mare şi îi 
taie trunchiul şi vrea să-l crape ca să-i scoată inima. Şi 
feciorul de împărat, cum bătea pene şi vrea să despice 
trunchiul de nuc, pune pe zâne să ţină cu mânile de cră- 
pătura; şi când ţinea ele mai bine, el scoate penele, de 
zânele rămân încleştate cu mânele în butuc. Zânele se 
roagă de feciorul de împărat să le dea drumul, dar el le 
spune că nu le dă drumul până nu i-or da ochii moşului. 

Zânele, neavând ce face, i-au spus că i-i dă, i-au 
spus să se ducă să ia cheile, să se ducă la ele acasă, la 
palatul lor şi să caute pe poliţă, şi ce ochi vor fi mai 
mari, pe aceia să-i ia, că aceia sunt ochii moşului. 

Feciorul de împărat s-a dus la palatul ielelor şi cum 
umbla el pe acolo, de bătea şi făcea zgomot, copiii 
ielelor s-au speriat; şi cum era focul făcut şi căldarea 
cu apă fierbinte pe foc, unii au dat în foc, iar alţii au 
dat în căldare de s-au opărit şi au murit cu toţii. Fecio- 
rul de împărat a luat de pe poliţă ochii cei mai mari şi 
o sticlă de apă vie şi altă sticlă de apă moartă, după 
cum îl învăţaseră ielele, şi vrea să plece. Când să iasă 
afară se întâlneşte cu bărbaţii zânelor; şi cum îl văd îl 
întreabă ce caută acolo şi le spune că l-au trimis ielele 
să vadă ce fac copiii, dar copiii dorm cu toţii, că de 
mult ce s-au jucat au obosit şi acuma dorm duşi. 

— Dar ielele unde sunt şi ce fac? 

— La fântână, fac masă mare şi mi-au zis că dacă vă 
voi întâlni să vă zic să veniţi şi dumneavoastră acolo. 

Plecară cu toţi spre fântâna ielelor şi pe drum dă de 
un munte, şi lângă el o groapă mare şi ca un fel de piv- 
niţă; şi se prind care poate să sară de acolo până jos. 
Feciorul de împărat a sărit el întâi şi s-a dat sub pivniţă 
şi şi-a scos paloşul, şi cum sărea din bărbaţii ielelor câte 
unul, îl săgeta şi pe care sărea iar îl săgeta, şi până i-a 
ucis pe toţi doisprezece şi i-a închis acolo în pivniţă. De 
acolo s-a dus la fântâna ielelor; şi cum sta ele tot cu 

mânile prinse în butuc, le-a tăiat capetele la toate şi le-a 
lăsat tot acolo. Apoi şi-a luat oile şi s-a pornit să se ducă 
acasă, că mai trecuse şi noaptea şi se apropia de ziuă. 

Acasă unchiaşul şi baba îl tot aştepta, şi unde nu 
mai venea, credea că s-a prăpădit;, de aceea, când îl 
aud cântând din fluier, îi ies înainte şi îl întreabă: ce a 
făcut, ce a păţit de a stat atâta? Feciorul de împărat le 
spune că nimic nu i s-a întâmplat, dar îşi pierduse oile 
şi a stat de şi le-a adunat. Unchiaşului nu-i venea să 
creadă şi îi zise: 

— Te-ai dus la fântâna zânelor şi nu vrei să-mi spui! 

— Nu m-am dus, răspunse feciorul de împărat, dar 
am să mă duc mâne. 

Dar unchiaşul nu l-a mai lăsat să se ducă, că-i era 
frică să nu-l piardă, că atâta bucurie avea şi el. 

După două-trei zile copilului i s-a făcut milă de un- 
chiaş, că-şi pierduse vederea de treizeci de ani, a scos 
ochii din batistă şi i-a pus la loc şi a pus apă moartă şi 
apă vie, şi a văzut. Unchiaşul i-a căzut în genunchi şi 
i-a mulțămit că i-a dat vederea şi că a omorât pe zâne 
şi le-a luat moşia. De aci înainte unchiaşul nu mai lăsa 
pe copil să meargă nicăieri, că el se ducea cu oile la 
apă şi peste tot la păscut, că şi unchiaşul în vremea lui 
fusese viteaz mare. 

Băiatul, cum sta acasă, umbla de vedea tot ce e pe 
acolo şi odată, mai departe de casă, vede devale un puț 
şi acolo era un porc şi un cal; porcul priponit la iarbă 

verde, iară calul nomolit în noroi până în gât. Băiatul, 
cum vede aşa ceva, gândeşte în gândul lui că unchia- 
şul trebuie să fie nebun, ca în loc să lege calul la iarbă 
şi porcul în noroi, i-a legat de-a-ntoarsele. Şi numai- 
decât se duce la cal, şi-l scoate din noroi, îl spală şi-l 
leagă la iarbă verde, iar pe porc îl aruncă în noroi; şi 
seara, când era să vie unchiaşul acasă, iar îi schimbă. 
Şi multe zile tot aşa a făcut. 

Vine într-o zi o sărbătoare şi unchiaşul şi cu baba se 
duc la biserică, iar pe băiat îl lasă acasă ca să îngrijească 
de casă şi să le pună masa pe când s-or întoarce. 
Feciorul de împărat numaidecât a dat fuga la cal să-l 
schimbe şi pe când îl schimba de-l scotea din noroi şi-l 
da la iarbă, calul i-a vorbit şi i-a spus că are să-i facă un 
bine; şi băiatul l-a întrebat ce bine şi calul i-a spus că 
are să-l ajute, că tatăl lui e în război şi, de nu se va duce 
degrabă, va fi biruit şi va pierde împărăţia şi viaţa. 

Baba, pe când se închina în biserică, ce face, ce nu 
face, că se aprinde, şi unchiaşul, când vede, zice către 
babă că asta-i semn mare, că trebuie să se fi întâmplat 
ceva acasă. Dă fuga numaidecât amândoi acasă şi vede 
că băiatul nu era nicăiri. Că învățase calul pe feciorul de 
împărat ce să ia de acasă de la unchiaş un peptene, o 
gresie şi un urcior cu apă, şi după ce luase, îi spusese să 
încalece pe el şi cum a încălicat, numai cât a luat-o la 
fugă şi fugi, fugi, de mergea prin noroi şi pe pământ. 
Unchiaşul ce să facă? Încălecă numaidecât pe porc şi se 


43 


ia după ei, şi din ce fugea calul, fugea şi porcul, că era 
mai să-i ajungă şi să-i înghită. Când s-a uitat feciorul de 
împărat şi a văzut pe unchiaş aşa de aproape, îi era groa- 
ză şi calul l-a învăţat să arunce peptenele peste cap şi 
băiatul a aruncat peptenele şi cât l-a aruncat s-a făcut o 
pădure deasă, deasă, de împedeca pe unchiaş să treacă. 
Porcul s-a necăjit cât s-a necăjit şi a scăpat de pădure şi 
iară o ia la fugă după cal. Când era iară să-i ajungă, calul 
învăţă pe feciorul de împărat să arunce gresia, să se facă 
în urma lui o stâncă de piatră din cer până în pământ de 
înaltă, să nu mai poată trece unchiaşul. Dar unchiaşul 
trece cu mult greul-pământului şi peste asta şi iar era 
aproape să-i ajungă; şi calul iar a învățat pe feciorul de 
împărat să arunce peste spate urciorul cu apă, să se facă 
o gârlă cu apă clocotită, lată de la răsărit până la apus. 
Şi când dă porcul să treacă prin ea, apa l-a fript de l-a 
făcut să iasă la țărm şi unchiaşul a descălecat pe țărm şi 
a strigat pe feciorul de împărat să se oprească pe ţărmul 
celălalt, să mai vorbească o dată: 

— Stai să ne înţelegem; să ştii că de te prindeam, te 
înghițeam; şi dacă mi-ai scăpat a fost norocul tău. 
N-am ciudă pe tine, nu te blestem, dar calul strică, că 
el te-a învăţat. 

Apoi şi-au luat sănătate bună şi unchiaşul s-a întors 
acasă, că oricum pe urma băiatului îşi căpătase vederea 
şi rămăsese cu moşia vulpii, şi a lupului, şi a zânelor. 

Feciorul de împărat a plecat în drumu-i şi merge, 
merge înainte până dă de o cârciumă. Calul învaţă pe 
fecior ca să-i dea cu căpăstrul în cap, că se face o căpă- 
țână de cal uscată; şi feciorul de împărat se face un cer- 
şetor şi merge acolo la cârciumă şi cere să-i dea o bucă- 
ţică de pâine să mănânce, că e mort de foame. Când l-a 
văzut cârciumarul aşa de tânăr, s-a mirat şi l-a întrebat 
de ce nu munceşte. Şi feciorul de împărat a cerut să-i 
dea de lucru, şi i-a dat să spele şi să aducă apă şi să facă 
ce trebuie. Seara, feciorul ia căpăţâna de cal şi o pune 
în odaie sub pat, şi seara ascultă şi el prin cârciumă cum 
se vorbea de luptă, că se zicea că împăratul mai are până 
mâine să piarză el şi cei doi fii ai lui capul, că împărăţia 
a perdut-o, i-a luat-o; că de era băiatul ăl mic, de nu da 
să-i omoare, îl scăpa. Şi tot ce se vorbea auzea feciorul 
de împărat şi-l apuca jalea că pe tată-său are să-l taie în 
război. Seara se culcă în casa unde era căpăţâna şi 
noaptea, când dormea toate cumpenile, de se liniştea 
toate apele, căpăţâna întreabă pe băiat dacă doarme: 

— Scoală să vorbim, să nu ne auză nimeni. Bagă de 
seamă să mă iei să mă duci pe luncă şi să ţii minte 
unde mă pui, să nu uiţi, să vii pe la două ceasuri, când 
vine oştirea, să scoţi căpăstrul, să mă loveşti cu el, că 
mă fac iar cal. 

Aşa a făcut feciorul de împărat şi a doua zi din 
căpăţână s-a făcut un cal mai frumos de cum era, cu 
un corn în frunte şi cu douăzeci şi patru de aripi: 

— Bagă mâna în urechea dreaptă şi scoate de mă 
înfrânează. 

Şi feciorul băgă mâna în urechea calului şi scoase 
nişte frâne de strălucea şi înfrână calul; şi băgă mâna 
şi în urechea stângă şi scoase şi pentru el haine, şi se 
îmbrăcă cu ele, şi încălecă şi luă sabia în mâna dreaptă 
şi începu să se învârtească prin oştirea vrăjmaşă şi să 
taie soldaţi, de cădea ca snopii. Şi bătrânul împărat îl 
vedea şi credea că nu e om, că e Sfântul Ilie. Şi cum 
tăia vrăjmaşi, sângele îi curgea pe mână, pe cot în jos 
şi împăratul scoase batista să i-o dea să se lege, că 
credea că e tăiat, şi băiatul o ia şi o ţine la el; şi când 
vine seara, băiatul se ascunde şi a doua zi se arată la 
împăratul şi împăratul începe să se închine şi să-i 
sărute tălpile. Atunci fiu-său i-a zis: 

— Nu te închina, că nu sunt Sf. Ilie; eu sunt fiul cel 
mic, pe care l-ai dat spre perzare. Dacă vrei să te 
încredinţezi, scoate degetul cel mic cu inelul, care-mi 
lipseşte de la mână. 

Şi împăratul îl scoase şi feciorul de împărat îl puse 
la loc şi scoase apă vie, apă moartă şi degetul se lipi la 
loc; apoi scoase şi batista de i-a dat-o împăratului, că 
ieri nu era tăiat, ca să se lege cu ea. Atunci împăratul şi 
mai mult se minuna şi îşi cerea iertare şi îi săruta tălpile; 
dar nu mai trăi, ci rămase mort pe loc, iar feciorul de 
împărat îi luă domnia şi astfel i s-a izbândit visul. 

POVESTE POPULARĂ ROMÂNEASCĂ 


Voinic de Plumb 


A FOST ODATĂ, că de n-ar fi nici nu s-ar 
povesti; că nici eu nu-s deodată cu poveştile, 
mânca-mi-ar pita fălcile, că-s mai mic c-o zi, cu două, 
mânca-mi-le-ar pe amândouă. Mi-aduc însă aminte 
când poveştile pe la poarta noastră trecea, maica atunci 
mă făcea; şi eu luai o poveste de coadă ş-o ţipai la noi 
în ogradă, ş-o bătui bine, bine, să mă-nveţe şi pe mine. 

De atunci eu nu minţesc cum se minţeşte. Ci min- 
tesc de pârlesc, că în lume aşa se trăieşte. 

Destul c-a fost odată un împărat care se numea Îm- 
păratul Roşu, şi avea o bogăţie cât nu se poate spune. 
Pe lângă bogăţia cea mare, avea el singur pentru a lui 
împărăție: soare, lună şi stele. Mai avea el şi trei fete, 
frumoase, Doamne, ca trei îngeraşi. 

Dar oameni răi erau şi pe acele vremuri şi de neca- 
zuri, bag seamă, nici împărații nu sunt scutiţi. Ş-odată, 
ca niciodată, i-au furat soarele, luna şi stelele. Cui i-ar 
fi fost drag acum să trăiască tot în întuneric, ca sub 
talpa iadului? 

Văzând împăratul atâta neomenie, îndată scrise cărţi 
în toate părţile, răvaşe în toate oraşele, ţidule în toate 

bujdulele !, şi făcu de ştire că cine le va afla şi i le va adu- 
ce, îi va da jumătate din împărăție şi fata cea mai mică. 

Vorba ceea: lac să fie, că broaşte se află. 

Tocmai în acel oraş pe acea vreme trăia un moş 
bătrân, foarte bătrân şi pârlit de sărac. Acel bătrân avea 
trei feciori. Doi dintr-înşii se ţineau colea isteţi, jucăuşi 
mari, ba voinici în tot locul, iar cel mai mic, un strâns 
în maţe, nebăgat în seamă de nimeni. Şi părinţii îl 
socoteau ca pe unul de a doua mână. El însuşi îşi 
trecea timpul, cu iarna, cu vara, ca un cenuşotcă tot 
după cuptor. Din care pricină fraţii lui îl porecliseră 
Voinic de Plumb, căci se îndoaie ca plumbul, ziceau 
ei, pentru că el tot după ei lăsa. Dacă ziceau ei că-i 
neagră, neagră rămânea; albă, albă rămânea. 

Ce ştii însă din care tufă sare iepurele! l 

Odată vin acasă cei doi frați de la o petrecere şi 
bătrânul moş, cum avea el obiceiul, îi întreba mai de 
una, mai de alta, iar ei povestea din fir în păr cele 
întâmplate cu Împăratul Roşu. Voinic de Plumb îşi 
deschisese şi el o ureche de după cuptor şi cum a 
înţeles de ce se vorbeşte, zise către tatăl său că aleargă 
numaidecât la Împăratul Roşu şi să-i spuie că el ştie 
unde se află şi cine i-a dus soarele, luna şi stelele, şi 
că el le va aduce. Asta însă era mai mult decât să poată 
moşul bătrân să crează cu una cu două. Iar fraţii lui, 


1 Bujdulă — cocioabă. 

răzleţi cum erau, îl socoteau drept nebun. Dar el nici 
una, nici alta, numai să meargă şi să meargă. 

După mai multe rugăciuni se înduplecă bătrânul 
să-i facă pe voie. Că se socotea el, măi... uneori o fi 
de la Dumnezeu trimeasă şi asta... 

Se găti dar bătrânul de sărbătoare şi cu cinstea cu- 
venită se înfăţişă înaintea luminatei feţe a împăratului 
şi-i împărtăşi de-a rândul cele zise de fiul său Voinic 
de Plumb. Împăratul porunci însă să i se aducă de faţa 
acel voinic, să-l vadă şi el. 

Merge dar Voinic de Plumb, el cu capul lui, înaintea 
luminatei feţe a împăratului şi-i spune că el ştie unde se 
află soarele, luna şi stelele şi că el s-a hotărât să le şi 
aducă; o singură rugăciune numai să i se împlinească. 

Împăratul Roşu, socotiți d-voastră, ce n-ar fi jertfit 
acum numai să-i spele cineva pata aceasta după fața 
lui, căci, mă rog, pată mare era aceea pentru un împă- 
rat ca şi Împăratul Roşu să-şi ţină supuşii săi mai mult 
la întuneric decât la lumină, pentru că, vezi Doamne, 
i-au furat duşmanii lui soarele, luna şi stelele. Făgă- 
duia dar marea cu sarea, numai să şi le redobândească. 

Voinic de Plumb îi spuse: 

— Înălţate împărate! În partea de cătră apus a cetăţii 
este o groapă mare, în care se află trei cai de aramă 
îngropaţi din vremile vechi, când pe râurile noastre 
curgea lapte şi miere, precum spun bătrânii. După ce 

vom dezgropa aceşti cai, să-mi dai hainele în care ai fost 

ca mire şi paloşul de-atunci, apoi să-mi pui pe fiecare 
cal câte trei părechi de desagi de galbeni şi aşa voi pleca 
să aduc soarele, luna şi stelele, zise Voinic de Plumb. 
Împăratul Roşu porunci numaidecât de s-au făcut 
toate după voia lui. Apoi la rândul lui, Voinic de Plumb 
ia caii de aramă, dă la fiecare frate câte unul şi pentru 
sine iarăşi ţine unul. Şi s-au dus aceşti fraţi, s-au dus 
multă lume împărăție, ca Dumnezeu să ne ţie. 
Mergeau ei pe-un drum cam la deal, dar Voinic de 
Plumb mergea, nu mergea. Fraţii lui însă n-aveau 
astâmpăr, ş-ajunseseră departe înaintea lui printr-un 
codru întunecos tocmai unde se încrucişau căile şi în 
mijlocul lor era împlântat în pământ un stâlp mare de 
fer, de o greutate de nouăzeci şi nouă de măji. Aci se 
opriră, să aştepte pe Voinicul de Plumb, să vază 
încotro să apuce, căci ei nu ştiau calea mai departe. 
Voinic de Plumb, cum soseşte, nici una, nici alta, 
prinde cu mâna stângă stâlpul de fer, îl vâjâie o dată în 
dreapta, o dată în stânga şi mi ţi-l smulge din pământ 
cum ai smulge o nuieluşă şi cu el apoi le arătă calea pe 
care au să meargă mai departe, adică cătră răsărit. 
Mai merseră ei puţin după aceea şi deteră peste un 
oraş mare, parcă nici n-am văzut un oraş mai mare. 
În acest oraş se aflau şaptezeci şi şapte de meşteri 
mari care lucrau la fer. Voinic de Plumb nimeri tocmai 
la căpetenia celor şaptezeci şi şapte. Fără multă zăbavă 
îl rugă să facă din acel stâlp un buzdugan, dar aşa ca fer 

să nu mai puie, nici să mai rămâie, căci de câte ori va 
sufla cu foiul şi de câte ori va da cu ciocanul, atâţia gal- 
beni îi va da. Învoiala fu gata cum se pomeniră galbe- 
nii, căci ştii, banu-i ochiul dracului, ş-apoi meşter nela- 
com pe bani... ţi-ai găsit! Numaidecât s-au adunat cei 
şaptezeci şi şapte de meşteri mari şi i-au făcut buzdu- 
ganul chiar aşa cum i-a fost pofta lui Voinic de Plumb. 

El luă buzduganul şi plecă mai departe. Şi mai 
merse o cale ca de nouă zile până ce dete în vârful unui 
munte de cetatea lui Moş Călugăr, care se socotea cel 
dintâi între năzdrăvani. 

— Bună dimineaţa, Moş Călugări í îi grăi Voinic de 
Plumb. 

— Bună să-ţi fie inima, răspunse Moş Călugăr, 
îmbrăţişându-i pe toţi de-a rândul. 

— Ce socoteşti, Moş Călugăr, zice mai departe Voinic 
de Plumb, o să am izbândă în călătoria în care am plecat? 

— După cum te vei purta, voinicul meu, fu 
răspunsul lui Moş Călugăr. 

In cetatea lui Moş Călugăr au petrecut ei două zile şi 
două nopţi. După două zile şi două nopţi au mulțumit 
lui Moş Călugăr şi au plecat mai departe, dar buzdu- 
ganul nu l-a mai dus cu el, l-a lăsat la Moş Călugăr, pe 
lângă înţelesul ca tot în foc să-l arză până se va întoarce. 

Şi au mers, au mers ei încă cale lungă, aşa preţ ca de 
trei săptămâni, deodată numa” se pomenesc în marginea 
unui şes întins, acoperit c-un covor frumos de iarbă 

verde, presărat cu tot felul de flori. Pe mijlocul şesului 
curgea un râu limpede cum e deochiul şi-ndecasuit de 
peşti, dar nici nu curgea cum se curge, ci pare că numai 
se legăna. Peste râu se afla un pod mare de aramă. 

Aci se opriră ei să poposească puţin şi Voinic de 
Plumb porunci fraţilor lui să dezlege caii şi să-i 
îndrepte să mai pască, precum e obiceiul călătorilor. 

După ce mâncară şi beură bine şi ei, Voinic de Plumb 
se feri la o parte şi borbolosi el ce borbolosi aşa cam încet 
nişte cuvinte neînțelese, ca şi când ai spune cuiva la 
ureche ceva. Şi fraţii lui se prefăcură în nişte tăciuni. 
Aceasta o făcu Voinic de Plumb ca ei să nu vadă cele ce 
aveau să se întâmple, nici să ştie că ce putere zăcea în el. 

Şi cum isprăvi cu aceasta, el îndată se vâră sub 
podul cel de aramă. Şi iată că tocmai când ceasul bătea 
douăsprezece, vine peste pod un zmeu cu şase capete 
pe un cal de aramă tropotind, Doamne, de gândeai că 
nu alta, fără tot fărâme să se facă podul. 

Voinic de Plumb, când sosi zmeul, de sub el prinde 
calul de picior şi-l împedecă. Calul se poticneşte şi-mi 
aruncă zmeu-n aer, şi când cade îl sprijineşte în pot- 
coavele sale. Dar zmeul îşi adună toate puterile şi iar 
încalecă pe cal, strigându-i: 

— Ţu, tu, tu, murguțul meu. Mânce-ți cânii capul 
tău! Că mie de nimeni nu mi-e frică, numa de Voinic 
de Plumb, dar nici de el nu mi-e aşa frică, că ştiu că 
nu va fi pe aici, că numa ieri-alaltăieri a fost în pânte- 
cele maicii sale. 

— Ba sunt aici, hoț de zmeu! strigă atunci Voinic 
de Plumb după ce ieşi de sub pod. 

— Dar ce vrei, Voinic de Plumb, zise mai departe 
zmeul, în săbii să ne tăiem, ori în luptă să ne luptăm? 

— În luptă să ne luptăm, că-i mai dreaptă, adăugă 
Voinic de Plumb. 

Se pun dară la luptă, şi unde nu mi se-nhamă în 
dreapta şi-n stânga, dar nici unul, nici altul nu răzbea. 
Abia dup-o luptă de trei ceasuri se ţepeneşte o dată 
zmeul şi-mplântă-n pământ pe Voinic de Plumb până în 
genunchi. Dar Voinic de Plumb sare ca şi când n-ar fi 
fost nimic şi mi-ţi prinde zmeul aşa cum el ştia, da mi 
ţi-l trânteşte o dată, de se bagă-n pământ până-n grumazi 
şi cu paloşul iute-i taie capetele şi le aruncă sub pod. 

Dup-aceea mai borbolosi el nişte cuvinte de ale lui, 
neînţelese de alți muritori, şi fraţii lui se făcură iară cum 
au fost mai înainte şi ziseră: „Cât de greu am fost ador- 
mit!“ Voinic de Plumb nu le spune nimic de cele întâm- 
plate, ia numa şi calul zmeului şi plecară mai departe. 

Şi au mers, au mers ei încă multă lume şi împărăție, 
ca Dumnezeu să ne ţie, că din poveste înainte mult mai 
este, şi mai frumoasă, s-ascultaţi şi d-voastră, că cine-a 
asculta, bine-a învăţa, iar cine va dormi, bine s-a 
odihni. Au mers ei până ce au dat de un pod de argint, 
care strălucea, sfinte Doamne! de gândeai că-ţi ia 
vederea, nu altceva. Aici, ca şi la podul cel de aramă, 
poposiră puţin. Voinic de Plumb porunci fraţilor să 

sloboadă caii ca să pască iarbă. Apoi se puseră să se 
împace cu ale gurei. 

Şi nici că gătară bine cu motocositul străiţilor, până 
ce Voinic de Plumb iar făcu cu fraţii săi ca şi mai întâi, 
şi el se puse sub podul cel de argint. Aci stete el puțin- 
tel, cât ai bate în pălmi de trei ori, când un şuier ca 
fulgerul lovi în auzul lui, şi iată numa” că-ndată dupe 
acest şuier, ca trăsnetul dupe fulger, vine un zmeu cu 
douăsprezece capete pe un cal de argint, cu o răpe- 
ziune de două ori mai mare ca a celui dintâi. 

Voinic de Plumb prinde calul de picior, când e-n 
dreptul lui. Calul se poticneşte rău şi aruncă zmeu-n 
aer, când cade îl sprijineşte în potcoavele lui, dar 
zmeul iar încalecă pe cal şi-i zice: 

— "Ţu, tu, tu, murguţ bălțat. Mâncă-te-ar cânii tur- 
bat! Că mie de nimeni nu mi-e frică, numai de Voinic 
de Plumb, dar nici de el nu mi-e aşa frică, că ştiu că 
nu va fi pe aici, că numa ieri-alaltăieri a fost în pânte- 
cele maicei sale. 

Atunci Voinic de Plumb ieşi de sub pod şi zise: 

— Aicea sunt, hoţ de zmeu; ce voieşti? 

— Aicea eşti, dihanie? zise zmeul. Ce pofteşti dară, 
în săbii să ne tăiem sau în luptă să ne luptăm? 

— În luptă să ne luptăm, că-i mai dreaptă, grăi 
Voinic de Plumb. 

Şi se-ncinse, Doamne, o luptă, de se clătina pămân- 
tul sub ei, dar nici unul, nici altul nu putea să răz- 

bească. Zmeul mai cu seamă era cătrănit foc, să nu 
răzbească el cu un pământean! Şi dup-o luptă de nouă 
ceasuri se răpede o dată din toate puterile şi-mplântă 
pe Voinic de Plumb până în genunchi în pământ. Dar 
Voinic de Plumb se scoală ca şi când n-ar fi fost aşa, 
sare drept în creştetul zmeului şi mi ţi-l împlântă în 
pământ până subsuori, iar cu paloşul iute-i rătează 
capetele şi le aruncă sub pod. 

După aceea mai borboloseşte el câteva cuvinte şi 
fraţii lui trecură iară la starea cea dintâi. Dete apoi 
fiecăruia încă câte un cal, şi pentru sine a ţinut pe cel 
de argint, şi plecară iară mai departe. 

Şi au mers, au mers încă aceşti trei fraţi multă lume 
şi împărăție, ca Dumnezeu să ne ţie, până ce deteră de 
un pod de aur, frumos cum n-am auzit să se fi mai 
povestit vreodată. Şi la acest pod poposiră. Şi Voinic 
de Plumb, ca şi mai întâi, zise cătră fraţii lui să înnoade 
coadele la cai, să-i împiedice şi să-i lase să mai pască 
iarbă, că le-ar fi şi lor vremea. Dar fraţii îi răspund: 

— Măi, că mare domn te-ai făcut tu, numai să tot 
porunceşti şi noi tot să facem. 

Voinic de Plumb tare s-a mâhnit de această vorbă, 
dar nu şi-a făcut el mult din ea, ci s-a dus şi a împe- 
decat şi slobozit el caii la păscut. Tot supărat însă s-au 
arătat şi până ce au prânzit. Se gândea el anume ce să 
facă acum cu fraţii lui. Că de-i va face tăciuni şi s-ar 
întâmpla ca pe el să-l omoare zmeul cel cu douăzeci 

şi patru de capete, ce-l aştepta să vină mai pe urmă, 
atunci ei tot tăciuni vor rămânea. „Dar, se gândi el, 
mai bine îi voi face două izvoare de apă bună, şi cine 
va mai trece pe aici încai să beie apă din ele, şi să-mi 
mulţumească că am făcut şi eu un bine în lumea asta“. 

Cum i-a fost gândul, aşa s-a şi întâmplat. Şi se 
făcură, Doamne, două izvoare frumoase, unul de-a 
dreapta şi altul de-a stânga drumului, în cari apa, cum 
izvorea din pământ, se juca ca nişte mărgele de petre 
scumpe, iar jur-împrejur se îngânau florile cu ele. 

După aceea, Voinic de Plumb, ca şi mai întâi, se 
puse sub pod. Şi când era tocmai la ameazi se făcu, 
Doamne, un vojot de gândeai că stă să se cotropească 
lumea. Ăsta era semnul că s-apropie zmeul. 

Şi iată, numai cât ai bate-n pălmi, şi zmeul cel cu 
douăzeci şi patru de capete fu aci, pe un cal de aur 
tropotind şi sforăind, de clocotea văzduhul. Voinic de 
Plumb atunci prinde calul de picior şi-l împiedică. Calul 
se poticneşte şi aruncă zmeul în aer şi în loc să cadă jos 
l-a sprijinit cu potcoavele. Dar zmeul se dă una de-a 
roată, încalecă iar calul şi-i strigă în gura mare: 

— Ţu, tu, tu, murguţ gălbiu, mâncă-te-ar cânii de 
viu! Că mie de nimeni nu mi-e frică, numai de Voinic 
de Plumb, dar nici de el nu mi-e aşa groază, că ştiu că 
nu va fi pe-aici, că numai ieri-alaltăieri a ieşit din pân- 
tecele maicei sale. 

Voinic de Plumb ieşi atunci de sub pod şi-i zise: 

— Aicea sunt, hoţ de zmeu! Dar ce voieşti, în săbii 
să ne tăiem, ori în luptă să ne luptăm? 

— În lupte să ne luptăm, că-s mai drepte! grăi zmeul. 

Şi se-ncinse o luptă, Doamne, n-am ce spune, pe 
viață, pe moarte, dar nici unul, nici altul nu biruia. 
Zmeul făcea spume de turbare, dar nici Voinic de 
Plumb nu era om de toate zilele. Vede zmeul că cu asta 
nu o s-o scoată la capăt, cearcă cu altele. 

— Ei, ştii ce, Voinic de Plumb? grăi zmeul încă- 
trănit, alta m-am gândit, să schimbăm lupta. Eu să mă 
fac o roată de oţel şi tu una de plumb, apoi să ne suim 
unul într-un vârf de deal şi celălalt într-altul, şi de 
acolo să ne repezim unu într-altul, şi care roată se va 
strica acela să se omoare. 

— Bine, aşa să fie, îi răspunse Voinic de Plumb. 

Şi se sui o roată într-un vârf de munte, cealaltă 
într-altul, faţă în faţă şi se răpeziră una cătră alta din 
toate puterile. Dar din roata de oţel când sărea peste 
petre, tot tănduri săreau şi din ea, pe când cea de plumb 
se turtea numai unde şi unde câte oleacă, iar când au 
ajuns în vale şi se bufniră, roata cea de oţel era aproape 
toată fărâmi, aşa că abia se mai ţineau obedele, pe când 
cea de plumb, cum zisei, era turtită numai ici-colea, dar 
întreagă-întreguţă şi puternică. Zmeul nu fu mulţămit 
nici cu asta. li dăduse necazul de nod, şi mai cearcă una. 

— Ei! Voinic de Plumb, alta m-am gândit, zise 
Zmeul. Eu să mă fac o flacără roşie şi tu una vânătă, 
apoi să ne avântăm sus în aer şi acolo să ne luptăm. 

— Bine, aşa să fie, îi grăi iară Voinic de Plumb. 

Se făcură îndată două flăcări mari, una roşie, alta 
vânătă, şi se suiră până-n naltul ceriului, de unde lumi- 
nau lumea întreagă cu zarea lor, apoi se începu lupta 
cea turbată. Şi când lupta era mai înverşunată, trei 
corbi roată, roată se învârtea şi croncănea deasupra lor. 

Gândea el, zmeul, că asta nu-i a coabă bună; îşi 
călcă pe inimă şi zise: 

— Ce vrei, hoţ de corb! Carnea să mi-o mănânci sau 
sângele să mi-l bei? Mai bine ai face dacă cu tovarăşii 
tăi te-ai cobori la lacul de jos şi ai duce de acolo apă 
pe aripi şi-n cioc, ca să ţipi pe flacăra cea vânătă, că 
eu ţi-aş face carne pe trei luni de zile. 

Voinic de Pumb nici el nu era îngheţat şi le grăieşte: 

— Ba mai bine-aţi face, corbilor, vitejilor, să aduceţi 
apă şi s-o ţipaţi pe flacăra cea roşie, că eu v-aş face 
carne pe trei ani de zile. 

Corbii aduseră apă pentru Voinic de Plumb ş-o ţipară 
pe flacăra cea roşie. Aceasta îndată slăbi din puteri şi cea 
vânătă o goni până la pământ. Aci Voinic de Plumb se 
dete de trei ori peste cap, se făcu cum au fost mai înainte, 
luă paloşul şi iute tăie toate cele douăzeci şi patru capete 
ale zmeului şi le făcu hrană corbilor, precum făgăduise. 
Dup-aceea se puse puţin să se odihnească, căci, mă rog, 
era foarte ostenit după atâtea lupte amarnice. Mai târziu 
se sculă şi mai bolbolosi el ce borbolosi, şi fraţii lui se 
făcură iară oameni ca mai înainte. 

Acum Voinic de Plumb avea doi cai, unul de argint 
şi unul de aur. Şi aşa, fiecare cu câte doi cai, plecară mai 
departe. Şi au mers ei încă multă cale, aşa, preţ ca de trei 
luni de zile. Mergând printr-o pădure, de la o vreme 
deteră de o poiană frumoasă, din care poiană se zărea 
într-o depărtare nişte curţi mari de tot, care străluceau ca 
un bumb de aur de mulţimea podoabelor. Poiana era 
acoperită de o pajişte verde ce-ţi fărmeca vederea şi te 
silea oarecum la odihnă. Asta o simt şi ei, şi se pun să 
poposească. Voinic de Plumb le spune fraţilor ca să-l aş- 
tepte numa” aci, că el va merge până la curţile ce le zărise 
să vadă ce este acolo, nu cumva să fie nişte oameni răi 
pe acolo şi să-i omoare pe toţi. Aşa rămase vorba şi el 
se cam duse până bine aproape lângă curţi. Dar de unde 
să poată el intra acolo, când jur-împrejur erau înconju- 
rate cu nişte păreţi de fer, de gândeai că nici pasărea să 
nu poată străbate. Şi aşa erau de închegaţi păreţii, de nu 
se cunoştea nici locul barem pe unde-s porţile. 

Aceste erau, mă rog d-voastre, curţile celor trei 
zmei, pe care îi biruise şi omorâse Voinic de Plumb. 

Ce să facă el acum? Cum să intre? Asta clocotea în 
creierii lui. De la o vreme îi veni aminte vorba lui Moş 
Călugăr ce-i spuse la despărţire, şi se învârti de trei ori 
peste cap şi îndată se făcu un porumb alb cum e 
zăpada. Zbură apoi în grădina zmeilor. 

Acolo câte trele nevestele zmeilor se întreceau între 
ele privind la flori cu soacra lor, mama zmeilor. Po- 

rumbul se arăta foarte blând, aci se punea pe un păr, 
aci pe un măr, aci pe nişte flori, ba cerca să se pună 
chiar pe umerele lor, aşa zbura de aproape. Nevasta 
cea mijlocie, văzând că-i aşa blând porumbul, tinse 
mâna după el şi-l prinse. Ba mi-l duseră în casă şi-l 
băgară într-o galişcă!, acolo-i dădură de mâncare şi-l 
îndrăgea în tot chipul. Galişca o puseră la fereastra cea 
de cătră grădina cu flori, dar uşa nu o mai închiseră: 
gândeau ele că, şi de va ieşi, tot nu s-o mai duce. 

După aceea, nevestele se pun lā poveşti, după cum 
e firea muierilor, căci doară nu în zadar s-a zis că 
muierea are nouă guri. Soacra lor între altele întreba 
pe noră sa cea mai mare: 

— Când s-ar întâmpla să-ţi omoare cineva bărbatul 
tău, ce ai face tu cu acela? 

— Dar nici una, nici alta, fără şi eu l-aş omori, 
răspunse nevasta. 

— Dar cum ai şti tu să-l omori? întrebă baba iar. 

— M-aş face o fântână cu apă bună, zise nevasta 
mai departe, şi m-aş pune în calea lui, apoi i-aş da, 
Doamne, o sete de i s-ar frige buzele de ea, dar cum 
bea dintr-însa, îndată se va otrăvi şi va muri. 

După aceea întrebă baba pe nora mijlocie. Asta zise 
că s-ar face un loc frumos, tot cu flori pline de miros 
şi i-ar da un somn greu; şi de se va culca, nici se va 


1 Galişcă — colivie. 

mai scula. Mai pe urmă întrebă şi pe nora cea mai mică 
tot aşa. Asta zise că s-ar face un păr mândru, Doamne, 
şi încărcat cu pere de aur, îi va da apoi un dor mare de 
pere, încât nu va putea trece să nu mănânce din ele, 
dar cum va mânca, îndată va muri. 

Porumbul într-acea se părea că doarme ca dus cum 
l-ajungeau puţin razele soarelui, ce abia puteau să răz- 
bească până la el prin frunzişul pomilor din grădină. 
Dar dormea iepureşte. Cum e vorba: nu dorm toţi câți 
au ochii închişi. 

De la o vreme se pun muierile să prânzească. Şi cum 
prânzesc ele, nevasta cea mai mică văzu un ac înfipt în 
grinda casei şi întrebă că ce ac e acela şi de ce l-au 
înfipt tocmai acolo şi nu aiurea? Baba îi răspunse: 

— Vedeţi voi acul acela? De-ar şti cineva, precum 
nu ştie, să-l ia şi să împungă cu el în cele douăsprezece 
uşi de la cele douăsprezece pivniţi de sub curţile noas- 
tre, toate i s-ar deschide, şi în pivniţa cea mai dinăun- 
tru ar afla o butie mare cu douăsprezece ferecături de 
fer, în care butie se află ascunse soarele, luna şi stelele 
Împăratului Roşu. 

Atâta i-a trebuit porumbului. 

Cum merseră ele iar în grădină, porumbul se simți 
la largul lui şi numaidecât luă acul din grindă şi pe-aci 
ţi-e calea. Se ascunse apoi într-un cotuleţ al grădinei 
şi când era pe înserate, adică, cum s-ar zice, după ce 
amurgise binişor, împunse cu acul în cele douăspre- 

zece uşi de la cele douăsprezece pivniţi, ia soarele, 
luna şi stelele şi, când era liniştea mai mare prin curți, 
se duse cu ele la fraţii lui. Pe aceştia îi găsi dormind, 
iute-i trezeşte şi le strigă să-i urmeze. Şi s-au dus, s-au 
dus cât fu draga de noapte, ba şi în cealaltă zi, până 
după ameazi nu mai poposiră. SI 

Dar cum ei mergeau, nevasta cea mai mare auzi că 
Voinic de Plumb i-a omorât bărbatul şi se gătea cu 
mare mânie de răzbunare. 

Ei mergeau în ruptul capului pe nişte locuri sece- 
toase, pe unde n-ai fi găsit un pic de apă, măcar în creş- 
tet să fi stat. Cum mergeau ei aşa prăpădiți de sete, iată 
numai că deodată li se arată o fântână frumoasă, cu nişte 
apă cum e lacrima de limpede. Fratele cel mijlociu zise: 

— Veniţi să bem puţină apă, nu mai putem călători 
de sete. 

Voinic de Plumb nu-i lăsă să bea, ci scoase paloşul 
şi făcu cu el semnul crucii prin apă şi fântâna cea 
frumoasă se făcu tot pietre, de-ţi era mai mare jalea. 

Ei însă merseră mai departe. Şi cum merseră mai 
de-o parte, de la o vreme deteră peste un rât! frumos, 
în care se afla de toate florile din câte dăduse Dumnezeu 
sfântu pe acest pământ. Dar aşa un somn i-a ajuns de 
sub acest rât, de stau să pice la pământ. Voinic de Plumb 
însă nu i-a lăsat să se culce, deşi florile care de care se 


1 Rât — câmp, luncă. 

îmbiau să-i apuce în braţe, ci scoase paloşul şi dete în 
semnul crucii peste rât şi îndată se făcu tot pietre. 

Dar din cale nu slăbeau, ci mergeau ca vântu şi zbu- 
rau ca gându. Deodată numai ce se pomenesc în faţa 
unui păr mândru, Doamne, şi verde ca iedera, cu 
crăcile până la pământ şi încărcate cu pere de aur, care 
străluceau din depărtare cum picurii de rouă strălucesc 
dimineaţa în răsăritul soarelui. Fraţii lui, ce să-şi aducă 
ei aminte, îi ziseră: 

— Apă nu ne-ai lăsat să bem, pe râtul cu florile 
frumoase ce stau să ne îmbrăţişeze nu ne-ai lăsat să ne 
culcăm, lasă-ne dar să mâncăm barem din perele 
acestea frumoase. 

El însă, făr-să mai zică o vorbă legănată, se duse la 
păr, scoase paloşul, dete cu el în chipul crucii la rădă- 
cina părului şi numaidecât se nimici, ca şi când n-ar 
mai fi fost. Şi abia acum spuse el fraţilor lui că ce s-ar 
fi întâmplat cu ei dacă i-ar fi lăsat să bea apă, să se 
culce sau să mănânce din perele acelea frumoase, 
adică îndată ar fi murit. 

Într-acea, zmeoaica cea bătrână, scorpioana, aflase 
că Voinic de Plumb i-a omorât feciorii şi acum şi nuro- 
rile. Şi necăjită foc de pofta răzbunării, puse o falcă în 
cer şi una în pământ şi plecă după ei, să-i ajungă şi să-i 
omoare. Şi venea spulberând norii din cale-i, iar din 
gură vărsând văpaie de flăcări, ce tot în pârjol prefăcea 
ce în cale-i sta. 

Dar Voinic de Plumb, când a plecat de la curţile 
zmeilor, a mai luat cu sine o perie, o cute de piatră şi 
acul cu care deschisese cele douăsprezece uşi de la 
cele douăsprezece pivnițe de unde a scos soarele, luna 
şi stelele. Zmeoaica însă nu glumea, se apropia, şi 
acum nu mai era departe de ei. Se simţea căldura 
văpaiei flăcărilor ce ea vărsa. i 

Voinic de Plumb, văzând că nu e departe de ei pri- 
mejdia, aruncă peria îndărătul lor, şi îndată s-a făcut o 
pădure mare, mare dinapoiul lor, peste care nu putea 
străbate scorpioana, ci trebuia s-o roadă ca să-şi facă 
cale prin ea. Dar până să roază ea pădurea, copiii bătrâ- 
nului se depărtară binişor. Şi când se apropia zmeoaica 
a doua oară de ei, Voinic de Plumb aruncă cutea cea de 
piatră, şi îndată se făcu dinapoiul lor un munte de piatră 
din pământ până la cer. Acum avea scorpioana ce să 
roadă, până şi-o face gaură ca să iasă şi să alerge după 
copiii bătrânului. Dar şi piatra a ros-o şi nu trecu mult, 
numai ce iară se pomenesc cu ea aproape de ei, ba era 
p-aci, p-aci să-i înghită, dacă n-avea Voinic de Plumb 
acul cel de fer, care îl aruncă dinapoiul lor, şi îndată se 
făcu un munte de fer din naltul cerului până în adâncul 
pământului, de o grosime de nouăzeci şi nouă de stân- 
jeni, apoi zise fraţilor lui: 

— Acuma să mergem, că nu mai e nădejde de scăpare. 


Şi norocul i-a bătut, că tocmai intrară pe poarta lui 
Moş Călugăr, când era aproape să-i îmbuce scorpi- 
oana. Dar Moş Călugăr, cuminte, iute a închis poarta 
după ei, şi zmeoaica cea bătrână a rămas afară bătân- 
du-şi fălcile de necăjită că n-a putut să grăbească mai 
iute, barem numai cu un pas, că apoi erau ai ei. 

De la o vreme o începe cu viclenia, şi roagă pe Moş 
Călugăr să-i facă o găurice în poartă, să vadă barem cu 
un ochi ce viteji sunt aceia care i-au omorât feciorii şi 
nurorile ei. După ce i-a făcut şi s-a uitat, a zis să-i facă 
loc mai larg, ca să-i vadă cu amândoi ochii. După ce a 
văzut cu amândoi ochii, a zis că să-i facă loc să intre la 
ei, să-i mănânce! Moş Călugăr i-a răspuns să-şi caşte 
numai gura, că îi aruncă el în gura-i, ca să-i mănânce. 
Şi cum cască ea gura, luă buzduganul lui Voinic de 
Plumb, care tot în foc a ars de când a fost el întâia dată 
pe aici, şi-l aruncă în gura zmeoaicei, şi aceasta îndată 
se făcu tot praf şi cenuşă. 

Voinic de Plumb trimise apoi fraţii acasă cu caii cei 
de aramă, ca să ducă soarele, luna şi stelele la Împă- 
ratul Roşu. Le porunci totodată ca să îngrijească de cai 
ca de ochii din cap şi să nu uite nici de părinţii lor, care 
acum ar fi mai bătrâni decât lumea. 

Sfaturi frumoase, ce-i drept, dar zadarnice! Căci ei, 
cum au ajuns acasă, se cununară cu fetele Împăratului 
Roşu şi se făcură şi ei împărați şi s-au hămărit!, Doamne, 


1 A se hămări — a se sumeţi. 


ca şi când tot prin curţi împărăteşti ar fi crescut. De 
părinţi nu voiră să mai ştie, iar caii i-au băgat în nişte 
grajduri întunecoase, fără să le mai poarte de grijă. 

Voinic de Plumb a mai rămas pe la Moş Călugăr. 
Odată, între altele, întrebă pe Moş Călugăr ca mai este 
cineva pe lume tare ca el? 

— O! fir-ar amar de capul tău să vezi pe năzdră- 
vanul Voinic de Fer. 

— Ei, şi în care parte a lumii locuieşte el? întrebă mai 
departe Voinic de Plumb. Să mă duc la el să ne prindem 
fraţi de cruce amândoi, că mai puternici ca noi ştiu că 
în lume nimeni nu va fi. 

— Aici către răsărit, adăugă Moş Călugăr, unde 
lesne te îndrept eu, dacă chiar ai poftă să mergi. 

Avea Moş Călugăr o iapă de patruzeci şi patru de ani, 
o întărniţă numaidecât, puse pe Voinic de Plumb pe ea 
şi îi dete calea pe aci încolo. li spuse însă ca să lase 
numai tot după iapă, că-l va duce ea chiar unde el a pofti. 

Aşa se petrecură toate. Şi când ajunse Voinic de 


Plumb la Voinic de Fer, îl întrebă cam răstit, cum 


gândea el că i se şade un voinic: 

— Bună dimineața, măi Voinic de Fer! Iaca am 
venit la tine să te întreb, urmă mai departe Voinic de 
Plumb, voieşti să ne facem frați de cruce, că apoi ştiu 
că în lume nimeni nu va fi mai puternic ca noi? 

Voinic de Fer foarte mult se mâhni de aceste cuvinte 
rostite, cu de care om pământean nu i-a stat în faţă, şi 

iute scoase paloşul şi tot bucăţi mi ţi-l tăie pe Voinic de 
Plumb. Apoi porunci argaţilor lui de adunară toate bucă- 
tile şi le băgară într-o păreche de desagi, le puse pe iapă, 
o atinse apoi cu dosul paloşului şi-i dete calea îndărăt. 

Moş Călugăr ştia prea bine ce are să se întâmple, 
dar nu i-a spus lui Voinic de Plumb. 

Iapa până la porțile lui Moş Călugăr nu se mai opri. 
Aci, râncheză de trei ori. Moş Călugăr îi deschise por- 
tile, apoi luă de pe ea desagii şi bucăţile din Voinic de 
Plumb, le aşăză într-o ladă mare şi puse încheietură la 
încheietură, după aceea le unse cu un fel de unsoare şi 
mai borborosi nişte cuvinte năzdrăveneşti, şi iar s-a făcu 
trupul cum a fost mai întâi, încă şi mai frumos, numai 
cât era mort. Dar Moş Călugăr ce nu poate cu puterea 
sfintelor rugăciuni! Mai spălă o dată trupul cu un fel de 
apă şi îndată s-a sculat Voinic de Plumb, şi cum era încă 
aşa tălbăcit, zise: „Cât de greu am fost adormit!“ 

Dar cu atâta nu se mulţumi el şi se hotărî să meargă 
a doua oară la Voinic de Fer; se rugă însă de Moş Călu- 
găr să-l povăţuiască cum se cuvine mai bine să se 
poarte. Moş Călugăr, ca totdeauna, îl ajută şi acuma. 

Şi cum ajunse el la Voinic de Fer, cu bună-ncoace, cu 
bună-ncolo, se încinse oarecare prietenie între ei. Vorba 
aceea: gura dulce mult aduce. Şi din vorbă în vorbă 
ajunseră până acolo cum s-ar face ei fraţi de cruce. 

Voinic de Fer zise: 


— Să ştii, Voinic de Plumb, că atunci ne vom face noi 
fraţi de cruce, când tu mie mi-i aduce pe Ileana Cosin- 
zeana, doamna tuturor florilor, din cosiță rujă-i cântă! 

Vorba ceea: cine intră în joc caută să sară. Aşa şi 
cu Voinic de Plumb. Vrând-nevrând, se legă că-i va 
aduce pe Ileana Cosinzeana, deşi nici de nume nu-i 
mai auzise. „Dar, mă rog, se gândea el, doar nu mă voi 
da de gol chiar în faţă-i.“ 

Voinic de Fer îi mai zise, după ce se legă: 

— Să ştii însă, Voinic de Plumb, că dacă nu o vei 
aduce şi nu ti-i păzi vorba, atunci nici capul nu-ţi mai 
stă unde-ţi stă! 

Supărat şi amărât, se depărtă el de la Voinic de Fer 
şi calea pare că i se lungise şi drumul îi era mai greu 
ca altă dată. Când ajunse la Moş Călugăr, acesta cetea 
din faţă-i că nu-i a bine; îl întrebă totuşi dacă a umblat 
bine sau nu. 

— O! Doamne sfinte, zise Voinic de Plumb, blăstemat 
să fi fost ceasul acela în care am plecat eu la Voinic de 
Fer, căci eu puteam să trăiesc şi fără ca să mă fac frate 
de cruce cu el. Dar acum uite cum m-a prins în cursele 
lui, că am încheiat un legământ cu el, care anevoie l-oi 
putea împlini. Adecă: să-i aduc eu pe Ileana Cosinzeana, 
doamna tuturor florilor, din cosiţă rujă-i cântă, de care 
eu nici c-am mai auzit vreodată; iar dacă n-oi aduce-o, 
mi-a spus că nu-mi va sta capul unde-mi stă. 

— Nu te spăria, îi răspunse Moş Călugăr, din multe 
te-a mântuit barba mea; dacă vei fi voinic şi din asta te 

va scoate. Mai întâi şi mai întâi să-ţi faci o corăbioară, 
zise Moş Călugăr, în această corăbioară să-ţi pui o 
boltită cu tot felul de marfă şi negoţuri scumpe, apoi 
să pleci fără întârziere pe marea răsăritului. Pe această 
mare vei da de un ţărmure aproape de o cetăţuie, care 
cetățuie e locuinţa Ilenei Cosinziane, şi din depărtare 
ţi se arată drept în potrozul unei mărgele sclipicioase. 
Aci să te opreşti şi să deschizi boltița; să aibi însă grijă 
cum te vei purta cu cumpărătorii. 

Îi spuse Moş Călugăr dintr-altele cu de-amănuntul, 
cum are să se poarte şi că mai cu seamă de ce cumpă- 
rători avea el lipsă. 

Voinic de Plumb se puse la muncă şi prin multe 
necazuri ajunse el; şi acolo, luptându-se mereu cu valu- 
rile mării, care tocmai atunci pare că erau mai viforoase. 
Cum a ajuns la ţărmurele dorit, deschise boltiţa şi 
urmă întru toate sfaturile bătrânului Moş Călugăr. 

Intr-o dimineaţă ca în toate dimineţile, vine la ţăr- 
mure o fetişoară frumoasă ca o zână, cu două văs- 
cioare în mâni, după apă de mare. Voinic de Plumb 
tocmai atunci îşi scotea şi rânduia mărfurile, cum e 
obiceiul pe la boltaşii noştri, să le poată privi obştimea. 

Fetişoara, cum le zări, nu se mai putea sătura de ele. 
Se perduse privindu-le şi uită să se grăbească cu apa de 
mare, cu de care se spăla în toate dimineţile stăpâna ei, 
care din întâmplare era chiar Ileana Cosinziana. Şi când 
ajunse acasă cu apa, Ileana Cosinziana o întrebă din ce 
pricină a întârziat atâta. Ea spuse, în nevinovăția ei, că 

un moş bătrân aci pe ţărmure i-a arătat tot felul de 
lucruri care de care mai frumoase, cum ea n-a mai văzut 
de când maică-sa a îmbăiat-o, şi de aceca a întârziat. 

Moşul bătrân era neguţătorul, adecă Voinic de 
Plumb, care se spălase cu neşte ape de la Moş Călugăr 
şi se făcu un bătrân, zbârcit de bătrân ca Muma-Pădurii. 

Asta fu şi se petrecu. 

Dar Ileana Cosinziana nu se putea suferi să nu-şi aibă 
ea ceva din acele lucruri frumoase, cari străluceau pare 
că erau tot aurite şi argintărite, precum şi era. Se pune şi 
ia doisprezece galbeni şi-i dete fetişoarei să meargă să-i 
cumpere o păreche de papuci auriţi. Dacă s-ar ajunge 
banii, bine de bine; dacă nu, să vie să-i mai dea. 

Fetişoara se duse drept la neguţător şi zise: 

— Moş bătrân! Împărăteasa Ileana Cosinziana, 
doamna tuturor florilor, din cosiţă rujă-i cântă, m-a 
trimis să-i vinzi o păreche de papuci auriţi, dintre cei 
mai frumoşi ce vei avea dumneata! 

— Vând eu, draga moşului, grăi Voinic de Plumb, cu 
bucurie ce Dumnezeu sfântu mi-a rânduit, numai ştii... 
papucii ăştia-s o marfă gingaşă şi, Doamne, fereşte! să 
nu cumva să fie vreo stricare. Mai bine să ostenească 
atâta samă chiar înălţata împărăteasă să aleagă care-s 
pe plăcere şi ea, intrând la învoială, poate voi lăsa şi din 
preţ mai jos. 

Fetişoara ascultă şi i-a împărtăşit Ilenei Cosinziane 
din fir în păr ce i-a zis neguţătorul. Şi nu trecu mult, 
cât ai zice un „Tatăl nostru“ până ce Ileana Cosinziana, 
la chip ca o floare de primăvară, intră în boltă. 

Voinic de Plumb numaidecât o îmbie să stea pe un 
scaun de aur, apoi făcându-şi şteamătă ! că caută marfa 
cerută, se apropie de uşă şi, fără să bage de samă 
Ileana Cosinziana, pune mâna pe cheie şi o încuie. 
După aceea se strecură într-altă chiliuţă, aci îşi spălă 
faţa şi părul cu alte ape, şi iar se făcu tânăr şi mai 
frumos încă de cum a fost. 

Dar în clipa când el a încuiat uşa boltiţei, corăbioara 
a şi plecat şi mergea legănându-se pe luciul apei, care 
acum era tare liniştită. Ileana Cosinziana băgase şi ea 
de seamă că corăbioara se depărta de ţărmure, dar în 
faţa junelui frumos, a cărui ochi sclipeau de focul dra- 
gostei, nu-i tocmai părea rău. Pentru că, mă rog 
d-voastră, Voinic de Plumb aşa era acum de frumos, 
încât pe sub soare nu i-ai fi aflat soţ. Şi se potriveau de 
minune amândoi la voba cântecului: 


Hai, mândră, să ne luăm, 

Că noi bine sămănăm: 

Şi la ochi, şi la sprâncene, 
Ca doi porumbei la pene; 

Şi la ochi, şi la uitat, 

Ca doi porumbi la zburat. 


Nu se putu însă suferi Ileana Cosinziana şi-i spuse, 
de la o vreme, lui Voinic de Plumb: 

— Dacă aşa mi-a fost ursita, dea cerul să trăim 
laolaltă mult şi bine, dar să mă duci pe seama ta; iar 


1 A-şi face şteamătă — a-şi face de lucru. 

de mă vei duce pentru altul, să te certe Dumnezeu 
când ţi-o fi lumea mai dragă! 

Aşa merseră ei cale lungă să le ajungă, îndrăgin- 
du-se ca doi porumbei. 

Şi după ce a dus-o la Voinic de Fer, el s-a întors iar 
la Moş Călugăr, dar nu şi-a mai putut lua nici un rămas 
bun de la ei, de jale şi bănat după Ileana Cosinziana, 
ci s-a dus blăstemându-şi chiar şi ceasul naşterii, 
decum al plecării la Voinic de Fer. Cum sosi la Moş 
Călugăr, acesta, ca de obicei, îl întrebă dacă i-a umblat 
bine sau rău pe unde a fost. Voinic de Plumb, gândiţi 
d-voastră, mă rog, de atâta amar de supărare după 
Ileana Cosinziana nu mai putu grăi, tăcea numai şi sta 
ca încremenit. Dar Moş Călugăr ştia bine ce-i buba. 
În sfârşit, după ce îşi mai blăstămă o dată ceasul 
plecării lui la Voinic de Fer, zise cu multă înduioşare: 

— Ei! că dacă aş fi ştiut eu, precum n-am ştiut, nu 
aduceam eu pe Ileana Cosinziana prin atâtea primejdii 
pe seama altuia, ci o aduceam eu pentru mine însumi. 

Văzând cu câtă duioşie îi vorbeşte, i se făcu milă 
chiar şi lui Moş Călugăr de bietul june că obosise atâta 
pentru ca altul să se îndulcească din osteneala lui. 

Dar bag-seama, nu tot cine pregăteşte se şi îndul- 
ceşte. Moş Călugăr însă îl mângâie zicându-i: 

— Nici acum nu-i târziu, voinice, numai să mă as- 
culţi pe mine. O să-i dăm noi şi la asta, ca la alte multe, 
de cap: să fii însă copil de sută! Să te duci la Voinic 
de Fer, că tocmai acum pleacă la vânat, şi să-i spui 

Ilenei Cosinzene ca să întrebe pe Voinic de Fer unde-i 
stau puterile. Să ştie însă înainte că la aşa întrebare 
Voinic de Fer îi va da o palmă, la o a doua întrebare 
două palme şi la a treia întrebare trei palme, dar la a 
patra întrebare totuşi va spune. 

Voinic de Plumb împlini şi aceasta întocmai. 

Şi când s-a întors Voinic de Fer de la vânat, Ileana 
Cosinziana, după ce a gătit cu ale mesei, l-a rugat să-i 
spună unde-i stau puterile lui. El, mâniindu-se îi dete 
o palmă. Dar ea se făcu tare obidoasă şi cu faţa plină 
de lacrimi îi zise: 

— Doamne sfinte! cât timp am trăit noi laolaltă nu 
ne-am certat niciodată, şi orice taine eu toate ţi le-am 
descoperit, iar tu aceasta nu voieşti. 

Şi cu altele de-alde aceste mi ţi-l îmbătă, până ce 
se petrecură toate câte Voinic de Plumb i-a fost zis. Şi 
Voinic de Fer, oricât se stăpâni, n-avu încotro, căci 
vorba ceea: 


Ceea ce săvârşeşte muierea 
Nu poate săvârşi nimenea... 


şi în urmă şi în coadă îi spuse ce ea dorea: 

— Vezi acel corbăcel cu trei plesne? De-l va lua 
cineva şi va plesni de trei ori cu el în trei părţi şi va 
zice iar de trei ori: „Hip-hop! puterile lui Voinic de 
Fer, unde sunteţi?“ — atunci de sub pragul acela va ieşi 
o lădiţă în care se află trei ouă. Acele ouă sunt puterile 
mele; şi cine le va strica, pe mine mă va strica. 

dete bună seara şi se rugă de bătrâni să facă bine să le 
dea sălaş de noapte. Bătrânii se mirau cum se face ca 


Cu asta se sfârşi cearta dintre ei şi iară se îmbunară. 


Veni apoi de altă dată Voinic de Plumb la curțile lui 
Voinic de Fer şi puse mâna pe cel corbăcel, plesni cu 
el în trei părţi şi strigă: „Hip-hop, puterile lui Voinic 
de Fer, unde sunteţi?“ Şi când găti a treia oară de 
strigat, îndată ieşi de sub prag lădiţa şi se deschise 
dinaintea lui şi scoase ouăle din ea. 

Voinic de Fer auzise pocniturile corbăcelului şi alergă 
în ruptul capului să-şi mântuiască puterile. Şi când nu 
mai era departe, strigă lui Voinic de Plumb să nu-i strice 
ouăle până va mai da un pas. Dar Voinic de Plumb era 
păţit, nu mai aşteptă nimic, ci izbi din toate puterile ouăle 
de pământ de s-au făcut zdrob. Şi în acea clipă Voinic 
de Fer, în locul unde era, tot praf şi cenuşă s-a făcut. 

Voinic de Plumb şi-a luat apoi pe Ileana Cosinziana 
şi mândri veniră amândoi la Moş Călugăr, unde au 
petrecut în dragă veselie nouăzeci şi nouă de nopţi din 
lunile de miere, despre care se vorbeşte că: 


Curg ca viorele 
Printre floricele. 

După aceea mulțumiră frumos lui Moş Călugăr şi 
au plecat cu multe daruri frumoase de la el cătră casa 
părintească. 

Colea când se mesteca ziua cu noaptea, ajunseră în 
oraşul în care el s-a născut şi opriră la casa părinţilor 
lui fără să spună Ilenei Cosinziana că acolo locuieşte 
tată-său. Se dete jos, apoi intră în căscioara bătrânilor, 

o fată aşa aleasă să vină să ceară sălaş în smernica lor 
colibă. Şi îi spuse că va fi greu, că e mică căscioara 
lor, că e întunecoasă, ba n-au curte cu grajd pentru cai, 
ba teacă, ba pungă, cu un cuvânt nu prea se arătau 
învoiţi. Dar Voinic de Plumb atâta se roagă, atâta le 
hodorogeşte, până când bieţii bătrâni n-avură încotro 
şi fură siliți să-i primească în sălaş. 

Ileana Cosinziana, cum a intrat în coliba bieţilor 
bătrâni, fiind tare ostenită de călătorie, se dete jos şi 
adormi ca moartă. Voinic de Plumb nu se culcă, ci se 
puse la poveşti cu bătrânii. Îi întrebă cum mai trăiesc, 
cum se hrănesc şi din ce pricină sunt numai singuri şi 
altele de alde aceste. 

Bătrânii îi povestiră că ei trăiesc din agoniseala lor 
lucrând pe la boieri, astăzi la unul, mâne la altul, că ei 
au avut trei feciori, dintre care doi trăiesc şi acum, dar 
făcându-se împărați nu vreau să mai ştie de ei, iar al 
treilea fecior nu se ştie dacă mai trăieşte sau nu, singur 
Dumnezeu mai poate şti „că de veci n-am mai auzit 
de el nimic“, zicea bătrânul suspinând. 

Voinic de Plumb ascultă cu multă sete spusele bă- 
trânului şi mult se stăpânea, totuşi i se furişa din când 
în când câte o lacrimă pe sub gene. Noroc că opaițul 
nu făcea lumină mare şi nu prea se băga de seamă. 

Apoi îi povesti bătrânul întâmplarea cu împăratul 
Roşu, cu soarele, cu luna şi stelele. Ce-au făcut feciorii 

lui, cum s-au întors cei doi acasă şi cum împăratul 
Roşu le-a dat fetele în căsătorie şi aşa mai departe. 

Până ce povesti bătrânul toate aceste, bătrâna gătise 
cina ei obicinuită, din care se împărtăşi şi Voinic de 
Plumb cu mare îndestulare căci, mă rog, ce-i mai dulce 
ca ce mama-ţi găteşte! 

După cină, Voinic de Plumb se sui sus în cetate, unde 
erau închişi cei trei cai de aramă pe care călătorise el cu 
fraţii lui. Le duse demâncare, pentru că fraţii lui, de 
când i-au închis acolo, nu le-au mai purtat de grijă. 
După ce le dete demâncare, povesteau caii între ei. Şi 
calul fratelui celui mai mare, între altele, zise: i: 

— Acuma să vie domnul meu, să mă mai încalece. In- 
dată l-aş arunca până în nori, de unde căzând să şi crape. 

Voinic de Plumb a înţeles şi, după ce mai aştepta 
puţin pe-afară, intră şi puse mâna pe el şi-l scoase 
afară la preumblare. Calul, neştiind cine e pe el, cercă 
mult să-l arunce, după cum se lăudase, dar în zadar. 
Voinic de Plumb îl duce iar îndărăt şi ia pe celălalt, 
adică pe cel mijlociu. Acesta sări mai tare şi aruncă pe 
Voinic de Plumb drept în mare, apoi se întoarse şi 
povesti celorlalți ce a făcut. Dar calul cel mai mic, care 
fusese al lui Voinic de Plumb, zise către ceilalţi: 

— Da” dacă acela care a venit şi ne-a dat nouă demân- 
care a fost chiar domnul nostru care ne-a dezgropat şi 
văzând acum că n-avem de mâncare i s-a făcut milă de 
noi şi ne-a dat, iar voi iată cu ce bine i-aţi răsplătit! 

Se întoarse apoi cătră calul care l-a fost aruncat în 
mare şi i-a zis: 

— De nu-l vei aduce îndărăt până dimineaţă, cu gura 
te mănânc şi cu picioarele te calc, până ce te voi zdrobi. 

Această vorbă nu sfârşi bine şi calul cel mijlociu a şi 
plecat după Voinic de Plumb — frica-i mare domn. Şi 
umblă el, umblă şi crucişi şi curmeziş prin mare, dar 
Voinic de Plumb ca-n palmă, parcă l-a înghiţit pământul. 

De la o vreme, cum cotorosea el prin toate colţule- 
tele, se întâlneşte cu împăratul peştilor. Împăratul 
peştilor îl întrebă ce caută. Iar el spuse toate cum s-au 
întâmplat cu Voinic de Plumb. Atunci i-a zis împăratul 
peştilor să aştepte puţin, că el trebuie să îl afle. Şi luă 
un corn, în acesta suflă de trei ori în trei părţi şi îndată 
i s-au adunat toți supuşii, adică toţi peştii. Apoi întrebă 
căpeteniile dacă sunt toţi de față. Aceştia spuseră că 
unul singur mai lipseşte. Mai aşteptară şi sosi şi acela 
dintr-o parte, dar abia venea de plin ce era. Împăratul 
a ştiut că acela trebuie să fi înghiţit pe Voinic de Plumb 
şi l-a întrebat unde a fost şi pentru ce nu a venit la 
vremea hotărâtă. Peştele i-a răspuns că a fost bolnav 
şi de aceea nu a putut veni. Împăratul l-a întrebat a 
doua oară: nu cumva el a înghiţit vreun om? Peştele a 
răspuns că nu! Atunci porunci împăratul să-l scoată 
afară şi să-l taie tot bucăţi. Dar peştele văzând că nu e 
glumă, mărturisi păcatul şi se rugă de iertare că-l va 
scuipa mai frumos încă. Apoi îndată l-a şi scuipat pe 
Voinic de Plumb, de zece ori mai frumos cum fusese mai 
întâi. El mulțămi împăratului peştilor şi a încălecat calul. 
Şi iar s-a suit în cetate. 

În cetate de-a dreptul la fraţii lui s-a dus. Aceştia 
dormeau încă. El i-a trezit din somn şi i-a mustrat 
aspru, de tot aspru pentru purtarea lor necuviincioasă 
faţă de părinţii lor şi faţă de cei trei cai de aramă, 
cărora au să-şi mulţumească tot norocul lor. Ei însă se 
mântuiau cu câte verzi şi uscate. 

Şi ca să se arate dreptatea, i-a scos în mijlocul 
curţii, i-a pus de-a dreapta lui şi le-a zis: 

— De sunteţi voi drepţi şi păziţi credinţa în 
Dumnezeu, să nu vă pedepsească; iar de nu, ori pe 
mine ori pe voi în clipa aceasta să ne pedepsească. 

Când vorba bine nu sfârşi şi paloşul l-a aruncat până 
în nori, şi când căzu jos, căzu pe cei doi fraţi, adecă pe 
vinovaţi şi aceştia îndată căzură morţi, tăiaţi în bucăţi. 
El i-a îngropat până nu se făcuse încă ziuă bine. 

Apoi şi-a adus pe Ileana Cosinziana în curțile 
împărăteşti, dimpreună cu părinţii săi bătrâni, pe cari 
abia i-a înduplecat să lapede coliba cea întunecoasă. 

Şi a făcut o nuntă mare şi o veselie în întreaga 
împărăție. Şi frunza în codru tremura de bucurie, că 
dreptatea totuşi a ajuns deasupra. 

Ştie Dumnezeu al cui e sacul cu făina 
Şi podul cu slănina! 

Iar ei de bună seamă trăiesc şi împărătesc şi astăzi, 
dacă n-au murit. 

Eu mă suii pe o şa, şi o spusei aşa. Cine o ştie mai 
bine, facă bine să ne-o spună. 

POVESTE BABILONIANĂ 


Pe aripile Vulturului 


DIHONIA dintre Vultur şi Şarpe e veche de 
când lumea. Pricina ei o aflăm într-o poveste păstrată 
în cărţile de lut, rămase de la babilonieni. Ea a răzbit 
până la noi, biruind patru milenii... 

x 


La început, când lumea era în prima ei tinerețe, 
Şarpele se întâlni cu Vulturul şi-i zise: 

— Hai să ne facem tovarăşi şi să pecetluim un 
legământ de prietenie veşnică! 

— Bucuros, răspunse Vulturul. Prietenia e lucrul cel 
mai sfânt de pe pământ. Cerul pedepsească fără milă 
pe cel care va încălca învoiala noastră! Mai întâi să 
jurăm pe Şamaş, slăvitul soare. Săgeţile razelor lui să-l 
străpungă pe acela dintre noi care va fi viclean sau 
necredincios faţă de celălalt şi faţă de toţi urmaşii lui! 
Pământul fie martorul jurământului nostru! 

După pecetluirea legământului, cei doi prieteni o 
porniră spre un munte. Vulturul zbura încet şi aproape 
de pământ, slujind drept călăuză Şarpelui care se târa, 
rămânând mereu în urmă. Vulturul îşi făcu cuibul în 

vârful unui ulm înalt. Şarpele se cuibări la rădăcina 
copacului. 

Vultanul îşi aduse puii în noul cuib, deoarece 
vechiul său sălaş fusese nimicit de o furtună năpras- 
nică, iar Vulturoaica pierise, luptând să-şi scape odras- 
lele de prăpăd. Şarpele îşi mută şi el puii la rădăcina 
copacului. Aici ei se bucurau de ocrotirea Vulturului, 
cât timp tatăl lor era plecat după pradă. 

Şarpele îşi învăţă copiii să se ascundă în fundul 
pământului, dacă un vrăjmaş ar încerca să pătrundă în 
borta lor. 

După înţeleapta lor învoială, în prima zi plecă la 
vânătoare Vulturul, iar Şarpele rămase acasă, să pă- 
zească cele două cuiburi. Seara, Vultanul se întoarse cu 
un taur sălbatic în gheare. Prada fu împărțită frăţeşte, 
aşa că Şarpele şi puii săi se putură ospăta din belşug. 

A doua zi, Şarpele porni după pradă şi Vulturul ră- 
mase de strajă în vârful ulmului. Spre amiază, Şarpele 
aduse o gazelă. Vulturul şi puii lui prânziră alături de 
prietenii lor. 

A treia zi, Vulturul se întoarse din raitele lui cu un 
berbec. Masa fu la fel de îmbelşugată pentru toţi. Nu 
se ivi nici o pricină de neînțelegere. 

Nu trecu mult şi vulturaşii se făcură mari, începând 
să zboare în jurul cuibului. Ghearele lor erau destul de 
ascuţite, nu numai să sfâşie prada, ci şi să-i apere de 
orice musafir nepofiit. 

În mintea Vulturului încolţi atunci un gând viclean. 
El îşi spuse într-o zi cu glas tare: 

— Acum puii mei au crescut mari şi nu mai au 
nevoie să fie păziți de Şarpe, câtă vreme sunt plecat de 
acasă. M-am săturat să tot împart prada bogată pe care 
o aduc eu cu ceea ce adună el, cu chiu cu vai, de ici şi 
de colo. Puii lui s-au lungit şi lăţit de pe urma harta- 
nelor primite din ghearele mele. Imi lasă gura apa după 
carnea lor fragedă. Mâine, când se duce vecinul la 
vânat, am să-i momesc odraslele şi le voi înghiţi până 
la unul. Şarpele n-o să mă bănuiască tocmai pe mine! 

Cel mai mic dintre puii de vultur era mai isteţ şi 
mai chibzuit decât toţi fraţii lui. Auzind vorbele 
părintelui său, îl mustră cu asprime: 

— Să nu faci una ca asta, tată! Altfel vei atrage pa- 
costea asupra capului tău şi al nostru. Şamaş are o 
plasă ţesută din fire nevăzute şi în ea cade oricine în- 
calcă legile lui, înfăptuind o fărădelege. Săgeata drep- 
tății nu iartă pe nimeni! 

Dar Vulturul se făcu a nu auzi cuvântarea lui prâs- 
lea şi a doua zi pândi clipa când megieşul se îndepăr- 
tase bine de cuibul său. Se cobori la rădăcina copa- 
cului. Pricepu că nu se poate strecura în gaura de 
şarpe. Dacă ar fi scormonit, urma ghearelor l-ar fi dat 
de gol. Aduse un ciolan pe care mai atârna puţină 
carne şi începu să strige cu glas mieros: 

— Veniţi, pui iubiţi ai prietenului meu, să împărțim 
prada, căci am găsit ceva prin apropiere! 

Atraşi de mirosul cărnii, puii Şarpelui se iviră de în- 
dată din ascunzişul lor şi Vulturul îi înfulecă până la unul. 
Apoi se întoarse sătul în vârful ulmului şi trase un pui 
de somn. 

Pe la amiază numai iată că se iveşte şi Şarpele, 
târându-şi prada. Se grăbi să-şi strige odraslele, dar 
nici unul nu-şi scoase capul din cuib. Asta îl puse pe 
gânduri. Îşi părăsi vânatul adus cu trudă şi porni în 
căutarea puilor, spunându-şi: „Să ştii că un vrăjmaş a 
pătruns în cuibul meu şi că au intrat în pământ, aşa 
cum i-am învăţat eu!“ Scotoci şi scormoni pretutin- 
deni: parcă îi înghiţise ţărâna! Plin de colb şi îndurerat 
peste măsura, şarpele strigă: 

— Spune-mi, pământule, martor al jurământului 
nostru, aşa-i că Vulturul a călcat învoiala, mâncân- 
du-mi copiii? Dacă am dreptate, fă ca ochii mei să se 
umple de lacrimi! 

Simţi pentru prima dată picuri de rouă fierbinte 
prelingându-i-se pe bot. Cu aceste lacrimi în ochi, săr- 
mana făptură se înfăţişă lui Şamaş şi-i povesti tot ce i 
se întâmplase. Ceru pedepsirea Vulturului care se 
legăna nepăsător în slava cerului, stând cocoţat în vâr- 
ful ulmului înalt. Soarele se înduioşă de suferinţa 
Şarpelui şi-l învăţă cum să se răzbune. lar cel păcălit 
amarnic de Vultan se arătă şi mai viclean... 

Se târî la poalele unui deal şi acolo află un bivol 

răpus de săgețile lui Şamaş. Se vâri în leşul care abia 

se răcise şi se puse la pândă. Păsările de pradă se 
năpustiră asupra stârvului. Din vârful copacului, Vul- 
turul văzu zborul lor rotit şi pricepu că-i rost de 
niscaiva bunătăţi: 

— Mă duc după o ciozvârtă de bivol. Simt cum mă 
înghioldeşte foamea! 

Dar vulturaşul cel mic încercă din nou să-l împie- 
dice, sfătuindu-l cu înţelepciune: 

— Să nu cumva să te duci, tată! Poate că în hoitul 
bivolului s-a ascuns Şarpele. 

Nici de astă dată Vulturul nu ascultă sfatul lui prâslea 
şi, cât ai bate din palme, se năpusti asupra prăzii, sfâşi- 
ind-o cu ghearele şi cu ciocul, în căutarea bucăţilor mai 
ademenitoare. Şi cum cotrobăia el hulpav prin mărun- 
taiele bivolului, îi dezveli coastele sub care pândea 
Şarpele. Acesta se încolăci repede în jurul Vulturului. 

— Cruţă-mi viaţa, începu să strige pasărea încolţită, 
şi te voi încărca de daruri ca pe un mire bogat! 

Dar Şarpele nu se învoi, spunând: 

— Nu pot încălca porunca lui Şamaş care te-a prins 
în plasa lui. Ea nu iartă pe nici unul dintre ticăloşii de 
pe faţa pământului! 

Apoi smulse ghearele, frânse aripile semeţe ale 
Vulturului, jumulindu-le de pene, şi-l zvârli într-o 
groapă fără fund, să moară de foame şi de sete. 

Trufaşa pasăre de pradă zăcu multe zile în umili- 
toarea-i temniţă, simțindu-se tot mai firavă şi mai 

sleită de puteri. În cele din urmă, strigă lui Şamaş 
următoarele cuvinte deznădăjduite: 

— Destul am răbdat de foame şi de sete în hruba 
mea, ispăşindu-mi nelegiuirea. De ce vrei să laşi să 
piară în fundul unei gropi întunecoase tocmai pasărea 
care îţi este cea mai apropiată? Scoate-mă de aici şi 
voi îndeplini orice îmi vei porunci. Sau lasă-mă să mai 
văd încă o dată lumina ta, înainte de a-mi da sfârşitul! 

Soarele răspunse Vulturului: 

— Tu ai încălcat jurământul prieteniei. Eu nu mă pot 
apropia de făptura ta mânjită de sângele puilor tovară- 
şului tău. Dar nu te voi lăsa să pieri, întrucât ţi-ai ispășit 
în parte pedeapsa. Îţi voi trimite un om care te va scoate 
din fundul gropii şi te va înzdrăveni. ÎI vei duce pe spi- 
narea ta până în slava cerului, unde va voi el! 

În vremea aceea, oamenii care scăpaseră de potopul 
ce bântuise pământul înălțaseră aproape de apa Eufra- 
tului cetatea sumeriană a Kişului. Le lipsea însă un 
cârmuitor. Cel mai destoinic, mai înţelept şi mai puter- 
nic om era păstorul Etana. Sorţii căzură asupra lui şi 
iată-l pe păstorul de altă dată păstorind o cetate... 

Etana primi o soţie de neam mare şi se dovedi un rege 
priceput. Dar în clipa în care se dezlănţuise potopul, zeii 
smulseseră pământului iarba rodniciei, ascunzând-o. 

Din această pricină, ogoarele erau fără rod, vitele ster- 
pe, iar mamele nu mai năşteau copii. Pe câmp nu creştea 
decât pir, la care nu se uitau nici oile hămesite. Ploaia nu 

mai cădea nici ea. Turmele se prăpădeau pe islazuri de 
foame şi de sete. Oamenii erau siliți să roadă scoarța sau 
rădăcinile copacilor. Etana însuşi nu avea nici un urmaş 
şi în jurul lui supușii se împuţinau văzând cu ochii. 

Cineva trebuia să afle iarba rodniciei. Dar nimeni 
nu ştia unde o ascunseseră zeii: în fundul pământului, 
în adâncul mării sau în slava cerului? 

Atunci Etana ceru ajutorul lui Şamaş, singurul zeu 
care era martorul zilnic al suferințelor omeneşti. Hotă- 
rât să-l ajute, fără ştirea celorlalţi stăpânitori ai cerului, 
Soarele îl îndrumă pe inimosul rege spre groapa în 
care zăcea Vulturul. Acesta îi spuse: 

— Cum de umbli pe aici, unde nici păsările nu 
zboară, nici fiarele nu colindă? 

— Pe tine te caut, ca să-mi ajuţi să aflu iarba rodni- 
ciei. Doar tu poţi şti unde dau de ea! răspunse Etana. 

— Te-oi ajuta să afli ceea ce cauţi, dacă mă vei 
scoate din groapa aceasta! 

Văzându-l atât de slăbit, Etana prinse o pasăre şi o 
aruncă Vulturului. El o înghiţi cu pene cu tot. Apoi 
omul încercă să umple fundul gropii, zvârlind într-însa 
nisip şi nuiele. Prizonierul începu să se străvadă din 
întunericul gropii. Eliberatorul lui zvârli o plasă de 
care Vultanul nu se putu agăța, atâta era de nevolnic 
şi de istovit. Atunci craiul întinse o creangă lungă spre 
fundul hrubei şi, sprijinit de ea, apucă Vultanul de o 
aripă şi-l trase cu chiu cu vai la lumina zilei. 

— Cum de-ai ajuns aici şi cine te-a adus în starea 
asta jalnică? îl întrebă apoi Etana. 

Primi următoarea desluşire: 

— Aşa cum tu eşti regele oamenilor şi al pământului 
întins, tot astfel sunt şi eu regele vulturilor şi al cerului 
nemărginit. Nimeni nu poate zbura mai sus decât mine. 
Într-o zi m-am avântat în slava cerului şi am ajuns la 
zidul care împrejmuie palatul lui Anú, stăpânul văzdu- 
hului. Cu un descântec numai de mine ştiut, am deschis 
porţile şi am ajuns la palatul lui Enlil, stăpânul vultu- 
rilor. Rând pe rând, am trecut de meterezele lui Enki, 
stăpânul apelor, Sin, stăpânul lunii, Şamaş, stăpânul soa- 
relui şi Adad, mai-marele peste fulgere. În cele din urmă 
am ajuns în al şaptelea cer şi acolo am zărit iarba rod- 
niciei, ascunsă sub tronul lui Iştar, zeiţa dragostei. Dar 
leii din preajma ei s-au năpustit asupra mea, mi-au smuls 
penele şi mi-au frânt aripile, astfel că m-am prăbuşit în 
groapa în care m-ai găsit. Dacă mă voi înzdrăveni cu 
ajutorul tău, vom urca împreună până în al şaptelea cer 
şi vom smulge iarba rodniciei de sub tronul zeiţei! 

Etana îndreptă aripile Vulturului, înfipse în ele pene 
de împrumut şi îi făuri nişte gheare de aramă. Timp de 
nouă luni hrăni pasărea cu carne de taur sălbatic. 

Când se simţi iar în puterile sale, Vulturul spuse lui 
Etana: 

— Culcă-te cu pieptul pe spinarea mea, prinde-te 
zdravăn cu mâinile de capătul aripilor şi lipeşte-ţi 

pulpele tale de coastele mele. De-acum nu ne vom mai 
opri din zbor până în cerul cel mai de sus! 4 A 

După vreo două ore de zbor, Vulturul îl întrebă pe 
rege: l i 

— Aruncă-ți privirea spre pământ şi spune-mi ce 
vezi, prietene? ; 

— Zăresc un munte învăluit în ceață, iar marea cu 
plete cărunte parcă-i o cascadă îndepărtată, răspunse 
Etana. 

Peste alte două ore de zbor, aceeaşi întrebare: 

— Pământul seamănă acum cu o pădure, iar marea 
cu un lac de munte! l | 

După alte două ore de zbor, Vulturul îi ceru să 
privească încă o dată în jos. ALEA ae 

— Pământul este aidoma unei ţarini, iar marea 
asemeni unui eleşteu dintr-o grădină. 

Vulturul simţi că trupul i se îngreuiază, iar Etana 
fu cuprins de moleşeală. Avu totuşi curajul să pri- 
vească în jos şi spuse Vultanului că pământul este ca 
o colibă iar marea ca un havuz. După un alt răstimp, 
pământul aducea cu o lipie, iar marea încăpea toată 
într-un coşuleţ de pâine. Când privi ultima dată în 
urmă, nu mai văzu nimic. Aripile Vulturului vâsleau 
buimace, iar Etana simţea ca nu se mai putea ţine pe 
spinarea păsării: parcă o mână îi trăgea îndărăt! ŞI 
dacă n-ar fi fost Şamaş care să-i ajute, de bună seamă 
că amândoi s-ar fi prăbuşit. 

Trecură cu bine de cele şase porţi şi într-un târziu 
ajunseră la palatul zeiţei. Spre norocul lor, Şamaş o 
îndepărtase pe Iştar de-acasă. Penele Vulturului 
căpătară o strălucire orbitoare şi o tărie de diamant. 
Leii fură orbiţi de aripile zburătoarei şi ghearele ei de 
aramă îi goni de lângă tronul zeiţei. În clipa în care 
Etana înşfăcă iarba rodniciei, Iştar scoase un strigăt şi 
regele împreună cu Vulturul se prăbuşiră spre pământ. 
Etana se ţinea de pintenii Vultanului care îşi desfăcu 
aripile ca să nu se prăvălească asemenea unui bolovan. 

Cu iarba rodniciei în mână, Etana desluşea cum 
pământul şi marea se apropiau de ei, devenind din ce 
în ce mai mari. Când ajunseră în dreptul norilor, regele 
văzu că zeii închiseseră cu zăvorul poarta ploilor. În 
cădere, Etana se agăţă de zăvor şi îl deschise, slobo- 
zind norii pecetluiți după terminarea potopului. 

Amândoi se prăbuşiră în mare, dar ajunseră cu bine 
la mal. Astfel puse regele capăt secetei şi lipsei de 
rodnicie din ţara sa. Cârmui cu înţelepciune cetatea 
Kişului vreme de 1.560 de ani. Când se stinse din 
viaţă, pe tron urcă fiul său, Balih, care domni doar 410 
ani. Amintirea faptei tatălui său mai dăinuie până în 
zilele noastre... 

POVESTE HITTITĂ 


Uriaşul de piatră 


LA RĂSĂRIT de bogata cetate a Troiei, mult 
înainte de izbucnirea războiului cântat de aedul nemu- 
ritor Homer, se întindea puternicul regat al hittiţilor. 
Cărţile lor de lut, dezgropate în zilele noastre, ne-au 
păstrat ciudata poveste a unui uriaş făurit numai şi 
numai din piatră, care ar fi ameninţat să surpe palatele 
văzduhului... 

* 


Anù a devenit stăpânul cerului după ce a detronat 
pe înaintaşul său, Alalù, alungându-l pe pământ. Vre- 
me de nouă ani, a huzurit, ascultat orbeşte de credin- 
ciosul său sfetnic, Cumarbi. Nemaiputând răbda 
toanele lui And, în al zecelea an Cumarbi i s-a împo- 
trivit şi l-a poftit la luptă dreaptă pe asupritorul său 
stăpân. Sfetnicul a biruit, aşa că nevolnicul rege şi-a 
luat tălpăşița din cer, urmat doar de soția lui. Au trebuit 
să se mulţumească cu o peşteră pământeană. Fosta 
crăiasă a văzduhului născu aici pe Tesup, stăpânitorul 
furtunilor. El urma să fie răzbunătorul părinţilor săi. 
Copilul creştea într-o săptămână cât alții într-un an. 

Curând se făcu un voinic în stare să se războiască 
singur cu o armată întreagă. Işi făuri mai întâi o 
locuinţă falnică şi îi dădu numele de Cummi. Aici îşi 
mută el părinţii. Apoi înhămă la carul său doi tauri, 
unul cu coarne şi copite de argint, numit Zorilă, altul 
cu coarne şi copite de aramă, numit Murgilă. 

Văzându-i că se temeau să pornească împotriva lui 
Cumarbi, Tesup îi lovi cu biciul său a cărui pleasnă ră- 
suna ca un tunet. Când carul se puse în mişcare, voi- 
nicul îşi umflă pieptul şi începu să sufle din răsputeri. 
Stâncile şi copacii dezrădăcinaţi zburau ca nişte pietri- 
cele sau ca nişte crengi uscate. Urcau de-a lungul spi- 
nării munţilor înalţi şi împroşcau văzduhul cu o furie 
neistovită. Vânturile hăuleau sălbatic şi fulgerele spin- 
tecau norii de colb, care învăluiau palatul lui Cumarbi. 
Niciun locuitor al văzduhului nu cuteza să-şi pără- 
sească lăcaşul şi să-l ajute pe Cumarbi. Plin de răni, 
cu pletele pârjolite de fulgere şi cu ochii orbiţi de 
licărirea lor, el bătu în retragere şi părăsi cerul. Astfel 
îşi redobândi Anu tronul, cu ajutorul fiului său. Tesup 
deveni mâna dreaptă şi urmaşul lui la domnie. 

Cumarbi colindă multă vreme pământul, lecuin- 
du-şi singur rănile dobândite în luptă. Nu se socotea 
înfrânt. Îşi făurea tot felul de planuri, care mai de care 
mai cumplite. Într-o zi îl întâlni pe Impaluri, credin- 
ciosul sfetnic al craiului mărilor, şi-i zise: 

— Pofteşte-l de îndată pe stăpânul tău la mine, 
întrucât am să-i spun ceva! 

Cârmuitorul mărilor se sperie primind această solie 
nedorită. Lesne ar fi putut să creadă Cumarbi că a 
trecut de partea vrăjmaşilor lui. De aceea îi porunci lui 
Impaluri: 

— Du-te şi spune celui care m-a pofiit că nu are de 
ce să-mi poarte duşmănie. I-am rămas la fel de bun 
prieten ca şi până acum. M-aş bucura însă ca el să fie 
oaspetele palatului meu. Îl voi găzdui îmbiindu-l cu 
cele mai alese bucate şi cu cele mai inimoase cuvinte. 

Cumarbi se înfăţişă de îndată la ospăţul craiului 
mărilor. Cei mai gustoşi peşti şi cele mai dulci fructe 
care se coc pe malurile împărăției apelor se adunaseră 
în stive pe masa lor. Vinul tălăzuia în cupele uriaşe. 
Când petrecerea era în toi şi buna-înţelegere domnea 
între gazdă şi oaspete, ultimul îşi spuse păsul: 

— Dacă-mi eşti atât de prieten, precum m-ai încre- 
dințat, învaţă-mă cum pot să-l birui pe Tesup, cel care 
l-a reîntronat pe And, gonindu-mă pe pământ! 

Craiul marii îşi mângâie barba, rămânând multă 
vreme tăcut şi gânditor. Ochii lui scăpărară dintr-o 
dată o licărire vicleană: 

— Du-te la craiul munţilor şi cere-i fata! Trupu-i 
este cioplit din stâncă, ochii ei par două lacuri adânci, 
pletele sale au asprimea ţurţurilor din peşteră. Un 
colan făcut din pietre preţioase îi împodobeşte gâtul. 
Va fi mamă doar o singură dată şi va avea u copil de 
piatră. De cum ţi se va naşte feciorul, du-l într-ascuns 

în străfundul apelor mele şi aşază-l pe umărul drept al 
lui Upelluri, namila care duce în spinare pământul şi 
cerul! Fiul tău va creşte întruna până ce creştetul lui 
de crememe va izbi temeliile cerului. Zeii se vor pră- 
buşi de pe tronurile lor şi vor veni să îngenuncheze 
înaintea ta, redându-ţi sceptrul şi cerşindu-ţi iertarea. 
Fulgerele lui Tesup se vor dovedi pentru prima oară 
nişte jucării neputincioase... 

Cumarbi mulțumi pentru sfatul primit şi a doua zi 
trimise pe solul său, Mukisanu, la craiul munţilor, să-i 
ceară fiica de soţie. Îl încărcă cu daruri bogate. Părin- 
tele se învoi să-şi mărite fata, ba îi dădu şi o zestre 
bogată, cum se cuvine unei odrasle crăieşti. Nu trecu 
mult şi soţia lui Cumarbi născu un copil dolofan şi 
zdravăn ca un bolovan. Avea înfăţişare omenească, dar 
făptura sa era numai şi numai din piatră. Ursitoarele 
luară copilul din leagăn şi, mai înainte de a-i hotărî 
soarta, îl duseră la Cumarbi, aşezându-l pe genunchii 
lui. Tatăl scoase un chiot de bucurie când îşi văzu 
feciorul şi îl ridică până în slava cerului. Apoi îl legănă 
în braţe, murmurându-i următorul cântec de leagăn: 


Fiule, tu să-mi creşti mare! 
Urcă-ţi umerii spre zare, 
Sparge norii şi cu palma 
Zeii mătură-i de-a valma. 
Ca din cuiburi spulberate 
Păsările speriate! 

În vremea asta, copilul întinse mâna către un ulcior 
de pământ aşezat pe masa de alături şi, dându-i un 
brânci, îl trânti la pământ. Cumarbi se înveseli văzând 
prima ispravă a feciorului său: era un semn bun! De 
aceea îşi încheie cântecul astfel: 

Împlinindu-mi vechiul gând, 
Tu îi vei zvârli pe rând 

Şi în ţăndări vei schimba 
Zeii care-i vei afla — 

Ca ulciorul pe podea! 

Apoi îl privi drăgăstos şi îi zise: 

— Fiul meu, trebuie să-ţi dau un nume. Îţi voi spune 
Ullicummi. În viitor, când oamenii vor auzi numele 
tău, îşi vor aminti de Cummi, locuinţa pământeană a 
craiului furtunilor, povestindu-şi unul altuia cum ai 
spulberat-o tu ca pe un muşuroi de cârtiţă. 

Ursitoarele încuviinţară soarta pe care Cumarbi i-o 
menise fiului său, dar numai în parte, şi se retraseră să 
se sfătuiască între ele, pentru ca să nu-l supere pe 
mâniosul părinte al neobişnuitului copil. 

Cumarbi trimise apoi pe Impaluri să cheme zânele 
care veghează la creştetul tuturor pruncilor, călăuzin- 
du-le primii paşi în lume. Când acestea se arătară, 
fericitul părinte le spuse: 

— O, fecioarelor, duceţi-mi copilul până în stră- 
fundul mării şi puneţi-l pe umărul drept al lui Upelluri. 

Fie câ trupul să i se înalțe ca un stâlp de cremene care 
atinge pragul cerului! 

Zânele înmărmuriră văzând copilul de piatră: aşa ceva 
nu mai pomeniseră de când erau ele! Se temură să încalce 
porunca lui Cumarbi. Dar mai înainte de a-l coborî în 
străfundul noianului, ele arătară pruncul lui Enlil: 

— Nu eun copil obişnuit, spuse acesta. E un monstru 
născut de soţia lui Cumarbi pentru a-l înfrunta pe Tesup, 
craiul furtunilor! Coborâţi-l în bezna apelor adânci! 

Şi zânele aşezară pruncul de piatră pe umărul drept 
al namilei care sprijinea cerul şi pământul. Upelluri nu 
băgă de seamă nimic. Copilul de cremene începu să 
crească nespus de repede. In două săptămâni talazurile 
îi mângâiau umerii, iar într-o lună tot ele îi spălau ge- 
nunchii. După câteva zile, Soarele, care tocmai se 
urcase pe cel mai semeţ pisc al munţilor Siriei, se opri 
o clipă să răsufle şi să privească nesfârşita întindere 
de ape de la poalele stâncilor. Deodată i se înfăţişă 
ceva nemaivăzut: din mijlocul apelor se înălța un stâlp 
de piatră, care creştea şi creştea, apropiindu-se ame- 
ninţător de bolta cerului. Fără să mai zăbovească o 
clipă, Soarele o porni în goană spre palatul lui Tesup. 
Ajunse la ţintă sleit de oboseală şi gâfâind. Craiul fur- 


tunilor porunci scutierului său, Tasminu, să-l îmbie cu 


mâncăruri şi băuturi alese. Dar Soarele nici nu vru să 
audă de aşa ceva. Cu răsuflarea tăiată povesti pe scurt 
ceea ce i-a fost dat să zărească. În palatul fratelui său 

Tesup se afla şi zeița frumuseţii şi a iubirii, Iştar. 
Curioasă să vadă şi ea năzdrăvana arătare, ceru să-i 
însoţească până în vârful muntelui. Tesup şi Soarele 
se învoiră. La vederea Uriaşului de piatră, dezlănţui- 
torul furtunilor păli şi strigă: 

— Vai nouă, suntem pierduţi! Cine se va putea 
măsura cu acest monstru? 

Lacrimi de deznădejde îi stropiră obrazul. Chipeşa 
lui soră rămase însă liniştită şi zise: 

— Nu te teme, frate, că-i vin eu de hac! Uriaşul 
acesta o fi el mare, dar puţină minte are. Şi apoi înţe- 
leptul Eia ne-a învăţat: 

Dacă piatra naşte-n vatră, 
Face doar un prunc de piatră. 
Dar nu-i pricină de tângă: 
Stânca-i mută şi nătângă. 
Lesne va s-o dovedească 
Viclenia femeiască! 


Iştar se întoarse la palatul ei şi îşi puse straiele cele 
mai strălucitoare. Apoi cobori pe malul mării. Aici 
începu să cânte şi să joace, izbind talerele unui chim- 
val. Marea porni să clocotească de mânie şi un talaz 
se sfărâmă chiar la picioarele zeiţei. Din vuietul 
cumplit a apelor ea desluşi următoarele vorbe: 


Nu-ţi irosi măiastra ta cântare, 
Căci piatra-i mută şi ureche n-are! 

Ascunde frumuseţea ta vicleană, 
Căci n-are ochi nepăsătoarea stană! 


Iştar înţelese că vraja glasului şi a frumuseţii de 
zeiţă nu pot înrobi Uriaşul de piatră. Se întoarse deza- 
măgită la fraţii ei, care o aşteptau în vârful muntelui. 
De acolo tustrei porniră abătuţi spre palatele lor fal- 
nice, amenințate să ajungă nişte ruine jalnice. 

Frica pusese stăpânire şi pe ceilalţi locuitori ai 
văzduhului. Tesup îi află pe toţi adunaţi să se sfătu- 
iască ce este de făcut pentru a înlătura primejdia. 
Craiul furtunilor le strigă: 

— Lăsaţi vorbele şi puneţi mâna pe arme! Va fi un 
război cum încă nu s-a mai văzut nici în cer, nici pe 
pământ. Sloboziţi-mi vânturile din peşterile care le 
slujesc drept temniţă! Înjugaţi la calul meu pe Zorilă şi 
pe Murgilă! Dacă nu-l doborâm chiar acum pe Uriaşul 
de piatră, ne va surpa el pe noi! 

Când totul fu gata, Tesup pocni din biciul tunetelor 
şi oastea porni într-un iureş nestăvilit. Haita vânturilor 
sfârtecă urlând paşnicele turme ale norilor. Apoi se 
năpusti asupra vrăjmaşului, căznindu-se să-l doboare. 
Dar în loc să-şi unească puterile şi să-l izbească dintr-o 
latură, vânturile împingeau din toate părţile deodată şi 
mai rău se încurcau. 

Atunci comandantul oştirii le porunci să sufle numai 
dinspre răsărit. Uriaşul de piatră nici nu s-a sinchisit. 
Apoi vânturile încercară să biruie, opintindu-se dinspre 

apus. Dar nici aşa nu l-au răpus. Hai să sufle şi dinspre 
miazăzi: un munte e mai lesne de clintit! Năvăliră şi 
dinspre miazănoapte, icnind amarnic. Zadarnic! Tesup 
le sări în ajutor dezlănţuind fulgere şi ploi în creştetul 
uriaşului. Cremenea se înroşea, apa o spăla, iar vrăjma- 
şul se călea şi întruna creştea. Coarnele şi copitele tau- 
rilor se tociseră izbind în piatra încăpăţânată. Suliţele şi 
săbiile lăsară duşmanului pe frunte sau pe gură o biată 
scrijelitură! Între timp, Hebat, soția lui Tesup, stătea 
dârdâind în palatul ei şi aştepta sfârşitul luptei. Dintr-o 
dată văzduhul începu să se clatine din temelii. Parcă 
cineva ar fi zgâlţâit pardoseala pe dedesubt, gata-gata să 
surpe totul. Crăiasa furtunilor înţelese că lupta e pierdută 
şi începu să-şi smulgă pletele, simțind c-o pândeşte şi pe 
ea surghiunul. Se urcă pe meterezele palatului şi-i strigă 
lui Takiti, sluga cea mai de nădejde pe care o avea: 

— Du-te la stăpânul tău şi află ce s-a mai întâmplat! 

Takiti se grăbi să îndeplinească porunca crăiesei, 
dar când să coboare din cer şi să-l afle pe Tesup, Uria- 
şul de piatră îi şi tăie calea, împiedicându-l să vadă ce 
se petrece dedesubt. Pe câmpul de luptă vânturile 
gâfâiau sleite, trăsnetele erau vlăguite şi toate armele 
zăceau rupte sau tocite. Craiul furtunilor chemă la el 
pe scutierul său, Tasminu, şi-i spuse amărât: 

— Urcă-te în turnul cel mai înalt al văzduhului şi 
vesteşte-i pe toţi că nu ne-a mai rămas altceva de făcut 
decât să ne supunem. 

Tasminu se căţără pe cel mai înalt turn al zidului 
care înconjura cetatea zeilor şi începu să răcnească din 
răsputeri: 

— Am fost înfrânți! Trebuie să ne predăm! 

Când pricepu cele strigăte de Tasminu, sărmana 
Hebat îşi pierdu simţirea. De bună seamă că s-ar fi 
prăbuşit dincolo de meterezele cerului, dacă Takiti, 
care făcuse cale întoarsă, nu ar fi prins-o în braţele lui. 

Întunericul învăluise auritele palate ale zeilor îngri- 
joraţi de soarta care-i aştepta a doua zi, când Tesup se 
reîntoarse cu oastea lui înfrântă. 

Într-un târziu, Tasminu spuse craiului furtunilor: 

— E drept că Uriaşul de piatră nu poate fi înfrânt în 
luptă dreaptă. Să ne slujim de răgazul pe care ni-l dă 
noaptea aceasta şi, mai înainte de a arunca armele în 
semn de supunere, să încercăm să-l doborâm pe căi 
ocolite. Hai să mergem chiar acum la palatul lui Eia, 
zeul înţelepciunii şi al vicleniei. Cercetând cărţile 
vechi, poate ne va da el un sfat mântuitor. 

Tesup găsi îndemnul acesta plin de înţelepciune. 
Cu noaptea în spinare o porniră amândoi spre Abzuva, 
oraşul peste care domnea Eia. Zeul se arătă primitor 
şi săritor, făgăduindu-le o mână de ajutor. Tesup şi 
Tasminu se întoarseră acasă, în vreme ce Eia se duse 
la Nippur, oraşul peste care domnea Enlil. Îi povesti 
despre Uriaşul de piatră cerându-i să pună şi el umărul 


98 


la doborârea acestuia. Enlil îşi aminti de copilul de 
piatră pe care i-l arătaseră nu demult zânele şi spuse: 

— Nu te supăra, dar eu nu mă pot măsura cu 
Ullicummi. Picioarele lui sunt scufundate în apele 
mării şi creştetul său zgâlţâie temeliile cerului. Ca 
stăpân al pământului, n-am ce-i face! 

Văzând că Enlil se codeşte, Eia cobori voiniceşte 
în străfundurile mării. Se opri în dreptul urechii 
namilei aplecate sub povara pământului şi a văzdu- 
hului şi-i spuse cu glas tare: 

— Upelluri, tu nu ştii că vicleanul Cumarbi s-a răz- 
vrătit împotriva locuitorilor cerului şi ţi-a pus pe umărul 
drept un stâlp de piatră care creşte întruna şi acum a 
început să zgâlţâie temeliile palatului lui Tesup? 

Namila clătină din cap şi răspunse: 

— Ce-mi pasă mie de certurile voastre, care nu se 
sfârşesc niciodată! Oricine ar veni stăpân în cer, nu 
s-ar gândi să-mi uşureze povara. Şi aşa mă socotiți un 
nătâng, bun numai să vă duc pe toţi în spinare, ca să 
huzuriţi în voie. Nici n-am simţit când aţi îngrămădit 
deasupra mea totul. Habar n-am avut când aţi despărțit 
cerul de pământ cu ajutorul cuţitului vrăjit. E drept că 
umărul drept mă cam doare. Dar cum mă supără toate 
încheieturile, n-am nici o pricină cu Uriaşul de piatră 
de care-mi tot vorbeşti. Eu şi aşa nu-l văd! 

Zeul îi împinse capul spre dreapta, dar Upelluri era 
aproape orb, aşa că nu desluşi ceva. Văzând că nu e 

nimic de făcut, Eia porni de-a dreptul prin apele mării 
spre palatele văzduhului. Aici chemă la el pe toţi cei 
care fuseseră de faţă atunci când cerul a fost despărţit 
de pământ şi află de la ei că cuțitul vrăjit stă ascuns 
într-un tezaur străvechi. Porţile lui ruginiseră demult 
şi doar cu ajutorul unui descântec puteau fi deschise. 
Cu chiu cu vai cineva îşi aminti cuvintele descânte- 
cului şi porţile se deschiseră scârțâind. Eia pătrunse în 
cea mai tainică încăpere şi acolo află ceea ce căuta. 
Zeul înţelepciunii coborî din nou până la Upelluri şi, 
adăpostindu-se sub umărul namilei, tăie cu ajutorul 
cuţitului vrăjit gleznele Uriaşului de piatră. 

Ullicummi se clătină pe umerii namilei, apoi se 
prăbuşi huruind în fundul abisului de ape. Pământul 
se cutremură, iar talazurile se învolburară, înălțân- 
du-se ca în răstimpul celei mai cumplite furtuni. O 
parte din Uriaşul de piatră s-a prăbuşit pe malul mării, 
în Galicia, alcătuind un munte care a primit numele de 
Ullicummi. 

Dacă Cumarbi ar fi dăruit fiului său de piatră un 
strop de minte, zeii din cer ar fi fost înfrânți. Dar: 


Pe-un uriaş de piatră îl poţi învinge lesne, 
Căci e sărac cu duhul şi are slabe glezne... 


POVESTE EGIPTEANĂ ANTICĂ 


Ochii Adevărului 


ODINIOARĂ, când zeii înşişi judecau pricinile 
ivite pe pământ, Minciună se înfăţişă înaintea dregă- 
torilor dreptăţii pentru a-l pâri pe fratele său, Adevărul, 

Cu greu ai fi putut afla pe lume fiinţe mai deosebite 
decât ei. Adevărul era un bărbat fără cusur: înalt, voinic, 
cu o fire deschisă şi cu nişte ochi totdeauna plini de 
blândeţe şi înţelepciune. În schimb, Minciună era mic 
de statură, pus pe harţă şi cu o căutătură care ascundea 
numai viclenie şi ură. Ochii fratelui mai mare citeau fără 
greş în inima întunecată a mezinului, ferindu-se să-l 
stârnească cu ceva şi căutând să-l facă mai bun şi mai 
blând. Cu toate acestea, Minciună se hotărî să se 
descotorosească de el, cu atât mai mult cu cât Adevărul 
era cel ce urma să moştenească averea părintească. 

Dădu, aşadar, fratelui său în păstrare un cuţit mare. 
Pândi ziua când el era dus de acasă şi, furând cuțitul, 
îl ascunse undeva. Când ceru Adevărului lucrul încre- 
dinţat — ia-l de unde nu-i! 

Pârâtul recunoscu că primise cuțitul, dar că nu ştie 
nici el cum de-a dispărut din locul în care l-a pus. Se 
lăsă târât în faţa judecății celor nouă zei mari ai 

Egiptului, hotărât să-l împace pe fratele său după cum 
se cuvine. Nu ştia sărmanul ce-l aşteaptă... 
Iată cum suna pâra ticluită de Minciună: 


Un straşnic cuţit am avut 

Şi fratele meu l-a pierdut, 
Deşi i l-am dat în păstrare. 
Era cât o stâncă de mare; 
Mânerul întins ca o punte — 
Putea să despice un munte. 
lar teacă-i pusesem o peşteră 
Nu ştiu lucrătură mai meşteră! 
Vădiţi-vă astăzi puterea 

Voi, zei, şi răpiţi-i vederea, 
Să bâjbâie-n orice ungher, 
Să-mi fie la casă uşier! 

Când Adevărul ridică ochii spre judecătorii săi, 
cerând îndulcirea pedepsei, se trezi învăluit de bezna 
orbirii. Şi astfel, în loc de stăpân, ajunse uşierul casei 
părinteşti. 

În fiecare zi Minciună întâlnea la intrare pe fratele 
său. Ochii lui, lipsiţi de vedere, îl sfredeleau parcă mai 
puternic! Chemă atunci la el pe cele două slugi 
credincioase ale Adevărului şi le porunci: 


Duceţi-vă stăpânul în pustie, 
Ca leul sau leoaica să-l sfâşie! 


Adevărul fu înşfăcat şi dus spre podişul unde colin- 
dau cele mai temute fiare ale deşertului. Cu toate că nu 
vedea locurile pe unde trecea, orbul zise slugilor sale: 


De ce mă duceți voi înspre podiş? 
Lăsaţi-mă aici şi, pe furiş, 
Jertfească unu-n locul meu un câine, 
Iar altul să-mi aducă zilnic pâine! 

Prima slugă prinse un câine şi-l jertfi la marginea 
podişului pustiu, unde colinda leul fioros. Apoi se duse 
la Minciună şi-i spuse: 

Dorinţa ta o ascultară zeii 
Pe Adevăr îl sfâşiară leii! 

Crezându-l pe cuvânt, Minciună nici gând să-şi 
ascundă bucuria pe care i-o pricinuia solia! 

Cea de a doua slugă se duse la bucătar şi cum îşi 
primi mâncarea, duse pe ascuns Adevărului bucata de 
pâine cerută. Câteva zile îşi hrăni astfel stăpânul 
părăsit la poalele unei coline din marginea oraşului. 

Prin apropiere se afla casa unei femei de neam mare, 
al cărei bărbat murise într-o luptă cu vrăjmaşii farao- 
nului. Slujnicele ei trecură pe lângă colină şi îl văzură 
pe chipeşul orb părăsit în voia soartei. Stârnită de vor- 
bele lor, stăpâna se duse să-l vadă pe cel năpăstuit. La 
porunca ei, slugile îl călăuziră la palat. Acolo, sărmanul 
fu îmbăiat şi îmbrăcat în straie curate, recăpătându-şi 
înfăţişarea de mai înainte. Pasămite, femeia bogată se 

îndrăgosti de Adevăr şi vru să şi-l aleagă de soţ. Dar 
ştiindu-l fără avere şi fără vedere, îşi tăinui iubirea faţă 
de rudele sale îngâmfate. Pentru a nu trezi bănuiala 
nimănui, Adevărul deveni uşierul casei. 

După câtăva vreme, femeia de neam mare născu un 
băiat neasemuit de frumos. Îl trimise de timpuriu la 
şcoală şi el se arătă foarte destoinic la învăţătură, pe 
lângă că era cel mai isteţ dintre toţi. Scria fără greşeală 
şi în toate întrecerile cu colegii săi era întotdeauna 
primul. De aceea toţi prinseră pică pe el şi începură să 
strige batjocoritor: 

Tărtăcuţă învățată, 
Are mamă, n-are tată! 

Mâhnit de aceste cuvinte de ocară, băiatul se duse la 

maică-sa şi o întrebă cine este tatăl lui. Aceasta îi spuse: 


Tatăl tău e orbul care 
Şade colo, la intrare! 


Atunci băiatul se duse la uşierul palatului, îl aşeză 
pe scaun şi-l ospătă din belşug, dându-i să bea vin 
după pofta inimii lui. Apoi îl întrebă: 

Cine te-a orbit, doresc să ştiu, 
Vreau să te răzbun, fiindcă fi-s fiu! 

Adevărul îi răspunse fără ocol: 

Pricina e frate-meu, Minciună 
M-a orbit şi-a vrut să mă răpună! 


Apoi îi povesti amănunţit cât de viclean şi hain s-a 
arătat mezinul la judecata zeilor. Băiatul învăţă pe 
dinafară pâra ticluită de Minciună şi a doua zi se puse 
pe treabă. 

Luă cu el zece pâini, un toiag, o pereche de sandale, 
un burduf cu vin şi o sabie. Alese din turma mamei 
sale taurul cel mai falnic şi mai arătos. Puse desaga la 
spinare şi mână taurul spre imaşul unde păşteau vitele 
pricăjite ale lui Minciună. Află pe păstorul acestuia şi-i 
lăsă în seamă toată averea sa, spunând că a venit de 
departe şi că are o treabă cu un negustor din oraş. 
Păstorul se învoi să-i îngrijească frumosul taur în 
schimbul pâinilor şi al sandalelor nou-nouţe. 

Taurul rămase două luni în grija păstorului lui 
Minciună. Acesta veni într-o zi să-şi vadă cireada. 
Taurul băiatului făcea de ruşine întreaga turmă, atât de 
gras şi de mare era. Stăpânul bău vin din burduful 
străinului şi, luând sabia, se duse să înjunghie buhaiul. 
Zadarnic se împotrivi păstorul, spunând că vita îi 
fusese lăsată în păstrare de un drumeţ şi că acesta se 
va întoarce negreşit după ea. Minciună îl linişti: 


Taurul acesta nu-i zeiesc, 
Doi în locul lui îi dăruiesc! 


Doborî apoi frumosul animal, îl prăji pe jăratec şi 
în câteva zile isprăvi şi carnea, şi vinul din burduf. 
După care se întoarse ghiftuit la casa lui. Fapta lui 

Minciună ajunse la urechile băiatului, care de îndată 
se înfăţişă la păstorul acestuia, cerându-şi taurul! 
Mare-i fu mirarea neaflându-l pe imaş. Sluga încercă 
să-l îmbuneze: 


Tâuru-l mâncă stăpânul turmei — 
Doi îți dau în schimb, la urma urmei! 
Băiatul se răsti la păstor, spunându-i: 
Taurul pe care voi l-aţi fript 
Nu-i găseşti pereche în Egipt. 
Trupul său se înălța cât munţii, 
Norii îi treceau prin dreptul frunții; 
Coarnele, ca două piramide, 
Răscoleau nisipurile-aride, 
Când căsca un bot de crocodil 
El făcea să scadă-ntregul Nil! 


Păstorul se minună auzindu-l şi-i răspunse: 


Unde ai văzut, drumeț poznaş, 
Taur ca al tău de uriaş? 


Dar băiatul îl înşfăcă şi, după ce îl află şi pe 
Minciună, de îndată îi duse pe-amândoi la judecată. 
Zeii spuseră păgubaşului: 


De când această lume am făcut, 
Un taur ca al tău noi n-am văzut! 


Atunci băiatul îi întâmpină cu aceste cuvinte: 

Dar unde aţi văzut cuțitul care 
Avea tăişul cât o stâncă mare, 
Mânerul lui întocmai ca o punte — 
În stare să despice şi un munte? 


Apoi adăugă cu hotărâre: 


Sunt fiul Adevărului orbit 
Și pentru răzbunare am venit! 


Ştiindu-l pe fratele său sfâşiat de lei, Minciună se 
grăbi să facă următorul jurământ: 
De-l veţi afla pe Adevăr în viaţă , 
Să fie ochii mei cuprinși de ceaţă 
Să bâjbâi pururi prin orice ungher, 
La casa lui să mă vedeți uşier, 
Iar cel ce mi-l aduce azi încoace 
Să-mi dea pe loc cinci sute de gârbace! 


Băiatul aduse de-acasă şi înfăţişă judecătorilor pe 
vârstnicul său tată. Aceştia îl recunoscură şi, dovedin- 
du-se netemeinicia pârei ticluită cândva de Minciună, 
redară Adevărului vederea. Fratele hain şi viclean 
primi pedeapsa pe care singur şi-o alesese: cele cinci 
sute de gârbace cu care îl răsplăti fiul Adevărului şi 
orbirea, darul judecătorilor înşelaţi de el. 

Şi de atunci ochii Adevărului licăresc la fel de 
sfredelitor ca acum câteva mii de ani... 

POVESTE DIN VREMEA VECHILOR FARAONI 
Insula şarpelui proroc 


ULISE, SINDBAD şi Robinson Crusoe au ca 
străbun îndepărtat pe un oştean necunoscut al farao- 
nului Egiptului de odinioară. Cea mai veche poveste 
marinărească, aşternută pe un papirus de scribii de 
acum patru mii de ani, ne duce pe țărmul Mării Roşii, 
în portul Tebei... 

* 


La apropierea corăbiei de țărm, după ce lunga călă- 
torie spre meleagurile de miazăzi ia sfârşit, cei care îşi 
revăd patria după o lipsă îndelungată se îmbrăţişează. 
Toţi îşi reamintesc nenumăratele primejdii înfruntate 
luni de-a rândul. Un om îmbrăcat în straie de înalt 
dregător priveşte însă ţărmul cu mâhnire şi teamă, fără 
a auzi urările de bun-venit ale celor de pe mal... 

Cunoştea mânia cumplită a faraonului care îl trimi- 
sese spre o ţară îndepărtată cu o poruncă neadusă la 
îndeplinire. Nenorocul îl pândise pretutindeni şi, cu 
toate strădaniile sale, se întorcea cu mâinile goale. 
Vedea privirea încruntată a stăpânului şi se întreba ce 
soartă îl aşteaptă: surghiunul sau moartea. Înţelegându-i 

zbuciumul, se apropie de el unul dintre slujitorii săi mai 
vârstnici, care îi spuse următoarele vorbe înțelepte: 

— Linişteşte-te, stăpâne, de vreme ce am ajuns cu 
bine aproape de locul unde se înalță palatul slăvitului 
nostru stăpân. Spală-ţi faţa şi mâinile, pune-ţi straiele 
cele mai frumoase, apoi înfăţişează-te regelui. Vor- 
beşte-i deschis atunci când vei fi poftit să-i spui prin 
câte am trecut. Răspunde fără să-ţi pierzi cumpătul şi 
drămuieşte bine fiecare cuvânt pe care-l vei rosti. Căci 
limba omului este şi mântuitorul, dar şi osânditorul lui. 
Caută vorbele blânde, care potolesc mânia regească, 
fereşte-te de vorbele îndrăzneţe, în stare să ducă pe 
oricine la moarte. 

Şi fiindcă dregătorul îl asculta fără să-l întrerupă, 
vorbitorul nu se sfii să-i depene o păţanie de-a sa, care 
se sfârşise până la urmă cu bine. Câţiva dintre cei mai 
puţin grăbiţi să coboare din corabia care se mai clătina 
încă pe valuri se adunară în juru-i, dornici să nu scape 
nici unul din cuvintele rostite de povestitor... 

— Văzut-aţi voi vreo corabie lungă de o sută 
douăzeci de coţi şi lată de patruzeci? Rar mai întâlneşti 
azi asemenea minunăţie. O sută douăzeci de năieri, 
floarea întregului Egipt, atâţi am fost la începutul 
călătoriei. Priveam marea aşa cum priveşti pământul. 
Ne uitam la cer aşa cum te uiţi la acoperişul unui tem- 
plu nespus de înalt. Inima noastă era mai neînfricată 
decât inima leilor care înfruntă pustiul. Presimţeam 

orice'furtună cu mult înainte de izbucnirea ei, prezi- 
ceam orice dezlănţuire a vânturilor mai înainte de a 
porni cea dintâi adiere. Călătoream spre miazănoapte, 
către minele de aramă ale regelui din peninsula Sinai. 
Tocmai când eram în largul mării, vânturile ne-au 
împins corabia departe, spre ţinuturile de miazăzi, şi 
asupra capetelor noastre se abătu o furtună cumplită. 
Un val înalt de opt coţi ne spulberă corabia şi toți 
pieriră până la unul. Singur eu m-am pomenit aruncat 
pe-o scândură şi marea m-a lăsat într-un târziu pe 
ţărmul unei insule necunoscute. 

Am petrecut trei zile într-o singurătate deplină, 
neavând alt tovarăş decât inima mea, care-i plângea pe 
cei înghiţiţi de noian. Noaptea dormeam în scorbura 
copacilor, ziua mă tupilam în umbra lor. Nu duceam 
lipsă de nimic. Am aflat prin împrejurimi smochine, 
struguri, pere minunate la gust, fructe de sicomor! şi 
pepeni sălbatici. Pescuiam peşti şi prindeam păsări cu 
mâna, nici o vieţuitoare nu fugea din calea mea. De 
fiecare dată mă întorceam încărcat ca o albină. Mi-am 
adunat la un loc proviziile şi am săpat o groapă. Apoi 
am aprins focul cu ajutorul unui lemn uscat pe care 
l-am frecat, până a început să fumege. Mă pregăteam 
să aduc o jertfă de mulţumire zeilor, fără să bănuiesc 
ce mă mai aşteaptă. 


! Copac exotic uriaş, cu fructe asemănătoare cu smochinele. 

Deodată am auzit o detunătură şi am crezut că era 
un val puternic sfărâmat de stânci. Dar marea era 
liniştită. Arborii au început să trosnească. Întregul țărm 
se zguduia ca sub o povară neobişnuită. M-am trântit 
la pământ şi mi-am acoperit faţa cu mâinile. Când 
le-am înlăturat, am zărit cu groază în iarbă un şarpe 
lung de treizeci de coţi, dintre care doi coţi măsura 
numai alba-i barbă. Dihania avea solzi de aur şi sprân- 
cene de lazulit şi se târa spre mine necontenit. Având 
în spate nesfârşita mare, nu întrezăream nici o scăpare. 
Mai bine m-ar fi înghiţit şi pe mine noianul, decât să-i 
umplu acestei arătări burduhanul! Am rămas trântit pe 
burtă şi mi-am căinat viaţa prea scurtă. Întindeam 
mâinile înainte, cerând îndurarea fierbinte. Dar şarpele 
se opri în față-mi şi cu grai omenesc îmi grăi: 


Cine te-a adus aici, străine, 
Pe această insulă, la mine? 
Dacă simt cumva că ai mințit, 
Vei pieri în flăcări, negreşit! 

Când am aflat că voi muri pe rug, n-am putut o 
vorbă să mai îndrug. Atunci şarpele m-a înhăţat şi, 
legănându-mă în botul lui, am ajuns mai mult mort 
decât viu în peştera-i cu pragul argintiu. Când m-a lăsat 
pe podeaua pardosită cu peruzele, întreg şi nevătămat, 
am prins puţin curaj. M-am trântit ca un sclav în faţa 
stăpânului său şi, când mi-a pus aceeaşi întrebare, i-am 

povestit trista mea păţanie. Supă ce mi-am depănat 
toate peripeţiile, şarpele mi-a zis cu blândeţe: 


O, nu te teme, omule sărman! 
De vreme ce scăpat-ai de noian 
În peşteră la mine ajungând, 
Acasă ai să mi te-ntorci curând! 


Apoi îmi povesti că voi petrece patru luni încheiate 
pe insulă, după care va veni o corabie egipteană cu 
năieri cunoscuţi de mine şi ei mă vor duce acasă. Îmi 
voi îmbrăţişa soţia şi copiii şi voi muri la adânci 
bătrâneţi pe meleagul strămoşilor mei. 

Ferice-i cel ce poate să-şi povestească chinurile îndu- 
rate când toate câte-a suferit au luat sfârşit! Spre a-mi 
mângâia durerea pierderii tuturor tovarăşilor mei, primi- 
torul şarpe îmi zugrăvi împrejurarea tristă în care a ră- 
mas fără cei şaptezeci de fraţi, surori, veri şi copii ai săi. 

Într-o noapte, în timp ce el era plecat, pe insulă se 
prăbuşise o stea în flăcări şi toţi semenii lui arseseră 
până la unul. Când s-a întors acasă, n-a găsit decât 
şaptezeci de trupuri înnegrite de văpăi. I-a îngropat cu 
cinste şi i-a plâns pe fiecare în parte. Din sfărâmăturile 
stelei prăbuşite s-a înfiripat o fată de o rară frumuseţe, 
care a rămas pe insulă, îngrijindu-l până ce jarul sufe- 
rinţei lui pricinuite de pierderea îndurată s-a stins cu 
desăvârşire. Într-un miez de noapte a trecut pe deasupra 
peşterii o stea cu coadă şi fata l-a părăsit pentru a putea 

lua locul stelei care se prăbuşise prin puterea unui 
vrăjitor. Dacă n-ar fi fost fata cea mărinimoasă, poate 
că s-ar fi stins şi el! Dar a rămas în viaţă spre a face bine 
celor care au avut de îndurat, asemenea lui... 

Nici o corabie nu poposise încă pe această insulă. 
Prima urma să sosească tocmai peste patru luni. De 
aceea s-a arătat şarpele atât de nedumerit, întâlnindu-mă 
pe mal. 

N-am ştiut cum să-mi mai arăt recunoştinţa. M-am 
înclinat înaintea lui până la pământ şi i-am promis că îi 
voi aduce acasă tauri şi păsări drept jertfă şi că mă voi 
întoarce cu o corabie încărcată cu daruri scumpe: miro- 
denii, balsamuri, smirnă şi tămâie. ÎI voi cinsti ca pe un 
zeu care sare în ajutorul oamenilor sărmani într-un ţinut 
cu totul şi cu totul necunoscut. Şarpele însă mi-a zis: 


Nu-s zeu — sub chipul meu atât de crunt 
Se-ascunde însuşi regele din Punti. 
Ce daruri să-mi aducă egiptenii 
Când țara mea-i bogată-n mirodenii?! 
Şi, într-adevăr, de pe insulă nu lipsea nimic. Erau 


numeroşi arbori cu răşină plăcut mirositoare. Peştera 
gazdei mele era ticsită cu comori: saci cu tot felul de 


! Țară menţionată de izvoarele antice, situată, probabil, pe 


litoralul Somaliei şi al Eritreei, cu care vechii egiptenii au avut 
legături întâmplătoare. 

mirodenii, grămezi de aur şi argint. Stâlpii peşterii 
erau acoperiţi cu peruzele. 

În ziua când împlinisem patru luni de când mă aflam 
pe insula şarpelui proroc, am ieşit dis-de-dimineaţă din 
peşteră şi m-am cățărat în pomul cel mai înalt de pe 
mal. Am văzut pe la prânz o corabie. Punându-mi mâna 
streaşină la ochi, am desluşit curând că erau corăbieri 
veniţi din Egipt. Pe unii dintre ei îi cunoşteam. Când 
oamenii s-au apropiat de mal, am ieşit în întâmpinarea 
lor, strigându-i pe câţiva pe nume. Toţi s-au bucurat 
văzându-mă, căci mă credeau mort de multă vreme. 

M-am întors la peşteră, să-i aduc vestea şarpelui, dar 
el mi-a luat-o înainte, urându-mi drum bun şi dăruin- 
du-mi saci cu smirnă, tămâie şi piper. Am mai primit 
colţi de elefant, ogari şi maimuțe la fel de mari ca şi 
oamenii. 

Am dus toate aceste preţioase daruri pe țărm şi 
cunoscuţii mei le încărcară pe corabie. M-am întors din 
nou la peşteră să-mi iau rămas bun de la gazda mea, 
care nu se arătase, pentru a nu-mi speria prietenii. M-am 
înclinat din nou până la pământ, mulţumindu-i pentru 
toate cele făcute pentru mine, iar şarpele îmi zise: 


Acasă să te-ntorci fără zăbavă 
Şi în oraşul tău tu adu-mi slavă! 
Doar dup-a două lună de plutire 

Voi veţi trăi şi clipa de sosire. 
Corabia cum s-a desprins de maluri 
Şi insula îmi va pieri în valuri... 


Prezicerile şarpelui se îndepliniră şi de data asta. 
Nici nu ne-am îndepărtat bine de ea şi insula începu 
să se scufunde în apele mării, fapt care i-a uimit pe 
prietenii mei. Le-am spus că vom sosi acasă după două 
luni şi ei au râs de mine. Dar după aceea mi-au dat 
dreptate. Am plutit, aşadar, spre miazănoapte şi la ziua 
prorocită ne aflam în portul Tebei. Am fost adus 
înaintea faraonului, căruia i-am înmânat darurile Şar- 
pelui şi am ajuns oştean în garda slăvitului stăpân. 
Precum vezi, încheie povestitorul, un rău poate fi spre 
bine. Învață din necazurile mele şi povesteşte-i farao- 
nului întâmplarea mea, poate îţi va sluji! 

Dar înaltul dregător dădu din cap neîncrezător. 

— Zadarnic, prietene! Cine mai dă apă-n zori 
vreodată unei păsări ce va fi tăiată? 

El ştia că nu avusese norocul să întâlnească Şarpele 
mărinimos şi nici nu adusese daruri care să înduplece 
inima faraonului. Totuşi, după cele auzite, înţelese să 
înfrunte primejdia cu fruntea sus, aşa cum făcuse 
înțeleptul oştean care-l însoţise cu credinţă, povestin- 
du-i păţania lui minunată. 

POVESTE VECHE EGIPTEANĂ 


Ursita fiului de faraon 


A FOST ODATĂ, în ţara piramidelor, un faraon 
din cale-afară de mâhnit că nu avea nici un urmaş. Şi 
s-a ploconit acest faraon pe la templele tuturor zeilor 
până ce, în sfârşit, soţia lui i-a născut feciorul mult dorit. 

Numai că, de îndată ce şi-a văzut visul cu ochii, 
marea lui bucurie i-a fost întunecată de o prevestire 
rea. La creştetul copilului s-au înfiinţat şapte femei 
tinere şi frumoase, cu faţa rumenă şi cu urechi de 
juncă. Erau cele şapte Hathor, ursitoarele, care, chipu- 
rile, hotărau soarta fiecărui copil egiptean din 
vremurile străvechi. Fie că meneau noului-născut 
bogăţia şi fericirea, fie că, dimpotrivă, îi hărăzeau 
sărăcia sau cine ştie ce nenorocire de neînlăturat, 
zeițele erau pururi zâmbitoare şi nepărtinitoare. 

Ele se adunară în jurul leagănului în care se afla 
puiul de faraon, fără să bage de seamă că doica se 
preface că doarme, nerăbdătoare să afle soarta vlăsta- 
rului regesc, ocrotit de ea. Ceea ce îi fu dat să audă 
umplu de amărăciune atât inima dădacei, cât şi inima 
tatălui nenorocos. lată ce meniră cele şapte ursitoare: 

S-a născut într-o zi rea copilul 
Și o să-l răpună crocodilul, 
Dacă nu, un şarpe târâtor; 
Dacă nu, un câine lătrător.. 


Când vorbele acestea au ajuns la urechea farao- 
nului, acesta s-a gândit să-şi ferească unicul copil de 
soarta lui tristă. Zis şi făcut! 

O armată de robi ridică în inima deşertului un turn 
de piatră, încoronat cu o terasă împrejmuită, de unde, 
adăpostit de dogoarea soarelui, la umbra unui chioşc, 
puteai cuprinde cu ochii împrejurimile. Turnul era 
păzit cu străşnicie de o ceată de oşteni din garda 
faraonului şi încăperile lui se asemănau cu cele ale 
unui palat. Cel ce locuia aici nu ducea lipsă de nimic, 
pivniţa fortăreței fiind înţesată cu provizii. Crocodilii 
se aflau la o mare depărtare, şerpii nu colindau prin 
locurile acelea, din lipsă de hrană, iar câinilor nu li se 
îngăduia să se apropie. 

Anii trecură repede şi fiul faraonului ajunse un 
băieţandru care, în afara de nisip, turn şi oşteni, nu mai 
văzuse nimic. Ziua îi plăcea să se suie pe terasă şi să 
măsoare depărtările, doar, doar se va ivi ceva nou. Şi 
iată că într-o după-amiază zări în depărtare un om 
însoţit de un animal ciudat. 

Fiul de faraon întrebă pe servitorul de lângă el: 

— Ce aleargă în urma Dal de apa lol 


117 


Servitorul se codi să răspundă, dar, neavând încotro, 
spuse: 

— E un ogar. Omul se slujeşte de el la prinderea 
vânatului. 

Atunci prinţul ceru nerăbdător: 

— Să mi se aducă şi mie unul asemănător! 

Când faraonul află dorinţa arzătoare a fiului său, 
spuse servitorului care îi adusese vestea: 

— Duceţi-i un pui de ogar, ca să nu se mâhnească 
prea mult inima lui! 

Fiul de faraon îngriji el însuşi cățelandrul pe care îl 
primise în dar, până ce acesta se făcu un ogar sprinten şi 
voinic. Sosi şi ziua când prinţul, ajuns un flăcău înalt şi 
puternic, se sătura să stea toată ziua cu braţele încru- 
cişate în turnul din pustietate. Aflând în cele din urmă 
cine este şi de ce a fost închis în turn, tânărul ceru să stea 
de vorbă cu tatăl său şi astfel ajunse pentru prima dată 
în mijlocul unui furnicar de oameni care intrau şi ieşeau 
din casele lor mai mult sau mai puţin arătoase. În palatul 
faraonului văzu crocodili şi şerpi împăiaţi, dar inima lui 
nu se înspăimântă de înfăţişarea lor fioroasă. Când 
rămase între patru ochi cu tatăl său, prinţul îi spuse: 

— Îşi mulţumesc că m-ai păzit cu mare strășnicie de 
cele trei nenorociri care mă pasc, atâta timp cât am fost 
un copil neştiutor. Dar acum sunt destul de mare ca să 
mă pot apăra şi singur de ele. Nu pot trăi ca un trântor 
până la adânci bătrâneţi, fără să cunosc lumea cu toate 

frumuseţile şi primejdiile ei. Fiindcă tot nu voi scăpa de 
ceea ce îmi este scris, pentru ce să mă mai ascund în 
pustie? Nisipul sterp va naşte crocodili, şerpi şi dulăi 
care mă vor răpune oricând. Îngăduie-mi să mă duc unde 
voi vedea cu ochii şi, după ce voi fi învins pe cei trei 
vrăjmaşi ai mei, mă voi întoarce la tine pentru a-ţi moş- 
teni sceptrul, palatul şi rodnica ţară pe care o cârmuieşti! 

Faraonul rămase uimit de vorbele înțelepte ale 
fiului său şi se învoi să-l lase să plece singur, fără nici 
o escortă şi fără bogății care stârnesc lăcomia oame- 
nilor. ÎI înzestră cu un car de luptă, cu cai pentru drum, 
cu straie de schimb, cu merinde şi cu arme care să-l 
pună la adăpost de primejdii. Prinţul nu se îndură să 
se despartă de ogarul său, care putea să-i fie de mare 
folos la vânătoare, ocrotindu-l de fiare. 

O corabie regească îl lăsă pe ţărmul Siriei, unde nu 
mişună nici crocodili, nici şerpi. Apoi i se spuse: 

— Du-te unde te cheamă ursita ta! 

Şi corabia ridică pânzele, îndreptându-se spre gurile 
Nilului. Prinţul o urmări multă vreme cu privirea 
întristată. A doua zi îşi mână caii spre adâncul ţării 
necunoscute, care se aşternea înaintea lui, în căutarea 
locurilor bogate în păşuni şi vânat. Ogarul nu-şi 
părăsea niciodată stăpânul, ziua hăituind împreună cu 
el sălbăticiunile şi noaptea păzindu-l cu credinţă. 

Țara în care ajunse prinţul se numea Naharin şi era 
aşezată în apropierea Eufratului. Regele din Naharin 

avea şi el un singur copil, o fată. Faima frumuseţii ei 
se răspândise peste mări şi ţări. Aşteptându-se la mulţi 
peţitori şi, pentru a nu se învrăjbi cu nici unul, regele 
se gândi să-i pună la grea încercare, spre a dobândi un 
ginere vrednic să-i fie urmaş. Îşi închise, aşadar, copila 
într-un turn înzestrat cu şaptezeci de ferestre aşezate 
la şaptezeci de coţi deasupra pământului. 

Când fata ajunse la vârsta măritişului, regele trimise 
următoarea veste tuturor prinților din țările învecinate: 


Cel ce va să sară până la fereastră, 
Unde zăvorătă stă copila noastră, 
Poate s-o primească grabnic de nevastă! 


Numai din ţara Kharon sosiră şapte prinți palesti- 
nieni. Şapte corturi arătoase se ridicau în preajma 
cetăţii şi în fiecare dimineaţă şapte flăcăi gătiţi regeşte 
porneau spre turn să-şi încerce norocul. Seara se 
întorceau neîncununaţi de izbândă. 

Soarele tocmai asfinţea când fiul faraonului sosi la 
corturile celor şapte peţitori. El fu găzduit de cei din ţara 
Kharon. Íl îmbăiară şi îi unseră trupul cu alifii parfu- 
mate. Il aşezară apoi la masă, împărțind cu el pâinea 
ospeţiei. Caii lui fură țesălați şi hrăniți, întocmai ca şi 
armăsari prinților. 

În cele din urmă, fiul de faraon fu întrebat de unde 
vine. Se codi să spună adevărul, aşa că născoci o 
poveste care înduioşă inima gazdelor lui: 

— Sunt fiul unuia dintre cei mai viteji războinici de 
pe carele de luptă ale faraonului. Când am rămas orfan 
de mamă, tata şi-a luat o altă soţie. Ținând mult la 
copiii ei, maştera începu să mă urască de moarte. Ca 
să scap cu viață, m-am urcat pe carul de luptă al 
părintelui meu şi am fugit în lume! 

La rândul lui, fiul de faraon îi întrebă de ce zăbovesc 
în preajma oraşului. Gazdele îi zugrăviră în cuvinte 
înflăcărate frumuseţea fetei regelui din Naharin, dar 
când înfăţişară turnul în care era închisă fecioara, faţa 
lor se posomorî. Oaspetele pricepu de îndată că ei nu 
izbuteau să sară până la vreuna din cele şaptezeci de 
ferestre la care adăsta prinţesa. Ceru îngăduinţa să-i 
însoţească a doua zi. Peţitorii din ţara Kharon se învoiră 
bucuroşi. Ei nu bănuiau că musafirul lor era un săritor 
neîntrecut. Căci faraonul ştiuse să-şi călească feciorul 
pentru a birui toate piedicile întâlnite în calea lui. 

Oaspetele însoţi trei zile la rând pe prinții palesti- 
nieni, ascunzându-şi bucuria că încercările lor se dove- 
deau zadarnice. Fata regelui din Naharin îl măsura cu 
privirea galeşă din fereastra turnului, iar voinicul se 
îndrăgosti de ea de-a binelea. 

A patra zi ceru să facă şi el o încercare şi sfetnicii 
regelui, crezând că este tot un prinţ cum şi arăta, de 
altfel, nu-l împiedicară. Se dădu înapoi cale de şapte- 
zeci de paşi şi dintr-un salt ajunse tocmai la fereastra 
unde îl aştepta frumoasa frumoaselor. Pasămite, dragos- 

tea îi dăduse aripi. Prinţesa îşi trecu braţele după gâtul 
lui şi îl sărută ca pe un logodnic multaşteptat, sub 
privirile uluite ale celor jos. Un sol veni de îndată la 
rege şi, spre a înveseli inima lui de tată, îl vesti: 

— Un tânăr a atins fereastra fiicei tale! 

Neîndoindu-se că este vorba de unul din cei şapte 
prinți palestinieni, regele întrebă liniştit: 

— Cine este cel care a izbândit? 

Când auzi însă că e vorba de fiul unui războinic 
viteaz de pe carele de luptă ale faraonului, fugit de 
acasă pentru a scăpa de ura maşterii, care avea şi ea 
copii, regele se mânie şi zise: 

— Nu-mi dau eu fata după un flăcău de pripas, fugit 
din Egipt în căutarea norocului. Întoarcă-se în ţara lui 
de baştină! 

Solul veni într-un suflet până la fiul faraonului şi-i 
zise: 

— Înapoiază-te în ţara ta de baştină, dacă vrei să 
scapi cu viaţă! 

Vorbele solului ajunseră la urechile prinţesei şi, din 
vârful turnului, răsunară aceste cuvinte: 


Alungând pe cel ce mi-e menit, 
Veţi vedea şi tristul meu sfârşit: 
N-am să gust din carne, apă, poame, 
Voi pieri de sete şi de foame! 
Ameninţările fiicei ajunseră la urechile tatălui ei. 
Clocotind de mânie, regele porunci oamenilor săi să-l 

ucidă pe tânărul egiptean care pătrunsese în iatacul 
fetei pentru a o îmbrăţişa. De la fereastra turnului ea 
văzu oamenii regelui apropiindu-se înarmaţi până în 
dinți, şi, ghicindu-le gândul, strigă: 

Dacă astăzi omul drag îmi moare 

Pier şi eu până-n apus de soare! 

Pieptul meu de n-o să-i fie scut, 

Amândoi vom cobori în lut... 


Oamenii se codiră să ducă la îndeplinire nedreapta 
poruncă regească, temându-se că prinţesa îşi va curma 
singură zilele. De data aceasta părintele se înspăimântă 
de-a binelea şi cerbicia lui fu înfrântă. Ceru să i se 
înfăţişeze perechea de îndrăgostiţi. Tânărul îi plăcu, 
întrucât nu avea înfăţişarea unui om de rând. 

Când se văzu faţă în faţă cu regele din Naharin, fiul 
de faraon se temu. Dar, după ce acesta îl strânse la 
piept şi-l sărută ca pe un viitor ginere, numindu-l chiar 
fiul lui, prinţul răsuflă uşurat. Regele sirian îi dădu de 
soţie pe fiica lui şi-l înzestră cu o casă arătoasă, cu 
turme de vite şi cu ogoare muncite de robi numeroşi, 
astfel ca tinerii soți să nu ducă lipsă de nimic. 

După câtăva vreme, fiul de faraon destăinui soției 
sale prevestirea celor şapte ursitoare, fără să-i spună 
însă cine sunt adevărații lui părinţi. lar ea se arătă tare 
îngrijorată şi primul lucru care i-l ceru fu să-şi ucidă 
ogarul. Prinţul se împotrivi, spunând că l-a crescut de 
mic şi că nu se poate despărți de el în ruptul capului. 

Din ziua aceea prinţesa n-a încetat să tremure 
pentru viaţa soţului ei, fiindu-i frică să-l mai lase 
singur. Când prinţul se arătă dornic să călătorească şi 
să vâneze, ea se hotărî să-l însoţească pretutindeni, 
pentru a-l păzi de cele trei pieze-rele. 

Merseră ei tocmai spre ţara Egiptului şi poposiră 
într-un sat din apropierea Nilului. Oamenii din partea 
locului erau tare mâhniţi din pricina unui crocodil 
uriaş, care ieşea din apele fluviului şi cuteza să vină 
până în mijlocul satului, unde tânăra pereche îşi găsise 
o locuinţă. Această dihanie era una din ursitele rele ale 
prinţului. Dar crocodilul avea un duşman neîmpăcat, 
care îl împiedica să iasă din fluviu şi să pustiască îm- 
prejurimile. La rândul lui crocodilul nu-i dădea răgaz 
vrăjmaşului său, Ocrotitorul apelor, să colinde în tihnă 
malurile Nilului. În fiecare dimineaţă se încăierau cei 
doi uriaşi, dar nici unul nu putea să-l biruie pe celălalt. 
Şi se războiau ei aşa de vreo două luni. 

Crocodilul ştia că el nu-şi va putea răpune potriv- 
nicul decât cu ajutorul unui muritor. Or, oamenii fugeau 
de cum se apropia fiara de satul lor. Ştiindu-se prietenul 
sătenilor, Ocrotitorul apelor nu se temea de braţele lor, 
deprinse cu truda câmpului şi nu cu mânuirea armelor. 

Prinţul nici nu bănuia că tot în acel sat se aciuase şi 
cea de a doua ursită a sa, un şarpe veninos, care ieşea 
noaptea din scorbura lui şi muşca pe bieţii oameni 
doborâţi de munca istovitoare din timpul zilei. Nici unul 

din cei muşcaţi nu se mai deştepta vreodată. Aceeaşi 
soartă ar fi avut-o şi fiul faraonului într-o noapte, dacă... 

Cu o zi mai înainte, prinţul se întâlni cu Ocrotitorul 
apelor. Acesta îi spuse să se păzească de crocodilul pe 
care soarta lui potrivnică îl trimisese acolo, spre a 
aduce la îndeplinire prezicerile ursitoarelor. Fiul farao- 
nului îl răsplăti pentru sfatul lui prietenesc şi a doua 
zi rămase acasă. Incercă să uite de piezele-rele care îl 
pândeau, ospătându-se şi bând vin şi bere din blide de 
lut ars. La coborârea serii fu cuprins de un somn de 
plumb. Soţia umplu două blide, unul cu bere şi altul 
cu vin, gândind că poate, în toiul nopţii, bărbatul se va 
trezi însetat şi va căuta ceva de băut. Propti apoi de 
peretele încăperii sulița prinţului şi se întinse în aşter- 
nutul ei, rămânând însă trează. 

Pe la miezul nopţii, şarpele se strecură în încăpere 
printr-o crăpătură a peretelui şi se târî spre locul unde 
prinţul dormea dus. Dar cum mirosul aţâţător al bli- 
delor cu băutură îl ispiti, el se opri să le guste conți- 
nutul. Unul dintre blide se vărsă şi băutura ameţi 
şarpele care rămase ţeapăn. Soţia fiului de faraon sări 
din aşternut şi, văzând duşmanul temut lângă aşter- 
nutul soțului ei, înmărmuri. Îşi luă inima în dinţi şi se 
apropie tiptil de musafirul nepoftit. li străpunse capul 
cu sulița şi târâtoarea se zbătu ce se zbătu până ce-şi 
dădu duhul. Prinţul se trezi buimăcit din somn şi, când 
pricepu tot ce se întâmplase, nu ştiu cum să-i mulţu- 
mească soţiei sale. Ea îi zise încrezătoare: 

— lată că te-am scăpat de una din ursitele tale rele. 
Cu voia zeilor te voi scăpa şi de celelalte două! 

Peste câtăva vreme prinţul se duse să vâneze pe 
malul Nilului, însoţit de ogarul său. Se păzea însă de 
apele fluviului, unde crocodilul sortit să-l piardă îl 
pândea necontenit. Însoţitorul său căpătă însă grai 
omenesc şi-i zise: 


De nu fugi din calea mea, stăpâne, 
Te va pierde propriul tău câne! 


Speriat de cuvintele ogarului său, care se îndrepta 
spre el urlând, prinţul îşi căută scăpare în apele 
Nilului. Acolo îl înşfăcă crocodilul care, târându-l spre 
un ostrov ascuns în păpuriş, îi spuse: 


Zadarnic fugi de mine, sortitul crocodil, 
Ce mi te urmăreşte de când erai copil. 
De vrei să scapi cu viaţă, să juri că, până-n seară, 
Ocrotitorul apei prin tine o să piară! 
Prinţul îi răspunse însă fără şovăire: 


De mi-e sortit, sunt gata să pier, răpus de tine, 
Dar nu-l ucid pe duhul sfătuitor de bine! 


Crocodilul îi dădu răgaz de gândire până la asfin- 
titul soarelui, apoi se afundă în apele fluviului. Când 
dihania îi răpise stăpânul, câinele înotase până la 
ostrov, ascunzându-se în păpuriş. După ce auzi spusele 
crocodilului, o ţinu într-o fugă până acasă. 

Văzând că ogarul s-a întors fără stăpânul său nedes- 
părţit, prinţesa începu să-şi smulgă pletele din cap, 
sigură că bărbatul ei fusese sfâşiat de crocodil. Dar 
credinciosul animal căpătă din nou grai omenesc şi 
povesti stăpânei sale cele întâmplate. Deoarece soarele 
cobora spre apus, prinţesa luă sulița cu care răpusese 
şarpele şi se îndreptă spre locul unde fiul faraonului 
rămăsese ca ostatec al dihaniei. 

Tocmai aici îşi petrecea noaptea Ocrotitorul apelor. 
De aceea îl adusese crocodilul pe fiul faraonului în 
ostrov, gândind că acesta se va lăsa înduplecat să-l 
răpună pe duşmanul lui chiar în seara aceea. 

La apusul soarelui crocodilul se ivi şi ceru din nou 
prinţului să-l ucidă pe Ocrotitorul apelor, că de nu, îl 
va sfâşia pe loc cu colții lui, aşa cum îi meniseră ursi- 
toarele. Cum nici de data asta ostatecul nu se învoi să-i 
facă pe plac, crocodilul ieşi din apă şi-l târî pe prinţ în 
păpuriş ca să-l sfâşie: căci se temea ca între timp să 
nu sosească Ocrotitorul apelor şi să-i tulbure ospăţul. 
Numai că acolo pândea soţia prinţului care, văzându-şi 
bărbatul în primejdie, înfipse sulița în gâtlejul fiarei 
lacome. Se încinse o luptă aprigă, care putea să sfâr- 
şească rău, dacă n-ar fi venit şi Ocrotitorul apelor, 
grăbind astfel sfârşitul crocodilului. Apoi femeia îşi 
îmbrăţişă bărbatul şi-i zise: 

— lată că te-am scăpat şi de a doua ursită a ta! Ră- 
mâne să te mai scap şi de ultima piază-rea care te mai 
amenință. 

În lipsa lor de acasă, cei şapte prinți din ţara Kharon, 
mânioşi că regele din Naharin îşi alesese drept ginere 
un egiptean de pripas, îşi adunaseră ostaşii biruind 
armata siriană. Ajuns prizonier, regele fu întrebat: 

— Unde este fiica ta cu netrebnicul pe care ţi l-ai 
ales urmaş la tron? 

Regele răspunse: 

— S-a dus să hăituiască fiarele din ţară. Pot să mai 
ştiu eu pe unde umblă ei? 

Atunci cei şapte prinți se sfătuiră să-şi împartă oastea 
în cete mai mici, care să răscolească toate ţinuturile 
învecinate în căutarea fugarilor. Cel care îi va descoperi 
să-l ucidă pe egiptean, iar cu nevasta lui să facă ce-o 
pofii, urmând ca după aceea să-şi împartă ţara regelui 
învins. Aşadar, unii plecară spre miazăzi, alţii spre 
miazănoapte, o parte spre răsărit şi alta spre apus. 

Iar cei care plecară spre miazăzi ajunseră în cele 
din urmă şi în satul unde hălăduia fiul faraonului. Sim- 
tind apropierea duşmanului, Ocrotitorul apelor ceru 
prinţului şi soţiei sale să fugă în munți şi să se ascundă 
într-o peşteră până ce va trece primejdia. li sfătui însă 
să nu ia cu ei şi ogarul. Cei doi făcură întocmai, numai 
că prinţul, neîndurându-se să-şi părăsească tovarăşul 
de vânătoare, acesta îi însoţi până în ascunzătoarea lor. 

Două zile şi două nopţi petrecură ei în adăpostul de 
vreme rea. Şi numai iată că în ziua a treia, prin dreptul 
peşterii lor trecură trei dintre prinții palestinieni, 
însoţiţi de oastea lor. Fiindcă nici unuia dintre ei nu-i 

dete prin minte să răscolească peşterile din munţii 
pustii, trecură prin dreptul ascunzătorii fără să-i dibu- 
iască. Dar în clipa când ultimul oştean trecu de peş- 
teră, ogarul se repezi la el şi începu să-l latre. Vrăj- 
maşii recunoscură de îndată pe însoţitorul fiului de 
faraon şi năvăliră în peşteră 

Femeia se aruncă în faţa bărbatului ei şi o suliță o 
străpunse, doborând-o la pământ. Egipteanul răpuse 
pe unul dintre duşmani cu sabia lui, iar ogarul îl sfâşie 
pe cel de al doilea. Insă sulița celui de-al treilea prinţ 
pătrunse în pieptul fiului de faraon, care se prăvăli 
alături de câinele său rănit şi el de o săgeată. 

Cei doi prinți palestinieni au fost aşezaţi pe o targă 
de frunze. Fiul de faraon cu soţia şi ogarul lui fură 
părăsiţi înaintea peşterii, pentru a fi sfâşiaţi de vulturii 
înălțimilor. După ce vrăjmaşii se îndepărtară, prinţul 
egiptean deschise ochii. Soţia şi ogarul zăceau alături 
de el cu piepturile pline de răni. Muribundul spuse, 
căinându-şi soarta: 

— S-a adeverit întocmai ceea ce ursitoarele mi-au 
menit din leagăn: am scăpat de şarpe şi de crocodil şi 
acum pier din pricina ogarului de care nu m-am 
îndurat să mă despart, cu toate stăruinţele soţiei mele 
şi ale Ocrotitorului apelor! 

Apoi îşi ridică ochii spre cer şi strigă: 

— Zei ai patriei mele, eu nu v-am greşit niciodată 
cu nimic şi totuşi voi m-aţi urmărit cu ura voastră 
pretutindeni. Viaţa nu mai are nici un rost pentru mine 

fără tovărăşia soţiei credincioase şi a câinelui meu; nu 
din vina lui pier eu acum, ci pentru a se îndeplini 
hotărârile soartei. Barem aveţi grijă ca atât eu, cât şi 
fiica regelui din Naharin să avem parte de o îngro- 
păciune demnă de noi şi să nu fim sfâşiaţi de fiarele 
flămânde sau să putrezim sub cerul liber! 

Şi zeii Egiptului auziră cuvintele fiului de faraon şi 
se înduioşară. Marele Ra spuse tovarăşei sale: 


Soarta s-a îndeplinit! 
De aceea eu sunt dornic 
Să renvie, negreşit 
Cei ce s-au iubit statornic! 
Mama zeilor încuviință cuvintele lui, adăugând: 
Viaţa lor pilduitoare 
Dă-le-o înapoi, Zeu-soare! 

Hotărârea lor fiind îndeplinită, cele şapte Hathor se 
arătară binevoitoare: 

Dragostea ce ei şi-o poartă 
Biruie vrăjmaşa soartă! 

Şi iată că, în timp ce zeii Egiptului îşi vorbeau 
astfel, de peştera înaintea căreia zăceau cele trei 
trupuri însângerate se apropie Ocrotitorul apelor. În 
mână el avea nişte leacuri culese de pe malurile 


Nilului, care puteau vindeca orice rană pricinuită de o 
armă. Nu trecu mult timp şi fiul faraonului se trezi ca 

dintr-un somn adânc. Se aplecă asupra soţiei lui şi o 
găsi vie şi nevătămată. Ogarul începu să se gudure la 
picioarele lor, parcă cerându-şi iertare pentru suferin- 
tele pricinuite stăpânilor lui. Ocrotitorul apelor le 
spuse apoi că regele din Naharin este prizonier şi-i 
sfătui pe tineri să se ducă la palatul din Teba. Abia 
acum află prinţesa cine este părintele soţului ei. 

Nu mică fu bucuria faraonului, revăzându-şi fecio- 
rul scăpat de cele trei pieze-rele, care îl pândiseră. 
Auzind de nelegiuirea prinților din ţara Kharon, trimise 
oastea egipteană în Siria pentru a elibera pe tatăl nurorii 
sale. În fruntea oştenilor se afla însuşi fiul faraonului, 
care se răzbună doborând în luptă dreaptă pe toţi ceilalți 
cinci prinți palestinieni. Oastea lor fu împrăştiată repe- 
de, ca nisipul deşertului de pe creştetul unei piramide. 

Regele Siriei îşi recăpătă tronul, iar fiul faraonului 
se întoarse în Egipt, încărcat de prăzi bogate. După 
stingerea din viaţă a tatălui, faraon fu ales fiul său, care 
îşi biruise cele trei ursite cu ajutorul soţiei sale 
credincioase. Cei doi avură la rândul lor un fiu, căruia 
ursitele îi meniră o domnie paşnică şi îndelungată. 

Când ajunse la adânci bătrâneţe, tatăl lăsă tronul 
fiului său, iar el se retrase cu soţia şi ogarul lui gârbo- 
vit în turnul în care îşi petrecuse copilăria. Şi din 
vârful acelui turn priviră cum se perindă mileniile, 
deoarece zeii uitară să-i mai cheme în lumea umbrelor, 
mistuindu-se ei înşişi în negura uitării... 

POVESTE EGIPTEANĂ STRĂVECHE 


Fraţii învrăjbiţi 


CICĂ AU FOST odată doi fraţi: cel mare se 
numea Anup, iar cel mic, Bata. Când s-au văzut ei 
orfani, Anup era însurăţel, în vreme ce Bata rămăsese 
un copilandru. Mezinul crescu, aşadar, în casa fratelui 
mai mare, de parcă ar fi fost fiul lui. 

Nevasta lui Anup avea un păr lung şi tare mult îi 
plăcea să stea ore întregi în faţa oglinzii spre a şi-l îm- 
pleti în zeci de codițe strâns lipite una de alta: pasămite, 
aşa se pieptănau femeile din vremea ei. Cu treaba nu se 
prea omora, ştiind că are un soţ harnic şi că fratele cel 
mic nu numai că-i semăna, ba chiar îl şi întrecea. 

În câţiva ani mezinul ajunse cu un cap mai înalt 
decât Anup. El ducea pe umerii săi vânjoşi tot greul 
gospodăriei. Smulgea inul din pământ, îl usca la soare 
şi îl curăța cu ajutorul unui pieptene de lemn. Ţesea 
întâi straie pentru Anup, şi apoi pentru el. Mâinile lui 
dibace făceau minuni la războiul de ţesut. Tot el ara 
ogorul şi-l semăna cu grâu, orz şi secară. 

Prin aprilie-mai începea secerişul. Bata apuca cu 
stânga un mănunchi de spice, fără să se aplece prea mult, 

căci grânele crescuseră cât un stat de om, şi îl reteza, 
repezind secera de lemn cu dințişori de cremene, pe care 
o ţinea în dreapta. Când coşurile se umpleau, el le ducea 
la arie şi, la terminarea secerişului, treiera recolta cu 
ajutorul asinilor şi vitelor pe care le îndemna necontenit. 

După ce pleava era îndepărtată, el îşi împovăra 
umerii cu câte doi saci de grâne deodată şi primul rămâ- 
nea în magaziile faraonului, iar celălalt în hambarul 
fratelui. Tot el stropea grădina mânuind sub arşiță 
cumpăna de ridicat apa, ba se îngrijea şi de livada cu 
pomi fructiferi şi de viţa-de-vie. Din ciorchinii de stru- 
guri terciuiţi sub picioare, el dobândea vinul tămâios, 
pentru beciul cel răcoros al gospodăriei. Asculta supus 
poruncile lui Anup, deşi era un flăcău de cremene, cum 
nu găseai în tot ţinutul un altul să-i semene, căci avea o 
putere fără margini, aidoma zeilor. 

Din zori şi până-n asfinţit trebăluia neobosit. El se 
trezea primul şi cocea pâinile pe care le aşeza în faţa 
fratelui său mai mare, când acesta se trezea din somn. 
Anup îi dădea tainul pentru întreaga zi, după care Bata 
mâna vacile la păşune. Stând zile întregi cu vitele pe 
câmp, învățase limba lor, neînţeleasă de ceilalţi oameni. 
Pe când mergea în urma vacilor, le auzea adesea spunân- 
du-şi una alteia: „Iarba cea mai bună este în locul cutare!“ 

Asculta tot ce-şi grăiau ele, apoi le îndrepta chiar 
spre locul de care fusese vorba. Astfel că vacile lui 
erau cele mai grase şi mai darnice în lapte, având şi 

viţeii cei mai arătoşi. Seara se întorcea acasă, ducând 
în spinare o legătură mare cu toate roadele câmpului 
şi cu iarba adunată pentru hrana de seară a vitelor. El 
punea totdeauna legătura în faţa fratelui mai mare, 
aşezat alături de femeia sa: mânca şi bea zdravăn, iar 
după aceea se ducea în staul, lângă vitele care rumegau 
mulţumite, şi adormea buştean... 

De bună seamă că nici Anup nu stătea cu mâinile 
în sân. Inima îi râdea de bucurie când vedea ce frate 
harnic şi falnic are, dar nu vroia să-i arate dragostea 
pe care i-o purta: un frate încrezut el nu-şi dorea! 

Într-o zi de octombrie, când Nilul se retrăsese în 
albia lui, Anup îl chemă pe Bata şi-i spuse: 

— E timpul să ieşim la câmp, să ne apucăm de arat, 
căci pământul s-a ivit de sub ape şi trebuie să-l afânăm 
neîntârziat cu săpăliga de lemn, mai înainte de a se 
învârtoşa. Vezi să duci la câmp plugul şi să pregăteşti 
sacii cu sămânță, ca să ne apucăm de lucru de cum se 
vor ivi zorile! 

A doua zi dis-de-dimineaţă Anup găsi sacii cu 
sămânță legaţi de spinările vacilor şi amândoi o 
porniră la drum. De îndată ce începură să lucreze pe 
ogorul lor rodnic, munca le umplu inima de o mare 
mulţumire. Anup înhămă vitele la plugul de lemn, care 
avea în partea de sus două coarne prevăzute cu găuri, 
unde-şi vâri mâinile. Bata venea în urma plugului şi 
sfărâma bulgării de pământ, când cu săpăliga, când cu 
ajutorul unui ciocan cu mâner lung. 

Turnară grăunţele în coşuleţe şi începură să le 
împrăştie cu mâna: boabele închipuiau un evantai, 
când în stânga, când în dreapta fiecăruia. Mânară apoi 
peste semănătură turme de oi şi de grăsuni, pentru ca 
sămânţa să fie îngropată de copitele lor. 

După câteva ceasuri li se isprăviră sacii cu seminţe. 
Anup îl chemă atunci pe Bata şi-i spuse: 

— Du-te acasă neîntârziat şi adă grăunţe, ca să 
isprăvim semănatul! 

Bata porni grăbit spre sat şi o găsi pe femeia fratelui 
său în faţa oglinzii, pieptănându-se. 

— Vino şi dă-mi seminţe degrabă, bărbatul tău mă 
aşteaptă pe câmp stând degeaba! spuse Bata. 

Neîngrijorându-se de graba lui, femeia îi răspunse: 

— Mergi singur, ia ce-ţi trebuie din hambar, altfel 
îmi stric întreaga pieptănătură! 

Bata o porni spre şură şi alese chiupul cel mai pânte- 
cos, cât un stat de om vârtos. Duse chiupul în hambarul 
cu pământ bătătorit pe jos şi, ca să nu mai facă încă un 
drum, umplu vasul până la buză, cărându-l apoi în 
ogradă. Femeia scoase capul pe uşă şi îl întrebă mirată: 

— Câtă sămânță ai încărcat pe umăr? 

— Trei saci de orz, doi de grâu, cu totul cinci la 
număr, răspunse Bata. 

Femeia rămase mută de uimire: halal de aşa flăcău! 
Nu-şi putu ascunde părerea de rău şi-i spuse fără ocol: 

— Eşti mai voinic şi mai vrednic decât fratele tău! 
Cu tine trebuia să mă mărit eu, zău! 

Bata se înroşi, mâniindu-se ca pardosul de miazăzi 
când auzi cum îşi ponegrea ea bărbatul. 

— Cum poţi să fii atât de sfruntată? Anup mi-a fost 
ca şi un tată! Să nu mai spui astfel de vorbe niciodată! 
Am de gând să dau uitării totul şi să nu suflu nici un 
cuvânt faţă de nimeni! 

El îşi puse chiupul pe umăr, fără a se opinti de loc 
şi o porni zorit spre câmp. Când ajunse la capătul 
ogorului, puse povara jos şi se apucă de treabă ca şi 
cum nu s-ar fi întâmplat nimic. 

Femeia rămase multă vreme ca năucă. De ciudă îi 
tremura şi pieptenul în mână. Cu o furie neaşteptată 
îşi despleti codiţele şi îşi ciufuli părul, ca să pară cât 
mai neîngrijită. O să găsească ea ac de cojocul mezi- 
nului care a cutezat s-o înfrunte! Decât să afle bărbatul 
ei cele ce spusese şi s-o omoare, mai bine să piară 
Bata! Şi plănui totul pe-ndelete... 

Se duse în cămară, înmuie un petic într-o ulcică cu 
seu, apoi se mânji pe obraji şi pe umeri, încât ai fi jurat 
că o învineţise cineva în bătăi. Ca de obicei, Bata ră- 
mase în urmă cu vitele şi cu legătura lui de iarbă 
proaspătă, iar Anup ajunse cu mult înaintea lui acasă. 
O găsi pe femeia sa zăcând în pat şi prefăcându-se 
bolnavă; ea nu-i lumină calea şi nici nu-i turnă apă pe 
mâini, aşa cum făcea întotdeauna când bărbatul i se 
întorcea seara de la câmp. Opaiţul rămăsese neaprins 
şi întreaga casă era scufundată în întuneric. Când îşi 
află nevasta culcată şi tânguindu-se, Anup o întrebă: 

— Ce-i cu tine? Cine te-a bruftuit aşa de rău? 

— Nimeni nu m-a bruftuit, răspunse femeia, în afară 
de fratele tău. Când a venit să ia seminţe din porunca 
ta, m-a găsit singură şi mi-a zis: „Sunt mai voinic şi mai 
vrednic decât fratele meu. Cu mine trebuia să te măriţi 
tu, zău!“ Auzind cum îmi ponegreşte bărbatul, m-am; 
mâniat şi i-am strigat: „Cum poţi fi atâta de sfruntat? 
Au nu ţi-am fost eu ca o mamă?“ Mustrările mele l-au 
speriat şi, de teamă să nu-ţi spun ţie nimic, m-a bătut. 
Şi cum are mâna grea, m-a acoperit de vânătăi. Dacă tu 
îl mai laşi să trăiască şi nu-l pedepseşti pentru neruşi- 
narea lui, eu îmi curm singură zilele! Să nu crezi nimic 
din cele ce-ţi va înşira: e în stare să spună că sunt o soţie 
necredincioasă, de cum s-o întoarce acasă cu vitele! 

Anup se îngălbeni, mâniindu-se ca pardosul de 
miazăzi. Işi ascuţi cuțitul şi, ţinându-l strâns în mână, 
se ascunse după uşa staulului, cu gândul să-l omoare pe 
mezin când va intra să umple cu iarbă ieslele. Soarele 
cobora spre asfinţit când Bata ajunse în ogradă cu 
legătura în spinare. Cum intră în staul, vaca aflată în 
fruntea celorlalte, îi grăi: 

— la seama, fratele tău mai mare te pândeşte după 
uşă, cu cuțitul în mână, şi vrea să te înjunghie. Dacă 
vrei să scapi cu viaţă, aruncă-ţi legătura din spinare şi 
fugi în lume! 

Mezinul ghici de îndată ce se întâmplase şi se opri 
nehotărât. Trecând pragul staulului, a doua vacă îi 

vorbi la fel. Bata se lăsă în genunchi şi se uită pe sub 
uşa grajdului: recunoscu picioarele fratelui său şi 
printr-o crăpătură întrezări licărirea cuţitului. Zvârli 
din spinare legătura şi o luă la fugă cât îl ţineau 
picioarele. Anup îl urmări cu cuțitul în mână, fără să-l 
poată ajunge. 

În vreme ce fugea, Bata zări chiar în faţa lui Soarele, 
care călca pragul serii. Căzându-i în genunchi, se rugă 
astfel: 

— Bunul meu stăpân, tu deosebeşti mereu pe omul 
drept de cel strâmb! Păzeşte-mă de mânia nedreaptă a 
fratelui meu! 

Soarele îi ascultă ruga şi iscă între el şi fratele lui o 
apă întinsă, în care mişunau crocodilii. Bata se afla pe 
malul drept, iar Anup, pe cel stâng. Fratele cel mare 
îşi frângea mâinile de ciudă că nu-l putea omorî pe 
mezin. Se aruncă de câteva ori în apă, dar de fiecare 
dată fălcile căscate ale crocodililor îl făcură să se 
reîntoarcă pe uscat. Bata îi strigă de pe malul din faţă: 

— Rămâi pe loc până se va face din nou lumină. 
Când Soarele va răsări, eu voi fi judecat de el şi, dacă 
mă va găsi vinovat, mă va da pe mâna celui faţă de care 
am greşit. Alături de tine nu voi mai trăi niciodată; nu 
mă voi mai afla niciodată în locul în care te afli şi tu! 

Când o nouă zi lumină pământul şi Soarele se înălță 
în slavă, cei doi fraţi se zăriră unul pe altul. Şi mezinul 
spuse fratelui mai mare: 

— De ce mă hăituieşti şi vrei să mă ucizi ca pe un 
mişel mai înainte de a asculta ceea ce am să-ţi spun? 
Femeia ta ţi-a povestit lucrurile pe dos. Mă jur pe 
Soarele din cer că tu mă prigoneşti pe nedrept, îmbol- 
dit de o neruşinată! 

După ce înfăţişă fratelui său adevărul gol-goluţ, 
adăugă întristat: 

— Nu te-ai gândit la nici una din faptele sau lucru- 
rile bune pe care le-am săvârşit pentru tine! Apoi 
întoarce-te, frate, acasă şi îngrijeşte-ţi singur vitele şi 
gospodăria. Că eu mă voi duce în Valea Cedrului sin- 
guratic. Iată ce va trebui să faci tu, totuşi, pentru mine: 
când vei oblici că am păţit ceva, vei porni neîntârziat 
să mă îngrijeşti. Prin descântece şi vrăji eu îmi voi 
smulge inima şi o voi închide în conul din vârful 
cedrului. Nimeni nu mă va putea ucide cât timp conul 
va sta la locui lui. Când însă cedrul va fi tăiat şi inima 
mea va cădea la pământ, eu mă voi prăbuşi în nesim- 
tire, ca şi cum aş fi murit. Dacă tu vei veni să-mi cauţi 
inima, chiar de ar fi să treacă şi şapte ani încheiaţi, şi 
o vei pune într-o ceaşcă cu apă proaspătă, eu voi învia, 
ca să mă răzbun pe cel care mi-a vrut răul. Când berea 
din ulciorul care va fi pus în faţa ta se va revărsa fără 
să fi fost atinsă, iar vinul care va fi adus în locul berii 
se va tulbura, prefăcându-se într-o drojdie amară, să 
pui mâna de îndată pe toiag şi să vii să-mi cauţi inima! 

Apoi Bata îşi luă rămas bun de la fratele său mai 
mare şi plecă spre Liban. Anup se întoarse acasă cu 
capul între palme şi cu fruntea mânjită cu tină, în semn 
de adâncă mâhnire. Odată ajuns, îşi dete soţia pe mâna 
călăului, care îi tăie limba mincinoasă, apoi o alungă 
de acasă. El rămase singur să-şi jeluiască fratele cu care 
fusese învrăjbit de o nevastă necredincioasă. Bata 
ajunse în Valea Cedrului singuratic. Aici îşi petrecea 
ziua vânând fiarele pustiei, iar seara se întorcea să 


Femeia ieşită din mâinile lui Hnum era de o frumu- 
seţe care întrecea cu mult pe cea a pământencelor. Cele 
şapte ursitoare se iviră la creştetul ei şi toate într-un 
glas meniră: 

— Ea va muri de sabie! 

Bata nu ştia cum să-i mulțumească Soarelui şi lui 
Hnum când văzu în coliba-i sărăcăcioasă o nevastă 
atât de frumoasă. Dacă ar fi ştiut câte avea să păti- 
mească din pricina firii ei uşuratice, poate că n-ar fi 


| i ADE A Si pa ss iubit-o atât şi i-ar fi ascuns taina vieţii sale: inima pitită 
ÎN doarmă sub copacul în vârful căruia îşi urcase inima. 


[| ura ze matei ehbo cdh dind hi într-un con de cedru, care îl făcea să fie de nebiruit 
VIN P ŞI 1nJ8 SE a atâta timp cât copacul stătea în picioare. Şi pentru că 


“INI în preajma cedrului, chipurile, să aibă şi el deasupra 


capului un acoperiş pentru vreme rea. Într-o bună zi 
se întâlni la vânătoare cu zeul Soarelui şi cu Hnum, 
cel care-i făurise pe roata sa de olar pe primii faraoni. 
Văzându-l pe vârful unui munte, Soarele îi strigă: 

— Află, Bata, că fratele tău te-a răzbunat şi şi-a 
scurtat de limbă nevasta mincinoasă, după care a 
alungat-o de-acasă. Păcat că trăieşti atâta de singur 
întocmai ca şi cedrul în vârful căruia ţi-ai ascuns inima! 

Şi zeul Soarelui, milostivindu-se din nou de Bata, 
spuse prietenului său Hnum: 

— Făureşte pe iscusita-ţi roată de olar o tovarăşă de 
viaţă pentru Bata, să nu mai trăiască aşa de singur, 
bietul om alungat din casa părintească din pricina unei 
învinuiri nedrepte! 

o lăsa mai toată ziua singură, în vreme ce el hăituia 
prin munţi şi prin deşert fiare sălbatice, Bata o sfătui: 
— Nu ieşi în timpul zilei din colibă, căci s-ar putea 
să te vadă zeul mării şi să te răpească: la urma urmei 
nu eşti decât o femeie şi nu ştii să te aperi singură! 
Pasămite, Bata ştia că zeul mării îl pizmuieşte 
pentru că Hnum dăruise unui muritor o nevastă atât de 
frumoasă, şi nu lui. Dar femeia lui Bata nu ţinu seamă 
de sfatul soţului ei şi într-o zi ieşi să se plimbe pe sub 
cedrul din preajma colibei. Deodată auzi în depărtare 
vuietul talazurilor. Zeul mării o zări şi-i strigă cedrului: 
— Prinde-o! 
Cedrul se aplecă s-o înşface cu crengile lui, dar nu 
putu să-i răpească decât o şuviţă de păr, pe care o pală 
de vânt o aduse în palma vrăjmaşului lui Bata. Apoi 

zeul mării se duse cu şuviţa de păr tocmai în Egipt şi 
o lăsă să cadă în apa în care slugile spălau albiturile 
faraonului. 

A doua zi vătaful spălătorilor fu chemat de faraonul 
care îl certă, învinuindu-l că rufele lui au un parfum 
de păr femeiesc. Azi aşa, mâine aşa, vătaful vru să-şi 
ia lumea-n cap, deoarece mustrările curgeau lanţ. 
Neştiind ce să mai facă, bietul slujitor se apropie de 
locul unde oamenii lui spălau rufele regelui şi zări în 
fundul apei limpezi o şuviţă de păr. Trimise un rob să 
i-o scoată şi, cum şuviţa avea tocmai parfumul de care 
se umpluseră albiturile stăpânului său, o duse farao- 
nului. Au fost întrebaţi toţi scribii şi învățații: al cui 
este minunatul păr? 

Faraonul află că această şuviţă a fost smulsă din 
părul femeii făurite de însăşi mâna lui Hnum, olarul 
zeiesc, şi că ea s-ar afla într-o ţară din apropierea 
Egiptului. După sfaturile lor, tânărul faraon, dornic să 
ia de soţie o făptură ieșită din mâinile unui zeu, îşi 
trimise solii în toate ţările vecine. Cel care plecă spre 
Valea Cedrului era însoţit de o ceată de oameni 
înarmaţi cu sulițe şi arcuri. 

Toţi solii se înturnară aşa cum plecară, numai cel 
trimis în Valea Cedrului nu se mai întoarse, căci Bata 
îl răpusese şi pe el şi pe slujitorii lui, în afară de unul, 
care să-i ducă faraonului ştirea despre cele petrecute, 
Atunci cârmuitorul Egiptului trimise pe cel mai 

destoinic căpitan de oşti al său, însoţit de soldaţi care 
mânuiau atât arcul cât şi sulița. Împreună cu ei plecă 
şi o femeie iscusită, încărcată cu podoabe femeieşti. 
Ea pătrunse în colibă pe când Bata era dus la vânătoare 
şi-i ademeni nevasta cu frumoasele-i daruri. Mare fu 
bucuria întregii ţări când află că tânărul faraon a luat-o 
de soţie pe fiica zeului Hnum. 

Când se văzu soţie de faraon, fiica zeului încercă 
să scape cât mai curând de Bata. Un pâlc de ostaşi sosi 
pe ascuns în Valea Cedrului şi dobori falnicul copac, 
tăindu-l în bucăţi şi punându-l pe foc până la ultima 
surcică, după sfaturile necredincioasei soţii. În clipa 
când floarea din vârful cedrului fu tăiată, Bata căzu 
fără suflare la pământ. 

În aceeaşi zi Anup intră în casă şi se aşeză la masă. 
O slugă îi aduse un ulcior cu bere, dar băutura se 
revarsă în spume, fără să fi fost atinsă. Când şi vinul 
care i-a fost adus după aceea într-o ulcică se tulbură, 
prefăcându-se într-o drojdie amară, Anup înţelese că 
mezinul se află la ananghie. Îşi luă arme, straie, o 
pereche de sandale de schimb, şi, cu toiagul în mână, 
o porni spre Valea Cedrului. 

Ajunse la coliba fratelui său şi-l află întins în pat, 
fără viaţă. Din cedrul falnic nu mai rămăsese decât un 
ciot. Plânse o zi întreagă la căpătâiul lui Bata cel lipsit 
de noroc, apoi începu să-i caute inima. Trecu un an, 
trecu al doilea, trecu şi al treilea, şi Anup nu află nici 

o fărâmă din cedrul doborât. În al patrulea an de 
căutare neobosită, el hotărî să se întoarcă în Egipt, 
pentru a-şi vedea de gospodăria lui rămasă în voia 
soartei, şi-şi spuse: „Poimâine voi pleca acasă!“ 

A doua zi se duse pentru ultima oară în jurul ciotul 
de cedru. Deşi se înserase, el tot mai căuta, doar-doar 
o găsi ceva. Se împiedică de-o piatră şi căzu. Desprin- 
zându-se din locul ei, piatra dădu la iveală o fărâmă 
de cedru: era chiar inima mult căutată! Luă preţioasa 
comoară şi în clipa când apa proaspătă începu să umfle 
frântura de cedru, Bata tresări, deschise ochii şi privi 
țintă la fratele său. Anup îi dădu apoi să bea apă din 
ceaşcă şi de îndată ce inima ajunse la locul ei mezinul 
redeveni ceea ce fusese mai înainte. Fraţii se îmbrăţi- 
şară şi stătură la sfat până la miezul nopţii. Într-un 
târziu, Bata îi spuse lui Anup: 

— Eu mă voi preschimba într-un taur de culoare 
neagră, cu o pată albă pe frunte şi cu un vultur cu 
aripile desfăcute desenat pe spinare. Pe limba mea vei 
vedea chipul unui scarabeu. Suie-te călare şi du-mă la 
palatul faraonului. După ce regele te va răsplăti cu aur 
şi argint, te vei întoarce acasă bogat. Eu voi deveni 
bucuria ţării întregi şi mă voi răzbuna pe soţia mea 
necredincioasă! 

A doua zi Bata ieşi în faţa colibei sale, se închină 
în faţa Soarelui care răsărea şi dintr-o dată se pre- 
schimb într-un taur sacru. Anup încălecă pe spinarea 

lui şi-l duse la intrarea palatului regesc. Faraonul 
tocmai se întorcea de la vânătoare, însoţit de alaiul lui 
de curteni şi tare mult s-a bucurat văzându-i. 

— Semn bun! S-a întâmplat o mare minune! strigă 
mulţimea adunată şi întreaga ţară se înveseli aducând 
jertfe taurului, aidoma unui zeu. 

Împovărat de aur şi argint, Anup se întoarse la 
gospodăria lui, putred de bogat. 

Taurul rămase la palat, înconjurat de o armată de 
slugi şi de bogății nenumărate, căci faraonul îl iubea 
foarte mult. Ca animal sfânt avea voie să colinde 
nestingherit prin toate încăperile palatului, având o 
iesle din lemn de abanos. 

Într-o zi taurul intră în iatacul soţiei faraonului şi 
grăi astfel: 

— Uite că totuşi trăiesc! 

— Dar cine eşti tu? îl întrebă uimită stăpâna palatului. 

— Eu sunt Bata. Ştiu că la îndemnul tău, oamenii 
faraonului au doborât cedrul în vârful căruia mi-am 
pus inima. Ei bine, uite că n-am murit şi am venit să 
mă răzbun pe tine! 

Soţia faraonului îngălbeni la auzul acestor cuvinte. 
Când regele veni în iatac, ea îi turnă vin într-o cupă de 
aur şi îi zise: 

— Jură-mi că tot ce îţi voi cere, vei îndeplini pentru 
mine cu plăcere. 

Ameţit de băutură, faraonul jură, dar apoi se căi 
amarnic când soţia lui îi spuse că doreşte să mănânce 
ficatul taurului sacru. 

Ziua jertifirii acestuia a fost proclamată drept o 
mare sărbătoare în întreaga ţară. Cel mai priceput 
casap al regelui înjunghie animalul, care fu adus cu 
mare alai, pentru a fi ars pe un altar, în faţa palatului, 
după ce mai întâi fusese trimis soţiei faraonului ficatul 
lui. Când oamenii au scos taurul din curtea palatului, 
două picături de sânge căzură, una în stânga şi alta în 
dreapta intrării. 

Şi iată că peste noapte răsăriră din picăturile de 
sânge doi chitrii de toată frumuseţea, plini de fructe 
deosebit de gustoase. Faraonul fu înștiințat de ivirea 
neaşteptată a celor doi arbori şi întreaga ţară se bucură, 
socotind minunea asta drept un semn care prevestea 
un an deosebit de rodnic. Arborilor li s-au adus jertfe 
pretutindeni. 

Şi iată că într-o zi faraonul se împodobi cu o 
diademă de lazulit şi, urcându-se în carul său de argint 
aurit, se duse el însuşi să vadă pomii minunaţi. Soţia 
lui îl urma într-un alt car, aproape la fel de strălucitor. 
Faraonul se aşeză sub un copac, iar soţia lui sub 
celălalt. Copacul sub care se afla ea prinse a grăi în 
şoaptă, aidoma unui om: 

— Trădătoareo, eu sunt Bata şi trăiesc, deşi tu ai 
încercat de două ori să mă dai gata: întâi când ai pus 

să fie doborât cedrul, şi a doua oară când i-ai cerut 
faraonului să înjunghie taurul sacru! 

Iar se înspăimântă soţia regelui şi iarăşi îşi puse soțul 
să jure pe Soarele din cer că îi va îndeplini noua dorinţă. 
Faraonul se pripi din nou şi tare rău îi păru după aceea, 
când soţia lui îi ceru să taie chitrii şi să-i facă din ei un 
scrin pentru giuvaieruri şi alte lucruri de preţ. 

Dorinţa îi fu adusă la îndeplinire fără zăbavă. Doi 
tâmplari neîntrecuţi în meseria lor se apucară să 
doboare chitrii. Soţia faraonului ţinu să fie de faţă şi 
ea şi nimeni n-o putu împiedica. O fărâmă de aşchie 
sări dintr-un arbore şi nimeri drept în gura reginei, care 
o înghiți fără să bage de seamă. 

La mai puţin de un an după aceea, soţia faraonului 
născu un băiat. Mult s-a bucurat regele aflând că are 
acum un urmaş. Se duse el însuşi să-şi vadă odrasla şi 
porunci să i se aducă o doică. Câţiva curteni fură însăr- 
cinaţi să aibă grijă zi şi noapte de prunc, să-l legene şi 
să-l alinte pe viitorul lor stăpân. Copilul stârni bucuria 
întregului Egipt. Faraonul chefui zile în şir împreună 
cu dregătorii săi; condamnaţii la moarte fură iertaţi, 
iar cei ce zăceau în lanţuri se văzură liberi, slăvindu-l 
din toată inima pe moştenitorul tronului. 

Trecură ani mulţi şi copilul ajunse un flăcău, care 
semăna ca două picături de apă cu năpăstuitul Bata. În 
cele din urmă bătrânul faraon se stinse şi urmaşul său 
ajunse rege în locul lui. 

După încoronarea sa, noul faraon chemă la el pe 
toţi înalții dregători ai săi. A fost adusă şi soţia fostului 
faraon. 

Toţi au ascultat înmărmuriţi trista păţanie a lui 
Bata. Pe măsură ce povestea se depăna mai departe, 
soţia faraonului se făcea tot mai pământie. Mânia 
curtenilor sporea şi ea necontenit. 

La sfârşit, privirile se aţintiră zadarnic spre locul 
unde trebuia să se afle femeia cea necredincioasă şi 
vicleană: jilţul era gol! 

Roasă de remuşcare şi ruşinându-se de cele înfăp- 
tuite, ea îşi curmă zilele cu o sabie pe care o aflase în 
iatac. Astfel se înfăptui prezicerea ursitoarelor. 

Ce s-a mai întâmplat după aceea, scribul n-a mai 
putut să ne spună, căci i s-a terminat papirusul. Şi după 
trei mii de ani este greu să mai înnozi firul rupt al 
poveştilor fără de moarte... 

POVESTE EGIPTEANĂ 
DIN VREMEA ULTIMILOR FARAONI 


Învățatul Satni şi fiul său, Senosiris 


A FOST ODATĂ un faraon numit Usinares. 
Dintre numeroşii săi copii, cel mai drag îi era Satni. 
In vreme ce ceilalţi se întreceau în mânuirea arcului şi 
a suliţei, Satni era neîntrecut în acoperirea sulurilor de 
papirus cu hieroglife !, sau în citirea ciudatelor cărți 
rămase din veacuri îndepărtate. Nu aflai în lumea 
întreagă un om mai învăţat decât el. 

In vremurile acelea, regii nu se războiau numai cu 
oştile, ci şi cu vorbele: căutau să-şi înfrunte potrivnicii 
prin scrisori dibace, cuprinzând fie o sfidare, fie o ci- 
militură încâlcită. De răspunsul care se dădea la aceste 
scrisori atârna faima regelui şi a ţării întregi. Şi în 
această privinţă Satni era de neînlocuit, dezlegând cu 
repeziciune orice enigmă. 

Intr-o zi sosi un sol al regelui Etiopiei?, care, nici 
mai mult, nici mai puţin, pofti pe faraon să înghită 


1 Hieroglifă — semn al scrierii vechilor egipteni care întruchipau 
cu ajutorul unor figuri lucrurile sau ființele despre care se scria. 
2 În vremea noastră se dă de obicei denumirea de etiopieni, nu 
populaţiei din Valea Nilului, ci celei din actualul stat al Etiopiei 
(Abisinia), care constituie din punct de vedere etnic un alt popor. 

toată apa mării. Satni răspunse că tatăl său se va 
dovedi în stare de această faptă doar dacă marea va 
conţine atâta apă câtă avea în clipa când a fost trimisă 
provocarea. Cu alte cuvinte, regele Etiopiei trebuia să 
zăgăzuiască Nilul şi toate fluviile care se vărsau în 
noianul de ape. Neavând încotro, solul plecă fără să 
mai sufle o vorbă. 

Cu toate că era atât de înţelept şi de învăţat, bucu- 
rându-se de dragostea tatălui său, Satni era cel mai 
nefericit om din lume pentru că nu avea nici un copil. 
Nu mai puţin îndurerată era şi Mahi, soţia lui, tot din 
aceeaşi pricină. Nu-şi precupeţea osteneala, colindând 
din templu în templu, în căutarea unui leac care să o 
ajute să nască un prunc. 

Într-o zi Mahi se duse la templul lui Phtah şi, cum 
era trudită de atâta alergătură, o fură somnul. În vis 
auzi un glas care o sfătui să meargă la fântâna unde se 
îmbăiază zilnic Satni. Lângă această fântână, aşezată 
în curtea casei lor, va găsi un vrej de pepene pe care îl 
va smulge din rădăcină şi-l va pune la fiert. Fiertura o 
va da bărbatului ei, după care îşi va vedea visul cu 
ochii. Femeia făcu întocmai cum o învățase glasul din 
vis şi după câtăva vreme pricepu că dorința ei de a 
avea un copil se va îndeplini în curând. 

Şi Satni avu un vis prevestitor: un glas îl înştiința 
că va avea un fiu care va săvârşi o minune cum nu s-a 
mai văzut pe pământul Egiptului. 

Mare a fost bucuria lui Satni când a aflat că Mahi 
i-a născut un băiat, grăbindu-se să-i dea numele de 
Senosiris, aşa cum îl îndemnase glasul din vis. Fara- 
onul însuşi se înveseli când se văzu bunic. 

Pruncul fu alăptat chiar de Mahi, care nu se îndură 
să-l încredinţeze unei doici. Când copilul împlini un 
an, toţi spuseră: „Are doi ani“. lar când el împlini doi 
ani, oricine i-ar fi dat de două ori pe atât. Satni nu 
putea răbda să treacă un ceas întreg fără să-şi vadă 
odrasla, atât de mult o îndrăgea. 

Fiind mai voinic şi mai isteţ decât copiii de vârsta 
lui, Senosiris a fost dat mai devreme la şcoală. În scurt 
timp el ştia mai mult decât scribul care era învățătorul 
lui. Începu să citească toate cărţile din casa tatălui său, 
uimindu-l pe acesta cu deşteptăciunea lui neobişnuită. 

Senosiris fu încredinţat scribilor din templul lui 
Phtah, cei mai învăţaţi din întregul Egipt, şi nu trecu 
mult timp până ce îi întrecu şi pe aceştia. Citea cu voce 
tare şi fără a se poticni cele mai întortocheate pagini 
ale cărților vechi de mii de ani, de rămâneau uluiţi toţi 
învățații cărunţi. Ştia pe dinafară cărţile cu stihuri sau 
pe cele cu descântece şi vrăji. 

Când împlini doisprezece ani, Senosiris fu înfăţişat 
faraonului şi întregii sale curţi, uimindu-i pe toţi cu 
răspunsurile lui înțelepte. Cei mai pricepuţi scribi-vră- 

jitori ai Egiptului nu-l putură dovedi cu toată ştiinţa lor. 

Intr-o zi, faraonul Usinares se afla în marea sală a 
palatului, înconjurat de toţi sfetnicii şi dregătorii săi. 

Sosise de curând un sol al regelui Etiopiei cu o 
scrisoare pecetluită. Usinares se grăbi să-l primească. 
Solul se plecă în faţa faraonului şi, când fu pofiit să 
arate ce vânt îl aduce, el cuvântă astfel: 

— Este de faţă vreun om în stare să citească această 
scrisoare, fără a-i rupe peceţile? Dacă nu se va afla nici 
un scrib sau învățat în măsură să descifreze sulul de pa- 
pirus, fără să-l desfăşoare în fața ochilor lui, o dată întors 
în ţara mea, eu voi spune tuturor negrilor că Egiptul nu 
merită faima de ţară a celor mai învăţaţi oameni! 

Toţi sfetnicii în frunte cu faraonul rămaseră muţi 
de uimire la auzul acestei provocări nemaipomenite. 
Fiecare murmura în sinea lui: „Ce scrib sau vrăjitor, 
fie el cât de dibaci, ar putea descifra un sul de papirus 
pecetluit? Aşa ceva întrece toate puterile omeneşti! 
Dar ce te faci cu neştirbita fală a Egiptului întreg?“ 

Primul care îşi reveni din uimire fu faraonul. El tri- 
mise de îndată după Satni. Când i se repetară cuvintele 
solului, Satni se fâstâci cu totul. În cele din urmă 
răspunse: 

— Este greu să ghiceşti cuprinsul unei scrisori pe 
care n-ai citit-o. Totuşi, îngăduie-mă timp de zece zile 
spre a chibzui ce pot face pentru ca Egiptul să nu fie 
înjosit de etiopieni. 

Faraonul îi dădu răgazul cerut, iar solul fu găzduit 
într-o încăpere a palatului, primind hrana pe care o 
mânca în ţara lui de baştină. 

Satni ajunse acasă fără să vadă pe unde calcă şi fără 
să mai ştie unde îi este capul. Se înfăşură în straiele lui şi, 
strângându-şi capul între coate, se culcă asemenea unui 
om bolnav. Dar nu putea să doarmă de mâhnit ce era! 

Când Mahi află de purtarea ciudată a bărbatului ei, 
veni de îndată la patul acestuia şi spuse: 

— Satni nu are fierbinţeală, braţele nu-i sunt vlăguite. 
Boala se ascunde în inima lui! 

Bărbatul îi vorbi morocănos: 

— Lasă-mă în pace, Mahi! Grija care-mi frământă 
mintea nu-i treabă femeiască! 

Mahi se duse în iatacul ei îngrijorată. Curând se ivi 
însă Senosiris care începu să-l descoase pe tatăl său. 
Satni îi spuse şi lui: 

— Dă-mi pace acum, Senosiris! Eşti prea mic 
pentru treburile care mă frământă pe mine! 

Dar băiatul nu se dădu bătut până nu dibui pricina 
supărării tatălui său. Când o află, izbucni într-un hohot 
de nestăvilit. 

— De ce râzi? întrebă Satni mânios. 

— Râd că văd cât te frămânţi pentru un fleac ca 
acesta. Scoală-te, tată, căci eu voi citi mâine în faţa 
întregii curţi scrisoarea adusă de harapul etiopian, fără 
să-i rup peceţile! 

Satni dădu neîncrezător din cap. 

— Cum îmi poţi dovedi că eşti în stare de aşa ceva? 

Senosiris răspunse fără să şovăie: 

— Du-te şi ia oricare din cărţile pe care le ţii în 
vasele din lut ars din odaia ta de scris şi eu îţi voi 
spune tot ce cuprinde ea, cuvânt cu cuvânt, stând cu 
spatele la tine! 

Satni făcu ce-i ceruse Senosiris şi, spre marea lui 
surprindere, îşi întări convingerea că feciorul său nu-i 
înşiră verzi şi uscate. 

Din cale-afară de vesel, Satni se duse la faraon, 
povestindu-i ce este în stare să facă Senosiris şi îl vesti 
că a doua zi acesta va descifra scrisoarea pecetluită a 
etiopianului. 

Faraonul şi fiul său petrecură restul zilei mâncând 
şi bând, ca nişte oameni scăpaţi de o grijă apăsătoare. 

A doua zi marea sală a palatului gemea de lume. 
Erau de faţă toţi sfetnicii, comandanții de oști, preoţii 
şi o mulţime de supuşi mai de rând, veniţi să ia parte 
la înfruntarea dintre Senosiris şi solul etiopian. Când 
intră faraonul, însoţit de fiul şi nepotul lui, în sală se 
lăsă o linişte adâncă. În cele din urmă se înfăţişă şi 
solul care ţinea ascunsă scrisoarea cu pricina. 
Senosiris se aşeză în faţa lui cuvântându-i astfel: 

— Aşadar, tu eşti cel care ai venit în Egipt, livada 
scumpă lui Osiris, lăcaş al marelui Ra, cu gândul să-i 
înjoseşti faima neştirbită! În faţa faraonului şi a mul- 
ţimii care umple marea sală a palatului din Memfis, 
voi arăta tot ce se află în scrisoarea regelui tău tuciuriu 

din Meroe!, cel care se închină zeului Amon. 
Fereşte-te să rosteşti ceva neadevărat! 

Uluit de îndrăzneala cu care vorbea copilul de 
lângă el, solul îngenunche, jurând că va spune numai 
şi numai adevărul. Şi întrucât învățase pe dinafară tot 
ce sta scris în pecetluitul papirus, el nu va interveni 
decât dacă va băga de seamă vreo abatere de la cele 
scrise. Apoi Senosiris începu să depene tot ceea ce 
cuprindea scrisoarea, cuvânt cu cuvânt, de parcă în 
fața ochilor lui s-ar fi desfăşurat un sul nevăzut. Papi- 
rusul etiopianului descria o ciudată întâmplare petre- 
cută în timpul domniei stăvechiului faraon Siamanu, 
de care nu-şi mai amintea nimeni. Încă din vremurile 
acelea regii etiopieni îi urau pe egipteni şi nu ştiau ce 
lucruri să mai scornească, pentru a-i înjosi sau pentru 
a le pricinui un rău. 


Într-o zi, regele etiopian se afla într-un chioșc din 
grădina palatului său. Era o după-amiază în care soa- 
rele dogorea ca un cuptor, aşa că somnul nu vru să-l 
fure nici măcar pentru o clipă. Deodată auzi cum se 
lăudau trei vrăjitori cu puterea farmecelor lor. Astfel, 
primul spunea că poate să cufunde vreme de trei zile 
întregul Egipt într-o beznă desăvârşită. Al doilea se 
fălea că poate lăsa sterpe ogoarele ţării piramidelor 
timp de trei ani încheiaţi. Al treilea se mândrea că prin 


1 Oraş antic al Nubiei, situat pe fluviul Nil. 

vrăjile lui poate să-l răpească pe faraon din patul său 
şi să-l aducă în timpul nopţii în Etiopia, unde va fi 
biciuit în faţa regelui lor. După aceea, până în zorii 
zilei, stăpânul Egiptului urma să se trezească tot în 
palatul său din Memfis. 

Regele sări din aşternut şi chemă la el pe cei trei 
vrăjitori, întrebă cum îi cheamă pe primii doi, apoi se 
opri la cel de-al treilea: 

— Eu sunt Nasi, fiul negresei! răspunse ultimul. 

— Ei bine, Nasi, îndeplineşte la noapte ce spuneai 
mai adineauri, despre faraon şi, pe zeul Amon, te voi 
copleşi cu daruri şi cu semne de preţuire! făgădui regele. 

Nasi ceru să i se aducă ceară multă şi se puse pe 
treabă. Făuri mai întâi o targă şi, după aceea, patru 
vlăjgani care s-o ducă în spinare. Suflă asupra oame- 
nilor de ceară şi, după ce îi însufleţi cu vrăjile lui, le 
spuse următoarele: 

— Porniţi acum spre Egipt, răpiţi-l pe faraon din 
palatul lui şi purtaţi-l pe targă până în faţa regelui 
nostru. Aici va primi cinci sute de gârbace, după care 
îl veţi duce înapoi în Memfis. Totul să nu dureze mai 
mult de şase ceasuri! 

— Am înţeles şi nu vom uita nimic! răspunseră oa- 
menii de ceară şi apoi se făcură nevăzuţi cu targa cu tot. 

A doua zi faraonul se trezi mai mult mort decât viu. 
Abia mai mergea şi se văita de parcă i-ar fi înmuiat 
cineva toate încheieturile. Pânza care îi acoperea 

regeasca spinare părea o povară copleşitoare. Când 
ajunse în mijlocul curtenilor, spuse: 

— Ce s-a petrecut azi-noapte cu mine de a trebuit 
să părăsesc Egiptul? 

Curtenii se uitară uimiţi unul la altul, temându-se 
că faraonul lor s-a smintit. Încercară să-l convingă că 
l-au lăsat noaptea în patul lui şi că o doua zi l-au găsit 
tot acolo. Invocară pe zei cerându-le să redea sănătatea 
suveranului lor. 

Atunci faraonul se întoarse cu spatele la ei şi-şi 
dezveli spinarea acoperită de vânătăi: 

— Pe viaţa lui Phtah, marele zeu, am fost purtat în 
ţara negrilor în timpul nopţii şi acolo am primit cinci 
sute de gârbace în faţa regelui şi a mulţimii adunate! 
După aceea, cei patru oameni de ceară care m-au cărat 
pe targa lor m-au dus înapoi în patul meu, înainte de 
revărsarea zorilor. Apoi s-au făcut nevăzuţi, căci se 
temeau de razele soarelui, care putea să-i topească! 

Văzând spinarea învrâstată de gârbace a regelui lor, 
sfetnicii scoaseră ţipete de spaimă. Printre ei se afla şi 
Horus, fiul lui Panişi, cel mai învăţat scrib şi cel mai 
priceput vrăjitor din vremea sa. El îi spuse faraonului: 

— Stăpâne, acestea sunt vrăjile etiopienilor. Dar 
n-ai nici o teamă, că voi şti nu numai să te apăr de ele, 
dar să te şi răzbun cu vârf şi îndesat. 

Horus, fiul lui Panişi, cercetă toate cărţile sale de 
vrăji şi puse să se facă un foc mare la intrarea în 

camera de dormit a faraonului. La miezul nopţii 
oamenii de ceară ai lui Nasi nu mai izbutiră să aj ungă 
până la patul regelui şi se întoarseră cu targa goală. 

In schimb, trei nopţi în şir, regele din Meroe fu adus 
de vrăjile lui Horus, fiul lui Panişi, în Memfis şi biciuit 
mai abitir decât fusese faraonul. Mâniat de cele 
întâmplate, craiul etiopian chemă la el pe Nasi şi vru 
să-i taie capul, deoarece el era pricina umilinţelor şi 
suferințelor lui. Neputându-şi apăra stăpânul de vrăjile 
egiptenilor, Nasi ceru îngăduință să meargă el însuşi 
la Memfis pentru a-şi înfrunta potrivnicul. 

Nasi se duse să-şi ia rămas bun de la mama lui, care 
era tot vrăjitoare. Ea îi spuse: 

— Nu te du în Egipt, căci acolo vei da peste Horus, 
fiul lui Panişi, pe care nu-l vei putea birui. El nu-ţi va 
îngădui să te mai întorci înapoi. 

— Sunt nevoit să mă duc la Memfis, pentru ca să-l 
apăr pe regele meu cu tăria vrăjilor mele şi să-mi 
dovedesc potrivnicul chiar la el acasă! 

— Dacă vei fi învins, vesteşte-mă şi de îndată voi 
veni în ajutorul tău! adăugă bătrâna vrăjitoare. 

— Când apa pe care o bei se va înroşi, când mân- 
carea de care te vei atinge va căpăta culoarea sângelui 
şi când cerul pe care-l priveşti va fi şi el sângeriu, să 
ştii că sunt în mare primejdie! 

Nasi îşi înghiţi cartea de vrăji şi, odată ajuns la 
Memfis, se strecură în marea sală a tronului, unde 
cuvântă astfel: 

— Cine se ia la întrecere cu vrăjile pe care le voi 
săvârşi aici, înaintea faronului şi a mulţimii adunate 
în cea mai mare încăpere a palatului? Îl chem să se 
măsoare cu mine pe cel care a adus aici pe regele meu 
etiopian, în pofida voinţei lui şi a farmecelor mele! 

— Nu eşti tu Nasi, fiul negresei, cel care l-a răpit 
pe faraonul nostru din patul lui, ducându-l în Etiopia 
pentru a fi biciuit de faţă cu regele vostru? Şi mai 
cutezi să mi te înfăţişezi în palatul lui Memfis şi să mă 
înfrunţi, pe mine, cu vrăjile tale blestemate? Află că 
nu vei mai ieşi întreg de aici! 

Fără să mai zăbovească o clipă, Nasi rosti unul din 
descântecele ştiute numai de el şi o flacără mare ţâşni 
în mijlocul sălii tronului, amenințând să mistuie întreg 
palatul şi pe cei de faţă. Sfetnicii scoaseră ţipete de 
groază şi strigară: 

— Vino, fiul lui Panişi! Scapă-ne de foc! 

Cel chemat rosti şi el un descântec şi numai iată că 
se dezlănţui o ploaie năprasnică: flacăra pieri fără urmă! 

Nasi bolborosi un alt descântec în limba lui neînţe- 
leasă de nimeni şi toată sala tronului fu învăluită de o 
pâclă deasă, de nu se mai vedea om cu om! Dar Panişi 
nu se lăsă mai prejos şi un vânt puternic, stârnit de 
vrăjile lui, înlătură pâcla cât ai clipi din ochi. 

Nasi nu-i dădu răgaz, ci mai şopti un descântec. 
Deasupra faraonului şi a curtenilor înspăimântați se 
ivi o boltă de piatră lungă de două sute de coţi, gata- 

gata să-i strivească pe toţi sau să-i ţină închişi asemeni 
unei piramide. 

Fiul lui Panişi plăsmui la rândul lui o corabie uriaşă 
în care încăpu toată bolta de piatră. Apoi corabia se 
îndreptă spre întinsul lac Moeris, unde pluti ce pluti, 
până pieri în depărtare. Etiopianul trebui să se dea bătut, 
dar se făcu pe dată nevăzut. Egipteanul îl făcu să 
reapară sub forma unui boboc de gâscă sălbatică, spre 
gâtul căruia se apropie cuțitul vânătorului care l-a prins. 

După semnele pe care i le spusese Nasi, vrăjitoarea 
etiopiană înţelese că fiul ei este în primejdie de moarte 
şi, preschimbată într-o gâscă sălbatică, zbură deasupra 
palatului din Memfis şi îşi chemă feciorul. Fiul lui 
Panişi o recunoscu şi o dobori chiar în mijlocul sălii 
tronului, de părea aidoma unei păsări prinse în laţ. Dar 
etiopianca îşi reluă înfăţişarea omenească şi se milogi 
de Horus să-i ierte şi să le îngăduie să se întoarcă cu o 
corabie până în ţara negrilor, făgăduind că nu vor mai 
călca niciodată pe meleagurile faraonului. 

Fiul lui Panişi se arătă mărinimos şi le dădu o 
corabie după ce îi puse să jure că nu se vor mai întoarce 
niciodată în Egipt. Şi vicleanul Nasi cuvântă astfel: 

— Jur că nu mă voi mai ivi în Egipt sub nici un 
chip! Apoi adăugă repede: Mai înainte de o mie cinci 
sute de ani! Cu toate că auzi cuvintele lui Nasi, fiul lui 
Panişi îşi ţinu făgăduiala şi cei doi etiopieni se întoar- 
seră cu bine în ţara negrilor. 

Aici Senosiris încheie depănarea celor cuprinse în 
scrisoarea pecetluită a solului din Meroe. Acesta rămase 
tot timpul ca o stană de piatră, fără să întrerupă sau să 
dezică vreuna din spusele copilului minune. Solul recu- 
noscu că Senosiris nu ştirbise nici cu o iotă povestea 
scrisă pe sulul de papirus ascuns sub straiele lui. Apoi 
dete să plece încercând să scape cu fața curată. Dar 
Senosiris îl opri cu un gest şi vorbi faraonului astfel: 

— Solul pe care îl vedeţi atât de grăbit să se întoarcă 
în ţara lui este însuşi Nasi, care după o mie cinci sute 
de ani a pus iarăşi piciorul pe pământul Egiptului, spre 
a ne înjosi şi chinui fără milă. Eu însumi nu sunt decât 
Horus, fiul lui Panişi! Auzind ameninţarea etiopia- 
nului, prin puterea vrăjilor mele mi-am prelungit viaţa 
atât amar de vreme şi am luat înfăţişarea lui Senosiris 
pentru a preîntâmpina întinarea faimei Egiptului de 
către un vrăjmaş puternic şi viclean! 

La auzul acestor cuvinte, solul etiopian se prăbuşi 
la pământ ca lovit de un fulger. Începu să bolboro- 
sească nişte descântece, care să-l facă iarăşi nevăzut, 
dar Horus, fiul lui Panişi, sub înfăţişarea lui Senosiris, 
fiul lui Satni, i-o luă înainte şi stârni un foc care-l 
mistui pe etiopian, preschimbându-l într-o grămăjoară 
de cenuşă. Mai înainte ca toţi cei aflaţi în sala tronului 
să-şi revină din uluiala care îi cuprinsese, Senosiris 
însuşi dispăru pentru totdeauna. 

Într-un târziu Satni scoase un geamăt de disperare, 
dându-şi seama de faptul că rămăsese fără copilul pe 
care îl iubise atât de mult. Socotind anii care trecuseră 
de la sosirea vrăjitorului în palatul lui Siamanu, Satni 
văzu că se împlinise sorocul de care vorbise Senosiris. 

Faraonul însuşi şi curtenii lui se minunară mult de 
cele văzute şi auzite de ei. Toţi îi dădură dreptate lui 
Satni, care spuse: 

— N-a fost nici un scrib mai învăţat şi nici un om 
mai priceput în săvârşirea vrăjilor decât Horus, fiul lui 
Panişi, şi nici că se va mai naşte un altul, aidoma lui! 

În cinstea celui dispărut a fost ridicat un monument 
de piatră şi cât timp au trăit Satni şi soţia lui, Mahi, ei 
n-au încetat să aducă slavă amintirii fiului lor, cel care 
scăpase Egiptul de o înjosire nemeritată, săvârşind o 
minune care nu se mai văzuse până atunci... 

POVESTE POPULARĂ ISRAELITĂ 


Înțeleptul Solomon şi vicleanul Asmodeu 


CÂND SOLOMON A AJUNS rege, s-a gândit 
să-şi înalțe un palat cum nu se mai văzuse prin locurile 
acelea. 

Vechiul palat al părintelui său David i se părea 
neîncăpător şi lipsit de strălucire. Noul rege îşi puse 
straie de om de rând şi începu să colinde prin împreju- 
rimile Ierusalimului, în căutarea unui loc potrivit 
planurilor sale măreţe. 

Tot umblând de unul singur şi temându-se să nu fie 
recunoscut de vreunul din supuşii săi, Solomon înnop- 
tă sub un măslin în mijlocul unei mirişti. Sub măslin 
crescuse o iarbă mătăsoasă ca un aşternut regesc. În 
stânga şi în dreapta pomului, care se ridica singuratic 
în mijlocul secerăturii, se ţuguiau două clăi cu snopi 
de grâu. Regele îşi luă un snop şi îl puse sub căpătâi, 
îşi presără aşternutul cu paie şi se pregăti de culcare. 
Când ridică ochii spre măslin, băgă de seamă că nu era 
singur: pe o creangă se cuibărise un greier. Mare a fost 
mirarea craiului când l-a auzit vorbindu-i astfel: 

— Înţeleptule Solomon, nu mai căuta zadarnic alt loc 
pentru minunatul palat pe care plănuieşti să-l ridici spre 

fala ta şi a ţării tale. Alege-l pe acesta şi n-o să-ţi pară 
rău. Doi frați stăpânesc câmpul din jur, rămas moştenire 
de la părinţii lor. Unul este însurat şi are mai mulţi copii, 
în vreme ce mezinul a rămas holtei. Când au secerat 
grâul de pe câmp, au împărţit recolta frăţeşte şi au clădit 
două clăi de snopi la fel de înalte. În noaptea trecută, 
mezinul s-a trezit şi şi-a zis: „Fratele meu are nevastă 
şi atâtea guri de hrănit, câtă vreme eu sunt singur cuc. 
Dacă i-aş da din recolta mea, de bună seamă că s-ar 
supăra şi n-ar primi. Dar dacă iau câţiva snopi şi-i pun 
acum peste claia lui, n-o să bage de seamă!“ În aceeaşi 
noapte şi fratele mai mare s-a trezit şi şi-a spus: „Fra- 
tele meu este tânăr şi singur. Nu are nici un ajutor, aşa 
că trebuie să muncească cât doi şi să se hrănească 
îndoit. Nu este drept să fie claia mea la fel de mare ca a 
lui. Ia să iau în spinare câţiva snopi şi să-i pun peste ai 
lui, fără să bage de seamă.“ Azi dimineaţă cei doi fraţi 
au venit pe câmp şi au văzut cu uimire că rămăseseră la 
fel de înalte clăile lor, dar n-au suflat nici un cuvânt! 

Greierul se opri, obosit de graiul omenesc cu care 
nu era deprins, apoi urmă: 

— Luminate rege, fii cu ochii în patru şi nu adormi 
că acuş-acuş ai să-i vezi pe cei doi fraţi care nu vor 
pregeta să se ivească şi în noaptea aceasta, cu aceleaşi 
gânduri bune! 

Într-adevăr, nu trecu mult timp şi pe câmp se iviră 
două mogâldeţe: una venea din dreapta, iar alta din 

stânga. Fiecare ducea câţiva snopi de grâu în spinare. 
Ai fi zis că snopii o porniseră singuri la plimbare, sub 
lumina lunii... 

În mijlocul câmpului, chiar în dreptul măslinului, 
cele două umbre se întâlniră şi rămaseră ţintuite 
locului. Snopii se prăvăliră la pământ şi atunci se iviră 
cei doi fraţi care se îmbrăţişară, plângând de bucurie. 

Mişcat până la lacrimi de cele văzute, regele se 
apropie de ei şi le zise: 

— Voi, care sunteţi pildă a iubirii de frate, vin- 
deţi-mi mie câmpul acesta, martor al purtării voastre 
demna de toată lauda! Aici îmi voi înălța palatul meu 
falnic. Vă voi răsplăti cum se cuvine! 

Cei doi fraţi se înclinară în faţa lui Solomon, spunând: 

— Facă-se voia ta, rege puternic şi înțelept!... 

Şi regele cumpără de la cei doi fraţi câmpul lor, 
plătindu-l cu un preţ de zece ori mai mare, după care 
se apucă să strângă toate cele trebuincioase zidirii unui 
palat măreț. Adună grămezi de aur şi pietre preţioase, 
aduse cedrii din Liban şi meşteri pricepuţi din Tir şi 
Sidon. Cu toate acestea nu era mulţumit. 

Urmărind să facă un lăcaş în care să domnească 
pacea şi buna-înţelegere, înțeleptul Solomon se hotărî 
ca la tăierea pietrelor să nu se folosească nici o unealtă 


„de fier, întrucât din el se fac armele de luptă. Chemă 


la el pe toţi înţelepţii din regatul său, care lăudară 
hotărârea regelui. Ei îi dădură şi următorul sfat preţios: 

— Pentru ceea ce ţi-ai pus în gând, slăvite rege, 
nu-ţi poate fi de folos decât Șamirul, o făptură cât un 
bob de orz, care roade piatra aşa cum carii rod lemnul 
cel mai tare. 

Solomon le mulţumi pentru sfat, dar când îi întrebă 
cum poate dobândi minunatul Şamir cu toţii ridicară 
din umeri: 

— Noi nu ştim unde se află el. Dar sileşte pe 
demoni să-ţi spună cum îl poţi dibui. 

Atunci regele prinse toţi demonii şi-i aduse în fața 
tronului său, iscodindu-i despre Șamir. Demonii grăiră 
astfel: 

— Înţeleptule crai, noi nu ştim nimic! Doar regele 
nostru, temutul Asmodeu, îţi poate spune unde se 
ascunde Șamirul. 

Când au fost întrebaţi unde poate fi găsit Asmodeu, 
toţi demonii tăcură cu încăpățânare. 

— Prea bine, le spuse Solomon, veţi fi ostatecii mei 
până îmi veţi dezvălui unde îşi are palatul regele vostru! 

După câteva săptămâni de temniţă, demonii cerură 
să se înfăţişeze regelui şi, când li se dădu voie să 
cuvânteze, spuseră: 

— Palatul regelui nostru se află tare departe de aici, 
în luminişul unui codru de nepătruns, la poalele unui 
munte unde n-a mai călcat picior de om. Aici şi-a săpat 
Asmodeu o fântână cu apa cea mai limpede de pe pă- 
mânt. Pentru ca apa să nu se tulbure niciodată, a astupat 

ghizdul fântânii cu o piatră uriaşă şi i-a pus un sigiliu. 
Ziua întreagă colindă văzduhul cu puzderia lui de astre, 
pentru a iscodi tainele lumii. Seara se întoarce istovit 
de sete, deoarece nicăieri nu află o licoare mai minunată 
decât apa din fântâna palatului său pământean. După ce 
s-a asigurat că nimenea nu s-a atins de fântână, rupe 
sigiliul, ridică piatra şi soarbe din apa limpede până ce 
seacă fântâna. A doua zi ea se umple la loc. Apoi se 
zăvoreşte în palatul său şi sforăie de se cutremură obloa- 
nele şi uşile de fier. Asta este tot ce-ţi putem spune. Mai 
departe, te va călăuzi înţelepciunea ta. 

Solomon îşi tinu făgăduiala şi eliberă pe toţi demo- 
nii prinşi de el, după ce îi puse să jure că nu vor face 
nici un rău supuşilor lui. Apoi chemă la el pe viteazul 
Benaia, conducătorul oastei sale, îi dădu însoțitori 
neînfricaţi, merinde pentru un drum lung, lanţuri grele 
şi câteva burdufuri din vinul cel mai bun. 

Benaia şi voinicii lui avură de străbătut codrii mai 
deşi ca peria, fluvii mai iuți ca săgeata şi prăpăstii mai 
adânci decât marea, până ce dădură de fântâna lui 
Asmodeu. Făcură o gaură într-unul din pereţii ei şi 
turnară tot vinul din burduf. Apoi astupară gaura cu 
grijă, nu care cumva să se vadă că cineva umblase la 
fântână, şi se ascunseră după nişte copaci. 

Spre seară se arătă şi însetatul Asmodeu. Cu toate 
că Benaia şi vitejii lui nu ştiau ce-i frica, inima lor se 

făcu cât un purice, când văzură uriaşa statură a regelui 
demonilor. 

După obiceiul său, Asmodeu cercetă sigiliul fân- 
tânii şi, găsindu-l neatins, îl rupse şi ridică piatra ce 
acoperea ghizdul. Un miros ciudat îi gâdilă nările şi 
cei ce-l pândeau îl auziră mormăind: 

— Fântâna miroase a vin! Băutura tulbură mintea 
oricui. Un înţelept nu bea vin! 

Dar întrucât era mort de sete şi nu gustase niciodată 
un strop de vin, îşi zise: 

— O singură picătură nu-mi poate dăuna! 

Se aplecă peste ghizdul fântânii şi prima picătură fu 
urmată de a doua, apoi de a treia, până ce sorbi tot vinul 
care plutea deasupra apei ca untdelemnul de măsline. 
Apoi Asmodeu se îndreptă vesel şi împleticindu-se spre 
palatul său. Uită să zăvorească uşile şi obloanele şi se 
trânti în pat, adormind buştean. Benaia şi voinicii lui 
se apropiară tiptil de el şi-l legară fedeleş. 

Când se trezi, craiul demonilor nu avu altceva de 
făcut decât să meargă până la înțeleptul rege Solomon, 
pentru a-i asculta poruncile. 

Pe drum, Benaia şi ostaşii săi fură martorii unor 
întâmplări ciudate. Într-o zi Asmodeu se propti de un 
copac şi acesta se răsturnă, de parcă ar fi fost smuls 
de o furtună năprasnică. Altă dată se sprijini de un 
perete şi casa se surpă, de parcă ar fi fost zgâlțâită de 
un cutremur nimicitor. 

Întâlniră într-un târg un alai de nuntă. Toţi fură 
pofiiţi să închine câte un ulcior de vin cu nuntaşii. 
Numai Asmodeu rămase posomorât. 

— De ce eşti mâhnit, când toată lumea petrece? îl 
întrebă Benaia. 

— Mâine mirele va muri! răspunse Asmodeu. 

Trecură pe lângă o cizmărie şi auziră pe un muşteriu 
cerând o pereche de încălțări care să-l ţină şapte ani! 
Asmodeu râse amar şi-i spuse lui Benaia: 

— Sărmanul, nu ştie că mai are de trăit doar şapte 
zile! 

Mai întâlniră şi un om care căuta pretutindeni o 
comoară, făcând tot felul de vrăji. Asmodeu începu să 
hohotească şi zise: 

— Bietul de el, caută peste tot o comoară îngropată 
chiar sub casa lui! 

In cele din urmă sosiră la Ierusalim. Când fu adus 
înaintea lui Solomon, Asmodeu grăi astfel: 

— Nu te-ai mulţumit cu ţările pe care le-ai înrobit 
şi acum ai pus în lanţuri şi pe regele demonilor! 

Solomon îi spuse pricina care l-a împins la o 
asemenea faptă şi primi următorul răspuns: 

— Află că eu n-am nici o putere asupra Șamirului. 
Demonul mării l-a încredinţat cocoşului de munte, 
care s-a jurat să-l păstreze cu străşnicie. 

Atât i-a trebuit lui Solomon. Din nou l-a chemat pe 
credinciosul Benaia, care plecă în căutarea Șamirului, 

luându-şi câţiva soţi de drum, desaga cu merinde şi un 
clopot de cleştar. 

Răscoliră ei multe ţinuturi sălbatice cu stânci 
abrupte până descoperiră într-un târziu cuibul coco- 
şului de munte. Puii flămânzeau în aşteptarea tatălui 
lor. Benaia puse clopotul de cleştar deasupra cuibului 
şi se ascunse prin apropiere. 

Numai iată că se arată şi cocoşul de munte aducând 
în cioc hrană pentru odraslele lui. Degeaba îşi căscau 
bieţii puişori ciocurile, căci viermii tot nu le cădeau în 
guşe. 

Cocoşul sălbatic încercă să spargă cleştarul cu 
ciocul şi cu pintenii, dar toate încercările sale fură 
zadarnice. Îşi luă zborul din nou şi curând se întoarse, 
aducând în cioc Șamirul. Cum atinse cu el cleştarul, 
clopotul plesni şi puii se văzură liberi. 

Benaia şi soţii lui de drum nu-i dădură răgaz coco- 
şului de munte să ducă Şamirul în ascunzătoare, ci 
începură să răcnească din răsputeri. Pasărea se sperie 
şi scăpă preţioasa comoară. Ea ajunse astfel în mâinile 
lui Benaia şi de acolo în stăpânirea lui Solomon. 

Treisprezece ani încheiaţi a durat zidirea palatului 
regesc. În tot acest timp, Asmodeu a fost prizonierul 
lui Solomon, ajutându-l să biruie toate greutăţile ivite 
în cale, cu ştiinţa lui neîntrecută. 

Dar chiar şi omul cel mai înţelept este supus greşelii. 

Solomon vru nici mai mult nici mai puţin decât să afle 
toate tainele lumii, ştiute de regele demonilor. Asmodeu 
se învoi: va trebui însă ca ei să-şi schimbe hainele. Cum 
se văzu scăpat din lanţuri, Asmodeu îl înşfăcă pe 
Solomon şi-l zvârli peste mări şi ţări, până hăt! în India. 
EI luă înfăţişarea regelui şi puse stăpânire pe tronul lui. 

Când Solomon se trezi din ameţeala iuţelii cu care 
zburase prin văzduh, se pomeni în mijlocul unei țări 
străine, cu oameni vorbind o limbă necunoscută lui. 
Dar îşi luă inima în dinţi şi o porni spre palatul său 
intrat în stăpânirea regelui demonilor. Îl îngrijora şi 
soarta ţării sale încăpută pe mâini atât de rele. 

Cheltui aurul care-l mai avea la el şi îşi vându toate 
podoabele regeşti. Isprăvind banii şi straiele sale 
făcându-se ferfeniţă, bogatul rege ajunse ca un cer- 
şetor de rând. Când spunea celor întâlniți în drum: „Eu 
sunt regele Solomon!“ toţi îi râdeau în nas. 

Într-o zi trecu pe lângă o şcoală unde învățătorul 
vorbea elevilor săi despre proverbele lui Solomon. 
Regele se grăbi să intre în clasă şi spuse: 

— Copii, eu sunt înțeleptul Solomon! 

Toată clasa pufni într-un hohot de râs nestăvilit şi 
musafirul nepoftit trebui să-şi ia tălpăşiţa, fiind luat 
drept un nebun. 

În sfârşit, poposi la porţile Ierusalimului şi se 
înfăţişă la marii judecători ai oraşului: 

— Eu sunt regele Solomon, nu mă mai recunoaş- 
tei? 

Dar şi aici trecu drept un smintit. Nimeni nu băgase 
de seamă că Asmodeu furase înfăţişarea şi tronul lui 
Solomon, înțeleptul înţelepţilor. 

Mare a fost ciuda regelui adevărat când nu i se 
îngădui să intre în palatul zidit de el cu atâta trudă. 
Totuşi nu se dădu bătut şi nu încetă să-şi apere 
dreptatea! Şi iată cum îşi recâştigă tronul. 

Solomon ştia că demonii puteau să capete lesne 
chipul şi asemănarea omenească pe care şi-o doreau. 
Cu toate acestea, ei nu puteau să-şi lepede ghearele de 
vultur pe care le aveau la picioare. De aceea ceru ca 
aşa-zisul rege să fie descălţat în timpul somnului. 

Or, ceea ce nedumerea pe toate slugile palatului era 
faptul că de la o vreme încoace Solomon dormea 
încălţat. Nici nu-i mai văzură în ultima vreme scăldân- 
du-se la picioare. Aceasta dădu de bănuit marilor 
judecători ai oraşului, care porunciră slugilor regelui 
să-l descalţe în toiul nopţii. Ei înşişi se strecurară în 
camera de dormit a lui Solomon, după ce presupusul 
rege adormi adânc şi începu să sforăie cât şapte. 
Solomon îi însoțea. 

Când slugile izbutiră să scoată încălțările regeşti, 
se iviră în fața tuturor cumplitele gheare ale demo- 
nului. Atunci regele adevărat se duse la căpătâiul celui 
adormit şi îl sculă, zgâlțâindu-l: 

Te trezeşte, Asmodeu, 

Fiindcă Solomon sunt eu! 
Părăseşte-mi azi palatul, 

Tu, ce-mi spurci sceptrul şi patul! 


Asmodeu sări ca ars. Văzându-şi ticăloşia dată în 
vileag, începu să crească mai întâi până în tavan, apoi 
până în nori, şi deodată se făcu nevăzut. 

Temător de răzbunarea demonului, Solomon se 
înconjură de şaizeci dintre cei mai viteji războinici, 
care îl păzeau zi şi noapte. Dar Asmodeu nu se mai ivi 
prin locurile acelea şi nu-l mai supără cu nimic pe 
rege. 

Solomon îşi luă de soţie pe fiica faraonului şi îşi 
cârmui ţara cu înţelepciune până la adânci bătrâneţi, 
îmbogăţindu-şi cartea lui de proverbe cu alte cugetări 
care să slujească şi celor mai deştepţi oameni, supuşi 
ŞI ei greşeli. 

POVESTE DIN INDIA VECHE 
Omul cu toiag de abanos 


MADHAPURA era cetatea de scaun a lui 
Indraraya, regele unei provincii din partea de miazăzi 
a Indiei de altădată. 

Şi era acest Indraraya tânăr şi cam înfumurat. Îşi 
închipuia că supuşii lui sunt cei mai mulţumiţi oameni 
din lume, datorită, bineînţeles, înțeleptei sale ocârmuiri. 
Cel puţin aşa îi spuneau de dimineaţa până seara toţi 
curtenii săi, linguşindu-l fără zăbavă. Osteneala lor era 
răsplătită regeşte de către miniştrii lui Indraraya, care 
furau ca-n codru. Nu se mulțumeau să sleiască poporul 
cu biruri istovitoare şi să închidă ochii la toate matra- 
pazlâcurile slujitorilor mărunți, ci chiar şi tâlharii la 
drumul mare, care le dădeau o parte din „agoniseala“ 
lor zilnică, erau lăsaţi în legea lor. Aşa că toţi sfetnicii şi 
înalții dregători aveau palate la fel de mari ca ale regelui. 
De toate acestea Indraraya nu ştia nimic. Nici o jalbă nu 
ajungea până la el. Când regele ieşea să se plimbe prin 
cetatea de scaun, era la fel de straşnic păzit de alaiul de 
curteni ca şi în palatul său, înconjurat cu ziduri înalte. 

Astfel stăteau lucrurile când începe povestirea 
noastră... 

Într-o dimineață de vară timpurie, un grădinar de 
la marginea Madhapurei plecă spre târgul cetății, 
dorind să vândă câteva din roadele brazdelor sale. El 
ducea pe creştet un coşuleţ cu şapte castraveți, tot unul 
şi unul. Ştiind că se duce în târg cu nişte trufandale, 
se bucura la gândul că va dobândi un preţ bun pentru 
marfa asta. Nu se mai sătura să privească răsăritul 
soarelui; în grădina lui, nu prea întinsă, dimineața 
nu-şi vedea capul de atâtea treburi, de aceea nu mai 
avea timp şi pentru aşa ceva. La poarta oraşului fu 
oprit de un vameş, care îi spuse: 

— Pentru toate roadele pământului, care sunt aduse 
în oraş, trebuie să se plătească o taxă. Aşa că dă-mi 
unul din cei şapte castraveți ai tăi! 

Ştiind că aşa se obişnuieşte, grădinarul alese pe cel 
mai mic dintre castraveţii lui şi-şi plăti vama. Alături 
de încăperea vameşului se afla cea a santinelei care 
cerceta pe toţi cei ce intrau în cetate. Şi ea îl opri pe 
grădinar: 

— Ştii, de bună seamă, că trebuie să plăteşti un bir 
pentru soldaţii din garda oraşului. Dă-mi, aşadar, un 
castravete, altfel nu te las să treci! 

Grădinarul auzea pentru prima oară de acest bir, 
Dar, neavând ce face, se supuse spunându-şi: 


Până la târg mai este cale lungă 
Şi castraveții nu cred să-mi ajungă! 

Dacă-mi mai merge cum mi-a mers acum, 
Mi-e teamă că-n zadar pornii la drum... 


Şi se nimeri să aibă dreptate! Al treilea care l-a oprit 
era un ofițer cu o spadă fioroasă: 

— Dă-mi unul din castraveţii tăi! îi spuse el pe un 
ton poruncitor. E pentru armată. 

— Adineauri am dat unul pentru soldaţii din garda 
oraşului! încercă să se apere grădinarul. 

— Ei, dar acum este vorba de însuşi Ministrul Răz- 
boiului. Ai tu habar ce face el? Te apără pe tine şi 
grădina ta de vrăjmaş! 

Deşi nu-i venea să râdă, grădinarul îşi zise în gând: 

Dă-i şi lui un castravete 
Pentru oşti şi parapete! 


Al patrulea care-l opri era un om îmbrăcat într-o 
uniformă civilă. El îi ceru un castravete pentru paza 
oraşului. 

— Cum aşa? Am mai dat trei castraveți: unul pentru 
vameş, altul pentru garda oraşului şi ultimul pentru 
armată, spuse grădinarul nedumerit. 

— Toţi aceştia n-au nimic de-a face cu Ministrul 
dinlăuntrul ţării. Dacă n-ar fi el, n-ai mai putea trăi în 
țara asta şi grădina ta ar fi jefuită de hoți! 

Grădinarul iar începu să facă haz de necaz, spu- 
nându-şi: 


176 


Dă-i un castravete, dară, 
Pentru ordinea din țară! 


Al cincilea care-l opri avea haine de om al legii. Îi 
ceru un castravete pentru însuşi Ministrul Dreptăţii, 
cel care pedepseşte pe oricine ar cuteza să fure ceva 
din grădina lui. Bietul om se supuse iarăşi, spunân- 
du-şi înciudat: 


N-am un castravete mai urât 

Să-i rămână azi dreptatea-n gât 
Dacă-i vând pe-aceştia doi măcar, 
Vin cu o lescaie-n buzunar! 


Dar ţi-ai găsit! Mai avea de făcut o sută de paşi 
până la târg, când iar îl opri un om care după straiele 
lui părea a fi un dregător. Grădinarul află că unul din 
roadele hărniciei lui va poposi chiar azi pe masa 
Primului Ministru. Pas de mai spune ceva! 

Îi mai rămăsese un singur castravete, cel mai 
frumos din lume! Dar chiar la intrarea în târg îl opri 
un curtean înzorzonat din creştet până în tălpi: 

— Măria-Sa, slăvitul Indraraya, a poruncit să-i 
aducem azi la masă cel mai frumos castravete din târg. 
Nici unul nu se poate măsura cu cel din coşuleţul tău, 
aşa că dă-mi-l mie! 

— Din şapte castraveți pe care i-am adus spre vân- 
zare, unul l-am dat vameşului, al doilea — gărzii ora- 
şului, al treilea mi l-a luat Ministrul Războiului, al 

patrulea — Ministrul Pazei dinlăuntrul ţării, al cincilea 
— Ministrul Dreptăţii şi al şaselea — Primul Ministru! 

— Păi atunci este foarte firesc ca ultimul dintre 
minunaţii tăi castraveți să-l dai regelui ţării! Câţi dintre 
grădinari au avut acest noroc? Şi-apoi n-ai să te îmbo- 
găţeşti vânzând un singur castravete! Îţi mai pierzi şi 
vremea tocmindu-te pentru un fleac de nimic! 

Şi, fără să mai zăbovească, îi luă şi ultimul castra- 
vete din coşuleţul care rămăsese gol-goluţ, chiar în 
pragul târgului... 

Grădinarul făcu cale întoarsă, fără să mai vadă pe 
unde calcă, de mâhnit ce era. La poarta oraşului întâlni 
pe vameş şi, simțind nevoia să-şi descarce sufletul, îi 
povesti cele întâmplate. 

— Eşti un mare nătâng! i-a spus slujbaşul înduioşat 
de păţania grădinarului. Singurul care era în drept să-ţi 
ceară un castravete eram eu: în orice oraş se plăteşte 
vamă când duci mărfuri la târg. Celorlalţi nu trebuia 
să le dai nimic. Te-ai lăsat jefuit în mijlocul cetăţii de 
nişte pungaşi. 

— Dacă-i aşa, pot să mă plâng pe lângă miniştrii în 
numele cărora am fost jefuit. O să le cer să-mi plă- 
tească toţi castraveţii! 

— N-ai decât să încerci! spuse vameşul dând din 
cap neîncrezător. 

A doua zi se înființă la Ministrul Războiului în 
numele căruia îi fusese furată marfa. Militarul de la 


178 


intrarea reşedinţei înaltului dregător nu se arătă prea 
dornic să-l ajute. Îi spuse totuşi: 

— Îţi dau un sfat, spre binele tău. Aşteaptă să te 
bage în seamă ministrul şi el să te întrebe ce pofteşti. 
Altfel e în stare să te azvârle în temniţă pentru a-ţi plăti 
obrăznicia de a-i fi vorbit primul. Te poate supune şi 
la cazne. Cu războinicii nu-i de glumit! 

Grădinarul îi mulţumi pentru sfat şi-l urmă întoc- 
mai. Aşteptă o zi, aşteptă două, cât pe ce să treacă şi a 
treia: stătu tot timpul neclintit la intrarea reședinței 
ministrului. Acesta trecuse de nenumărate ori pe lângă 
el, fără să-l întrebe nimic. Abia în a treia seară îl băgă 
în seamă şi-l întrebă ce pofteşte de la el. Grădinarul îi 
povesti pe scurt păţania sa: 

— Tot ceea ce mi-ai spus nu are de-a face cu grijile 
mari pe care mi le dă războiul. Pregătirea lui îmi răpeşte 
fiecare clipă. Aceste aşa-zise furtişaguri s-au petrecut 
pe un drum public. Aşadar, du-te la Ministrul Pazei 
dinlăuntru! 

La reşedinţa celui de-al doilea dregător, aceeaşi 
poveste. Tot spre sfârşitul zilei a treia catadicsi şi 
acesta să-l întrebe de ce se află de atâtea zile acolo. 
Când auzi despre ce e vorba, îi zise: 

— Am şi aşa destulă bătaie de cap cu ordinea de pe 
întreg cuprinsul ţării. Jalba ta nu mă priveşte pe mine. 
Du-te la Ministrul Dreptăţii! 

În ziua următoare se îndreptă spre palatul Dreptăţii. 
Dar nu mai stătu la intrare, ca până acum. De câte ori 
ieşea ministrul, grădinarul se ţinea scai după el. În 
felul acesta el fu băgat în seamă chiar în prima după- 
amiază. Răspunsul primit fu următorul: 

— Având în vedere faptul că slujitorii care te-au 
nedreptăţit, aşa cum susţii sus şi tare, fără a-mi aduce 
nici un martor, aparţin unor dregătorii diferite, sin- 
gurul om care te poate ajuta este Primul Ministru! 

Şi tocmai acest înalt dregător se arătă ceva mai 
binevoitor — cel puţin aşa i se păru grădinarului. Fu 
băgat în seamă chiar din prima zi şi ascultat cu atenţie 
de către ministrul care-şi dădea osteneala să pară cât 
mai popular. N-a fost nevoie să aştepte ca un stâlp la 
intrarea reşedinţei lui, nici să-l urmeze ca o umbră. De 
răspuns, a răspuns la fel ca şi ceilalţi: 

— Plângerea e prea gravă pentru a putea fi supusă 
hotărârii unui simplu prim-ministru, îi spuse el arun- 
când priviri pline de înţeles celor din suita sa. Numai 
şi numai regele îţi poate da dreptate. Du-te la el! Dacă 
nu ştii unde-i palatul, să te însoţească unul din 
slujitorii mei! 

Grădinarul îi mulţumi pentru bunăvoința care i-o 
arăta, adăugând că cunoaşte din copilărie palatul re- 
gelui. Se îndreptă numaidecât într-acolo. Aşteptă vreo 
două ceasuri la intrare, căci santinelele nu-l lăsară să 
intre, deoarece n-avea nici un bilet de liberă-trecere. 

Numai iată că se deschid larg porţile palatului şi se 
iveşte şi regele țării într-un car aurit, însoţit de un alai 
nesfârşit de curteni şi dregători, care de care mai băţoşi 
şi mai înzorzonaţi. O ceată de călăreţi mergea în 
fruntea cortegiului şi o întreagă armată de muzicanți 
defila la urmă. Era cu neputinţă să te apropii de rege 
care, de altfel, nu vedea pe nimeni, ameţit şi învăluit 
de norii de tămâie ai linguşelilor. 

Grădinarul pricepu că poate să stea trei ani în poarta 
palatului regesc, fără să fie măcar zărit de Indraraya. 
Se dădu bătut: timp de opt zile grădina lui rămăsese 
în voia soartei! 

Nu se putu stăpâni să nu se oprească la vameşul de 
la intrarea oraşului, care îi devenise un duhovnic şi un 
sfătuitor. Modestul slujbaş îl lăudă pentru faptul că 
renunţase să mai aştepte zadarnic înaintea palatului. 

— La urechile suveranului nu ajunge nici o plân- 
gere, îl lămuri vameşul. Ca să fii băgat în seamă acolo, 
trebuie să săvârşeşti o faptă cum nu s-a mai văzut şi 
să stârneşti o zarvă nemaipomenită! 

Aceste cuvinte îl urmăriră pe grădinar zile întregi, 
fără să-i dea răgaz să se mai aplece cu aceeaşi stăruință 
asupra straturilor lui. 

Pe calea dreptăţii nu ajunsese la nici un rezultat: 
rămânea calea nedreptăţii, cea pe care mergeau dregă- 
torii, de la cel mai mare, la cel mai mic. N-avea decât 
să se ia la întrecere cu ei. Îşi aminti că de la moşu-său, 

care fusese un om cu dare de mână, moştenise un toiag 
gros din lemn de abanos. Se duse la un argintar şi îi puse 
un mâner de argint pe care gravă sigiliul regelui. Cu 
toiagul în mână se proţăpi în mijlocul străzii principale 
a oraşului şi începu să ceară bir de la toţi cei care aveau 
la ei câte o capră, un miel sau o pasăre domestică, ba 
chiar şi o legumă oarecare. 

Oamenii mormăiau, dar văzând toiagul cu sigiliul 
regelui, se înclinau şi plăteau. Azi aşa, mâine aşa, 
grădinarul începu să se îmbogăţească, lăsându-şi gră- 
dina în părăginire. Aştepta ca fapta lui să ajungă la 
urechile regelui. 

Da” de unde! 

Miniştrii rămaseră de-a dreptul încântați de iste- 
ţimea noului lor cirac. Şi cum corb la corb nu-şi scoate 
ochii, se grăbiră să-i acorde ocrotirea lor, dacă le va 
plăti jumătate din banii încasaţi. Grădinarul se învoi 
şi, la adăpost de orice supărări din partea oamenilor 
legii, îşi cumpără o casă cu multe acareturi şi o 
împodobi ca un palat. Dar ţinta nu şi-o atinsese, totuşi. 
Deşi faima „Omului cu toiag de abanos“ se răspândise 
în tot oraşul, regele nu află, bineînţeles, nimic. 

Grădinarul începu să ceară un bir de două, trei ori 
mai mare. Oamenii murmurau, dar la vederea sigilului 
regesc se înclinau şi plăteau. Cei mai mulţi căutau să-l 
ocolească cale de şapte poşte. Dar nici aşa nu scăpau 
până la urmă. 

182 


Stăpânul toiagului de abanos îndrăznea să scor- 
nească cele mai năstruşnice biruri: pe apa luată din 
fântâna publică şi pe focul pe care îl aprindea orice 
sărac în vatra lui. Nu scăpară de bir nici opaiţele. Toţi 
cei care treceau fără să ţină ochii în pământ şi braţele 
încrucişate plăteau şi ei bir. Nemulțumirea sporea zi 
de zi, însă dările cele mai smintite i-o luau înainte. 
Oamenii scrâşneau din dinţi, dar se înclinau şi plăteau. 

„Omul cu toiag de abanos“ se gândi în cele din 
urmă să pună bir şi pe înmormântare, care în India are 
un caracter sacru. Mai înainte ca răposatul să fie ars pe 
rug, rudele mortului trebuiau să plătească cinci galbeni. 

De data aceasta nemulțumirea tuturora părea gata 
să izbucnească pe faţă. Blestemele azvârlite asupra 
celui care îi împila nu mai conteneau în cartierele 
sărace. Abia stăpânindu-şi mânia, oamenii se înclinau, 
totuşi, în faţa toiagului preţios şi plăteau bir pentru 
trecerea rudelor lor în veşnicie. 

În vremea asta, Indraraya, sătul de laudele pe care i 
le aduceau curtenii, hotărî, în sfârşit, să se convingă cu 
ochii lui cât de bine o duc supuşii săi. Ziua în amiaza 
mare nu putea să iasă din palat fără să fie recunoscut 
de toată lumea. Când noaptea va învălui însă cetatea, 
el va putea face o plimbare fără să-şi stingherească 
supuşii. Miniştrii nu se arătară prea încântați de planul 
lui Indraraya şi nu ştiură cum să-şi ascundă îngrijo- 

rarea. Crezând că vor scăpa cu faţa curată, socotiră că 
nu-i înțelept să se împotrivească dorinţei regelui. 

Noaptea era luminoasă, cu toate că luna nu se zărea 
pe cer. La început plimbarea regelui se desfăşură fără 
nici o peripetie. În jurul palatului nu locuiau decât 
oameni înstăriți, care sforăiau în paturile lor, fără să 
fie tulburaţi de grija zilei de mâine. 

Când se apropie însă de marginea oraşului, la 
urechile regelui ajunseră nişte bocete deznădăjduite. 
Indraraya se apropie tiptil de coliba de unde porneau 
plânsetele. Văzu o încăpere sărăcăcioasă, în care 
câțiva oameni vegheau un mort. La căpătâiul lui bocea 
o femeie încărunţită de necazuri şi sărăcie. 

— Ce-o să mă fac eu acum, văduvă şi bătrână, fără 
singurul meu sprijin? Voi sfâşia pânza care mă îm- 
bracă şi astfel voi putea să-i încropesc un linţoliu. Îmi 
voi dărâma coliba şi din cheresteaua ei îi voi înălța un 
rug. Ultimii mei bănuţi îi voi da celor care vor duce 
pe umeri trupul ţeapăn. Dar de unde voi plăti cei cinci 
galbeni, birul de înmormântare pe care mi-l cere 
„Omul cu toiag de abanos“? Cine se va milostivi să 
împrumute o văduvă fără căpătâi ca mine? 

Vorbele ei se înecară într-un hohot de plâns, greu 
de stăpânit. Regelui nu-i venea să-şi creadă urechilor. 
Aştepta ca vreunul din cei de faţă să dezmintă cele 
spuse de văduvă. Nici gând de aşa ceva! Dimpotrivă, 
bătrâna stăruia deznădăjduită: 

— Unde s-a mai pomenit la noi bir pe înmormântare? 
Blestemul zeilor să cadă asupra „Omului cu toiag de 
abanos“ şi asupra regelui care nu se sinchiseşte de 
dările grele pe care le cer dregătorii lui hrăpăreți! 

La un semn al regelui se apropiară doi soldaţi din 
gardă. Îi însărcină să aducă la palat mâine de dimi- 
neaţă pe văduva care bocea în colibă. Apoi se întoarse 
supărat să se culce în patul său regesc. 

Când văduva văzu a doua zi pe cei doi soldaţi ai 
regelui îngălbeni. Era convinsă că „Omul cu toiag de 
abanos“ auzise tot ce spusese ea în noaptea trecută şi 
acum va fi azvârlită în temniţă. O nenorocire nu vine 
niciodată singură! 

Şiroaie de lacrimi stropiră drumul ei până la palat. 
Aici fu lăsată singură într-o încăpere cum nici nu-şi 
putea închipui o alta mai frumoasă. Când se ivi 
Indraraya, văduva se aruncă la picioarele lui, cerând 
îndurare. Regele se arătă blând şi binevoitor. Îi făgădui 
că o va ajuta să-şi înmormânteze feciorul şi-i va 
asigura o bătrâneţe fără griji dacă îi va spune fără ocol 
tot ce ştia despre „Omul cu toiag de abanos“ şi despre 
nedreptăţile săvârşite de dregătorii lui. 

Încurajată de vorbele lui Indraraya, văduva săr- 
mană îi povesti, fără să ascundă nimic, tot ce trăise, 
văzuse sau auzise ea. 

La plecare, regele îi dădu o pungă cu galbeni, 
făgăduind că toate aceste nedreptăţi vor lua în curând 

sfârşit. De faţă cu bătrâna porunci soldaţilor lui să lase 
să intre în palat pe oricine are o plângere împotriva 
unui dregător, fie el oricât de mare. 

Când au văzut-o pe văduvă acasă, vecinii ei s-au 
minunat. Toţi se îndoiau de spusele bătrânei, dar punga 
cu galbeni era o dovadă grăitoare. Astfel că primii care 
s-au dus să se plângă regelui au fost chiar ei. Vestea 
se răspândi fulgerător. Mulțimea care mergea să ceara 
dreptate la palat umplea străzile din jur. 

O groază cumplită puse stăpânire pe miniştrii, 
curtenii şi dregătorii ţării. Nici unul nu mai avea 
curajul să se arate pe la palat. Regele le porunci să 
rămână cu toţii la casele lor, până ce vor da socoteală 
pentru tot ceea ce au făcut. 

Apoi regele trimise pe unul dintre slujitorii săi să-l 
cheme la palat pe „Omul cu toiagul de abanos“. 
Slujitorul îl găsi fără nici o greutate pe cel căutat. 
Omul se arătă foarte bucuros de cinstea pe care i-o 
face regele, poftindu-l la palat. Spuse că această întâl- 
nire este visul vieţii lui. Dar, întrucât are să-i spună 
suveranului multe lucruri care sunt greu de mărturisit 
între pereţii unui palat, îl roagă pe Indraraya să 
poftească el însuşi acasă la el. 

Curios de cele ce avea să-i spună misteriosul „Om 
cu toiagul de abanos“, Indraraya se duse în casa 
acestuia; neînsoţit de nimeni. 

Aici grădinarul povesti pe îndelete toată păţania lui 
şi drumurile făcute în zadar, pentru a afla dreptate. 
Arătă apoi că singura cale care putea să-l aducă în fața 
regelui era cea pe care şi-o alesese. Nu va păstra nimic 
din cele agonisite cu ajutorul toiagului cu care căutase 
să-şi croiască un drum până la rege, pentru a-i dezvălui 
nedreptăţile ce se săvârşeau în ţară. Îl sfătui pe 
Indraraya să înlăture pe toţi dregătorii lui necinstiţi, să 
le ia averile adunate prin jaf şi să-şi aleagă alţi sfetnici, 
cât mai credincioşi. Pentru că nu va putea înapoia 
oamenilor banii pe care îi luase sub formă de bir, îşi 
va împărţi averea săracilor. Chiar de a doua zi el se va 
întoarce la munca cinstită în mica lui grădină 
moştenită din moşi-strămoşi. 

Indraraya ascultă sfaturile înțelepte ale grădina- 
rului. Primul sfetnic al său a fost însuşi „Omul cu 
toiagul de abanos“. Cât timp a trăit el, oamenii de rând 
nu s-au mai putut plânge de nici o nedreptate. 

Înţelepciunea lui a rămas în amintirea poporului, 
care-l mai pomeneşte şi astăzi în poveştile sale, 
biruind veacurile şi depărtările. 

POVESTE INDONEZIANĂ DIN BORNEO 
Crăiasa albinelor albe 


ÎNTR-O INSULĂ creştea odată un manghier! 
plin de ştiubeie de albină. Când fagurii se umpleau de 
miere, venea un om pe nume Rakian. El împlânta în 
trunchiul copacului bucăţi de bambus în chip de trepte 
şi astfel ajungea până la ştiubeie. 

Intr-o zi Rakian ajunse la manghier şi porni să se 
caţere tocmai când soarele începuse să asfinţească. În 
copac se aflau mulţi stupi, dar albinele din fagurele 
aflat pe creanga cea mai înaltă erau albe. 

„Până acum n-am mai văzut albine albe“, îşi spuse 
Rakian. 

Trase cuțitul din teacă şi se îndreptă spre creanga 
cu pricina. În clipa când tăie creanga, auzi cum 
albinele din fagure se văitau: 

— Au, ne doare! 

Rakian puse cuțitul în teacă, mirându-se că albinele 
pot vorbi ca oamenii. Dar ele îi spuseră: 


i Arbore tropical înalt de peste zece metri, cu fructe roşiatice, 
mari. 

— Dacă vrei să iei fagurele nostru, desprinde-l cu 
grijă! 

Rakian făcu întocmai şi vârî fagurele cu albine albe 
în traista ce o avea la subsuoară. Când cobori din 
copac, băgă de seamă că se întunecase de-a binelea, 
aşa că porni în grabă spre casă. Atârnă traista în cui ŞI, 
frânt de oboseală, se trânti în pat, adormind pe loc. 

Dis-de-dimineaţă Rakian plecă, grăbit să ajungă la 
lanul său de orez, aşezat foarte departe de casă. Mare îi 
fu mirarea seara, la întoarcere, găsind pe masă o ulcică 
cu orez, deasupra căreia se vedea un peşte de toată 
frumuseţea, bine prăjit. Rakian crezu că trecuse cineva 
în lipsa lui pe acasă şi în locul fagurelui de miere îi 
lăsase peştele şi orezul. Dar nu, fagurele era tot în 
traistă! Biruit de foame, Rakian mâncă în cele din urmă 
peştele, lăsând o bucată şi pentru a doua zi. În zori, luă 
cu el ce mai rămăsese în ulcică şi plecă iarăşi la câmp. 

Seara găsi din nou mâncarea pregătită. Albinele nu 
lipseau nici ele din traistă. După o săptămână înche- 
iată, Rakian se hotărî să descopere cine îi găteşte 
mâncarea în lipsa lui. 

Se făcu că pleacă de acasă, ca de obicei, dar se 
întoarse din drum, pe furiş, şi se ascunse în preajma 
colibei sale. O vreme, în încăpere domni o linişte 
deplină. Deodată, din casă se ivi o femeie de o frumu- 
sete cum nu se mai pomenise în tot ţinutul. Ea se 
îndreptă spre râu, să umple găleţile cu apă. 

În lipsa ei, Rakian se furişă în casă şi se duse de-a 
dreptul la traista lui. Fagurele era tot acolo, dar albinele 
albe nicăieri. Scoase repede fagurele din traistă, îl as- 
cunse într-un loc sigur, apoi se piti şi el în spatele casei. 
Curând se întoarse şi femeia de la râu, cu găleţile pline. 
Prin fereastră o văzu îndreptându-se spre traistă. O auzi 
apoi văicărindu-se: 

— Vai, vai, oare cine mi-o fi furat scrinul cu haine? 
Rakian nu putea să fie, că el e acum departe! Tare mi-e 
teamă să nu vină şi să mă găsească! 

Cum se întunecă, Rakian ieşi din ascunziş şi, prefă- 
cându-se că se întoarce de la câmp, intră în casă. Mută 
şi împietrită, femeia stătea într-un colţ al odăii. 

Rakian se răsti la ea: 

— Cine eşti şi ce cauţi în coliba mea? N-oi fi venit 
să-mi furi fagurele cu albine albe?! 

— Eu nu ştiu nimic nici de fagure, nici de albinele 
tale! îi răspunse necunoscuta. 

Rakian o rugă să-i gătească ceva, dar ea nici nu vru 
să audă, întrebând întruna cu încăpățânare: 

— Oare unde să fie hainele mele? 

— Ei bine, eu ţi le-am luat, îi mărturisi până la urmă 
Rakian. 

— Vai, toată averea mea era închisă în scrinul acela! 
suspină ea. 

Rakian îi spuse, fără să se tulbure: 

— Degeaba te vaiţi că tot nu ţi-l dau. Sunt sigur că, 
dacă ţi-aş înapoia hainele, te-ai îmbrăca cu ele şi nu 
te-aş mai vedea niciodată! 

— Deşi sunt crăiasa albinelor albe, îi spuse mai 
potolită străina, nu-ţi mai cer fagurele îndărăt dacă mă 
iei de soţie. Mama mi-a dat voie să te iau de bărbat, 
că eşti un om harnic şi singur. La fel de harnică şi de 
singură sunt şi eu, iar în palatul din ţara mea n-am pe 
nimeni care să mă aştepte. 

Rakian se învoi s-o ia de nevastă şi, dându-i 
fagurele înapoi, o întrebă: 

— Ăsta ce este? 

Femeia îi zise: 

— Fagurele e taina mea. De azi înainte nu mai ai 
voie să-mi spui că mă trag din albine, ca să nu roşesc 
de ruşine! 

Rakian îi făgădui că nu va spune nimănui nimic. 
La un an după căsătorie li se născu un băiat. 

Într-o seară, Rakian fu chemat de vecinul său la o 
petrecere. La masă, oamenii îl încolţiră cu întrebările: 

— De unde este femeia asta a ta, că n-am mai văzut 
o alta atât de frumoasă ca ea? 

— E dintr-un sat învecinat, răspunse Rakian. 

După câteva pahare, uită însă de promisiunea făcută 
şi, când îl copleşiră din nou cu întrebările, le zise: 

— Dacă vreţi să ştiţi, nevastă-mea a fost înainte o 
albină albă! 

Când se întoarse acasă, Rakian îşi găsi nevasta 
plângând. Printre lacrimi, ea îl mustră: 

— Pentru că nu ţi-ai ţinut cuvântul dat şi m-ai făcut 
să roşesc de ruşine, dezvăluind tuturor că am fost 
albină, află că peste şapte zile va veni tatăl meu să mă 
ia. Eu te voi părăsi pentru totdeauna. Copilul va 
rămâne să-l creşti tu. 

Într-adevăr, peste o săptămână Rakian zări o albină 
albă rotindu-se deasupra casei lor. Soţia lui se repezi 
în pod şi, preschimbându-se tot într-o albină albă, ieşi 
printr-o crăpătură a acoperişului. Rakian î începu să-i 
strige: 

— Dacă pleci tu, copilaşul nostru va pieri de foame, 
că e mic! 

Dar văzând că ea nu-l mai bagă în seamă, se repezi 
în casă, luă în braţe plăpânda făptură rămasă fără 
mamă şi începu să fugă după cele două albine. Ele 
zburau întruna spre răsărit. 

Şapte zile şi şapte nopţi în şir, prin lanurile de orez 
sau pe cărările junglei, Rakian nu le pierdu din ochi. 
În a opta zi albinele albe se făcură nevăzute. Istovit, 
Rakian căzu lângă malul unei ape curgătoare. Acolo, 
şi tatăl şi copilaşul adormiră buştean. 

Iată că din satul apropiat se ivi o femeie care îl trezi 
pe Rakian, spunându-i: 

— De ce dormi aici cu copilul şi nu te duci în 
palatul soţiei tale? Se află la doi paşi de aici! 

— Ajută-mă să scald copilaşul şi călăuzeşte-mă 
apoi până acolo! 

Curând Rakian şi femeia străină ajunseră în faţa 
unui palat asemănător întru totul unui uriaş fagure de 
miere. 

— Asta e casa soţiei tale. Odaia ta se află chiar în 
mijloc. Să nu te sperii dacă vei vedea tavanele înţesate 
de albine. Ele nu fac rău nimănui! 

Înăuntru, nici ţipenie de om: pretutindeni numai 
albine... În încăperea de la mijloc nici urmă de ele! 

Când copilul începu să plângă de foame, Rakian 
strigă: 

— Soţie iubită, îndură-te de copilaşul nostru, că el 
e nevinovat! 

Atunci se ivi şi crăiasa albinelor albe, îmbrăcată în 
straie minunat de frumoase şi-i zise: 

— Norocul tău e că ai putut să mă urmăreşti, fără 
ca să mă pierzi din vedere timp de şapte zile. Astfel ai 
curmat puterea vrăjii care-mi încătuşa palatul! 

De îndată albinele se desprinseră din tavan şi, căzând 
pe podea, se schimbară în oameni, supuşi soției sale. 

Rakian trăi apoi alături de soţia sa şi de copilul lor 
până la adânci bătrâneţe, ajungând unul dintre cei mai 
destoinici şi mai drepţi cârmuitori ai acelora care îşi 
păstrară, şi după ce deveniră oameni, hărnicia lor de 
albină. 

POVESTE CHINEZĂ 
În căutarea soarelui 


A FOST ODATĂ o ţară unde soarele uita să 
răsară. Această împărăție a nopţii veşnice se întindea 
tocmai la marginea lumii, de care era despărțită prin 
nişte munţi foarte înalţi. Dacă stăpânul zilei ar fi ştiut 
că şi în umbra piscurilor uriaşe trăiesc oameni, de bună 
seamă că n-ar fi pregetat să treacă şi dincolo, măcar 
c-ar fi trebuit să se mai ostenească oleacă. 

Din această pricină, fiarele şi hoţii se înmulţiră 
văzând cu ochii, fiindcă nu era lesne să-i prinzi şi să-i 
pedepseşti. Ajunşi la capătul răbdării, oamenii năpăs- 
tuiţi au hotărât să trimită o solie până la soare, rugân- 
du-l să se ivească şi peste meleagurile lor bântuite de 
frig, beznă şi fărădelegi. 

— Trimiteţi-mă pe mine! spuse un om cu părul 
încărunţit. Chiar dacă nu mai sunt bun de muncă, pasul 
meu a rămas la fel de sprinten ca în anii tinereții! 

— Cinstea aceasta mi se cuvine mie! zise un bărbat 
în floarea vârstei. Sunt mult mai iute de picior şi voi 
ajunge mai repede la soare! 

Se înfăţişă atunci un băieţandru, care grăi astfel: 

— Nu vă fie cu supărare, dar drumul până la soare 
e atâta de lung, încât numai eu pot ajunge până la el, 
şi asta abia când voi fi un moşneag sprijinit în toiag. 

Mulțimea dădu dreptate copilului, lăudându-l pen- 
tru vorbele lui pline de tâlc: lui să i se încredinţeze 
înalta solie! În cele din urmă se arătă o femeie tânără 
şi frumoasă, care se împotrivi hotărârii lor: 

— Drumul până la soare durează o sută de ani şi 
băieţandrul va muri fără să se apropie prea mult de ţintă. 
Casa mea a fost jefuită de tâlhari, iar fiarele mi-au sfâşiat 
deunăzi bărbatul. Dar eu aştept un copil: el va fi răzbu- 
nătorul unui tată pe care nu l-a văzut niciodată. Când mă 
voi stinge, istovită de drum și de foame, fiul meu va 
ridica toiagul scăpat de mine pentru totdeauna şi nu-l va 
slobozi până ce nu va izbuti să-şi îndeplinească solia! 

Cel mai bătrân om de pe meleagurile acelea îmbră- 
ţişă pe viitoarea mamă a orfanului tuturora, o sărută pe 
frunte şi îi dărui toiagul de o vârstă cu veacul trăit de el: 

— Du-te, Maleh, şi mi mai zăbovi! Dar spune fiului 
tău ca, atunci când va ajunge la soare, fiind la fel de 
bătrân ca şi mine, să aprindă un foc mare pe cele mai 
înalte creste, ca să ne dea mai repede de veste! 

Mii de ochi o urmăriră cum îşi îndrepta spre răsărit 
pasul ei grăbit... 

Maleh se căţără pe povârnişul munţilor prăpăstioşi. 
Merse întruna până ce simţi că se apropie ceasul când 
urma să aducă pe lume un copil. Şi fiul ei se născu, 
aşadar, într-o peşteră. Mama îşi înveli odorul în scu- 
tece de nor. Il scăldă în pâraiele reci, ca să-l călească 

de timpuriu. Apoi Maleh porni fericită mai departe: nu 
mai era singură... 

Apele îşi stăvileau vijelia când trecea Maleh cu 
pruncul la sân. Arborii îşi preschimbau trunchiurile în 
punți, ca să-i treacă mai repede peste prăpăstii. Ca- 
prele sălbatice îi îmbiau cu ugerele lor pline. 

Anii treceau şi fiul lui Maleh ajunse flăcău, dobo- 
rând lesne orice fiară. Apoi un bărbat sprijinind o 
făptură gârbovită, pe mama sa. 

Maleh a mers cincizeci de ani încheiaţi până să 
ajungă la lună. Acolo i-a săpat fiul ei mormântul. Sin- 
gur a pornit mai departe spre ţintă. Zadarnic l-a cerut 
crăiasa lunii de bărbat. Pragul zilei se întrezărea în 
depărtare. Mulţimile din ţara fără soare cercetau de 
aproape un veac zarea întunecată. Pe crestele pustii nu 
se înălța nici o vâlvătaie. Toţi îşi spuneau: 

— Poate că Maleh s-a prăpădit pe drum. Fiul ei, 
dacă a apucat să se mai nască, a şi uitat ţara lui de 
baştină, de care nu-l lega nici o amintire! 

Cei care o văzuseră pe frumoasa Maleh plecând, 
muriseră demult. Numele ei intrase în legendă... 

Dar cum se împliniră o sută de ani de când solia lor 
pornise spre soare, pe creasta cea mai înaltă se aprinse 
o pălălaie roşie. Şi pentru prima oară îi îmbrățişa lumina 
zilei. Fiarele au fost vânate şi hoţii zvârliţi în temniță. 

Din creierul munţilor coborî un străin proptit 
într-un toiag. Se aşeză istovit şi le spuse apoi: 

— Sunt fiul lui Maleh! Am venit să trăiesc printre voi! 

POVESTE CHINEZĂ 


Penelul fermecat 


A FOST ODATĂ un băiat tare sărman, pe nume 

Ma Liang. Îi plăcea nespus de mult să deseneze şi visa 
să ajungă un pictor mare. Părinții lui muriseră lăsân- 
du-l sărac lipit pământului. Orfanul trăia adunând 
crengi uscate şi ierburi tămăduitoare. Era atâta de 
calic, încât nu-şi putea cumpăra un penel cât de mic. 

Într-o zi, trecând prin faţa unei şcoli, văzu un pro- 
fesor de desen pictând. Mişcările penelului îl vrăjiră 
atât de mult, că el spuse fără voia lui: jig 

— Vreau să-nvăț şi eu să pictez. Imprumută-m1 şi 
mie un penel! ARAN: 

Dar profesorul îl măsură de sus până jos şi îi spuse 
dispreţuitor: 

— Un zdrenţăros ca tine vrea să ajungă pictor?! 
Cată-ţi de drum, haimana, penelul nu-i de nasul tău! 

Şi profesorul îl alungă din curtea şcolii. 

Dar Ma Liang nu se dădu bătut. Îşi zise: dă 

— Care va să zică aşa stau lucrurile! Păi atunci să 
vedem dacă un copil sărman şi orfan ca mine nu poate 
să ajungă un pictor renumit! 

Din ziua aceea el se puse pe treabă, muncind cu 
îndârjire. Când aduna nuiele în pădure, cu ajutorul 
unei crenguţe întruchipa în ţărână păsările care zburau 
deasupra capului său. Când tăia buruieni de leac pe 
malul râului, îşi muia degetul în apă şi zugrăvea pe 
bolovani chipul peştilor care se zbenguiau în prundiş. 
Pereţii peşterii, care îi slujeau de locuință, erau 
acoperiţi de felurite desene. 

Anii treceau, Ma Liang creştea, muncind cu aceeaşi 
râvnă. Deveni un pictor neîntrecut, deşi nu avea încă 
nici un penel. Frânt de atâta alergătură şi trudit de zelul 
cu care zugrăvise până noaptea târziu un tablou pe o 
scoarță de copac, Ma Liang adormi buştean. Deodată 
i se arătă un bătrân cu o barbă colilie, purtând straie 
împodobite cu cele mai frumoase picturi. Moşneagul 
îi întinse un penel şi-i zise: 

— Eu sunt oblăduitorul pictorilor! Îţi dăruiesc acest 
penel fermecat, pe care îl meriţi cu prisosință, datorită 
muncii tale neobosite. Foloseşte-l cum se cuvine! 

Ma Liang privi încântat darul: era un penel de aur, 
frumos încrustat şi uşor de mânuit. Nici nu apucă să 
mulțumească şi bătrânul se şi făcuse nevăzut. Când se 
deşteptă, simţi că strânge în palmă un penel aievea cu 
cel din vis. 

Desenă o pasăre. Pasărea îşi desfăcu aripile şi îşi 
luă zborul. Apoi întruchipă un peşte. Peştele îşi mişcă 

neastâmpărat coada şi sări în râul din faţa peşterii. Ma 
Liang era nespus de fericit. 

Cu penelul său minunat se apucă să deseneze toate 
lucrurile după care tânjeau săracii satului. Pe unul îl 
înzestra cu un car, pe al doilea cu o cazma, pe al treilea 
cu 0 şa, fiecăruia după pofta inimii lui... 

Vestea despre pictorul vrăjitor ajunse şi la urechile 
bogătaşului din vecinătate. Trimise două slugi care să-l 
aducă cu de-a sila la el acasă. Acolo trebuia să 
deseneze tot ce-i va porunci noul lui stăpân. 

Dar Ma Liang auzise de lăcomia acestuia şi nu 
aduse la îndeplinire ordinele care i se dădură: nu 
desenă nici măcar un bob de orez! Boierul se supără 
şi-l închise într-un grajd până se va răzgândi. Nimeni 
nu avea voie să-i aducă mâncare şi lemne pentru foc. 

Peste trei zile, ninsoarea aşternuse un covor de 
zăpadă în ograda bogatului care îşi zise: „De bună 
seamă că Ma Liang a murit de foame şi de frig!“ 

Când se apropie de grajd, văzu o lumină roşiatică 
printr-o crăpătură a uşii. O boare plăcută îi gâdilă 
nasul. Îşi aruncă ochii înlăuntrul grajdului şi-l văzu pe 
Ma Liang ronţăind nişte plăcinte bine prăjite. Stătea 
lângă o sobă în care duduia un foc puternic. Într-un 
colţ se vedea un pat împodobit cu covoare de preţ. 

Boierul pricepu că toate acestea fuseseră dobândite 
cu ajutorul penelului fermecat şi se mânie crâncen. 
Chemă repede slugile poruncindu-le să-i aducă 

penelul lui Ma Laing şi să-l omoare neîntârziat pe 
pictorul vrăjitor. 

Zece bărbaţi voinici dădură buzna în grajd. Dar Ma 
Liang o ştersese la vreme: scara pe care se cățărase pe 
acoperiş mai stătea sprijinită de perete. Când boierul 
vru să atingă prima treaptă, scara dispăru. Toate 
slugile, în frunte cu stăpânul lor, plecară în căutarea 
fugarului. Acesta zugrăvi cu penelul său un armăsar şi 
apoi sări în şaua lui. 

Urmăritorii se apropiau tot mai mult. Galopul cailor 
răsuna din ce în ce mai ameninţător. Atunci Ma Liang 
desenă un arc şi trimise o săgeată în pieptul duşma- 
nului său de moarte: bogătaşul se prăvăli de pe cal şi 
fugarul dădu pinteni armăsarului, făcându-se nevăzut. 

Ma Liang galopă zile şi nopți în şir, până ce ajunse 
într-un orăşel destul de îndepărtat de satul său natal. 
Putea să deseneze galbeni şi să ajungă cel mai mare 
bogătaş din lume. Dar el se hotărî să trăiască de pe 
urma muncii lui, ca şi ceilalţi oameni, vânzând tablou- 
rile pictate de el. De teamă să nu fie recunoscut, el nu 
îngăduia chipurilor din desene să capete viaţă. Pentru 
asta era de-ajuns să le lase neisprăvite: fără un ochi, 
fără o aripă sau fără un picior. Oamenii se înghesuiau 
să cumpere picturile sale, care erau deosebit de 
frumoase. Faima lui Ma Liang creştea întruna. 

Intr-o zi el zugrăvi un cocor fără un ochi. Din nebă- 
gare de seamă, o pată de cerneală căzu peste desen 

tocmai în locul ochiului. Pasarea învie, îşi desfăcu 
aripile şi zbură pe fereastră. Vestea se răspândi ca 
fulgerul şi ajunse până la împăratul Chinei. 

Ma Liang se trezi într-o zi cu nişte oameni în straie 
de catifea, care îl poftiră neîntârziat la palat. 

Dar pictorul nu dorea în ruptul capului să slujească 
împăratului despre care auzise atâtea lucruri urâte. De 
aceea, când măria sa îi porunci să zugrăvească un dra- 
gon, el mâzgăli o broască râioasă. Când fu îmbiat să 
întruchipeze o pasăre fenix, el înfăţişă o găină jumulită. 

Broasca şi găina începură să se preumble prin sala 
tronului, murdărind covoarele scumpe. 

Împăratul se mânie şi ceru să i se smulgă lui Ma 
Liang peneul, iar buclucaşul artist să fie zăvorât 
într-un turn. Porunca-i fu îndeplinită fără zăbavă. 

Craiul se apucă atunci să deseneze singur. Făcu un 
galben, apoi al doilea. Nerăbdător, începu să zugră- 
vească fişicuri cât mai înalte. Dar, în loc să aibă parte 
de aur, se pomeni cu stive de pietricele care se surpară, 
cât pe cel să-l îngroape de viu. 

Împăratul nu se astâmpără. Se porni să deseneze 
cărămizi, bineînţeles tot de aur. Mâzgăli câteva, dar i 
se părură prea mici. Se apucă să zugrăvească un stâlp 
înalt de câţiva metri. Nefiind un pictor prea dibaci, 
când isprăvi desenul, craiul se trezi cu un şarpe uriaş, 
gata-gata să-l înghită cu coroană cu tot. 

Nu mai mergea aşa! Pictorul vrăjitor fu slobozit din 
turn. Se văzu ospătat şi îmbrăcat ca un prinţ. Împăratul 
îi înfăţişă pe propria lui fiică şi îi făgădui mâna ei. 

Deşi nu era încântat de logodnica lui, de o rară 
urâţenie, Ma Liang se prefăcu bucuros şi ascultător. 

Împăratul îşi zise; „Dacă îl pun să-mi deseneze un 
munte, te pomeneşti că o să-mi înfăţişeze un leu sau 
un tigru. Hai să-i cer altceva“. Şi porunci lui Ma Liang 
să-i zugrăvească marea. Pictorul făcu câteva linii cu 
penelul şi în faţa împăratului se ivi o mare limpede şi 
nemişcată ca o oglindă. 

— De ce nu sunt şi peşti în apă? întrebă împăratul. 

Cât ai zice peşte, dorinţa împărătească se îndeplini! 

— Acum vreau o corabie, să mă plimb împreună cu 
toată suita mea pe întinderea nesfârşită a mării! 

Ma Liang zugrăvi o corabie de toată frumuseţea. 
Împăratul luă cu el pe fiica lui. Toată liota miniştrilor 
îşi însoțea suveranul în minunata călătorie. 

Dar, întrucât corabia nu se clintea din loc, monarhul 
ceru şi puţin vânt. Pânzele începură să se umfle, 
mânând prora spre larg. 

— Un vânt mai puternic, să plutim mai repede! 
porunci împăratul. 

Ma Liang îndeplini porunca cu atâta zel, că dez- 
lănţui o adevărată furtună. Corabia se legăna pe valuri 
ca o coajă de ou. 

— Prea mult vânt! Îmi scutură coroana! striga craiul 
disperat şi miniştrii îi ţineau isonul. 

Dar Ma Liang era surd. Zugrăvi nori negri, fulgere 
cumplite şi valuri cât casa. Veşmintele scumpe ale 
împăratului şi demnitarilor săi erau ude şi pline de 
sare. Un munte de apă se prăvăli asupra corăbiei care 
se scufundă, înecându-i pe toţi. 

Vestea despre isprava nemaipomenită a pictorului 
vrăjitor şi a penelului său fermecat se răspândi în toată 
lumea. Însă nimeni nu ştie ce s-a mai petrecut cu Ma 
Liang după moartea împăratului. e te i 

Se spune că până la adânci bătrânei a trăit printre 
țărani săraci şi copii sărmani, înzestrându-i pe toţi cu 
ceea ce le lipsea pentru a duce o viaţă cinstită şi 
îndestulată. 


A 


POVESTE TIBETANĂ 


Povestea grăuntelui de orz 


A FOST ODATĂ o împărăție foarte întinsă. Pe 
meleagurile e1 nu se legăna nici un spic de orz grâu sau 
secară. Oamenii se hrăneau doar cu carne de vită sau 
berbec ŞI cu lapte. În grădina palatului împărătesc Creş- 
teau câţiva pomi roditori, aduşi de peste mări şi ţări. Din 
roadele lor nu se înfruptau decât oamenii cei mai de y ă 
când erau poftiți la palat. Şi avea împăratul un E 
pe Ha Ciu. El auzise Că în țara stăpânită de zeul munţilor 
puteai afla nişte seminţe pe care, dacă le îngropai în 
pământ, te alegeai cu alte nenumărate grăunţe minunate 
Din ele puteai pregăti mâncărurile cele mai gustoase l 

Tocmai atunci turmele începură să fie secerate de 
o molimă necunoscută şi oamenii mureau de foame cu 
miile. De aceea, fiul împăratului, un tânăr îndrăzneţ 
înţelept şi fără urmă de îngâmfare, se hotărî să mear ă 
el însuşi în căutarea seminţelor fermecate. 

Țara zeului munţilor se afla la o depărtare foarte 
mare: până la ea aveai de biruit nouăzeci şi nouă de 
fluvii şi tot atâţia munți. Împăratul se codi să-l lase pe 
Ha Ciu, singurul lui fiu, să plece spre o ţintă atât de 
primejdioasă. La stăruinţele prinţului şi ale poporului 

înfometat, părintele se învoi în cele din urmă. O sută 
de războinici neînfricaţi îl însoțeau pe Ha Ciu. Toţi 
erau înarmaţi până în dinți. 

Drumul fu lung şi deosebit de anevoios. Rând pe 
rând s-au prăpădit toţi cei o sută de soldaţi: unii muş- 
caţi de şerpi veninoşi, alţii sfâşiaţi de tigrii sau săgetaţi 
de triburi sălbatice. Când ajunse la poalele ultimului 
munte, cel mai înalt, prinţul rămăsese singur, singurel. 

Îşi luă calul de căpăstru şi o porni vitejeşte spre 
crestele acoperite de nea. Deodată se dezlănţui o 
ploaie cu găleata. Ha Ciu se adăposti într-o peşteră, 
împreună cu armăsarul lui. După risipirea norilor 
începu să dogorească soarele, de parcă n-ar fi fost 
furtună de când lumea. 

Sub un pin întâlni o bătrână care torcea. Prinţul îi 
dădu bineţe şi o întrebă unde poate da de zeul munţilor. 

— După ce ai biruit nouăzeci şi nouă de munţi şi tot 
atâtea ape repezi, e uşor să dai de el. Urcă până la locul 
de unde izvorăşte râul care curge pe lângă pin. Acolo 
vei afla o cascadă. E de ajuns să-l strigi de trei ori, şi 
zeul munţilor îţi va răspunde neîntârziat, învăţându-te 

cum poţi dobândi lucrul pentru care ai venit până aici. 

Nici n-apucă să-i mulțumească pentru sfatul ei pre- 

tios, că bătrâna se şi făcu nevăzută. Pasămite, ea era zeița 
pământului. Adânc mişcată de destoinicia lui Ha Ciu, se 
hotărâse să-i sară în ajutor. Chiar în locul de unde izvora 
ultimul din cele nouăzeci şi nouă de fluvii, Ha Ciu 

descoperi o cascadă al cărui capăt se zărea tocmai hăt, 
în slava cerului. Prinţul strigă de trei ori pe zeul munţilor. 
Din apele prăvălindu-se cu o zarvă asurzitoare se ivi un 
uriaş cu fruntea încununată de nori. Barba lui, albă ca 
neaua, era la fel de lungă ca şi cascada. 

— Cine eşti tu şi ce vrei de la mine? întrebă stă- 
pânul tuturor piscurilor semeţe. 

— Slăvite zeu al munţilor, sunt Ha Ciu şi vin dintr-o 
împărăție peste care s-a abătut foametea. Spune-mi 
unde se află minunatele seminţe care pot mântui de 
pieire sărmanul meu popor! 

Uriaşul căzu pe gânduri, apoi îi răspunse: 

— Semințele se află în stăpânirea craiului şerpilor. 
Până la peştera lui ai de făcut un drum de şapte zile şi 
şapte nopţi, dacă ai un cal năzdrăvan. Dar să ştii că 
împăratul şerpilor este hain la suflet: nu vrea să dea 
nimănui nici un grăunte de orz. Pe toţi cei care au 
răzbit până la el i-a preschimbat în câini şi i-a înghiţit. 
Ții şi tu să sfârşeşti ca ei? 

— Nu mi-e frică de nimeni şi de nimic. Trebuie să 
dobândesc cu orice preţ grăunţele mântuitoare! 

Văzându-l atât de curajos şi de hotărât, zeul mun- 
ților îl învăţă ce are de făcut. Îi spuse că, toamnă de 
toamnă, împăratul strânge toate grăunţele într-un sac 
uriaş, pe care-l ascunde sub scaunul său împărătesc. 
În fiecare zi de sărbătoare el se duce până la malul 
lacului din creştetul muntelui şi acolo se întâlneşte cu 

regele balaurilor. Paznicii din sala tronului se slujesc 
de lipsa stăpânului lor şi trag şi ei un pui de somn. 
Atunci e momentul potrivit pentru a fura seminţele 
minunate. Dar răgazul e foarte scurt, căci împăratul 
şerpilor pleacă după prânz şi se întoarce cât ai bate din 
palme, cu mult înainte de căderea serii. 

La plecare, moşneagul îi ură drum bun şi adăugă: 

— Sunt prea bătrân să te mai pot ajuta. Ţine de la 
mine această perlă. Când eşti la mare primejdie, e de 
ajuns să o vâri în gură şi vei zbura cu iuţeala vântului. 
Iar dacă totuşi împăratul şerpilor te va preschimba într-un 
câine, să alergi într-una până vei întâlni o fată care te va 
iubi şi te va urma cu credinţă. Când vei ajunge la palatul 
părinţilor tăi îţi vei recăpăta înfăţişarea omenească! 

Ha Ciu mulțumi zeului munţilor pentru învăţăturile 
sale nepreţuite. Apoi încălecă pe armăsar şi porni iară 
la drum. 

Prinţul călărea două zile încheiate şi a treia zi se 
odihnea. Călători astfel din vară până în toamnă. Când 
ajunse în împărăţia craiului şerpilor, recolta era adunată 
de mult. Pretutindeni nu zăreai decât mirişti pustii, dar 
nici o colibă cât de sărăcăcioasă. În spinarea muntelui 
din zare se căsca peştera în care locuia craiul şerpilor. 

Cum armăsarul nu putea să-l însoţească pe stâncile 
abrupte, Ha Ciu îl părăsi, poruncindu-i să se întoarcă 
acasă singur. Îşi luă apoi traista în spinare şi urcă pe o 
stâncă aşezată chiar în faţa peşterii păzită cu străşnicie. 

Aici îşi făcu un pat de frunze uscate şi se puse la 
pândă. O văgăună strâmtă, dar adâncă îl punea la 
adăpost de primejdii. Printr-o crăpătură a stâncii putea 
să vadă tot ce se petrece dincolo, fără să fie zărit. 

Pe la miezul primei zile de sărbătoare, Ha Ciu, care 
moţăia în adăpostul lui, fu trezit de un sunet de clopoței. 
Prin crăpătura stâncii îşi aţinti ochii spre peştera din faţă 
ŞI văzu un şarpe neobişnuit de mare. Trupul său era aco- 
perit cu zale din solzi de aur. Armura era împodobită cu 
nenumărați clopoței de argint. Şarpele se târa cu repezi- 
ciune spre lacul din creştetul muntelui. O suită 
numeroasă îl însoțea. 

Ha Ciu se căţără cât putu de repede spre peştera 
craiului şerpilor. Ajunse în pragul ei şi văzu cum paz- 
nicii de la intrare sforăiau fără grijă. Dar chiar atunci 
răsunară clopoţeii de argint, care vesteau întoarcerea 
stăpânului temut, aşa că Ha Ciu bătu calea înapoi. A 
doua zi îşi tăie în fâşii surtucul lui din piele de bivol şi 
împleti o frânghie pe care o legă de creanga unui pin 
falnic, împlântat în malul din fața peşterii. Când auzii 

iarăşi clopoţeii şi-l văzu pe împăratul şerpilor urcân- 
du-se spre lacul din creştetul muntelui, prințul se agăţă 
de frânghia împletită de el şi, făcându-şi vânt voiniceşte, 
se trezi chiar în pragul peşterii. 

De cum intră, Ha Ciu se simţi învăluit de un întu- 
neric adânc. Merse pipăind pereţii umezi şi ajunse în 
sala tronului, unde ardeau făcliile ziua şi noaptea. Pe o 

ridicătură din fundul văgăunii se înălța un tron de aur. 
Sub scaunul împărătesc se zărea un sac uriaş, doldora 
cu grăunţe. Strecurându-se printre paznicii adormiţi, 
prinţul ajunse la sacul ca seminţe şi îşi umplu repede 
traista atârnată de gât Cu pumnul plin de grăunţe se 
îndreptă spre ieşire. La lumina făcliilor văzu că semin- 
tele sunt numai şi numai de aur. Din nebăgare de seamă 
călcă pe coada unui paznic care se trezi şi scoase un 
răcnet. Ca din pământ se iviră înaintea lui Ha Ciu doi 
şerpi. Prinţul le aruncă în ochi seminţele din mână şi-i 
orbi. Cu sabia dobori alți doi potrivnici şi o rupse la 
fugă. Dar era prea târziu: împăratul şerpilor, care se şi 
întorcea de la lac, îi aţinu calea. T 
Fugarul avu vreme să-şi vâre în gură perla primită 
de la craiul munţilor şi să alerge spre răsărit. Impăratul 
şerpilor nu-l mai putu ajunge din urmă. Ha Ciu se 
simţi urmărit de fulgerele trimise de vrăjmaşul său, 
dar nici unul nu-l ajunse. Îl ajunse însă blestemul 
dihaniei, care îi răpi chipul omenesc. 
Sub înfăţişarea unui câine cu blana galbenă, prinţul 
purcese, după doi ani de rătăcire, într-o țară numită 
Lujo. Aici domnea Kenpang. Regele avea trei fete, una 
mai frumoasă decât alta. Cea mare se chema Tstetang, 
mijlocia Hamutso, iar cea mită Ngoman. 
Mezina, cea mai chipeşă dintre surorile ei, avea un 
suflet de aur şi iubea nespus de mult florile şi animalele. 

Ngoman se bucură mult când întâlni într-o zi un 
câine care avea priviri de om. Sărmana făptură o ur- 
mărea cu ochi trişti. De atunci nu se mai despărți de 
câine. Rămase tare nedumerită când găsi la gâtul lui o 
trăistuţă. Când o scoase găsi în ea nişte seminţe de aur. 

Câinele începu să latre şi să zgârie pământul cu 
labele din faţă. O îndemnă pe stăpâna lui să pună în 
gaura săpată de el câteva seminţe. Această muncă nu 
încetă până ce nu se isprăviră toate seminţele din 
trăistuţă. La sfârşit, Ngoman acoperi toate seminţele 
cu pământ și îşi şterse fruntea plină de sudoare. 

În fiecare zi veneau să vadă locul în care îngropa- 
seră seminţele fără ştirea nimănui. Văzură răsărind 
nişte fire plăpânde şi în miezul verii se legănau în 
bătaia vântului tulpinele mlădioase. 

Sosi şi ziua când Kenpang hotărî să-şi mărite cele 
trei fiice. Fiii şefilor de triburi erau adunaţi roată în 
mijlocul mulţimii care petrecea golind ceşti de ceai şi 
jucând. Fetele trebuiau să danseze în mijlocul flă- 
căilor, cu braţele încărcate cu fructele pe care urmau 
să le dăruiască aleşilor inimii lor. 

Tsetang şi Hamutso îşi aflară miri chipeşi, doar 
sărmana Ngoman nu se putea hotărî. Ocolise de trei 
ori roata flăcăilor, când întâlni ochii înlăcrimaţi ai 
câinelui îndrăgit. Se împiedică şi fructele din braţele 
ei se rostogoliră peste creştetul făpturii fără grai... 

Ngoman ajunse batjocura femora şi, după 
datinile țării, fu numită „soție de câine“. Kenpang se 
mânie şi o alungă de acasă pentru totdeauna. A) 

Cu ochii scăldaţi în lacrimi, mezina fugi şi ajunse 
la câmpul unde spicele coapte se legănau, vrând parcă 
s-o mângâie. Ngoman rămase uluită când cel penri 
care fusese alungată căpătă grai omenesc şi-i spuse: 

— Nu fi mâhnită, căci eu nu sunt câine, ci fiul unui 
împărat bogat. Doar dragostea şi credinţa ta mă i 
scăpa de blestemul pa care l-a aruncat asupra capului 
meu craiul şerpilor, când i-am furat seminţele de aur. 
Ele vor curma foametea care s-a abătut peste împărăţia 
pipi să fac orice, pentru ca tu să-ţi recapeţi 
chipul omenesc! spuse bucuroasă Ngoman. f 

— Atunci seceră aceste spice, strânge grăunțele 
într-o traistă pe care trebuie să mi-o legi la gât. Eu voi 
alerga fără răgaz spre ţara mea şi tu mă vei pig cât 
poţi de repede. Ca să nu te rătăceşti, voi semăna ii 
lungul drumului seminţele din traistă, Unde vei vedea 
mai multe spice, acolo să te opreşti, căci mă vei găsi 

aşa cum am fost înainte de blestemul şarpelui. } 
— Dar de ce nu mă laşi să te însoțesc? întrebă 
nedumerită Ngoman. 3 ; 
— Pentru că nu mai pot îndura să mă vezi sub 
înfăţişarea pe care o am! răspunse Ha Ciu. 

Ngoman umplu traista cu grăunţe de orz şi o legă 
de gâtul câinelui. Acesta o porni în goană peste 
câmpul nebrăzdat de nici un drum. 

Din loc în loc Ha Ciu se oprea, săpa o groapă şi turna 
câteva boabe. Când îl chinuia foamea, mânca fructe 
crude şi se adăpa din râul care curgea prin apropiere. 

Neputând să alerge atât de repede, Ngoman rămă- 
sese mult în urmă. La început întâlni fire răzlețe de orz, 
mai încolo tulpinele dese începură să lege spicul. 
Merindele i se terminară curând. Când o răzbea foamea, 
culegea fructe sălbatice sau ronţăia spicele verzi... 

Vreme de câteva luni înfruntă ploaia şi vântul. Dar 
iubirea îi dădea aripi. Straiele ei frumoase se zdren- 
ţuiră. Tălpile ei desculţe erau pline de răni. 

În cele din urmă ajunse la graniţele împărăției 
tatălui lui Ha Ciu. Aici spicele de orz pieriseră cu 
desăvârşire. Întrebând din om în om, ajunse într-un 
oraş mare, în mijlocul căruia se înălța un palat ca-n 
poveşti. În grădina împărătească văzu o mare de spice 
galbene. Acolo o întâmpină un câine galben. Ngoman 
îl strânse la piept cu dragoste. Ha Ciu fu învăluit de o 
ceaţă de nepătruns şi, după risipirea ei, îşi recăpătă 
înfăţişarea lui de chipeş fecior de împărat. 

De-a lungul drumului străbătut de Ha Ciu şi Ngoman 
se legănau mii de spice coapte şi mulțimile le culegeau, 
hrănindu-se cu boabele aurite. Prinţul învăţă pe toţi 
oamenii împărăției cum să semene şi să recolteze orzul. 

Foametea de pe meleagurile acelea luă sfârşit pentru 
totdeauna. Prințul dăruia bucuros saci cu semințe tuturor 
celor care veneau după ele, trecând peste mări şi țări. 

Părinţii lui Ha Ciu o primiră împărăteşte pe 
Ngoman. La nunta fiului lor cu fata lui Kenpang, regele 
din Lujo, luă parte tot pământul. Au fost pofiite şi 
surorile lui Ngoman. Ele n-au pizmuit norocul mezinei. 

Ha Ciu şi Ngoman au trăit până la adânci bătrâneţi 
şi toţi supuşii lor n-au cunoscut războiul şi foametea. 
Spicele coapte, legănându-se în bătaia vântului, 
şoptesc şi azi numele lor... 


VECHE POVESTE JAPONEZĂ 


Pescarul şi fiica regelui mării 


MAREA ERA BLÂNDA şi îmbietoare, o risipă 
de apă şi soare. De pe treptele de valuri sosite dinspre 
orizont, ziua cobora pe nisipul țărmului, aurind bărcile 
pescarilor din Miţunoe. Rotindu-se deasupra lor, pes- 
căruşii păreau că le cheamă spre largul plin de como- 
rile peştilor cu solzi sclipitori. Deodată se auzi lipăitul 
unor sandale de lemn. Un flăcău chipeş şi voinic se 
îndreptă spre una din bărcile de pe mal. Pe faţa arsă 
de soare, sprâncenele negre se arcuiau deasupra unor 
ochi care fermecaseră privirile tuturor fetelor din satul 
de pescari, Yura. 

Bătrânii nu-şi aminteau să fi trăit pe aceste melea- 
guri un flăcău atât de frumos şi un pescar atât de 
curajos, petrecând zile întregi singur, în mijlocul ape- 
lor fără sfârşit. Părinţii lui Uraşima Taro îl certau 
adesea când zăbovea prea mult în larg, temându-se să 
nu rămână fără singurul lor fecior. Chimonoul îi ajun- 
gea dincolo de genunchi şi un şorţ de paie îi ţinea loc 
de brâu, apărându-l de plumbii plasei pe care el o 
rotea, mai înainte de a o azvârli în valuri. În jurul 
frunţii îi strălucea o fâşie de pânză albă. Într-o mână 

ţinea uneltele de pescuit, iar în cealaltă o traistă cu 
hrana pentru câteva zile. Cu mâinile pe vâsle, Uraşima 
Taro se îndrepta către orizontul ce-l îmbia tot mai 
departe, spre o soartă pe care n-a mai avut-o nici unul 
dintre pescarii întinsului arhipelag nipon... 

Privind meleagurile natale, de care se îndepărta 
încet, flăcăul simţi o ciudată strângere de inimă. Zărea 
colinele domoale cu orezăriile înşiruite la poale. Sim- 
tea aievea răcoarea râului în care se scăldase de atâtea 
ori în copilărie, când casele satului îi păreau mult mai 
mari decât acum. Aproape de țărm se înălța pagoda 
templului vechi. În sărăcăcioasa casă părintească, ai 
lui încă mai dormeau, visând că el se întorcea din larg 
cu barca plină de scrumbii... 

Trecuseră trei zile fără ca Uraşima Taro să pescu- 
iască ceva, deşi se avântase mai departe ca oricând. Trei 
nopţi dormise în barca legănată de valuri şi visurile sale 
îi prevesteau mult noroc. Vâslea neobosit şi arunca 
plasa cât mai departe de barcă. Deodată simţi că prin- 
sese un peşte mare. Trase nerăbdător plasa împovărată, 
dar, spre dezamăgirea lui, în ea nu se afla decât o broas- 
că ţestoasă. Pentru prima dată i se întâmpla să prindă 
aşa ceva. Un alt pescar s-ar fi bucurat de-o asemenea 
pradă. Nu însă şi Uraşima Taro, care ştia că broaştele 
țestoase sunt deosebit de dragi Dragonului, regele mării, 
care îşi avea palatul pe o insulă minunată, unde nu 
călcase nici un om până atunci. El mai ştia de la bătrânii 
pescari că broaştele țestoase trăiau zece mii de ani. 

— Nu te teme, te voi trimite înapoi la regele mării! 
spuse Uraşima Taro, aşezând broasca pe fundul bărcii. 
O mângâie apoi pe creştet, căci ochii ei aveau o 
licărire aproape omenească. Carapacea broaştei părea 
făcută din aur şi nestemate. 

— Până una-alta, te-oi mai păstra în barcă, să-mi ţii 
de urât. Nu m-aş îndura să curm tocmai eu miile de 
ani pe care le mai ai de trăit! 

Apoi Uraşima Taro se întinse pe fundul bărcii, gri- 
juliu să nu aducă vreun necaz oaspetei sale şi începu 
a privi nesățios cerul albastru, brăzdat de fâşii de nori 


„alburii, ca nişte horbote plutitoare. Zâmbind, flăcăul 


îşi reaminti povestea despre Dragonul mării... 
Departe, în mijlocul oceanului, se află trei insule unde 
domneşte o vară veşnică. Furtunile nu le-au bântuit ni- 
ciodată. Prunii, vişinii şi piersicii care creşteau pe malu- 
rile lor dădeau rod întruna, fără a se usca. Cocorii ÎŞI 
făceau cuiburile în crengile pinilor veşnic verzi. Cei ce 
trăiau pe aceste insule îşi păstrau neştirbită tinereţea, 
sorbind din licoarea unui izvor care ţâşnea dintr-o stâncă 
de matostat. Pe cea mai mare dintre insule se ridica lăca- 
şul regelui mării, făcut numai din cleştar şi mărgean. 
Potecile parcului care înconjura palatul erau presărate cu 
perle şi în iazuri se zbenguiau cei mai frumoşi peşti. Dar 
oamenii muritori nu au ce căuta între atâtea minunăţii... 
Furat de toropeala amiezii, Uraşima Taro adormi 
buştean. Nici el nu mai ştia câtă vreme îl tot legănase 

barca, plutind la voia întâmplării. Într-un târziu se trezi, 
simțind cum o mână gingaşă îi mângâia fruntea. Des- 
chise ochii şi rămase înmărmurit de ceea ce îi fu dat să 
vadă. Deasupra lui se aplecase o fată de o frumuseţe 
nemaivăzută, îmbrăcată în straie de purpură şi împodo- 
bită cu coliere de diamante. Părul ei negru, revărsat 
peste umeri, îi ajungea până la tălpile care pluteau pe 
valuri, alături de barcă. Broasca ţestoasă — nicăieri! 

Uraşima Taro se frecă la ochi, aşteptând să dispară 
făptura de vis din faţa sa, dar necunoscuta nu conteni 
să-i zâmbească, ba îi şi vorbi cu un glas în care auzeai 
toată muzica valurilor: 

— Uraşima Taro, trezeşte-te! Eu sunt Otohime, fiica 
regelui mării. Cât timp ai dormit, am stat de veghe la 
căpătâiul tău. Bunătatea de care ai dat dovadă când 
m-ai pescuit va fi răsplătită de tatăl meu, la palatul 
căruia vreau să ajungem mai înainte de apusul soarelui. 

Se urcă în barca lui Uraşima Taro, care îi făcu loc 
fără să poată îngăima ceva, de uluit ce era, şi puse mâna 
pe o vâslă. Flăcăul îi urmă exemplu, neîntorcându-şi 
privirea de la obrazul ei. Ce-i drept, Otohime îl măsura 
şi ea cu coada ochiului, cu toate că, în timp ce-i ve- 
ghease somnul, chipul flăcăului i se întipărise adânc în 
suflet. Amândoi vâsleau cot la cot. Nu se auzea decât 
pocnetul vâslelor şi zvâcnirea inimilor lor tinere... 

Într-un târziu, Otohime puse palmele pe ochii 
pescarului şi acesta simţi că barca sa prinsese aripi, 

zburând deasupra valurilor asemenea pescăruşilor. 
Când mezina regelui mării îşi ridică frumoasele ei 
mâini de pe obrajii rumeniţi ai lui Uraşima Taro, barca 
lui se apropia liniştit de Ryugu, palatul stăpânului 
mărilor, făurit din cleştar, cu pervazurile ferestrelor din 
mărgean, cu uşile de aur şi ivărele de fildeş împodobit 
cu pietre preţioase şi cu acoperişul din solzi de argint. 
Flăcăul abia îndrăzni să-şi pună picioarele pe scoicile 
cu care era pardosită cărarea ce ducea spre intrarea 
palatului, de teamă să nu strivească perlele care ţineau 
loc de pietriş. O sută de slugi şi o sută de slujnice ieşiră 
în întâmpinarea tinerilor, primindu-i ca pe nişte miri. 

Otohime îl călăuzi pe Uraşima Taro până la tatăl ei, 
al cărui tron se înălța pe o uriaşă carapace de broască 
ţestoasă. Kai-riujin, Dragonul mărilor, le făcu o primire 
regească, cei doi tineri fiind aşezaţi de-a stânga şi de-a 
dreapta tronului. Otohime mărturisi iubirea pe care i-o 
purta lui Uraşima Taro şi acesta o ceru de soţie. Regele 
se învoi bucuros şi de îndată începu ospăţul de nuntă, 
care tinu şapte zile în şir. Încăperea tinerilor căsătoriţi, 
unde Uraşima Taro urma să trăiască alături de fiica 
Dragonului mării, fără a îmbătrâni niciodată, dădea 
spre o grădină, adevărată minune a minunilor! 

În partea de răsărit a ei se deschideau florile 
gingaşe ale vişinilor şi prunilor şi dintre frunzele lor 
de smarald răsunau întruna trilurile privighetorilor. 
Spre miazăzi domnea în schimb o vară veşnică şi din 

iarba mătăsoasă se înălța țârâitul greierilor. Spre apus 
auzeai foşnetul molcom al frunzelor purpurii de arțar 
şi crizantemele înfloreau una după alta. În sfârşit, spre 
miazănoapte te întâmpina iarna cu pomii ninşi şi cu 
velinţele de gheaţă ale râurilor. Era singurul loc de pe 
insulă unde te puteai întâlni în aceeaşi zi cu toate cele 
patru anotimpuri ale pământenilor. 

Viaţa fericită pe care o ducea alături de soţia lui, 
dragostea care i-o purta îl făcură pe Uraşima Taro să 
uite cu desăvârşire ceea ce fusese el mai înainte. Zilele 
erau la fel de frumoase şi se asemănau între ele ca 
două picături de apă, aşa că nici nu băgai de seamă 
când treceau. Nu-şi mai amintea de meleagurile natale, 
de furtuni, de plasa lui şi nici de bătrânii săi părinţi. 

Trecură câţiva ani. Câţi — nici Uraşima Taro nu 
putea să spună. Într-o zi, colindând minunatul palat ale 
cărui încăperi, una mai frumoasă ca alta, nu se mai 
terminau, pescarul descoperi într-un colţ o barcă cu 
unelte de pescuit: uitându-se lung, îşi aminti că acestea 
îi aparținuseră cândva. Cuprins de un dor de ducă, el 
se urcă pe spinarea unor peşti cu solzi de aur, care îl 
duseră în tainiţele de nepătruns ale oceanului. Începând 
să se plimbe tot mai des prin grădina celor patru 
anotimpuri, într-o bună zi căzu pe gânduri, întrebân- 
du-se ce vor fi făcând părinţii lui. Poate că-l socotesc 
pierdut pentru totdeauna. Cât de mult s-ar bucura ei 

dacă ar afla că fiul lor trăieşte şi că este ginerele 
Dragonului mării! Ce ar fi dacă s-ar repezei să-i vadă? 

Din ziua aceea Uraşima Taro nu mai avu linişte. 
Văzându-l tot mai abătut, Otohime îl întrebă ce se 
petrece cu el. Şi când auzi că va trebui să se despartă 
de iubitul ei, chiar şi numai pentru câteva zile, ochii 
ei lăcrimară întâiaşi dată. Se temea că n-o să-l mai 
revadă. Dar Uraşima Taro îi spuse că va zăbovi foarte 
puţin timp în casa părinţilor lui. Atunci Otohime se 
învoi să-l lase să plece. A doua zi, Uraşima Taro îşi 
unse barca şi înlătură de pe vâsle pânzele de păianjen. 
La plecare, Otohime îi dădu o lădiţă de abanos încrus- 
tată cu diamante şi legată cu o sfoară de mătase 
trainică, spunându-i: 


Capacu-acesta dacă-l vei sălta 
Tu n-ai s-o mai revezi pe soaţa ta. 


Uraşima Taro făgădui că nu va deschide cu nici un 
preţ lădiţa şi o strânse drăgăstos la piept pe Otohime. 
Apoi sări în barcă şi începu să vâslească spre melea- 
gurile sale natale. Când se întoarse să mai vadă încă o 
dată insula, nu mai desluşi decât dunga fumurie a zării... 

După şapte zile încheiate, Uraşima Taro începu să 
zărească, în sfârşit, ţărmul pe care îl părăsise în urmă 
cu câţiva ani. Locurile păreau aceleaşi, dar casele nu: 
erau mai mari şi parcă aveau altă înfăţişare. Orezăriile 
îşi schimbaseră aşezarea, iar vechiul templu de pe 
malul mării se mutase pe un deal. Pe locul unde se afla 

casa părintească, creştea acum o pădurice de pini. 
Nespus de străini îi părură şi oamenii care îşi schim- 
baseră până şi îmbrăcămintea. Chiar şi bărcile pesca- 
rilor erau altfel decât a lui! 

Trecătorii se uitau cu nedumerire la el şi Uraşima 
Taro nu întâlni pe nici unul dintre cunoscuţii lui. După 
ce se dumiri că se află într-adevăr în locul de unde 
plecase odinioară în larg, se apropie de un bătrân care 
trecea proptindu-se într-un toiag, de părea c-ar fi avut 
o sută de ani, şi-l întrebă: 

— Nu ştii, moşule, unde sunt părinţii lui Uraşima 
Taro? 

— Îţi arde de şagă, flăcăule, sau nu eşti de prin partea 
locului, răspunse moşneagul mormăind în barbă. Când 
eram copil am auzit de la străbunicul meu, care aflase 
şi el de la cei mai bătrâni oameni din anii copilăriei 
mele, cum că un pescar cu numele de Uraşima Taro a 
plecat odată în larg şi nu s-a mai întors. Avea o barcă la 
fel cu a dumitale. Părinţii lui au murit de vreo patru sute 
de ani. O piatră cu numele lui Uraşima Taro se află în 
străvechiul cimitir al satului, părăsit de două sute de ani. 
Dacă nu mă crezi, du-te singur s-o vezi. Ţi-o fi povestit 
cineva păţania pescarului fără să-ți spună însă că de la 
plecarea lui au domnit asupra acestor insule mai mult 
de treizeci de împărați! 

Moşneagul îşi căută de drum, în timp ce flăcăul 
rămase țintuit locului. Aşadar, cei patru ani petrecuţi 

în palatul Dragonului mării însemnau patru veacuri 
aici, printre pământeni? Şi totuşi el se simţea la fel de 
tânăr ca şi în ziua plecării. Se îndreptă abătut spre 
cimitirul părăsit al satului. Citind anii săpaţi pe pietrele 
de mormânt înţelese că moşneagul nu-l minţise. 
Descoperi într-un târziu şi groapa părinţilor lui. Citi, 
cu mintea năucă, pe o piatră veche de sute de ani, 
propriul său nume. Care să fie taina tinereţii sale veş- 
nice? Nu cumva lădița dăruită de Otohime i-ar putea 
aduce desluşirea ciudatei sale păţanii? Dezlegă nodul 
sforii de mătase şi ridică nerăbdător capacul lădiţei. Din 
ea se ridică un nouraş alburiu, care se înălță de îndată, 
îndreptându-se spre Ryugu, palatul Dragonului mării. 
Abia acum îşi aminti el de cuvintele soţiei sale şi trânti 
repede capacul. Înţelese că nu avea s-o mai revadă 
niciodată şi începu să-i strige deznădăjduit numele: 
O-to-hi-me! O-to-hi-tne! 
Briza mării îi aducea ca pe un murmur îndepărtat 
chemarea ei deznădăjduită: 
U-ra-şi-ma Ta-ro! U-ra-şi-ma Ta-ro! 
Dintr-o dată simţi că puterile îi slăbesc şi că părul îi 
încărunţeşte: îmbătrânea într-o clipă cât alţii într-un an. 
Se întorsese, aşadar, ca să moară lângă piatra pe care 
părinţii lui îi săpaseră numele acum patru veacuri? 
Poate că mai rămăsese pe fundul lădiţei ceva din aburul 
tinereţii sale neştirbite, de altădată? Trase capacul şi 

sorbi ultimul firişor din norul alburiu care zburase spre 
insula iubirii şi a fericirii veşnice. Braţele sale se aco- 
periră atunci cu pene, căpătând înfăţişarea unor aripi. 

Oamenii care s-au apropiat de piatra de mormânt a 
lui Uraşima Taro n-au mai dat de trupul străinului care 
poposise în sat căutându-şi părinții. Au văzut însă un 
cocor ridicându-se deasupra cimitirului părăsit al 
satului. Pasărea scoase un țipăt jalnic şi zbură spre 
răsărit. De atunci, cocorul a fost zărit de pescari colin- 
dând pe stâncile pustii, în tovărăşia unei broaște tes- 
toase. Cocorul este o pasăre care trăieşte o mie de ani, 
iar broasca ţestoasă este soția lui. Aşa spun oamenii 
din împrejurimi... 

VECHE POVESTE IROCHEZĂ 
DIN AMERICA DE NORD 


Demonul cascadei Niagara 


FAIMA FRUMUSEŢII Anuthei trecuse de mult 
graniţele tribului ei. De aceea Moşar, viteazul război- 
nic al tribului vecin, aşezat dincolo de fluviu, se apro- 
pie pe furiş de wigwamul! fetei, ca s-o poată vedea cu 
ochii lui. Fermecat de chipul ei, o pândi într-o seară 
în locul unde Anutha obişnuia să ia apă. Moşar o ceru 
de soţie, cu toate că triburile lor se vrăjmăşau. După 
ce se întâlniră mai multe seri la rând, Anutha se învoi 
să-şi părăsească wigwamul fără ştirea părinţilor ei şi 
să-şi urmeze logodnicul dincolo de apa care slujea 
drept hotar între cele două triburi. 

Stelele licărind deasupra pădurilor şi piscurilor 
tepene călăuziră paşii celor doi fugari până la malul 
fluviului. Văzându-şi logodnica obosită de atâta drum 
Moşar îi spuse: 

— Odihneşte-te aici, Anutha, până voi afla luntrea 
pe care am ascuns-o prin apropiere. Dacă se întâmplă 


Wigwam — locuinţa pieilor roşii din regiunea marilor lacuri. 

ceva, suflă în fluierul acesta şi eu voi răsări lângă tine 
cât ai bate din palme! 

Inima fetei era plină de presimţiri ciudate. 

— Nu mă lăsa singură, Moşar! stărui ea. 

— Eşti prea trudită ca să te mai târăsc printre 
tufişurile fluviului. Închide ochii şi umbrele codrului 
nu te vor mai înspăimânta. Nu-i deschide decât atunci 
când vei auzi paşii mei! 

Astfel îi vorbi Moşar; după care, întinzându-i un 
fluier, se făcu nevăzut. 

Anutha îşi vâri în sân fluierul încrustat de mâinile 
iubitului ei şi închise ochii. Nu auzea decât foşnetul 
frunzelor şi murmurul fluviului. Se temea de cumplitul 
stăpân al marei cascade: vuietul ei răzbătea până aici! 
Mâinile fetei tremurau ca două frunze la gândul că se 
afla în apropierea peşterii unde demonul Niagarei 
ademeneşte orice fiinţă vie, fără să-i îngăduie să mai 
revadă nici lumina zilei, nici pe cei dragi. Puţini dintre 
cei care l-au zărit pe stăpânul cascadei, sub unul din 
nenumăratele înfăţişări pe care le poate lua, s-au putut 
întoarce să povestească semenilor lor cele văzute. Toţi 

s-au întors cu părul albit dintr-o dată şi au murit, 
urmăriţi şi în somn de blestematul chip al duhului rău. 

De s-ar întoarce odată Moşar! Dar stai — se aud chiar 
paşii lui apăsaţi şi sprinteni! Anutha deschise ochii şi 
sări în sus, alergând în întâmpinarea celui drag: 

si; Iată-mă înapoi! spuse Moşar. Luntrea ne aşteaptă 
lângă mal. Să ne urcăm în ea şi să trecem fluviul 
neintârziat. Poate ne urmăresc părinţii tăi! 

— Ce repede te-ai întors! şopti Anutha sărind în 
luntrea care incepu să lunece în josul fluviului. Şi ce 
mână rece ai! 

In loc să vâslească spre malul din faţă, tânărul lăsă 
luntrea să plutească la vale. 

— Incotro mă duci, Moşar? Nu bagi de seamă cum 
ne fură curentul? 

— Nu fi îngrijorată, ştiu eu locul unde va trebui să 
ne apropiem de malul celălalt! 

Pe măsură ce fluviul împingea luntrea spre mijlocul 
lui, iuţeala ei creştea. Fata tresări auzind în depărtare 
un tunet prelung şi privi spre înaltul văzduhului: nici 
urmă de nori! 

— Ce-a fost tunetul ăsta? întrebă iarăşi Anutha. 

7 Nimic, ți s-a părut ție aşa! Decât sa te mai oste- 
neşti mergând pe Jos, mai bine opresc chiar în apro- 
pierea wigwamului meu. Noaptea e senină şi plimbarea 
în luntre, alături de tine, aş vrea să nu mai ia sfârşit! 

Stelele începură să zboare cu o iuţeală ameţitoare 
pe deasupra creştetului lor. 

— Ce înseamnă larma şi mugetul acesta care se 
apropie într-una? întrebă Anutha tot mai neliniştită. 

TS Este şuierul vântului care scutură vârfurile copa- 
cilor înalți! 

Cu toate acestea, crengile de jos păreau nemişcate! 
Anutha înţelese că ceea ce luase ea drept furtună era 
vuietul cascadei, al cărui bubuit se apropia necontenit. 

— Moşar, ne vom prăvăli în Niagara, spuse fata 
galbenă de spaimă. 

— Chiar acum ne apropiem de vadul nostru! răs- 
punse flăcăul netulburat. 

Anutha parcă avea alături de ea un străin. Trecură 
cu iuţeala săgeţii pe lângă o stâncă înălţată deasupra 
torentului. Lipită de ea, pândea un om. Când se 
apropiară de el, fata desluşi la lumina lunii chipul 
iubitului ei. Întinse braţele deznădăjduită spre el şi-i 
strigă numele, gata-gata să se prăbuşească în apă. Dar 
însoţitorul ei o trase înapoi. 

— Cine eşti tu, cel care ai furat înfăţişarea logod- 
nicului meu? Unde mă duci? Ce vrei de la mine? strigă 
Anutha cu faţa scăldată în lacrimi. 

Străinul rămase tăcut. Ochii lui, verzi şi reci ca 
adâncul apelor, aveau o licărire neomenească. Chiar 
dacă ar fi spus ceva, vuietul apelor i-ar fi acoperit 
cuvintele. Luntrea începu să se rotească ameţitor, apoi 
se prăbuşi în vârtejul asurzitor al cascadei... 

Moşar văzu înmărmurit cum Anutha dispăru în abisul 
înspumat. Cel care îşi însuşise chipul lui nu putea fi altul 
decât temutul demon al Niagarei. Înţelese că nu-şi va mai 
revedea niciodată logodnica. Fa îi fusese furată de duhul 
rău al prăpastiei albe. Cum va putea descoperi peştera 
unde îşi ține demonul ostatecii? Cine îl va putea ajuta? 

Îşi aruncă privirile spre soarele care răsărea la 
orizont. Dintr-un norişor argintiu se coborî un vultur 
uriaş. Se roti de vreo trei ori deasupra creştetului lui 
Moşar, apoi se coborî pe umărul drept al flăcăului. 

— Şi tu eşti vrăjmaşul sălbaticului stăpân al casca- 
dei, rege al văzduhului! Poate ştii unde se află intrarea 
palatului subpământean! Ajută-mă s-o găsesc pe 
Anutha şi te voi răsplăti cu prăzi bogate cât voi trăi eu! 

Vulturul îi grăi cu glas omenesc: 

Fii mut şi dârz ca Stânca şi iute de picior 
Şi peştera cumplită o vom afla uşor! 

Pasărea îşi desfăcu aripile ei aurite de razele 
soarelui şi zbură în josul fluviului. Moşar o urmă în 
tăcere, fără să rămână în urmă nici o clipă. Se căţără 
pe stânci abrupte, asemenea unei veveriţe pe crengile 
unui copac cu trunchi de piatră. 

Vulturul se opri în faţa unui tufiş sub care se ascun- 
dea singura poartă care ducea spre inima muntelui. 
Moşar înlătură crengile pline de spini şi, călăuzit de 
pasăre, se strecură în tunel. 

Aici domnea o beznă adâncă şi o ceaţă înăbuşi- 
toare. Vulturul nu se zărea. Se auzea doar fâlfâitul 
aripilor lui, care fâşâiau din când în când, frecându-se 
de pereţii de stâncă. Moşar se auzi strigat de câteva ori 
pe nume de un glas care părea al logodnicei sale, dar 
nu răspunse nimic. 

Cu toate că răsuflarea i se tăia la fiecare pas, 
indianul nu rămânea în urmă. Apele se prăvăleau 
bubuind chiar deasupra creştetului său, dar războinicul 
nu ştia ce-i aceea frica. Orbecăia de ceasuri întregi, 
având în faţa ochilor privirea tristă a Anuthei. 

Fata se trezise în mijlocul unei peşteri feerice, cu 
pereţi de cleştar. Patul ei de aur era acoperit cu o 
mătase verde ca muşchiul de munte. Privi uimită în 
jurul ei: stalactitele şi stalagmitele de smarald păreau 
colții unui balaur uriaş, care împietrise cu gura larg 
deschisă. În firidele din pereţii peşterii se zăreau 
hârcile oamenilor răpiți de stăpânul Niagarei. Ochii 
lor fuseseră înlocuiţi cu diamante mari. Grămezi de 
aur şi pietre scumpe zăceau revărsate din belşug pe 
pardoseala de argint a peşterii. 

Anutha scoase un geamăt şi cineva îl repetă întoc- 
mai; era ecoul. Auzi nişte paşi care se apropiau de patul 
ei şi scoase un țipăt: în faţa ei era stăpânul cascadei, 
sub adevărata lui înfăţişare. Ochii lui păreau mai verzi 
şi mai reci decât cei ai străinului din luntre. Avea însă 
o faţă tuciurie şi două urechi mari şi clăpăuge. Limbi 
de flăcări jucau deasupra creştetului său acoperit cu 
licheni. Glasul lui parcă venea dintr-un abis fără fund: 

— Anutha, cea mai frumoasă dintre fecioarele 
irocheze, toate comorile care zac ascunse în peştera 
mea vor fi ale tale, dacă te învoieșşti să fii soţia mea! 

— Niciodată! răspunse hotărâtă fata. 

— Te vei căi, făptură îndărătnică! îi zise demonul. 
Zilnic mă voi arăta sub o altă înfăţişare, până voi 
înfrânge încăpăţânarea ta zadarnică! 

Apoi cumplita fiinţă dispăru printr-una din intrările 
peşterii, care se închise de îndată la loc. Ochii de dia- 
mant din găvanele hârcilor îi urmăreau fiecare mişcare. 

Spre a-şi îndulci singurătatea, fata începu să cânte 
din fluierul dăruit de logodnicul ei. Dintr-o dată, pereţii 
stâncii se crăpară şi se ivi un vultur urmat de Moşar. 

Flăcăul scoase un strigăt de bucurie, strângându-şi 
în braţe iubita. Mâinile lui calde dovediră Anuthei că 
nu era o nouă capcană a demonului viclean. 

— Grăbiţi-vă! le strigă vulturul şi zbură spre o ieşire 
a peşterii ascunsă în perete. 

Moşar o luă pe Anutha în braţe şi alergă în urma 
vulturului, cât îl ţineau picioarele. În tribul său nimeni 
nu alerga mai repede decât el! 

Războinicul simţea răsuflarea de gheaţă a demo- 
nului tot mai aproape de spinarea lui. După gemetele 
Anuthei îşi dădea seama că duhul cascadei se apropie, 
vrând să-şi redobândească prada smulsă cu atâta trudă. 

Bezna începu să se destrame şi curând ei se 
întâlniră cu lumina soarelui care apunea. 

— Trebuie să ajungem la marginea pădurii, căci 
acolo este hotarul puterii demonului! 

Erau foarte aproape de ţintă, când duhul îi ajunse din 
urmă. Moşar o aşeză pe Anutha pe iarbă şi o îndemnă 

să fugă spre pădure. Dar fata nu-i ascultă sfatul. 
Războinicul se aruncă cu îndârjire asupra vrăjmaşului. 
Dar în hotarul împărăției sale el era de neînvins. Vul- 
turul ştia aceasta. Se năpusti, aşadar, asupra demonului 
şi, înşfăcându-l cu ghearele lui ascuţite, îl duse în codru. 

Acum lupta era de la egal la egal şi biruinţa fu de 
partea lui Moşar. El se întoarse la wigwamul său 
însoţit de Anutha care ajunse soţia lui. Comorile din 
peştera demonului, ca şi căsătoria lor, înlesniră împă- 
carea celor două triburi vrăjmaşe. Vulturul rămase 
tovarăşul de vânătoare nedespărţit al lui Moşar, prada 
fiind totdeauna împărțită frățeşte... 

POVESTE AZTECĂ 


Floarea podişurilor pustii 


CÂND SOARELE APUNE în spatele pietro- 
sului platou mexican, deasupra unui cactus aidoma 
unei torţe ţepoase înfipte în pământ se deschide poti- 
rul imaculat al unei flori cu o corolă mare şi deosebit 
de frumoasă. Flacăra albă sfidează bezna podişurilor 
de o pustietate întristătoare, aducând culoarea şi viaţa 
în mij locul pietrelor şi ţepilor duşmănoşi ca nişte arici 
întărâtaţi. În jurul neadormitei „prințese a nopţii“, 
vechii azteci au ţesut vălul nemuritor al legendei... 


Tutul, fiul regelui din Mihoacan, nu îndrăgea decât 
numai şi numai florile. Slujitorii lui credincioşi, nişte 
grădinari foarte pricepuţi, colindaseră pământul în 
lung şi în lat, în căutarea celor mai frumoase şi mai 
rare flori. Curtea palatului lui Tutul era o grădină în 
care aflai toate corolele lumii adunate la un loc. 

Când o floare se deschidea pe o tulpină adusă de 
cine ştie unde şi plătită cu aur, Tutul se bucura ca şi 
cum i-ar fi venit din meleaguri îndepărtate o logodnică 
neasemuit de frumoasă. 

Tutul era singurul copil al regelui. Ori de câte ori 
se vestejea o floare, el era trist de parcă şi-ar fi pierdut 
o soră... 

Slujitorii prinţului iubeau şi ei grădina, îngrijind-o 
cu mult nesaţ. Orice greşeală era aspru pedepsită. 
Orice floare nouă însemna o nouă răsplată. 

Când ajunse la vârsta însurătorii, regele ceru fiului 
său s-o aleagă pe viitoarea crăiasă a Mihoacanului. 
Tutul se împotrivi cu îndârjire. Dar, la stăruința 
părintelui şi a sfetnicilor ţării, se învoi spunând: 

— Mireasa mea trebuie să iubească florile aşa cum le 
iubesc şi eu. Ea va să fie pentru mine cea mai rară floare 
din lume. De aceea nu mă voi însura decât cu fata care 
îmi va aduce o floare cum nu s-a mai văzut nicăieri! 

A doua zi crainicii începură să colinde oraşele şi 
satele regatului purtând următoarea solie: 

— Din porunca regelui, cârmaciul oamenilor, toate 
fetele sunt pofitite la palat, pentru a lua parte la un 
concurs al florilor. Oricare dintre ele, fie bogată sau 
săracă, fie frumoasă sau slută, va aduce, într-un 
răstimp de o lună de zile, cea mai rară floare din lume, 
cu o corolă şi o culoare cum nu s-a mai văzut nicăieri, 
va deveni neîntârziat soţia prinţului Tutul! 

Aplecate deasupra teraselor locuinţei lor, fecioarele 
aztece ascultară uluite spusele crainicilor. Toate auzi- 
seră de renumita grădină a prințului, din care nu lipsea 
nici una din florile pământului. Şi cine va mai găsi o 

nouă floare pe aceste coline bolovănoase şi arse de 
soare, unde doar cactuşii îţi înalță braţele lor strâmbe 
spre cerul albastru? 

Bătrânele clătinau şi ele din cap, neîncrezătoare: 

— Din prea mare dragoste pentru flori, tare mi-e 
teama că prinţul nostru va muri holtei! 

Doar o singură fată nu-şi pierduse speranţa. Era 
frumoasă şi bogată, se numea Stea-roşie şi ţinea morţiş 
să ajungă soţia prinţului. Nu-l iubea pe Tutul şi puţin 
îi păsa de florile lui! Dar ea visa de mult să fie regina 
Mihoacanului. De cum auzi cuvintele crainicilor, nu 
mai avu o clipă de linişte. Se plimba de dimineaţa 
până noaptea târziu prin palatul ei, căutând o cale de 
ieşire din impas. Dintr-o dată ochii ei căzură asupra 
Razei-de-lună, o roabă credincioasă care întrecea în 
frumuseţe chiar şi pe stăpâna ei. Din această pricină, 
Stea-roşie o şi ura pe ascuns. Această fată colindase 
în copilăria ei oropsită podişurile pustii. Ea îndrăgea 
şi cunoştea ca nimeni alta toate florile sălbatice. Stea- 
roşie o chemă în iatacul ei şi-i spuse: 

— De atâta timp mi-ai împuiat urechile, mărturisin- 
du-mi credinţa şi dragostea care mi-o porţi. A sosit 
ziua când trebuie să-mi adevereşti spusele tale. Co- 
lindă podişurile pietroase în lung şi în lat şi află-mi 
cea mai rară floare din lume. Dacă mi-o vei aduce 
până într-o lună, te voi răsplăti ca pe o soră, dându-ţi 
libertatea. Dar dacă te vei întoarce cu mâna goală, voi 
fi fără pic de milă: te voi da pe mâna călăului! 

Cățărându-se pe podişul înalt şi stâncos, Rază-de- 
lună rătăci zile în şir sub soarele dogoritor. Tălpile 
sfâşiate de colții de stâncă şi pline cu ţepi de cactus 
sângerau la fiecare pas, căci stăpâna ei o trimisese de 
acasă desculţă. Pe frunte, stropii de sudoare şiroiau 
neîncetat, amestecându-se cu lacrimile de durere şi jale 
care-i scăldau obrajii. Căuta cu îndârjire, răscolea orice 
tufiş, dădea în lături fiecare cactus. Pletele îi fluturau 
pe umăr, jilave de rouă şi ceaţă. Dar, de fiecare dată, 
nu găsea nimic! Ici-colo întâlnea câte o floare prizărită, 
dintre cele care se găseau pe toate drumurile. [câte 

Rază-de-lună ştia ce urmărea stăpâna ei. Auzise şi 
ea cuvintele crainicilor, dar nu se omora pentru asta. 
Voia să trăiască, să fie liberă, să se întoarcă la sărmanii 
ei părinţi de care fusese înstrăinată din fragedă copi- 
lărie! Doar puține zile o despărțeau de sorocul hotărât: 
libertatea sau securea călăului! Nu-şi pierdu speranța, 
deşi abia se mai putea târî, istovită de atâta alergătură, 
de foame, dar mai ales de sete. 

Deşi soarele cobora spre orizont, arşiţa se arăta la 
fel de nemiloasă ca şi în amiaza-mare.. Rază-de-lună 
se prăbuşi lângă un cactus înalt, asemenea coloanei 
unui palat locuit de regele aricilor. Gândul acesta o 
înveseli puţin. \ ; 

Curând îşi dădu seama că nu e singură: un biet 
colibri se prăbuşi istovit de sete la picioarele fetei. 

Rază-de-lună ridică pasărea în palmele ei. Aceasta 
deschise ciocul fără să mai poată scoate nici un sunet 
Dacă nu va afla de îndată un strop de apă, sărmanul 
colibri va muri în mâinile ei. 

Rază-de-lună se uită disperată în jurul ei. Doar 
tulpina ţepoasă îi putea fi de folos. Trebuia să se lupte 
şi să-i stoarcă un strop de apă cu preţul durerii şi al 
sângelui. Puse pasărea la umbra unei pietre. Se căţără 
pe o muchie de stâncă. Izbuti să apuce tulpina care se 
înălța țeapănă ca o spadă în mijlocul tufişului spinos. 
Fără să şovăie, sări la marginea tulpinei. Ţepii i se 
înfipseră în talpă şi în genunchi, zgâriind-o fără 
cruţare. Îndoi creştetul arbustului, lăsându-se cu toată 
greutatea asupra lui, şi reuşi să frângă creştetul tul- 
pinei, care-şi înfipse acele nenumărate în pieptul şi în 
obrajii fetei. Din tulpina frântă se prelinse un strop de 
apă. Rază-de-lună îl culese în palmă şi îl duse păsării, 
călcând peste spinii tufişului ce înconjurau cactusul. 

Însetatul colibri sorbi preţioasa picătură şi deschise 
ochişorii săi, care îşi recăpătară vioiciunea. Se roti de 
trei ori deasupra capului fetei, în semn de mulțumire. 
I părea un ciob de curcubeu! Apoi îşi luă zborul şi pieri 
în zare. Fără să-şi mai scoată tepii de cactus din talpă, 
Rază-de-lună se trânti pe spate, singura parte a 
trupului ei care rămăsese nerănită, şi adormi buştean. 
A doua zi, roaba se trezi fără să mai simtă sfârşeala 
care o cuprinsese în ajun. Rămase uimită văzând că 

zgârieturile de pe picioare, mâini, piept şi față pieriseră 
fără urmă. Chiar în dreptul unde frânsese în ajun 
cactusul, se ivise o corolă albă de o mărime şi o formă 
i cu totul nemaivăzute. š 
fă; pc minunată! strigă Rază-de-lună, frecân- 
du-şi ochii. Credea că visează... Ba nu! Era trează! Şi 
iată comoara mult căutată! Mai avea doar două zile 
până la încheierea sorocului. O porni fără zăbavă spre 
palatul stăpânei sale, spre libertate, ducând în coşu- 
leţul ei cea mai rară floare din lume... TON p 
Ajunse în aceeaşi seară acasă, fără să fie defe 
obosită. Stea-roşie se minună când o văzu atât de 
veselă şi parcă şi mai frumoasă decât la plecare. 
— Iată floarea cerută! spuse ea, deschizându-şi 
coşuleţul. Mâine, ultima zi a lunii, vei putea ajunge 
mireasa lui Tutul. Eu mi-am ţinut cuvântul de roabă. 
Rămâne să-ţi ţii şi tu cuvântul de stăpână ! A 
i, într-adevăr, Stea-roşie îşi ţinu cuvântul în felul 
ei. În locul libertăţii şi al darurilor promise o înzestră 
cu lanţuri, zvârlind-o în temniţă! In seara zilei în care 
urma să aibă loc căsătoria, călăul trebuia să taie capul 
roabei: să piară în pământ taina florii! 

Când Tutul văzu minunata floare, porunci ca a doua 
zi să aibă loc nunta. Nu era deloc încântat de logod- 
nica lui, de privirile ei viclene şi mieroase, dar n-avu 
gi co nu aflase o floare atât de minunată ca Stea- 
roşie! Mâhnit, se întoarse în palatul său pentru a alege 


237 


giuvaierurile care urmau să-i împodobească a doua zi 
mireasa. Deschizând scrinul în care îşi ţinea diaman- 
tele, dădu peste un colibri cu pene felurit colorate. 


— Cum de-ai ajuns aici, mi ibri? î ă 
E Sea juns aici, micuţule colibri? întrebă 
— M-a trimis Macuilxohitl, ocrotitorul florilor şi al 
dansului! răspunse solul înaripat. El a dăruit minunata 
corolă Razei-de-lună, drept răsplată pentru faptul că 
mi-a salvat viaţa. Ea este sclava logodnicei tale. Rază- 
de-lună a cules cea mai rară floare din lume şi ea este 
soția credincioasă pe care o meriţi şi care te va face 
mai fericit decât toate florile tale! 
— Şi unde se află această fată? 
— În temniţa palatului celeia care ţi-a adus floarea. 
A doua zi, Rază-de-lună ajunse mireasa lui Tutul şi 
apoi regină a Mihoacanului. Iubi florile la fel de mult 
ca şi prinţul. Tutul o îndrăgi ca pe cea mai rară floare 
din lume, care nu se veştejeşte o viaţă întreagă. 


238 


VECHE LEGENDĂ PERUVIANĂ 


` Vrăjitorul fără oase 


SCIUN era ajutorul vrăjitorului din satul de pes- 
cari de pe malul oceanului. Foarte ambițios şi cu o 
minte ageră, el învăţă pe de rost toate descântecele 
bătrânului pe care îl slujea, ba chiar şi pe cele ale vrăji- 
torilor din satele vecine. Curând ucenicul întrecu pe 
toţi meşterii lui. Când se văzu cel mai puternic vrăjitor 
al ţării, Sciun începu să se ţină de blestemăţii. Setea 
de putere îl făcu să-şi piardă capul de-a binelea. Dorea 
nici mai mult, nici mai puţin, ca toată lumea să asculte 
de poruncile lui. 

Râvnea să culeagă neîntârziat roadele ştiinţei sale 
neîntrecute. 

Ridică ochii spre cer şi văzu că toţi oameni se 
închină soarelui. 

— Ia să dovedesc eu acestui astru încrezut că vrăjile 
mele sunt mai puternice decât el şi că semenii mei sunt 
nişte proşti îngenunchind în faţa lui! Să mi se închine 
mie cu toţii şi să-mi asculte poruncile: dacă nu de bună 
voie, atunci de nevoie! 

Soarele râse auzind aceste cuvinte smintite. Deo- 
dată simți că puterile îi scad şi că strălucirea lui începe 

să pălească. Oamenii începură să se văicărească atunci 
când, în locul astrului atotputernic, zăriră o arătare 
gălbejită, care abia mai răspândea o părere de lumină 
şi căldură. Nori de pulbere neagră înconjurau o faţă 
îmbătrânită peste noapte. Razele lui aveau acum o 
culoare verzuie, bolnavă. 

— Eu am vrăjit soarele! Eu i-am răpit puterea! 
Supuneţi-vă mie! începu să strige cât îl ţinea gura Sciun. 

Oamenii priveau la el cu milă, ca la un nebun. Dar 
Sciun se bucurase prea devreme. Descântecul său nu 
izbuti să răpească toată vlaga astrului şi să-l biruie 
pentru totdeauna. Soarele se răzbună Şi, cu ultimele 
sale puteri, topi oasele vrăjitorului. 

Sciun simţi cum i se înmoaie picioarele, apoi şira 
spinării, braţele şi, în cele din urmă, capul. Se prăvăli 
la pământ, fără să se mai poată ridica, asemenea unei 
sperietori căreia i s-au smuls cele două bețe încru- 
cişate, slujindu-i drept sprijin. Trupul lui se preschim- 
base într-un aluat, gata să ia orice înfăţişare. Dintr-un 
om umblător, vrăjitorul ajunsese o târâtoare care 
stârnea doar silă şi groază. 

Femeile şi copiii țipau şi o rupeau la fugă ori de 
câte ori se întâlneau cu el. Adunarea tuturor bărbaţilor 
şi bătrânilor satului hotărî alungarea neîntârziată a 
vrăjitorului care, prin faptele şi înfăţişarea sa, ieşise 
din rândul oamenilor. 

— Să trăiască printre şerpii deşertului sau printre 
stâncile sterpe ale munţilor. 

Aceste cuvinte ajunseră la urechile lui Sciun care 
se târî afară din sat, clocotind de ură şi mânie: 

— Chiar dacă mi-am pierdut oasele, nu mi-am 
pierdut şi puterea. Veţi plăti scump pentru neghiobia 
voastră, muritori fricoşi şi nevolnici! Vă voi arăta că 
sunt mai tare decât cel la care vă închinaţi. Vrăjile 
mele mă fac atotputernic! 

— De aceea ai rămas fără oase! strigă batjocoritor 
un tucan cocoţat pe o creangă. 

— Pune un zăvor clonţului tău uriaş, flecarule! 

— Du-te şi ia-ţi în primire sceptrul pe care nici nu 
eşti în stare să-l ţii în mână, tu, rege al nisipului 
fierbinte şi al bolovanilor reci! 

Nu numai oamenii, ci şi păsările văzduhului îl 
alungau fără milă. Fiarele îl izgoneau din bârlogul lor, 
iar şerpii n-au vrut nici ei să-l găzduiască. Ura lui 
Sciun faţă de orice făptură vie devenea tot mai 
sălbatecă. Flămând şi însetat, se apropie de un sat, 
zicându-şi: „Aici oamenii nu mă CUNOSC. Cu ajutorul 
vrăjilor voi face din ei robii mei. E de-ajuns să înfăp- 
tuiesc câteva minuni care să le ia ochii!“ 

Rosti un descântec şi, cât ai bate din palme, mun- 
tele dinspre miazăzi se făcu nevăzut. Apoi îşi lungi 
trupul şi înconjură satul, întocmai ca un şarpe ce se 
încolăceşte în jurul unui buştean năpădit de vlăstare. 

Înspăimântaţi de cele văzute, toţi locuitorii se adu- 
nară în mijlocul satului. Pierzând speranţa să scape cu 
fuga, trăgeau nădejdea să se mântuiască prin rugăminţi. 

Deodată se auzi un glas înspăimântător: 

— Eu sunt atotputernicul Sciun! Toţi oamenii 
trebuie să mi se supună şi să mă slujească întocmai ca 
pe un zeu care cere jertfe zilnice. În fiecare dimineaţă 
trebuie să-mi aduceţi în peştera din creierul munţilor 
mâncare îmbelşugată şi băuturile cele mai bune! Dacă 
vă veţi împotrivi, va fi vai de Voi: veţi pieri de foame 
şi de sete! Acuma vă despresor satul, dar mâine voi 
veni iar, dacă mă veţi nemulţumi. 

Apoi făptura ciudată îşi strânse trupul şi se târ spre 
muntele dinspre miazănoapte. Când oamenii se dez- 
meticiră, vorbele începură să se încrucişeze în văzduh: 

— Nu poate fi un zeu!... Are Chip de om şi se târăşte 
ca un şarpe!... E atât de hâd şi de fioros!... Dacă ne 
năpustim asupra lui cu armele îl biruim uşor!... Să-l 
luăm prin surprindere, când doarme... Dar cine ştie 
care îi este faţa şi care spatele... 

Cu toate că se îndepărtase, Sciun auzea fiecare 
cuvânt: nu degeaba era el vrăjitor. Mormăi înciudat: 

— Aşa, va să zică — sunt hâd şi fioros! Ba vreţi să 
mă şi încolţiţi! Ca să vă învăţ minte, o să fiţi cu toţii la 
fel ca mine: oameni fără oase, robii unui stăpân târâtor! 

Sciun rosti câteva descântece încâlcite şi se opri pe 
o stâncă, să vadă ce se petrece în sat: părea un cătun 

şerpesc, nu unul omenesc! Colibele se măriseră parcă, 
iar intrările păreau neobişnuit de înalte pentru Sa ce 
gemeau îngroziţi, căznindu-se să le treacă prago api 

Vrăjitorul chicoti încântat de noua lui ispravă. otuşi, 

nu era mulţumit: supușii săi se puteau răscula, răpunân- 
du-şi stăpânul doborât de somn. Trebuia să se prp 
joare de paznici credincioşi, care să-l asculte orbește! 

Adună în mijlocul platoului pietros câțiva bolovani 
zdraveni. Îi înşirui în faţa lui şi suflă asupra fiecăruia, 

ind acelaşi descântec. , 
Pe aonde at să crească şi luară înfăţişarea 
unor balauri acoperiţi cu solzi strălucitori. Aveau şiruri 
de aripi împodobite cu pene pestriţe şi page au 
gheare ascuţite. Vrăjitorul porunci balaurilor să ste 
de veghe zi şi noapte la intrarea peşterii lui. 

Astfel începu crâncena domnie a lui Sciun asupra 
întregului țărm peruvian. Preschimbaţi în ne, 
oamenii trebuiau să-l hrănească pe el ŞI balaurii ui cu 
tucani şi fiare bine fripte, cu munţi de mâncare A cu 
poloboace pline de băuturi întăritoare. Deznădej i 
sărăcia şi foamea erau oaspeţii zilnici ai fiecărei colibe 

sau de ţăran. 
î Saele nu a. să privească nepăsător la sy ce 
se desfăşurau pe pământ, sub ochii lui. În zori pi ou 
întâmpinau oameni sărind în picioare şi RAA pi 
frunţile lor spre a fi încununate de laurii MARSE j 
nea pretutindeni aceleaşi făpturi de aluat viu, târ 

du-se spre câmp sau spre bărci, spre a aduna cu multă 
trudă hrana pentru ei şi pentru stăpânul lor, din ce în 
ce mai lacom şi mai năzuros. 

Intr-o dimineaţă astrul se trezi mai zdravăn şi mai 
vioi decât în alte dați. Timpul trecea, puterea descân- 
tecului scădea şi el era hotărât să pornească împotriva 
lui Sciun. Avea puterea înjumătăţită şi nu putea părăsi 
văzduhul pentru a-i lipsi pe oameni până şi de fărâma 
de lumină şi căldură care-i mai rămăsese. 

Frământat de aceste gânduri, soarele ajunse deasu- 
pra muntelui în care hornurile vulcanilor fumegau zi 
şi noapte. Din ele se revărsa focul pământului, gata 
oricând să pârjolească tot ce întâlnea în cale. Aici 
locuia fiul său mezin, Pachacamac, stăpânul împărăției 
de flăcări şi lavă. 

Se supăra dintr-o nimica toată şi făcea să se cutre- 
mure munţii. Dar era bun la suflet, săritor şi nu se temea 
de nimeni. Puterea lui rămăsese neciuntită de vrajă. 
„Numai el mă poate ajuta!“ spuse soarele părăsind o 
clipă bolta şi coborând pe cel mai înalt vulcan. Din 
pricina norilor deşi, nici Sciun şi nici oamenii nu băgară 
de seamă lipsa lui din slava cerului Se aplecă deasupra 
craterului şi-l zări pe feciorul său sforăind de se clătina 
întregul pisc. Nu se îndura să-l scoale aşa de dimineaţă, 
dar n-avea încotro. 7 

— Hei, Pachacamac! Scoală-te! 

— Hm! Cine mă caută? răspunse morocănos cel 
chemat, înăltându-şi din străfundul vulcanului fruntea 
uriaşă, mânjită de funingine. 

— Eu sunt! răspunse soarele. Bucuros de oaspeți? 

— Bucuros! Ce vânt te aduce pe la mine, de mă 
trezeşti cu noaptea în cap? 

Astrul îl luă cu binişorul şi până la urmă îi spuse tot 
adevărul. Îl rugă să scape pe oameni de Sciun, redându-i 
şi lui vlaga de mai înainte. Mezinul ridică din umeri: 

— Ştii prea bine că puterea mea e mult mai mică 
decât a ta. Ea dispare aproape cu desăvârşire de îndată 
ce am părăsit craterul vulcanilor. 

— Cum să nu ştiu? încuviinţă soarele. Dar dacă vei 
izbândi, îţi făgăduiesc că te voi face la fel de puternic 
ca mine. Oamenii te vor cinsti ca pe un fiu demn de 
părintele lui! 

— Până azi nu prea ţi-ai amintit de mine... Dar 
spune-mi mai întâi unde zace puterea lui Sciun? Orice 
vrăjitor are un talisman în care îşi ascunde atotputer- 
nicia. Până nu i-l smulgi, nu-l poţi birui. 

— Puterea lui Sciun este închisă într-un tăciune 
verde, care nu se stinge decât dacă îl cobori în stră- 
fundul mării. El l-a găsit în muntele său natal, unde 
căzuse din vatra mea. Datorită lui a devenit vrăjitor 
atotputernic. Dar să ştii că e tare greu să pui mâna pe 
acest talisman: ziua îl ascunde în pieptul lui, aproape 
de inimă. Când doarme, îşi scoate talismanul şi îl 

piteşte în jăratecul vetrei. Tăciunele verde nu se mis- 
tuie niciodată şi rămâne în spuză până în zori. La 
porțile peşterii lui Sciun stau de veghe nişte balauri 
care nu ştiu ce este somnul. 
Kii Iti multumesc pentru lămuririle tale, tată! De acum 
încolo mă voi descurca şi singur, încheie Pachacamac. 
Din nebăgare de seamă, soarele, aşezat pe marginea 
ra era cât pe ce să se prăvălească în lavă, de 
t ucuros ce era. Sărută fruntea mezinului, furişându-se 
înapoi în cer. 

Pachacamac se întoarse îmbufnat în culcuşul său. 
Flăcările îl întrebară şuierând: 

— De ce eşti posomorât, stăpâne? 

— Mă gândesc la bieţii oameni oropsiţi de Sciun. 

— Ajută-i să scape de pacoste! 

e Nu-i chiar aşa uşor. Voi ştiţi prea bine că de 
îndată ce am părăsit pâlnia vulcanului, nu mă deose- 
besc cu nimic de orice muritor de rând. 

-= Nu te mai văicări atâta. Chiar dacă îți vei pierde 
o bună parte din putere şi va trebui să suferi ca oricare 
pământean, Sciun nu te poate răpune. Spune mai bine 
că ţi-e frică! 

“a Frică, mie? De o târâtoare fără oase? Vă voi arăta 
de Îndată ce poate Pachacamac, când vrea să-şi ajute 
tatăl! 

Sări mânios din gura vulcanului şi se rostogoli de-a 
lungul povârnişului ca un bolovan încins, zvârlit din 

cuptorul craterului. La capătul pantei, bolovanul se 
preschimbă într-un flăcău voinic, cu o faţă roşietică şi 
cu ochii ca doi tăciuni neastâmpăraţi. Pletele lui negre 
ca funinginea erau prinse într-un nod în creştetul 
capului, în picioare avea sandale de piele şi un şorţ de 
pânză îi acoperea coapsele. Pieptul său gol, strălucind 
în bătaia soarelui, părea cioplit în bazalt. 

Pachacamac ajunse curând la malul oceanului. Se 
aşeză pe o stâncă. Era nerăbdător să cunoască mai 
îndeaproape oamenii, să vadă dacă merită să se sacri- 
fice pentru ei ori ba. Curând auzi un cântec pescăresc 
de o tristeţe sfâşietoare. Întoarse capul şi zări doi băieţi 
care târau un coş plin cu peşte. Păreau doi şerpi împin- 
gând un bolovan. Se chinuiau sărmanii copii de-ţi era 
milă să te uiţi la ei! Când îl zăriră pe străin, se dădură 
înapoi, înspăimântați. 

— De ce vă temeţi de mine? Doar nu vă vreau răul! 
întrebă nedumerit Pachacamac. 

— Nu ne temem, răspunseră băieţii, dar n-am mai 
văzut de când suntem un om umblător. Taţii noştri po- 
vestesc că în copilăria lor puteau şi ei să umble pe pi- 
cioare, până nu s-a ivit Sciun cel cumplit, care ne-a 
înrobit. Se vede că ai venit de pe alte meleaguri. Ori 
eşti un zeu? 

— Sunt un om ca şi voi. Talazurile mi-au împins 
barca spre acest țărm şi mi-au sfărâmat-o de stâncă... 

~ Poate că eşti flămând, însetat şi nedormit. Vino 
acasă la noi să te găzduim! 

— Vă mulțumesc! spuse străinul. Lăsaţi-mă pe 

mine să duc coşul, ca să ajungem mai repede. 

Pachacamac ridică pe umerii săi coşul cu peşte şi 

toţi trei o porniră spre sat. Aici fu sărbătorit regeşte. 
Mulțimea se târa neliniştită, strigând: 

— Un om în carne şi oase! Un om adevărat, aşa cum 
am fost şi noi până la sosirea vrăjitorului blestemat! 

Pachacamac fu mişcat până la lacrimi de vorbele 
lor: merita să se lupte şi să sufere pentru ca să le redea 
statura lor mândră de altădată! | 

Străinul fu ospătat ca un prieten venit de departe. 
Localnicii îi Zugrăviră viaţa lor chinuită. Pachacamac 
întrebă unde se află palatul lui Sciun. Gazdele i-l 
arătară, sfătuindu-i ca nu cumva să se ducă acolo dacă 
îi e dragă viaţa. 
fii Mă voi duce chiar în noaptea asta. Pachacamac 
işi va măsura puterile cu vrăjitorul care v-a răpit bu- 
curia de a privi cerul cu fruntea sus şi cu mândria de a 
fi oameni! 

Ghiftuit de mâncare şi băutură, Sciun sforăia în 
peştera lui. Cu cât se apropia flăcăul de platou, cu atât 
se zăreau mai mari şi mai fioroase siluetele balaurilor 
care îşi păzeau stăpânul. Pachacamac se apropie tiptil, 
in speranţa că paznicii nu-l vor simţi. Dar se înşela: 
vrăjitorul îşi înzestrase balaurii cu urechi care prindeau 
şi fâşâitul şopârlei pe stânci. 

Când flăcăul ajunse la mijlocul platoului, se trezi 
înconjurat de o ceată de fiare mai cumplite decât 
păreau din depărtare. Pachacamac le înfruntă vitejeşte. 
Aripile lor îl orbiră, ghearele lor îi sfâşiară pieptul şi 
loviturile cozilor solzoase îl năuciră. Se prăbuşi la 
pământ în nesimţire. Balaurii se pregăteau să-l 
strivească sub tălpile lor de stâncă, dar un glas îi opri: 

— Staţi! Trebuie să-l arătăm stăpânului nostru! 

Era căpetenia lor, cel mai mare şi mai voinic dintre 
paznicii vrăjitorului. Fiarele se împotriviră într-un glas: 

— Ştii doar că stăpânul ne-a poruncit să facem praf 
şi pulbere pe oricine se apropie de peştera lui! 

— O ştiu prea bine! Dar nu vă daţi seama că nu 
avem de-a face cu un om de rând? E un vrăjmaş mult 
mai primejdios. Sciun trebuie să-l vadă cu ochii săi! 

Balaurii se supuseră. Ei nu erau înzestrați cu nici 
un dram de minte, deoarece fuseseră făuriți din pietre 
de rând. Căpetenia lor fusese cândva o frântură de 
stea, care se rotea prin văzduh şi căzuse din întâmplare 
pe podişul acela. Vrăjitorul făcuse o mare greşeală 
dându-i viaţă, deoarece îşi făurise singur un duşman 
care îi dorea pieirea. Căpetenia îşi ascundea cât putea 
mai bine deşteptăciunea, dar şi ura pe care o purta 

stăpânului său. Aştepta clipa când se va scutura de 
jugul lui Sciun, curmând chinurile pe care le îndurau 
oamenii. Când l-a văzut pe Pachacamac, a priceput că 
bătuse ceasul înfăptuirii planului său. 

Balaurii se supuseră şi-l târâră pe străin până la gura 
peşterii lui Sciun. Grota era luminată de un foc uriaş 
în apropierea căruia se zărea un morman de piele şi 
grăsime revărsată pe blănuri scumpe. Vătaful îşi trezi 
stăpânul atingându-l cu coada lui lungă şi păroasă. 

—"Ce este? Cum de îndrăzneşti să-mi tulburi 
somnul? strigă Sciun mânios. 

— Am pus mâna pe un străin care a încercat să se 
strecoare în peştera ta! 

— Şi de ce nu l-aţi omorât, nătângilor? 
ane Pentru că nu este muritor de rând. L-am lăsat la 
intrarea în grotă, ca să-l vezi şi tu şi să ne spui ce să 
facem cu el! 

„Sciun se târî bombănind până la locul unde zăcea 
prizonierul. Solzii balaurilor căpătaseră o licărire ar- 
gintie în lumina lunii, iar aripile lor neclintite proiec- 
tau nişte umbre uriaşe. Când îşi văzură stăpânul, îl 
treziră pe străin, zgâlţâindu-l zdravăn. 

— Unde sunt? spuse flăcăul dezmeticindu-se. 

— În casa şi în regatul meu. Te-am recunoscut de 
îndată! Pot să ştiu cărui fapt îi datorez cinstea de a te 
avea ca oaspete nepofiit? 

— Am nimerit din întâmplare în aceste locuri 
străine mie! 

îi Aşa să fie? Când soarele te-a născut, n-a ştiut să 
te inzestreze şi cu un dram de viclenie. Nu mă păcă- 
leşti tu pe mine, sărmane Pachacamac! 

Vrăjitorul îi înşfăcă dintr-o dată mâna şi o strânse 
cu tentaculele lui lipicioase până ce flăcăul scoase un 
geamăt. Apoi zise mulţumit: 

— Aşadar, puterea ta a rămas în craterul vulcanilor. 
Pe un nevolnic ca tine s-a găsit Soarele să-l trimită să se 
măsoare cu mine? Şi-a cam greşit socotelile! Tu vei 
rămâne ostatecul meu, pentru că de ucis nu te pot ucide. 
Zvârliţi-l în peştera cea mai adâncă şi zăvorâţi-l acolo! 

Prizonierul se supuse fără să crâcnească. Orice 
împotrivire era acum zadarnică. Se trezi aruncat într-o 
cavernă umedă şi îngustă. Intrarea ei era astupată cu 
un bolovan uriaş. Pachacamac străbătu mânios tem- 
niţa, izbind pereţii cu pumnii şi strigându-şi sieşi: 

— Eu, stăpânul vulcanilor şi al cutremurelor, să 
ajung ostatecul unui vrăjitor fără oase? 

În cele din urmă pricepu că se zbuciuma copilăreşte 
şi se potoli. Frânt de oboseală, adormi în patu-i umed 
şi rece, visându-se în culcuşul său cald de-acasă. 

Nu trecu mult şi se auzi chemat în şoaptă. Se trezi 
nedumerit şi întrebă cine îl strigă. 

— Eu sunt, căpetenia balaurilor! Dacă ai venit să-l 
răpui pe Sciun, te voi ajuta să scapi de aici, arătându-ţi 
ce ai de făcut, căci şi eu îl urăsc pe vrăjitor. 

Cuvintele căpeteniei îi reînviară nădejdea în 
izbândă. Răspunse tot în şoaptă: 

— Soarele m-a trimis aici ca să curm tirania vrăji- 
torului fără oase. Învaţă-mă ce am de făcut! 

Şopârla uriaşă înlătură bolovanul de la intrare şi 
ostatecul se strecură afară. După ce peştera fu din nou 
astupată, căpetenia spuse încet lui Pachacamac: 

— Furişează-te în peştera lui Sciun şi scoate tăciu- 
nele verde din mijlocul jăratecului. Apoi fugi cu el spre 
mare şi aruncă-te în fundul oceanului. Doar aşa se va 
stinge tăciunele blestemat şi puterea lui Sciun va lua 
sfârşit pentru totdeauna. În vremea asta eu voi căuta să-i 
împiedic pe fraţii mei să sară în ajutorul stăpânului lor. 

Pachacamac se târî până la peştera lui Sciun, ca să 
nu fie văzut de ceilalţi paznici. Pentru o făptură nede- 
prinsă cu durerea, zgârieturile provocate de colții 
tăioşi ai stâncilor au însemnat un chin greu de îndurat. 

Dintr-o săritură, care nu stârni nici cel mai mic 
zgomot, Pachacamac ajunse chiar lângă foc. Dar se 
simţi înşfăcat de Sciun care poate că nici nu dormea, 
presimţind apropierea vrăjmaşului. Geamătul flăcăului 
fu acoperit de urletele: care veneau din afară peşterii. 
Pachacamac prinse curaj şi pricepu că trebuie să ter- 
mine cât mai repede cu vrăjitorul. Îşi strânse în braţe 
vrăjmaşul, până ce acesta începu să gâfâie, descleş- 
tându-şi tentaculele. Atunci tânărul se opinti şi-l izbi pe 
Sciun cu toată puterea de pereţii peşterei, strigându-i: 

— "Ţi-a sunat ceasul! 

Apoi dintr-un salt se pomeni în mijlocul morma- 
nului de jăratec. Odată cu puterea, stăpânul vulcanilor 
şi al cutremurelor îşi pierduse şi invulnerabilitatea. 
Scoase un țipăt înspăimântător simțind cum focul îi 

pârjolea tălpile şi palmele. Flăcările începură să 
mistuie până şi frumoasele lui plete negre. Tocmai 
când Sciun se apropia de foc, Pachacamac găsi tăciu- 
nele verde şi se năpusti spre ieşirea din peşteră. 
Strigătul lui de triumf dădu puteri noi căpeteniei, care 
fusese încolţit de ceilalţi balauri, gata-gata să fie răpus. 

Zadarnic îşi striga vrăjitorul slugile, căci lupta era în 
toi şi nimeni nu-l auzea. Căpetenia îşi mătura potrivnicii, 
izbindu-i năprasnic cu coada şi sfârtecându-i cu dinți. 
Pachacamac o rupse la fugă spre mare. Vrăj itorul venea 
rostogol în urma lui. Strângând în palmele arse tăciunele 
verde, stăpânul vulcanilor se aruncă din vârful stâncii în 
apele mării, tocmai în clipa în care Sciun era gata să-l 
ajungă din urmă. " i 

Răcnetul lui Sciun făcu să se clatine munți, trezind 
din somnul lor trudit pe toți supuşii lui. Dar domnia 
vrăjitorului fără oase se terminase. Apele oceanului 
stinseseră tăciunele verde. Trupul lui Sciun, aidoma unor 
rufe mototolite, se rostogoli în mare şi acolo se pre- 
schimbă într-o caracatiţă. Acum nu mai putea pricinui 
nici un rău oamenilor. 

Înotând spre mal, Pachacamac auzi strigătele de 
bucurie ale pescarilor. Toţi îşi recăpătaseră înfăţişarea 
şi statura omenească. j l 

Primejdia nu era încă înlăturată. Prietenul lui 
Pachacamac fusese biruit şi era în agonie. Iar ceata 
balaurilor nu pierise o dată cu înfrângerea lui Sciun. 

Cu ultimele lor puteri, dihăniile se năpusteau asupra 
satelor din vale, spre a le nimici. 

Pachacamac smulse o stâncă din munte şi cu 
această ghioagă începu să izbească în dreapta şi-n 
stânga. Balaurii făuriţi de Sciun îşi pierdură rând pe 
rând vlaga şi fură biruiţi până la unul. 

Stăpânul vulcanilor răsuflă uşurat când părintele lui 
se ivi în zare. Dar bucuria victoriei fu întunecată de sufe- 
rinţa celui fără de care Sciun ar fi rămas nebiruit. Il află 
la gura peşterii, într-o băltoacă de sânge, mişcându-şi 
neputincios coada păroasă. Pachacamac strigă atunci 
tatălui său: 

— O, soare, tu care ţi-ai recăpătat puterea mulţu- 
mită jertfei lui, arată-ţi mărinimia şi nu-l lăsa să piară: 
fă-l să slujească oamenilor şi de acum încolo! 

— Fie! răspunse astrul coborând toată strălucirea 
razelor lui âsupra trupului însângerat. 

Lumina orbitoare îl sili pe Pachacamac să închidă 
ochii. Când şi-i deschise, zări un animal minunat, cu 
o blană roşcată, moale, şi cu o privire nespus de 
blândă. Soarele strigă: 

— Această făptură se va numai lama şi va fi tova- 
răşul nedespărţit al oamenilor pentru care s-a jertfit. 
Va trăi întotdeauna în creierul munţilor. Nici pe tine 
nu te vor uita muritorii. Pe aceste locuri se va ivi o 
stirpe nouă cu numele de nazca. Ea va ridica în cinstea 
ta un oraş care îţi va purta numele... 

Câmpan Verde şi Frumos... nenea 5 
(Poveste populara românească) 

Petru Cenuşă maneaua 20, NA cetei e, a 20 
(Poveste populară românească) 

Un ochi plânge, unul râde .......eae nene netee 34 
(Poveste populară românească) 

Voinic de Plumb morene ananas 47 
(Poveste populară românească) 

Pe aripile Vulturului „mmm eee 79 
(Poveste babiloniană) 

Uriaşul de piatră ....ceeenennnneeneeneneneeenenenennen ea anenene 89 
(Poveste hittită) 

Ochii Adevărului i.e eee neeneneenennena eee 101 
(Poveste egipteană antică) 

Insula şarpelui PrOroc mean nnenenenennnenenenenenenenenee 108 
(Poveste din vremea vechilor faraoni) 

Ursita fiului de faraon.......mcene nene eneeeen nenea naanee 116 


(Poveste veche egipteană) 

inv, We sase 


Fraţii învrăjbiţi 
(Poveste egipteană străveche) 
Învăţatul Satni şi fiul său, Senosiris 
(Poveste egipteană din vremea ultimilor faraoni) 


Înțeleptul Solomon şi vicleanul Asmodeu 
(Poveste populară israelită) 


Omul cu toiag de abanos 
(Poveste din India veche) 


Crăiasa albinelor albe 
(Poveste indoneziană din Borneo) 


In căutarea soarelui 
(Poveste chineză) 


Penelul fermecat 
(Poveste chineză) 


Povestea grăuntelui de orz 
(Poveste tibetană) 


Pescarul şi fiica regelui mării 
(Veche poveste japoneză) 
Demonul cascadei Niagara 
(Veche poveste irocheză din America de Nord) 


Floarea podişurilor pustii 
(Poveste aztecă) 

